
CUVÂNI ÎNAINIE 


Ideea de acțiune eficientă a devenit aproape un lait-motiv al 
demersurilor asupra socialului practicate în secolul nostru, deschizând 
calea unor dimensionări pragmatice ale explicaţiilor cauzale şi teleologice 
în mai toate domeniile ştiinţelor, nu numai factuale, ci şi formale. Cu 
atât mai mult intervine această idee în ipostază de temei metodologic în 
elaborarea strategiilor actuale ale dezvoltării. 

Din abordările filosofice, sociologice şi psihologice mai vechi sau 
din cele politologice şi economice mai noi ale conceptului de acțiune 
umană s-a desprins, începând de la mijlocul secolului nostru, un grup de 
cercetări cu caracter operaţional de natură să mijlocească obţinerea unor 
grade superioare de eficienţă în toate domeniile de activitate socială şi, 
corespunzător, să conducă la stabilirea unor criterii mai riguroase de 
apreciere a acestora în raport cu obiectivul de realizare scontat. Atare 
metode şi criterii de eficiență au fost deduse prin procedee logice moderne 
(oferite de logicile modale şi probabiliste sau de cele deontice şi 
teleologice), fapt ce a prilejuit o prelungire a problematicii teoriei 
generale a acțiunii sociale cu una specializată, de praxiologie formală, 
construită mai întâi ca logică a normelor, iar, în ultima vreme, ca o logică 
a acţiunii (respectiv, a discursului practic). 

Prin constituirea praxiologiei formale, demersurile tradiționale cu 
caracter filosofic, sociologic sau psihologic în domeniul teoriei acţiunii 
sociale nu numai că nu şi-au epuizat problematica şi interesul teoretic în 
cadrul gândirii contemporane, mai ales în mediile de vârf ale 
raționalismului şi pragmatismului, ci, dimpotrivă, cunosc un reviriment 
cu totul aparte. Situaţie explicabilă în contextul relansării discursului 
ontologic de factură antropologică (o vreme lăsat în umbră, mai ales 
începând de la jumătatea acestui secol, până prin deceniul al şaptelea), 
datorită nevoii tot mai accentuate de umanism şi de responsabilitate în 
comportamentul acţional contemporan. 

Aşa cum raționalismul şi umanismul participă, deopotrivă şi corelat, 
la proiectarea sistemelor actuale de valori, teoria acţiunii sociale şi 

praxiologia formală interacționează, în aceiaşi măsură, în vederea 
dezvăluirii şi influențării procesului de configurare a raționalității omului 
contemporan — un tip de raționalitate în care explicația cauzal-inductivă 
şi explicaţia deductiv-nomologică (ambele modele explicative operând 
probabilist şi teleologic) şi, pe un plan mai general, explicaţia (raţional- 
logică) şi înţelegerea (afectiv-psihologică) au aceiaşi valoare generativă 
în formularea propoziţiilor praxiologice. 

Din această perspectivă, considerăm că teoria acțiunii sociale 
(practicată multă vreme ca o disciplină preponderent factuală), ca şi 
praxiologia tormală sunt de fapt capitole ale unei praxiologii (fără ca 
termenului să 1 se adauge vreun atribut cum sunt cele de factual sau 
formal) concepută, atât ca metateorie, cât şi ca metodologie generală a 
acțiunii eficiente — mai exact spus, la sugestia praxiologului polonez 
Tadeusz Kotarbiński, ca merapraxiologie. De altfel, din aceeaşi 
perspectivă şi cu mijloace formale a analizat şi sociologul american 
Talcott Parsons structura sistemului de ansamblu al acțiunilor sociale — 
motiv ce ne îndreptățește să-i apreciem pe aceşti doi mari gânditori ca 
fondatori a ceea ce se înțelege astăzi prin teoria generală a praxisului. 

Contactul, începând din deceniul al şaselea, cu aceste mari 
construcţii acţionaliste (deşi edificate din perspective teoretice diferite), 
pe care le-am considerat de aceiaşi covârşitoare importanță pentru 
circumscrierea problematicii actuale a teoriei determinismului vieții 
sociale şi, cu atât mai mult, pentru întemeierea unor strategii eficiente 
ale dezvoltării economice în contextul restructurărilor care au loc în 
ultima vreme în toate domeniile vieții sociale (provocate de revoluția 
ştiințifico-tehnologică şi, mai nou, de cea informaţională, ambele cu 
deosebit impact asupra condiţiei umane), ne-au stimulat preocupările în 
direcția propunerii unui model cuprinzător al structurii acțiunii sociale 
şi, implicit, de deducere pe baza acestuia a criteriilor de eficienţă ale 
acțiunii sociale — rod al acestor preocupări fiind publicarea mai multor 
studii, care s-au constituit în suita de capitole ce au alcătuit lucrarea 
Structura acţiunii sociale (apărută în Editura Politică, Bucureşti, 1972). 

Ne-au prilejuit opţiunea spre abordarea unei problematici 
praxiologice şi preocupările noastre mai vechi în domeniul teoriei 
determinismului (abordată din perspectiva ştiinţei contemporane), la 
rândul lor grupate în lucrarea Determinismul şi ştiinţa (apărută în Editura 
Ştiinţifică, Bucureşti, 1971). Interesul pentru o abordare acţionalistă a 
socialului a izvorât şi din proiectul pe care ni l-am impus de a analiza 
semnificațiile conceptului de determinism nu numai sub aspect ontologic 
general (în raport cu deschiderile operate în această privinţă de ştiinţa 
contemporană), ci şi din punctul de vedere al funcționalității acestuia ca 

principiu al cunoaşterii şi acțiunii umane — ambele implicări metodologice 
ale principiului respectiv contribuind hotărâtor la abordarea condiţiei 
omului contemporan. 

Astfel se şi explică de ce, concomitent cu elaborarea lucrării despre 
determinism (în care am încercat să surprindem şi relația dintre determinism 
şi explicaţie), am elaborat şi lucrarea cu privire la acțiunea socială, 
concepută ca un demers din perspectivă deterministă asupra semnificaţiilor 
conceptului de acțiune, asupra raporturilor dintre cauzalitate, acțiune şi 
scop şi asupra motivațiilor (nomologice, psihologice şi axiologice) acțiunii 
umane, în baza cărora am propus un model privitor la structura lanțului 
praxiologic. Cu acest prilej, am întreprins şi o analiză a dificultăților pe 
care le întâmpină praxiologia contemporană în interpretarea cauzal- 
teleologică a acțiunii umane, desprinzând şi unele concluzii asupra 
obiectului şi misiunii actuale a praxiologiei. 

Ulterior, în cuprinsul unui volum de eseuri de filosofie socială, 
intitulat Acțiunea umană şi dialectica vieţii sociale (publicat la Editura 
Politică, Bucureşti, 1980), am abordat, din perspectivă acționalistă, 
structurile organizaționale ale societății, am întreprins o analiză a 
tipologiei acțiunilor sociale, precum şi a raporturilor dintre norme şi 
idealuri în acţiunea umană, angajându-ne, de asemenea, de pe aceleași 
poziţii acţionaliste, să surprindem elementele de bază ale unei metodologii 
eficiente de proiectare şi construcție a viitorului. 

In contextul unor preocupări mai largi de cercetare în domeniul 
filosofiei sociale, care au făcut obiectul altora din lucrările publicate în 
anii ce au urmat, concentrarea atenției asupra problematicii acționaliste 
s-a concretizat, între altele, şi în analiza dimensiunilor conceptului de 
eficienţă şi a factorilor şi criteriilor eficienței acţiunii umane — analiză 
întreprinsă într-un eseu intitulat Acțiune socială şi eficiență (publicat în 
„Analele Universităţii” din Bucureşti, seria filosofie, 1992). 

La această suită de lucrări publicate se adaugă şi alte elaborări mai 
recente, care nu au văzut încă lumina tiparului, din rândul cărora 
menționăm: o încercare privitoare la raporturile dintre praxiologie şi 
ştiinţele particulare ale acţiunii (ceea ce a presupus şi o clasificare şi 
cuprindere a acestora într-un set aparte în sistemul actual al ştiinţelor); 
o schiţă în care sunt sugerate criteriile şi condițiile actuale ale acțiunilor 
eficiente la scara sistemului social global, în prelungirea cărora sunt 
sugerate şi câteva din consecinţele pe care le provoacă teoria acţiunii 
sociale în efortul actual de resemnificare a unora din conceptele de bază 
ale filosofiei sociale. 

Toată această problematică este cuprinsă în paginile prezentului 
volum de studii şi eseuri, pe care l-am intitulat Acțiune socială eficientă, 

conceput atât ca o ediţie selectivă, revăzută şi adăugită a lucrărilor noastre 
anterioare din domeniul teoriei acţiunii sociale, elaborate în intervalul 
1972 — 1992, cât şi ca o încercare de a pune la dispoziţia celor interesaţi 
unele propuneri de constituire a unei atare problematici în condiţiile 
restructurărilor profunde care au loc astăzi în dinamica vieții sociale. 

Suntem încredinţaţi că, prin conţinutul său tematic, acest volum 
poate fi receptat şi ca o participare la dezbaterea unora dintre cele mai 
controversate idei-forță din gândirea contemporană, deoarece, prin 
impactul ei cu finalitate pragmatică nemijlocită, această dezbatere are o 
însemnătate de ordin strategic la nivel macro-social, motiv pentru care 
nu-i poate lăsa indiferenți nu numai pe cercetătorii din domeniul ştiinţelor 
sociale, dar nici factorii cu putere de decizie de la toate eşaloanele 
sistemelor organizaționale ale societăților contemporane. 

In aceiaşi ordine de idei, dar nu în ultimul rând, lucrarea de față 
credem că prezintă interes şi pentru studenţii din învățământul universitar 
şi postuniversitar sau pentru doctoranzii care se specializează în domenii 
de cercetare cu deschidere nemijlocită spre o abordare pragmatică de înaltă 
eficiență şi responsabilitate şi, deopotrivă, cu preocupări de specializare 
în domeniile filosofiei sociale, sociologiei, psihologiei, antropologiei, 
economiei, politologiei, pedagogiei, dreptului, administraţiei şi, în aceeaşi 
măsură, în domeniile relaţiilor internaționale, jurnalismului şi ştiinţelor 
comunicării (mass-media). 


aprilie 2000 Autorul 

INTRODUCERE 


Praxiologia, sau teoria acţiunii eficiente, reprezintă în gândirea 
filosofică contemporană una din direcțiile de cercetare cele mai apropiate 
de problemele concrete ale vieţii sociale. Interesul discursului filosofic 
actual pentru asemenea cercetare izvorăşte îndeosebi din valoarea 
operaţională şi metodologică pe care ea o are pentru toate 
compartimentele ştiinţei ce au preocupări de ordin aplicativ. Dintre 
acestea, remarcăm, în primul rând, întregul grup al ştiinţelor acțiunii 
(ştiinţele tehnice, ştiinţele educaţiei şi instrucției, ştiinţele administrative 
şi de organizare a societăţii), pentru care praxiologia îndeplineşte o funcţie 
metateoretică. De altfel, nu întâmplător, ştiinţa generală a acţiunii umane 
este denumită adesea metapraxiologie. 

Contacte nemijlocite cu praxiologia au, de asemenea, şi celelalte 
ştiinţe pentru care îmbinarea dintre cercetarea fundamentală şi cea 
aplicativă reprezintă o condiție proprie de eficiență. Din rândul lor, amintim: 
sociologia, economia, psihologia, logica, politologia, dreptul, etica, precum 
şi ştiinţe generale ca cibernetica, semiotica, teoria generală a sistemelor. 

Interesul tuturor acestor ştiinţe pentru probleme de praxiologie, 
amploarea preocupărilor filosofiei însăşi pentru constituirea unei teorii 
generale a praxisului sunt reflexul pe plan spiritual al dinamismului epocii 
noastre, caracterizată atât prin intensificarea activităților productive şi 
de cercetare, cât şi prin eforturile actuale de întemeiere a unor strategii 
eficiente de dezvoltare. 

Deşi praxiologia, ca disciplină ştiinţifică independentă, s-a 
constituit relativ târziu, marii gânditori care au meditat asupra statutului 
şi destinului omului în Univers au fost totdeauna atraşi de ideea de 
practică. Izvoarele filosofiei practicii pot fi căutate încă la Platon şi 
Aristotel. La conturarea premiselor problematicii moderne a teoriei 
acțiunii, Kant şi Hegel au adus mari servicii, primul având meritul de a 
fi pus bazele metodologic-critice ale conceptului de creaţie, abordat în 
dimensiunea sa epistemologică, iar al doilea de a fi sugerat pentru prima 
oară, nemijlocit, semnificația obiectual-ontologică a acestui concept. La 

Hegel, chiar şi discursul logic este conceput ca un act creativ dimensionat 
ontologic. Principalul merit al lui Hegel în analiza ideii de practică a 
fost corelarea actului cu mijlocul înfăptuirii sale, ceea ce semnifică o 
primă definire a rolului determinant al uneltelor în dimensionarea 
teleologică şi realizarea actului uman. 

Pe acest teren, Hegel, în cadrul filosofiei clasice germane, a pregătit 
momentul apariției concepţiei marxiste care, în interpretarea fenomenelor 
sociale, porneşte de la conceptul de acţiune, de la relaţia dintre activitatea 
practică productivă şi mijloacele ei de realizare — uneltele de producție — 
în raport cu perfecționarea cărora are loc o dezvoltare a forțelor de producție 
şi, mijlocit, a relaţiilor de producţie — baza economică a societăţii. 

Elaborând o asemenea concepţie acţionalistă despre societate, Marx 
a descoperit adevărata semnificație şi funcționalitate a conceptului de 
practică, punând astfel capăt nuanţelor subiectivist-voluntariste sau 
finalist-teologice şi raționalist-deiste pe care filosofii de până atunci le 
acordau acestui concept. Prin analiza dimensiunilor teleologice ale 
conceptului de practică, Marx a ajuns la definirea esenței umane, şi 
anume, la concluzia că munca este condiția existenţială specifică a 
umanului, nu numai în ordine genetică, dar şi structurală, ceea ce a 
contribuit hotărâtor la fundarea ontologiei umanului — cu impact direct 
asupra procesului general de constituire a ştiinţelor sociale şi umane. 

lată de ce, fără a fi folosit termenul de praxiologie sau fără să-şi fi 
grupat preocupările de acest gen într-o disciplină ştiinţifică sau filosofică 
aparte, Hegel şi Marx, prin semnificarea acționalistă a explicațiilor lor 
asupra procesului istorico-social, pot fi pe drept cuvânt considerați ca 
fondatori ai unei teorii generale a acțiunii sociale. 


* 


În filosofia contemporană, conceptul de acțiune are rol 
precumpănitor în multe curente de gândire, Sunt cunoscute, în această 
privință, în afara unor concepţii marxiste (sau neomarxiste) şi 
neohegeliene, interpretări specializate în domeniu, între care s-au 
impus: instrumentalismul, pragmatismul, operaţionalismul. Trebuie 
remarcat însă că cele mai importante contribuţii la edificarea 
praxiologiei actuale s-au conturat, în cea mai mare măsură, în 
domeniul sociologiei. Un rol de seamă în aria cercetărilor sociologice 
care au acordat prioritate conceptului de acţiune şi chiar celui de 
sistem al acțiunii sociale l-au avut renumiţi sociologi ca Emil 
Durkheim, Vilfredo Pareto, Max Weber. Prin preluarea contribuţiei 
acestora s-a constituit concepția lui Talcott Parsons, socotit unanim 
drept ctitor al teoriei sociologice generale despre acțiunea umană, 

fapt marcat de apariţia în 1937 a uneia din lucrările sale fundamentale 
despre structura acțiunii sociale.* 

Termenul de praxiologie, în înțelesul de disciplină teoretică aparte, 
este asociat însă îndeosebi de numele filosofului polonez Tadeusz 
Kotarbinski, care, independent de Parsons, în acelaşi an, publică două 
articole unde relevă necesitatea întemeierii unei ştiinţe despre condiţiile 
de eficiență ale activităţii practice a oamenilor. Kotarbiński construieşte 
însă o teorie generală a acţiunii întemeindu-se pe alte premise decât 
Parsons şi anume, din perspectivă logico-epistemologică.** 

Incercări de a unifica cele două orientări nu au existat până în deceniul 
al şaptelea, iar dacă au fost iniţiate, ele au izvorât din aceleaşi preocupări 
reflexive asupra umanului, prezente dintotdeauna în cugetarea filosofică. 

Discursul sociologic asupra acţiunii este mai vechi decât cel logico- 
epistemologic, sociologia desprinzându-se mai de mult de filosofie, în 
timp ce epistemologia abia în a doua jumătate a secolului nostru a păşit 
pe calea dobândirii autonomiei față de filosofie, o dată cu creşterea 
ponderii cercetărilor operaţionale în domeniul reflecţiei filosofice. 

Nevoia unificării celor două orientări acționaliste s-a resimțit, în 
ultimele decenii, în primul rând din raţiunile discursului filosofic 
contemporan, un discurs care nu se mai limitează doar la speculații 
ontologice tradiționale, ci aspiră la criterii de maximă eficienţă şi, 
totodată, nu se poate reduce la un discurs logico-operaţional 
nedimensionat ontologic, neutru față de problematica majoră concretă a 
omului contemporan. De aceea, am asistat în ultima vreme la edificarea 
unui domeniu special de cercetare a praxisului uman, pe care-l reclamă 
o gândire filosofică aplecată lucid şi consecvent asupra aspirațiilor umane, 
numai în condiţiile sintezei dintre perspectiva sociologică şi cea logico- 
epistemologică. De pe aceste poziţii credem că se poate cerceta 
comprehensiv comportamentul uman şi se poate alcătui o problematică 
praxiologică adecvată criteriilor ei actuale de eficienţă. 

In acest sens, considerăm că ceea ce numim astăzi praxiologie 
trebuie să grupeze o problematică teoretică şi metodologică a acţiunii 
umane realizată prin sinteza celor două planuri de gândire, până acum 
distincte: pe de o parte, cel al teoriei acțiunii sociale (edificată pe terenul 


* Cf. Parsons, Talcott, The Structure of social Action, The Free Press, New York & 
Collier — Macmillan, London, 1966 (prima ediţie: Mc-Graw-Hill Book Co., New York 
& London, 1937). 

** Ideile de bază ale celor două articole l-au condus pe Tadeusz Kotarbinski la 
elaborarea lucrării sale de sinteză, intitulată Praxiology — An Introduction to the Science 
of efficient Action (traducerea ediţiei poloneze Traktat of dobrej rabocie, publicată în 
1955), editată de Pergamon Press, Oxford, 1962. 

sociologiei), pe care l-a desăvârşit Parsons, iar pe de altă parte, cel al 
teoriei acţiunii eficiente (întemeiată pe terenul logicii şi epistemologiei), 
pe care l-a impus Kotarbinski. 

* 


De mai bine de cincizeci de ani, de când praxiologia figurează ca 
disciplină independentă în ansamblul ştiinţelor despre om, s-a acumulat 
o problematică imensă care se cere sistematizată. Kotarbinski remarca, 
de pildă, cu câteva decenii în urmă că praxiologia se află încă în faza 
constituirii, deoarece încă n-au fost stabiliți într-un sistem închegat toți 
termenii primari din care să se deducă operaţional principiile generale 
ale acţiunii, valabile pentru toate domeniile de activitate. Incă sunt 
dificultăți de interpretare izvorâte din relația dintre motivaţie şi scop, 
dintre necesitate şi intenţionalitate, dintre cauzalitate şi finalitate, 
cauzalitate şi funcționalitate în structura praxisului. 

In multe din lucrările consacrate statutului teleologic al acțiunii 
umane răzbesc influențe teleologice de tradiție finalistă moştenite de la 
Aristotel prin intermediul tomismului. Triumful ciberneticii şi succesele 
din ultimele patru-cinci decenii ale teoriei generale a sistemelor au adus o 
nouă perspectivă problematicii praxiologice. Intre altele, au fost elaborate 
scheme matriciale ale acţiunii umane pe scheletul conceptului de 
retroacţiune. Cibernetica a adus cu sine şi unele inconveniente. Furaţi de 
valoarea metodologică a conexiunii inverse pentru modelarea relației dintre 
acţiune şi scop, teoreticieni ca Norberth Wiener sau A. Rosenblueth au 
acordat statut teleologic oricărui comportament autoreglat, apropiindu-se 
astfel de o tratare comportamental-behavioristă a actului uman. 

Mari dificultăţi au fost sesizate în legătură cu analiza strategiei 
acţiunii în plan social macrostructural, motiv pentru care este necesară o 
clasificare a acțiunilor sociale, cu toate că premisele pe care Parsons le-a 
pus în această privință au o valoare metodologică indiscutabilă. 

Analiza acţiunii în plan sociologic a stimulat căutări de natură 
praxiologică la nenumărați politologi. Iniţiate de Vilfredo Pareto şi 
dezvoltate de politologi ca Alain Touraine, Maurice Duverger, sau chiar 
de sociologi ca Raymond Aron sau Pittirin Sorokin, cercetările privitoare 
la conceptul de acţiune politică au ridicat pe primul plan necesitatea 
unei teorii cuprinzătoare asupra acţiunii în toate ştiinţele sociale care 
vizează un înalt spirit pragmatic şi operațional față de problemele concrete 
ale contemporaneităţii. Sugestii şi chiar soluţii interesante în legătură 
cu motivaţia praxiologică au adus psihologii, îndeosebi cei preocupați 
de probleme de psihologie experimentală, cum sunt Jean Piaget şi Paul 
Fraisse. Aportul lor este substanţial mai ales în privința analizei relaţiei 

dintre trebuinţe şi motivații sau a relațiilor dintre geneza structurilor 
inteligenței şi dinamica vieţii experimentale. La eforturile acestora s-au 
adăugat cercetările întreprinse din perspectiva eticii şi axiologiei în 
analiza temeiurilor determinismului praxiologic. 

Principala dificultate pe care au întâmpinat-o cercetările 
praxiologice de factură logico-epistemologică a izvorât multă vreme din 
neputinţa de a descifra fundamentele întregului determinism praxiologic. 
Motivaţiile acțiunii au fost limitate la determinări de ordin nomologic, 
psihologic, teleologic şi, eventual, axiologic. Nu s-au descifrat temeiurile 
cauzale ale tuturor acestor motivații şi, în consecință, acţiunea umană a 
rămas izolată de cadrul ei social. S-a pierdut astfel din vedere corelarea 
acțiunilor cu interesele materiale (economice) şi spirituale (morale) ale 
oamenilor. Tocmai aceste interese individuale sau colective formează 
principalele mobiluri care animă cauzal activitatea teoretică şi practică 
a oamenilor. Interesele, la rândul lor, izvorăsc din natura relaţiilor 
economice, sunt funcție îndeosebi de poziţia pe care o au membrii unei 
colectivități, ai unor grupuri sociale față de mijloacele de producție şi, 
în cele din urmă, față de caracterul proprietăţii asupra acestora. Rezultă 
că acțiunea oamenilor, fiind motivată de interese, este de fapt condiționată 
de natura procesului productiv stimulat de o anume societate şi, deci, de 
fizionomia raporturilor ei, mai ales economice. 

Există, aşadar, o corelaţie strânsă între acţiunea umană şi nivelurile 
de progres social şi uman, inclusiv între dezvoltarea economică şi cea 
socială de ansamblu — o atare viziune deterministă fiind promovată 
precumpănitor de Marx prin teoria sa asupra modului de producție şi 
asupra întregului sistem al vieții sociale (surprins prin conceptul de 
formaţiune social-economică). Este cunoscut, în această privinţă, efortul 
lui Antonio Gramsci, care, într-o manieră proprie de interpretare a 
filosofiei praxisului, a formulat nenumărate idei valoroase în domeniul 
teoriei acţiunii sociale. Între altele, el interpretează acţiunea politică ca 
un tip de activitate socială motivat de condiții economice, dar care 
angajează totalitatea domeniilor activităţii sociale, inclusiv întreaga 
existenţă a societăţii, sub forma b/ocului istoric. Prin acest concept (de 
bloc istoric), Gramsci corectează viziunea excesiv relaționistă a lui Marx 
asupra sistemului vieții sociale, definit ca formaţiune social-economică, 
el corelând politicul cu economicul şi, prin aceasta, acțiunea socială în 
general cu întregul eşafodaj de niveluri structurale ale vieţii sociale. 

Fără îndoială că sugestiile acționaliste ale lui Gramsci în ce priveşte 
analiza structurii circuitului praxiologic şi ale altor politologi şi filosofi 
nu au condus la fundamentarea unei teorii specializate asupra acţiunii 
sociale. O asemenea teorie s-a constituit graţie cercetărilor unor gânditori 

acționalişti ca Parsons şi Kotarbiński, care au fondat şcoli cu tradiţie 
astăzi în acest domeniu, în care au apărut nenumărate studii în legătură 
cu termenii principali ai relaţiei praxiologicce: agent, scop, situație, 
realizare, precum şi în legătură cu motivațiile cauzal-nomologice, 
psihologice şi teleologice ale acţiunii. Au fost elaborate premise pentru 
diverse strategii ale acțiunii, funcţie de anumite stări de intenţionalitate 
şi volitivitate sau de dificultăți care pot apărea în stabilirea țelurilor 
acțiunilor sau în corelarea rațiunilor şi cauzelor în determinarea naturii 
actelor umane. S-ar putea adăuga multe asemenea probleme care frământă 
cercetările actuale în domeniul acţiunii umane. 

Câştigul principal rezultat din confruntarea de idei în filosofia şi 
ştiinţa contemporană în jurul conceptului de acțiune umană constă în faptul 
că praxiologia s-a autonomizat tot mai mult şi evoluează spre semnificaţia 
unei feorii generale a adecvării obiectului la subiect. In acest context, 
multe din problemele ei speciale în legătură cu vreun moment sau element 
al circuitului praxiologic formează obiectul unor discipline praxiologice 
independente. Notăm, în această privință, preocupările tot mai intense în 
domeniile teoriei deciziei şi teoriei conducerii (grupate, în ultima vreme, 
în ceea ce se numeşte feoria managementului), discipline de o mare 
importanță operaţională în condiţiile anvergurii pe care acţiunea socială o 
are astăzi la nivel macrostructural. De fapt, în mare măsură, eficienţa 
acţiunii sociale depinde de capacitatea prospectivă şi decizională a factorilor 
de răspundere în sistemul instituțional al organizării sociale, de 
economicitatea şi optimizarea operaţională a activităţii de conducere a 
acestora. Problema conducerii, în condiţiile actuale, este o problemă de 
competenţă ştiinţifică în sensul cel mai strict al cuvântului, care depăşeşte 
cu mult preocupările generale de filosofie a acţiunii. Este nevoie de modele 
operaţionale de conducere eficientă a întreprinderilor sau instituțiilor 
sociale, de un număr de tehnici moderne de investigare şi de prospectare a 
structurii și dinamicii de ansamblu și pe sectoare a vieţii sociale. 

In toată această activitate operaţională, o funcţie explicativă şi 
metodologică importantă, dacă nu chiar hotărâtoare, o are principiul 
determinismului. Nu există alt principiu care să fie mai des invocat în 
definirea statutului logico-metodologic al disciplinelor cunoaşterii şi 
domeniilor practicii ca cel de determinism. 

Fiind un principiu cu valoare teoretică şi metodologică atât în 
ştiinţele naturii şi sociale, cât şi în ştiinţele acţiunii, determinismul este 
implicit principiu al metateoriei tuturor acestor ştiinţe, cu particularitatea 
că el este conceput probabilist, din perspectiva unei mecanici aleatorii 
care pune un accent deosebit pe acţiunea legii hazardului în structurarea 
şi diacronia sistemelor. In consecință, un astfel de principiu, dialectic 

înțeles şi cu o largă deschidere spre statisticitate, are o funcţie euristică 
şi metodologică deosebită şi în ştiinţa generală a acţiunii eficiente, 
intitulată generic — la sugestia lui Kotarbiński — praxiologie. 

Edificiul actual al acestei metaştiinţe s-a structurat pe temelia 
explicațiilor date succesiv relaţiilor dintre conceptele de cauzalitate, 
acțiune, scop, triptic care, începând de la Aristotel şi până astăzi, a constituit 
axa fiecărui sistem filosofic dimensionat acționalist. Trebuie remarcat, 
totodată, că relația dintre acţiune şi determinism nu are un sens univoc, ci 
biunivoc. La fel cum determinismul, conceput ca principiu de cunoaştere, 
contribuie la descifrarea conceptului de acţiune şi la constituirea 
problematicii praxiologice, tot astfel conceptul de acţiune se dovedeşte a 
fi un concept central în teoria determinismului. Prin contactul cu teoria 
acțiunii umane, determinismul se îmbogăţeşte cu o nouă ipostaziere, 
centrală, credem, pentru ştiinţele sociale — determinismul praxiologic. 

Într-adevăr, trecerea în revistă a premiselor teoretice şi metodologice 
principale ale praxiologiei şi teoriei acțiunii sociale în general, concepută ca 
disciplină ştiinţifică independentă, precum şi a problematicii şi controverselor 
ei actuale, întemeiază concluzia că în ansamblul conceptelor care configurează 
teoria şi principiul determinismului, alături de conceptele de interacțiune, 
cauzalitate, necesitate, întâmplare, finalitate, posibilitate, probabilitate, 
realitate, legitate şi de structură, sistem, funcție, în cercetarea determinismului 
fenomenelor sociale, împreună cu noțiunea de scop, un loc central îl ocupă 
conceptul de acţiune. Integrarea acestui concept în sfera conceptelor care 
definesc comportamentul uman deschide perspectiva desprinderii, alături de 
dimensiunile cauzal-nomologică şi structural-funcțională, a unei dimensiuni 
noi a determinismului social, hotărâtoare pentru surprinderea esenței 
fenomenului uman, şi anume, dimensiunea praxiologică. 


* 


Îndemnaţi de nevoia de a întregi problematica teoriei şi principiului 
determinismului (social) cu această dimensiune praxiologică, specific 
umană, în primele două capitole ale lucrării de față ne propunem o scurtă 
retrospecție asupra premiselor teoretice şi genezei praxiologiei 
contemporane şi prezentarea — în perspectiva principiului actual al 
determinismului — controverselor actuale cu privire la statutul motivațional 
şi teleologic al acțiunii umane. 

Luând ca puncte de sprijin contribuţiile mai de seamă ale 
sociologiei şi praxiologiei contemporane, în capitolul al III-lea propunem 
unele puncte de vedere cu privire la obiectul şi problematica praxiologiei. 
In acest cadru, oferim spre dezbatere modele şi scheme de interpretare a 
acțiunii umane şi a sistemului social de acţiune. 

Pe baza ideilor avansate în legătură cu structura şi motivația acțiunii 
sociale, în capitolul al IV-lea încercăm o analiză a relaţiilor dintre subiect şi 
obiect în perspectivă praxiologică. Principala observaţie care ne călăuzeşte 
este aceea că în relaţia praxiologică nu avem de-a face numai cu o relație 
între subiect şi obiect, în sensul gnoseologic tradiţional de interpretare a 
acestor termeni, ci cu o relație mult mai cuprinzătoare, pe care am numit-o 
relație între agent şi existent. In structura ei, această relaţie cuprinde şi alte 
relaţii ale omului cu realitatea: relaţia gnoseologică, relaţia psihologică, 
relația feleologică, relații prospectiv-futurologice, relaţii situaţionale, relaţii 
realizatoare, din împletirea cărora rezultă structurarea unui sistem praxiologic 
de relaţii între om şi realitate. Corespunzător acestui sistem se formulează 
şi se propun un număr de scheme şi modele ale determinismului praxiologic 
atât la nivelul fiecărei dimensionări componente, cât şi la nivel global. Din 
împletirea lor rezultă elemente pentru formularea unei ipoteze generale cu 
privire la structura acțiunii sociale. 

In capitolul al V-lea vom surprinde sistemul şi tipologia acțiunilor 
sociale, în perspectiva cărora vom încerca să sugerăm unele puncte de 
vedere asupra problematicii generale a sociologiei, iar în capitolul al 
VI-lea ne exprimăm, dintr-o perspectivă acţionalistă modernă, opiniile 
privind structura organizațională a societăţii şi tipologia acestor structuri 
în societăţile contemporane. Următoarele două capitole (al VII-lea şi al 
VIII-lea) au în atenţie analiza idealului şi normelor în acțiunea socială 
şi raporturile dintre ştiinţă şi teleologie în construcţia viitorului, 
argumentând că viitorul este nu numai dat oamenilor, ci, cu precădere, 
ales şi creat de ei. 

Capitolul al IX-lea, pe temeiul analizelor desfăşurate în capitolele 
anterioare privitor la structura lanţului praxiologic, îşi propune definirea 
conceptului de eficiență şi clasificarea factorilor şi criteriilor de eficienţă 
ale acţiunilor sociale, în funcţie de care, în capitolul de încheiere, sunt 
trecute în revistă, din aceeaşi perspectivă acționalistă, conceptele de bază 
ale filosofiei sociale — concluzia generală care se desprinde fiind aceea 
că praxiologia, sau teoria acțiunii sociale eficiente este un domeniu 
prioritar al gândirii sociale contemporane. 

EVOLUŢIA ISTORICĂ 
A GÂNDIRII ACŢIONALISIE 


În istoria gândirii umane s-au purtat numeroase controverse în jurul 
conceptului de acțiune (socială), chiar dacă termenul de praxiologie ca 
ştiinţă generală a acţiunii umane, după cum observă Jean J. Ostrowski !, 
s-a constituit târziu*. Primul sistem cvasicomplet de praxiologie, în 
înțelesul de disciplină specială deja constituită, a apărut în 1955, prin 
lucrarea lui Tadeusz Kotarbiński, intitulată Traktat o dobrej rabocie**. 

El dăduse, însă , o primă expunere succintă a ideilor praxiologiei 
încă în 1913, în lucrarea sa Szkice praktyczne, iar în 1937 a mai publicat 
un eseu cu privire la tipologia sistemelor de acțiune; în acel an a apărut 
independent şi voluminosul tratat al lui Talcott Parsons despre Structura 
acțiunii sociale***. 

Contribuţii la punerea problemei au adus încă marii gânditori ai 
antichităţii. Într-un anume sens, Aristotel a pus bazele filosofiei practicii 
prin conceptele de scop şi mijloc, pe care le va prelua — în sens exclusiv 
finalist — după aproximativ cincisprezece secole, Toma d'Aquino. Şi 
cum, în mare parte, teleologia finalistă a fost compromisă prin 
absolutizarea ideii de scop — luată în sens de predeterminare rațională, 
exterioară, ca acțiune supranaturală —, continuatorii filosofiei practicii 
de mai târziu (între care Hume şi Kant) şi-au concentrat atenţia mai ales 
asupra problemei mijloacelor de care depinde acţiunea, orientare din 


! Jean J. Ostrowski, Essai d'une Typologie metapraxeologique, în Akten des XIV. 
Internationalen Kongresses für Philosophie, Wien, 2 — 9 September 1968, Band 2, Verlag 
Herder Wien, 1968, p. 541. 

* Alfred Victor Espinas, remarcă Ostrowski, pune pentru prima oară bazele unui studiu 
analitic al acţiunii umane căreia îi dă numele de praxiologie (în Les origines de la 
technologie, Paris, F. Alcan, 1897, carte al cărei prim capitol, intitulat Technologie physico- 
teleologique, a apărut în „Revue phylosophique”, Paris nr. 2, 3, Aout, September, 1890). 

** Tradus în limba engleză sub titlul Praxio/ogy — An Introduction to the Science of 
Efficient Action, Pergamon Press, Oxford, 1965. 

*** Talcott Parsons, The Structure of Social Action, McGraw-Hill Book Co., New 
York & London (a patra ediţie a fost publicată în The Free Press, New York & Collier- 
Macmillan, London, 1966). 

care au izvorât ulterior, în gândirea filosofică a ultimului pătrar al 
secolului trecut şi prima jumătate a secolului nostru, pragmatismul şi 
instrumentalismul (Peirce, Dewey, James). 

O altă linie de gândire teoretică pe care s-a sprijinit praxiologia în 
efortul ei de constituire porneşte de la Platon sau chiar de la sofişti, de la 
care a fost preluată noţiunea de artă utilă, ca un concept de bază al sistemelor 
lor practice. Tradiţia acestora, care a durat şi în epoca medievală, a fost 
reluată de enciclopediştii secolului al XVIII-lea, de logicieni şi economişti 
din secolul al XIX-lea (ca John Stuart Mill, William Whewell) sau de filosofi 
şi naturalişti ca Herbert Spencer, care, în pragul secolului al XX-lea, era 
preocupat de analiza conduitei oamenilor. 

La o analiză mai atentă a acestor izvoare teoretice ale praxiologiei* 
se poate face constatarea că evoluţia conceptului de acțiune a fost 
permanent însoţită (corelându-se reciproc) de evoluţia conceptelor 
determinismului şi, în mod deosebit, a celui de cauzalitate. Se poate 
observa, de asemenea, că într-o mare măsură controversele în cadrul 
conceptelor de determinism şi de acțiune, fuziunea lor, au depins de 
modul în care ele s-au raportat la conceptul de scop şi, într-un sens mai 
larg, la cel de finalitate, astfel încât întotdeauna ideile de determinare şi 
de acțiune au avut o coloratură teleologică. 

Acest lucru nu este lipsit de semnificaţii: pe de o parte, ne ajută să 
reconstruim climatul teoretic al genezei şi evoluţiei acestor concepte, 
iar pe de altă parte, ne oferă premise metodologice pentru o regândire a 
acestor concepte fundamentale în oricare domeniu teoretic al ştiinţei şi 
filosofiei contemporane. Aceasta cu atât mai mult cu cât, astăzi, ştiinţa 
şi filosofia au o deosebit de accentuată funcţie praxiologică, concretizată 
într-o finalitate materială şi practic-politică nemijlocită. Axa acestui efort 
de redefinire a conceptelor de determinism şi acțiune umană este relația 
cauzalitate-scop-acțiune, trinitate care intervine în precizarea 
semnificației fiecăruia dintre aceşti trei termeni. 

Precizăm, totodată, că ceea ce numim aici „redefinire” nu are în 
vedere critica unor definiţii anterioare de prestigiu. La o analiză atentă, 
observăm, de pildă, că niciodată gânditorii acționalişti situați pe poziţii 
raționaliste nu au explicat sau definit conceptul de acţiune umană în 
afara determinismului sau ideilor de scop şi finalitate. Modul cum sunt 
uneori comentate aceste definiţii a condus la unilateralizări, la 
schematism. Intre altele, amintim faptul că multă vreme conceptul de 

* În prezentarea sumară a izvoarelor teoretice ale praxiologiei am folosit în mare 
parte comunicarea lui J.J. Ostrowski, citată mai sus, care realizează o admirabilă schiță 
istorică a evoluţiei şi constituirii ştiinţei generale a acţiunii, concepută de autor ca o 
disciplină metateoretică (metapraxiologică). 

teleologic a fost ocolit, dacă nu chiar proscris, fiind exclus din teoria 
determinismului, şi, corespunzător, a avut o prezență limitată în însăşi 
definirea conceptului de practică. 

In aceiaşi ordine de idei, socotim a fi de neînțeles faptul că, în 
studiile şi tratatele de teoria acţiunii, în cele de metapraxiologie sau de 
istoriologie a praxiologiei —, de exemplu, în comunicarea lui Ostrowski 
menționată anterior —, nu figurează la modul cuvenit aportul lui Hegel şi 
de loc contribuţia lui Marx la fundamentarea ştiinţei praxis-ului. 

Sintetizând principalele tradiţii ale filosofiei practicii, Hegel, în 
capitolul III (7e/eol/ogia) al celei de-a doua secţiuni (Obiectivitatea) a 
părții a doua (Logica subiectivă) din Știința logicii, insistă într-o viziune 
modernă, veritabil praxiologică, asupra corelării conceptelor de scop şi 
mijloc. In această privință, Hegel deschide o perspectivă raționalistă în 
interpretarea conceptului de scop. Dacă gândirea aristotelică tradiţională, 
semnificată exclusiv teist de Toma d'Aquino, concepea scopul ca un 
atribut ce ţine de competența transcendentului, Hegel concepe scopul ca 
o dimensiune proiectiv-anticipatoare a subiectului, situat în imanent, 
având funcţie mijlocitoare în procesul obiectivării. 

Preocupat de problema criteriilor de obiectivare a subiectului, 
Hegel consideră, de pildă, scopul drept ,,...conceptul subiectiv ca tendinţă 
esențială şi impuls de a se afirma în exterior” şi, totodată, „conceptul 
care în obiectivitate a ajuns la sine însuşi...”. Scopul este, aşadar, privit 
ca o relaţie de autodeterminare a subiectului în raport cu obiectul, o 
relaţie de exteriorizare a subiectului dublu ipostaziată: „atât ca reflectare 
în sine, cât şi ca reflectare în afară”. 

Deşi defineşte scopul ca dimensiune a subiectivităţii, Hegel 
precizează totodată că, în mişcarea sa, în procesul înfăptuirii, scopul 
este o condiţie de suprimare a subiectivităţii, de trecere a subiectivului 
în obiectiv?. Acest proces de obiectivare a subiectului îşi are doar o primă 
premisă în scop, o premisă teoretică; adevărata realizare a trecerii 
subiectivului în obiectiv fiind mijlocul. „Prin intermediul mijlocului, 
scopul se uneşte cu obiectivitatea, unindu-se în aceasta cu sine însuși... 
Scopul are nevoie de mijloc pentru înfăptuirea lui...”. 

Cu toate că defineşte mijlocul, în primul rând ca un „termen mediu al 
silogismului”, ceea ce îndeamnă la interpretarea relației dintre subiect şi 
obiect ca o relație logică şi nu ca un raport material, Hegel are meritul deosebit 
de a fi înțeles totuşi mijlocul ca activitate, ca termen mediu în relaţia de 
transformare a obiectului de către subiect, ceea ce conferă conceptului de 


> Cf. G.W.F. Hegel, Știința logicii (traducere de D.D. Roşca), Bucureşti, Editura 
Academiei, 1966, p. 742-744. 

mijloc, în cele din urmă, un statut praxiologic în multe privinţe apropiat de 
modul acționalist actual de definire a mijloacelor acțiunii practice. 

Mijlocul, luat în sine, precizează de asemenea Hegel, este inferior 
scopului, este „un simplu obiect mecanic”, nu poartă în sine premisele 
activismului, acestea fiindu-i conferite de scop. „Obiectul are, deci, faţă 
de scop, caracterul de a fi neputincios şi de a-l servi; scopul e subiectivitatea 
sau sufletul lui, subiectivitate care are în ea latura ei exterioară”. Așadar, 
după cum rezultă din observaţiile lui Hegel, numai prin intermediul scopului 
mijlocul devine instrument al activităţii practice, concluzie care i-a inspirat 
lui Marx concepţia sa cu privire la rolul uneltelor (instrumente ale muncii) 
în determinismul vieţii sociale. 

Corelarea mijlocului cu scopul, condiționarea esenței fiecăruia din 
aceste două concepte de prezenţa celuilalt, conduce, în cele din urmă, pe 
Hegel, la definirea scopului însuşi ca activitate: „...Scopul este activitate 
şi nu mai e simplu impuls şi tendinţă, tocmai fiindcă în mijloc momentul 
obiectivităţii e afirmat în modul său determinat ca un ce exterior şi unitatea 
simplă a conceptului posedă acum în sine obiectivitatea ca atare”. 

Toate aceste precizări ale lui Hegel? oferă preţioase elemente pentru 
o interpretare praxiologică modernă a însuşi conceptului de scop, concept 
care, datorită filiaţiei tomiste a evoluţiei sale, a avut şi are de multe ori şi 
astăzi o coloratură pregnant finalistă şi teleologist-teologică. 

Dar, cea mai valoroasă contribuție a lui Hegel la întemeierea 
praxiologiei moderne, în special la fundamentarea teoriei actuale asupra 
acțiunii sociale, constă în explicaţia dată de el scopului înfăptuit *. In primul 
rând, el instituie argumentat ideea că trecerea de la intenţie la realizare este 
mediată de mijloace. Infăptuitul nu este însă efectul oricărei activităţi 
transformatoare a subiectului, ci numai al acelei activităţi care are valoare 
pentru subiect. Mijlocul acțiunii capătă, astfel, valoare praxiologică numai 
dacă mediază un proces de umanizare a obiectului, în alte condiţii, el rămâne 
pur şi simplu obiect şi nu mijloc pentru scopul care l-a generat. „Scopul 
activ în mijlocul său nu trebuie deci să determine obiectul nemijlocit ca pe 
un ce exterior, ci acesta trebuie prin el însuşi să se contopească în unitatea 
conceptului, sau acea activitate exterioară a scopului prin mijlocul său trebuie 
să se determine pe sine ca mijlocire şi să se suprime”. 

In al doilea rând, Hegel condiționează realizarea scopului (prin 
intermediul mijlocului) de acțiune, insistând astfel, în determinismul 
său praxiologic, pe triada fundamentală a praxisului: scop-mijloc-acțiune. 
Acţiunea este caracterizată, pe de o parte, ca violență („faptul că scopul 
se raportează nemijlocit la un obiect poate fi considerat ca violenţă...”), 


3 Ibidem, p. 744-747. 
* Ibidem, p. 741-755. 

termen luat în accepţia de transformare, modificare, schimbare provocată 
obiectului de către subiect conform scopului, iar pe de altă parte, ca 
vicleșug („faptul că scopul se situează în relaţie mijlocită cu obiectul, 
intercalând între sine şi acesta un alt obiect, poate fi considerat ca vicleşug 
al raţiunii”), termen care semnifică precedarea actului propriu-zis de un 
moment cognitiv, deliberativ, implicat de asemenea în proiecția 
teleologică iniţială a subiectului asupra obiectului transformării. Tocmai 
prin acest „vicleşug”, în activitatea practică subiectul nu se dizolvă în 
obiect, ci îşi adecvează pentru sine obiectul. 

Acţiunea ne apare simultan, în această perspectivă, atât ca activitate 
cognitivă, cât şi ca activitate transformatoare, care, printr-o dublă 
mediere (a scopului şi a mijloacelor), obiectivează subiectul şi 
subiectivează obiectul. Se află prefigurată aici o idee antropologică 
fundamentală, respectiv ideea că în procesul cunoaşterii şi al practicii 
omul umanizează natura şi, totodată, se umanizează pe sine. 

In al treilea rând, din definirea acțiunii ca unica modalitate de 
trecere reciprocă a subiectivului în obiectiv, în care mijlocul joacă rol de 
mediator exterior, iar scopul de termen mediu interior, Hegel ajunge la 
cristalizarea unei idei fundamentale pentru înțelegerea mecanismului 
procesului istoric uman, anume la concluzia că, în caracterizarea esenței 
fenomenelor sociale, hotărâtoare este nu atât cercetarea scopurilor 
acțiunii, cât cercetarea mijloacelor acesteia, deoarece, în ultimă instanţă, 
mijloacele subordonate scopurilor sunt prelungiri ale interiorității în 
exterioritate. Scopurile doar potenţează acțiunea, trecerea de la potenţă 
la act fiind mijlocită de unelte, de instrumente. „...Mijlocul este acela în 
care se manifestă raționalitatea scopului ca una ce se conservă în acest 
altceva exterior şi tocmai datorită acestei exteriorități. lată de ce mijlocul 
este superior scopurilor mărginite ale finalităţii exterioare, plugul este 
mai demn de considerație decât sunt nemijlocit foloasele pe care ni le 
procură şi în scopul cărora el există. Unealta se păstrează, în timp ce 
satisfacțiile nemijlocite trec şi sunt uitate. Datorită uneltelor sale, omul 
are putere asupra naturii exterioare, chiar dacă, prin scopurile pe care le 
urmăreşte, el este mai curând atârnător de ea”. 

Este prefigurată aci esenţa concepţiei hegeliene asupra istoriei, o 
concepţie în care, după cum se poate conchide din lectura acestui text, 
sociologia interferează intim cu praxiologia. Societatea umană îşi are 
dimensionată procesualitatea în acțiune, în practica social-istorică, în 
primul rând în activitatea de producţie, în dezvoltarea căreia rolul 
determinant îl au nu numai scopurile oamenilor, intențiile, nevoile lor 
subiective, ci şi mijloacele lor productive, uneltele, instrumentele de 
producție. Incontestabil că Marx, în elaborarea concepţiei sale asupra 

istoriei, a plecat de la Hegel şi că, deci, în fond, nu numai filosofia istoriei, 
ci şi sociologia marxistă îi datorează mult lui Hegel. 

In al patrulea rând, continuându-și raționamentul dialectic în 
legătură cu dimensiunea cauzală a raportului teleologic dintre subiect şi 
obiect, în care acordă primordialitate mijloacelor în determinarea 
procesului istoric, Hegel afirmă că în activitatea teleologică se împletesc 
„începutul şi sfârşitul” unei acţiuni, „consecinţa şi temeiul”, că ea este 
o „devenire a devenitului”. Aceasta semnifică o admirabilă sugerare a 
principiului istorismului, din care este deductibilă ideea de progres. 

Intrucât progresul este condiţionat de succesiunea nelimitată a unor 
momente de obiectivare a subiectului în procesul acțiunii şi cum 
hotărâtoare sunt mijloacele în înfăptuirea procesului de obiectivare, 
rezultă, în cele din urmă, că progresul este „progresul infinit al mijlocirii ”, 
al unei mijlociri în care scopul poate fi mijloc şi mijlocul scop. „Produsul 
acțiunii desfăşurate în vederea uni scop nu e altceva decât un obiect 
determinat de un scop ce-i este exterior; el este deci acelaşi lucru ca şi 
mijlocul. Prin urmare, în chiar un astfel de produs rezultatul e numai un 
mijloc, şi nu un scop înfăptuit...”. 

Prin definirea scopului înfăptuit ca mijloc şi invers, Hegel 
prefigurează o altă idee fundamentală a gândirii acţionaliste 
contemporane, respectiv, evidenţiază importanţa activităţilor în care 
scopul îl reprezintă producerea uneltelor. Nu se poate face în acest caz 
distincţia precisă dintre cauză şi efect, dintre mijloc şi produs, produsul 
este însuşi mijlocul, ceea ce este efect într-un ciclu acţional devine 
instrument în alt ciclu acţional. 

Hegel dezvăluie rolul mijloacelor în calitate de scop al 
acțiunii în continuitatea procesului istoric, potrivit următoarei scheme: 
scop — mijloc — produs (mijloc) — produs etc. „Scopul înfăptuit 
este mijloc şi invers: adevărul mijlocului este totodată acela de a fi 
scop real şi prima suprimare a obiectivităţii e deja şi a doua, după cum 
a doua s-a dovedit că o conţine pe prima”. 

Cu toate că, în cele din urmă, prin interacțiunea subiectului cu 
obiectul în cadrul explicației teleologice, Hegel consideră că mijloacele 
de obiectivare a subiectului nu semnifică altceva decât faptul că ele 
(mijloacele) sunt un factor mediator de obiectivare a subiectului în idee, 
„O reîntoarcere obiectivă în sine a conceptului” ( acțiunea practică fiind, 
în acest caz, doar o relaţie între ipostaza subiectivă şi cea obiectivă a 
ideii, în care subiectul îşi exercită funcţia sa constructivă în raport cu 
obiectul-idee), meritul său rămâne incontestabil în punerea pietrelor de 
temelie ale praxiologiei contemporane şi, îndeosebi, în crearea premiselor 
pentru elaborarea determinismului praxiologic. 

Cu toate sugestiile prețioase în vederea fundării unei teorii a acţiunii 
umane, în care activitatea subiectului de transformare nemijlocită a 
obiectului este concepută ca o condiţie a statutului existenţial al esenței 
umane, Hegel n-a reuşit să înțeleagă practica, acţiunea autentic 
transformatoare a oamenilor, ca relație socială; elementele filosofiei 
hegeliene a practicii n-au fost integrate în domeniile filosofiei sociale 
sau filosofiei istoriei, rămânând exclusiv de domeniul logicii, concepute 
în dubla sa dimensionalitate: subiectivă şi obiectivă. Intemeierea 
conceptului de practică pe o explicație sociologică şi antropologică, ce 
îi conferă statutul ontico-praxiologic de acţiune socială se realizează 
pentru prima oară în marxism. 

Lăsând la o parte faptul că filosofia marxistă şi-a propus nemijlocit o 
finalitate praxiologică (filosofia, spunea Marx în cunoscuta sa teză a 11-a 
despre Feuerbach, își are rațiunea de a fi numai dacă este o armă nemijlocită 
a practicii, dacă are rol transformator”), Marx (în colaborare cu Engels) a 
avut numeroase contribuţii legate de întemeierea unei teorii filosofice a 
acțiunii. Enumerăm, între altele: analiza, pentru prima oară, a conceptului 
de practică, definită ca expresie a unei relații materiale, transformatoare 
între subiect şi obiect, relaţie în care subiectul se raportează deliberat, orientat 
(scop) la obiect, prin intermediul unor mijloace, instrumente (fiind astfel 
prefigurată schema generală a acțiunii umane eficiente preconizată de 
Kotarbiński şi Parsons: agent — mijloace-—>scop-obiect), analiza unității 
dintre practică şi cunoaştere, sugerându-se astfel că acţiunea umană este 
concomitent practică şi teoretică, şi, prin aceasta, că principala condiţie a 
eficienței acţiunii este obținerea adevărului despre fenomenele din natură 
şi societate, calea de obţinere a acestuia fiind mijlocită de luarea în 
consideraţie a principiului cauzalităţii”; analiza în profunzime a unor specii 
ale acțiunii umane (remarcăm, în mod deosebit, practica de producție — 
munca’; practica social-politică — acțiunea politică — cu precădere în sensul 
de acțiune revoluționară” );conceperea practicii ca factor generativ şi ca 
statut existenţial al omului, concept de bază al ştiinţei despre om!%-— 
nemaivorbind de faptul că în filosofia marxistă conceptul de practică joacă 


5 Cf. K. Marx, Teze despre Feuerbach (teza 11). 

¢ Cf. K. Marx, Manuscrisele economico-filosofice din 1844; Teze despre Feuerbach; 
F. Engels, Ludwig Feuerbach şi sfârşitul filosofiei clasice germane. 

7 Cf. F. Engels, Anti-Diiring; Dialectica naturii. 

5 Cf. K. Marx, Contribuţii la critica economiei politice;F. Engels, Rolul muncii în 
procesul transformării maimuţei în om. 

° Cf. K. Marx şi F. Engels, Manifestul Partidului Comunist; K. Marx, Critica 
programului de la Gotha. 

10 Cf. K. Marx, Manuscrisele economico-filosofice din 1844; Teze despre Feuerbach. 

un rol central, datorită cărui fapt, concepția filosofică a lui Marx a fost 
apreciată de Gramsci ca filosofie a praxisului*. 

Unul din sociologii puternic influențați de Marx, care a pus în centrul 
cercetărilor sale conceptul de acţiune socială, a fost Vilfredo Pareto. In 
majoritatea lucrărilor sale!", Pareto consideră viața socială ca fiind o sinteză 
a acţiunilor umane. In concepţia sa sociologică, în fond structuralistă, 
societatea apare ca un sistem, un complex de acțiuni elementare. Prin această 
viziune holistă, în care întregul este o sinteză a elementelor, Vilfredo Pareto 
evită sociologismul şi pune în valoare individul în determinismul vieţii 
sociale. In această perspectivă, în Cursul său de economie politică afirmă că 
psihologia este baza oricărei ştiinţe sociale şi că numai într-o asemenea 
viziune se poate construi o tipologie a acţiunilor umane. El distinge, în această 
privință, două specii principale de acţiuni: acțiuni logice şi acțiuni nonlogice, 
din împletirea cărora rezultă patru categorii fundamentale de acțiuni: acțiuni 
experimentale şi logice; acțiuni experimentale şi nonlogice;, acțiuni 
neexperimentale şi logice; acțiuni neexperimentale şi nonlogice. 

Dând acţiunilor logice semnificaţia subiectivităţii şi acțiunilor 
nonlogice semnificația obiectivităţii, prin cele patru categorii fundamentale 
de acţiuni, Vilfredo Pareto schițează corelația dintre subiectiv şi obiectiv în 
viaţa socială. Istoria omenirii este astfel concepută, pe de o parte, ca rezultantă 
a acţiunilor umane concrete, individuale, ca o consecinţă a înfăptuirii unor 
acțiuni logice (se pune în valoare astfel rolul factorului subiectiv în 
dezvoltarea socială), iar pe de altă parte, ca un domeniu de obiectivitate, ca 
o determinare izvorâtă din exercitarea acțiunilor nonlogice ale oamenilor. 

Insuşi comportamentul uman individual apare ca o sinteză a acestor 
determinări logice şi nonlogice, astfel încât istoria, în totalitatea ei, ca 
sinteză între individual şi social, este punctul de intersecţie al obiectivității 
şi subiectivităţii, iar conştiinţa istorică este, totodată, o conştiinţă subiectivă. 

Este important de reţinut că determinismul social este explicat de 
Pareto în primul rând prin acţiuni nonlogice (în care nu există o legătură 
între mijloace şi scop), fapt pentru care el acordă un rol limitat acţiunilor 


* În acest sens, de acord cu Gramsci, nu suntem de acord cu sintagma de materialism 
dialectic şi istoric, pe care i-o atribuie filosofiei marxiste (la sugestia lui Engels) Plehanov, 
preluată ulterior de Lenin şi Buharin — sintagmă ce a făcut epocă în întreaga ideologie 
postmarxistă. Se poate accepta sintagma de materialism dialectic (pe care o practică şi 
neoraționalismul contemporan), dar cea de materialism istoric nu a fost niciodată folosită 
de Marx, chiar dacă el atribuia relaţiilor economice, care formează baza societății, 
caracterul de raporturi materiale (în sensul de raporturi obiective). 

1! Cf., Vilfredo Pareto, Cours d'Economie politique, publié par G. H. Bousquet et G. 
Busino, Librairie Droz, Geneve, 1964; Les Systemes socialistes, publié par G. Busino, Librairie 
Droz, Geneve, 1965; Traité de sociologie générale, Lausanne, Paris, 1917 — 1919. 

logice (acţiuni în care scopul obiectiv este un scop imaginar, străin acestor 
domenii). Se observă aci o anumită respingere a voluntarismului şi o 
subliniere a determinismului obiectiv în explicarea mecanismului vieţii 
sociale. Adevărul istoric nu ţine cont de utilitate, nu există o coincidență 
între adevăr şi utilitate. Utilitatea este atribuită acţiunilor elementare 
individuale, iar adevărul este o sinteză a acestora, ține de universalitate. 
Într-un fel, Pareto subordonează utilitatea — adevărului, similar subordonării 
individualului de către social, subiectivului de către obiectiv. 

Accentul pus pe acţiunile nonlogice nu-l conduce însă pe Pareto la 
fatalism. El relevă natura creatoare a activităţii experimentale, căreia îi 
atribuie ca eficienţă posibilitatea obiectivării. Prin acţiune conştientă, 
oamenii îşi exercită rolul lor activ, se integrează în obiectivitate. 

In sistemul de motivații care întemeiază acțiunile oamenilor, Pareto 
acordă un loc important motivațiilor psihologice. Un mare număr de acte 
sunt dictate sau inspirate, spune el, de sentimente. Oamenii caută să dea de 
cele mai multe ori o aparenţă logică unor acte care-şi au sursa în sentimente, 
elaborează teorii cărora le atribuie paternitatea, ele având de fapt o motivaţie 
socială mai profundă. În acest mod, acţiunile logice se întemeiază, în cele 
din urmă, pe motivații nonlogice, fapt care conferă atributul necesității 
obiective scopurilor şi acţiunilor subiective. Se cristalizează, astfel, ideea 
că actul este rezultatul unei nevoi sau al unei dorințe. 

Prin această subordonare a logicului de către psihologic, Pareto 
păstrează de la Marx semnificația obiectivă a determinismului social 
(structura oricărei acţiuni logice umane, individuale şi sociale, 
întemeindu-se pe interese şi mobiluri obiective) şi, totodată, se apropie 
de psihanaliză (Freud, Jung) sau de structuralismul genetic (J. Piaget) şi 
antropologic (Claude Levi-Strauss), pentru care structurile logice şi, 
respectiv, conştiente se întemeiază pe structuri psihice mai profunde, 
subconştiente sau inconștiente. Se poate chiar vorbi de o prefigurare de 
către Vilfredo Pareto a praxiologiei lui Kotarbiński în ce priveşte definirea 
rolului propoziţiilor psihologice în motivarea praxisului. 

Prin studiul unui mare număr de teorii, de conduite, de modalităţi, 
de expresii, de practici curente, el a ajuns la concluzia că procesul de 
raționalizare poate fi considerat ca un fenomen compus din două 
elemente: un element a, constant, adică un nucleu nonlogic, instinctiv, 
expresie a sentimentelor umane care stabilesc raporturi între lucruri şi 
acordă valoare de simboluri unor fapte extrapolate din viața cotidiană; 
un element b, variabil, — ceea ce semnifică faptul că interpretările pe 
care oamenii şi le oferă pentru a justifica o anumită acţiune, un anumit 
fapt sau un anumit raport, nu exprimă altceva decât tentaţia lor de a reda 
logic tendinţe proprii (nonlogice). 

Elementul constant a a fost numit de Pareto reziduu*, iar elementul 
b derivat**. 

Primul element (a) corespunde anumitor instincte ale oamenilor, 
concepute ca determinări sociale, şi nu individuale, iar al doilea element (b) 
corespunde activității spiritului pentru a conferi rațiune primului element (a). 

Tocmai datorită acestei subordonări a logicului faţă de nonlogic, a 
raționalului față de instinct (reziduu), Pareto face apel la psihologie şi 
chiar la biologie în fundamentarea explicațiilor sociologice — oferind, 
pe această cale, o sinteză între subiectiv şi obiectiv în interpretarea 
determinismului social. Acordând prioritate elementului constant (a) în 
determinismul fenomenelor sociale, în Tratatul său de sociologie el trage 
concluzia că întotdeauna caracterul reziduului determină caracterul 
acțiunilor umane. Afirmă chiar că reziduul poate determina şi acţiunile 
logice în cazurile în care agentul reuşeşte să stabilească un raport între 
mijloace şi scopuri. Se desprinde, astfel, concluzia că, pentru Pareto, 
obiectivul determină subiectivul în viaţa socială. 

Considerând „reziduurile” (instinctele) ca factori determinanți ai 
acțiunilor sociale, iar „derivările” numai ca aparenţe logice ale 
sentimentelor iraționale, Pareto alunecă însă într-o psihosociologie abisală, 
care, în cele din urmă, exclude socialul propriu-zis din explicaţia 
sociologică. Interesele care motivează acţiunile nonlogice ale oamenilor 
şi, de asemenea, pe cele logice sunt dictate de un complex instinctual. 
Obiectivitatea în viaţa socială se reduce la un domeniu subiacent socialului, 
domeniu care este exclusiv de competenţa psihologiei şi biologiei. Pe acest 
teren, Vilfredo Pareto se întâlneşte cu behaviorismul, fapt confirmat prin 


* Elementul reziduu este clasificat de Pareto în următoarele grupe: 1) instinctul 
combinării (exprimat, între altele, şi de sentimentul unităţii, al uniformizării, manifestat 
chiar în nevoia unei abordări logice); 2) persistența agregării (un fel de sentiment gregar, 
manifestat în raporturi familiale, de clasă, de colectivitate în general şi chiar la nivelul 
unificării logice condiţionată de nevoia de abstractizare); 3) nevoia de manifestare a 
sentimentelor prin acte exterioare (nevoia acţiunilor de exteriorizare şi chiar de exaltare 
religioasă); 4) sociabilitatea (ajungându-se până la sentimentul ierarhizării, sentimentul 
superiorității, al inferiorităţii, nevoia de aprobare a colectivități, ascetism); 5) integra- 
tivitatea individului şi a dependenţelor sale (sentiment care contrastează cu alterarea 
echilibrului); 6) instinctul sexual. 

** Elementul derivat este clasificat în patru grupe: 1) afirmarea (unor fapte experimentale 
şi imaginare, melanj de fapte şi sentimente), 2) autoritatea (a unuia sau mai multor oameni, 
a tradiţiilor, uzanțelor şi obiceiurilor, a ființei divine etc.), 3) acordul cu sentimentele sau cu 
principiile (întemeiat pe interese individuale sau colective, pe entităţi juridice, metafizice, 
supranaturale); 4) dovezi verbale (fiind posibili termeni indeterminaţi pentru designarea unor 
lumi reale, şi invers: termeni care desemnează acelaşi sens, sau sens desemnat de mai mulți 
termeni, metafore, alegorii, analogii, termeni fără corespondent concret etc... 

aceea că, după cum se exprimă unul din cei mai cunoscuţi comentatori ai 
săi, Giovanni Busino, el lasă să se înțeleagă indirect că „derivațiile” sunt 
un fel de subspecii ale „reziduurilor”. Se ajunge, astfel, la ideea că 
elementele de raționalitate în viaţa socială au un rol subordonat, doar de 
exprimare a unor raporturi instinctuale, ceea ce înseamnă că raţiunii nu i 
se acordă vreo eficienţă în determinismul social obiectiv. 

Fără a ne mai opri şi la alte contribuții ale sale, cum ar fi aceea cu 
privire la structurile de clasă şi la raporturile dintre mase şi elite, sau la 
cele cu privire la conceptul de acţiune politică (asupra cărora avem şi o 
serie de rezerve de ordin teoretic şi ideologic), relevate de mulţi sociologi 
contemporani (printre care şi R. Aron şi T. Parsons), se poate aprecia, 
după cum subliniază Parsons, că V. Pareto este un mare pionier al 
sociologiei şi praxiologiei contemporane. Meritul său deosebit constă 
în faptul că în explicația sociologică asupra arhitectonicii vieţii sociale 
a folosit cu precădere noţiunile de sistem şi de acțiune, într-o schemă 
explicativă şi metodologică determinist-cauzală. După cum se pronunță 
G. Busino în Introducerea sa la volumul de studii şi articole al lui Pareto, 
intitulat „Mituri şi ideologie”!?, acesta „a elaborat o metodologie a 
cunoaşterii istorice, atrăgând atenţia asupra unei realităţi nebănuite dar 
complexe şi bogate, cu conflictele şi sentimentele sale ireductibile”, 
realitate care formează domeniul obiectivităţii sociale. Totodată, „a 
elaborat şi o metodologie a istoriei care ţine cont de acţiunile oamenilor 
şi explică elementele de constanță în acţiunea umană”. În acest sens, ne 
îngăduim să afirmăm că Pareto este un precursor al metapraxiologiei, 
prin intermediul căreia antropologia beneficiază astăzi de un cadru 
teoretic întemeiat pe o autentică sinteză știinţifico-filosofică. În această 
lumină, temeiul ontic al umanului fiind acţiunea practică, antropologia 
însăşi devine o ştiinţă despre homo faber. 

Gândirea acţionalistă modernă, la edificarea temelilor căreia a 
contribuit V. Pareto, este îndatorată, de asemenea, concepţiei sociologice 
a lui Max Weber*. 

Puternic influenţată de teoria lui Marx despre formațiunea socială 
şi de teoria lui Dilthey despre comprehensiune, teoria sociologică a lui 
Weber pune în centrul ei conceptul de acțiune. Acordând o importanță 
primordială multiplicităţii proceselor sociale, activităţii colectivităţilor 
umane, Weber, ca şi Durkheim de altfel, reactualizează, de fapt, conceptul 
de acțiune socială, introdus încă de Marx în explicaţia sociologică. Spre 


12 Cf. Vilfredo Pareto, Mythes et Ideologies, textes reunis aves une Introduction, par 
Giovanni Busino, Librairie Draz, Geneve, 1966, p. 61. 

* Cf. Max Weber, Gesammelte politische Schriften, München, Verlag Drei Mosken, 
1921; Wirtschaft und Gesellschaft, Tübingen, 1956; Staatssoziologie, 1936. 

deosebire de Durkheim, care definește acțiunea socială într-o manieră 
obiectivă, pornind de la constrângerile exterioare exercitate asupra 
acțiunii subiecţilor, Weber concepe acţiunea socială într-o viziune 
subiectivă, definind-o în funcţie de interacţiunea subiecților. Dacă la 
Durkheim acțiunea este socială, datorită tendinței indivizilor de a se 
integra în colectivităţi şi comunități umane, la Weber acţiunea este socială 
datorită schimbului de activităţi dintre indivizi, în cadrul căreia ei trebuie 
să ţină cont de comportamentul celorlalți. 

Prin motivarea obiectivităţii acțiunii sociale pe baza relațiilor de 
intersubiectivitate, Weber a deschis calea explicării socialului ca un fapt 
de realitate construit de subiecți şi nu ca un dat obiectiv independent de 
subiect. Interacţionând unii cu alții, oamenii produc propria lor realitate 
socială. Obiectivitatea la nivel social este, aşadar, produsul activității 
corelate a oamenilor. 

Din maniera în care Weber concepe rolul intersubiectivităţii în geneza 
obiectivităţii sociale se deduc trei criterii principale în definirea acțiunii 
sociale: a) criteriul comportamental (oamenii trebuie să ţină cont de 
comportamentul celorlalţi în executarea rolului lor constructiv în plan 
practic); b) criteriul semnificației (acţiunea subiectului trebuie să aibă valoare 
de semn sau simbol pentru alţii, ca şi pentru sine); c) criteriul unificării 
semnificației acţiunii (individului) în raport cu semnificaţia ei pentru ceilalți. 

Din aceste criterii rezultă înțelegerea acțiunii sociale ca un act 
responsabil, ca reciprocitate. Primele două criterii sunt imanente, 
imboldul exercitării acţiunii este interior, iar al treilea criteriu este 
tranzitiv, corespunde unei motivații obiective, care se instituie din exterior 
(ceea ce de fapt îl apropie pe Weber de Durkheim). 

Trebuie precizat şi faptul că, prin corelarea acţiunii cu ideea de 
comportament, de conduită, Weber asociază, propriu-zis, acţiunea de 
intenție (scop) şi chiar de mijloc (anticipând tezele lui Parsons în această 
privinţă). El consideră, pe această bază, posibil de distins următoarele 
tipuri de comportament (acțiune): activitatea bazată pe scopuri raționale; 
activitatea de ordin afectiv (voliţional), activitatea de valorizare; 
activitatea orientată de norme sau de tradiții (aici Weber valorifică mult 
influenţa lui Rickert şi a teoriei valorilor în general). 

In privinţa tipologiei acțiunilor sociale, Weber are în vedere în mod 
deosebit: a) activitatea societară (în baza unui acord explicit între membrii 
societății), b) acțiunea prin înțelegere (armonie), aceasta fiind condiţionată 
de legi obiective; c) acțiunea instituțională (care are un statut social ce nu 
depinde de indivizi); d) activitatea de grup (în cadrul structurilor sociale 
existente, la care indivizii aderă fără nici o obligaţie, dar dacă este necesar 
prin constrângere). Ceea ce rămâne hotărâtor la Weber este înțelegerea 

statutului social şi obiectiv al acțiunii într-o modalitate în care nu 
minimalizează rolul subiectului, al agentului acţiunii, acţiune căreia îi 
subordonează însă o multitudine de dimensiuni şi motivații obiective, fapt 
care-l apropie de sociologia acționalistă contemporană şi chiar de praxiologie. 

O contribuţie substanţială la constituirea teorie acţiunii sociale, ca 
disciplină teoretică independentă, care a continuat, în această privință, 
perspectiva acţionalistă deschisă sociologiei nu numai de Vilfredo Pareto, 
ci şi de Weber şi Durkheim, a avut Talcott Parsons. Meritul său principal, 
după cum apreciază Ostrowski, este acela de a fi elaborat o tipologie amplă 
(Şi totodată mai riguros şi sistematic alcătuită faţă de încercările lui Pareto 
şi Weber) a sistemelor de acţiune, cu aplicaţii la diferite sisteme sociologice 
şi economice*. In analiza tipologiei sale implică un grup de concepte 
împreună cu interrelaţiile lor logice. Cercetarea lui Parsons, după cum se 
exprimă el însuşi, „apelează la o bază mai ales empirică”'5, iar ca valoare, 
contribuția sa nu se înscrie propriu-zis într-o metapraxiologie, ci în 
sociologie. El elaborează o explicaţie a acţiunii dintr-o perspectivă 
sociologică şi nu o teorie a acțiunii umane în general. 

Grupul de concepte şi relațiile dintre ele pe care Parsons le-a introdus 
în tipologia sistemelor de acțiune poate fi redus la următoarele elemente 
corelate ale acţiunii: 1) scop (E); 2) situație (S) analizabilă în funcţie de: 
a)mijloace (M), b) condiții (C), 3) mod de relaţie (N) între scop şi situaţie, 
care este conceput ca o „orientare normativă” a acţiunii, la care Parsons 
apelează printr-o „selectiv standard”. Condiţiile găsesc expresia lor subiectivă 
în diferite elemente cognitive: propoziții factuale (F), elemente ideale sau 
normative (i), totalitate de cunoştinţe ştiinţifice (T), deducții logice (L). 

Cu ajutorul acestor concepte şi relații, Parsons a construit o formulă 
simbolică a oricărui sistem (Z) de acțiune (A) în care: 


A = S(M în T etc. + C în T etc. + i în T etc.) + E + N (def. în 
termenii lui T etc.) + r(elemente de S variind întâmplător), iar 


Z = (A tA,+...A ) + R +R +R, (în care R reprezintă diferite 
tipuri de relații între acțiuni, respectiv: R > relațiile de bază dintre 
actele elementare ale unui sistem, R, = relații care apar la nivelurile 
superioare de integrare a unităților elementare ale acțiunii şi R, = 
relațiile în cadrul colectivului)!$. 


* J. J. Ostrowski, op. cit., în Akten des XIV. Internationalen Kongresses für 
Philosophie, p. 542 — 543. 

13 Talcott Parsons, The Structure of Social Action, ed. cit., p. VI. 

14 Ibidem, p. 44. 

15 Ibidem, p. 177 — 178. 

În aceste scheme ale modelelor acţiunii şi sistemului de acţiuni, 
precum şi în clasificarea elementelor acţiunii şi a relațiilor dintre ele 
lipseşte (sau este doar presupus implicit) elementul agent sau actor (autor 
al acţiunii). Eliminarea acestui element este suplinită de alte elemente, 
cum ar fi scopul, apoi situația, care presupune orientarea normativă a 
acțiunii şi condiția, care exprimă, pe plan subiectiv, diferite elemente 
cognitive. 

Cu toate acestea, considerăm că eliminarea agentului prejudiciază, 
în fond, înțelegerea naturii acţiunii umane, specificul ei față de alte tipuri 
de acțiuni. Acţiunea umană este un raport (material, transformator) între 
subiect şi obiect, toate elementele acțiunii se înscriu corelat între aceşti 
doi poli ai relaţiei: agentul care acționează, obiectul care este transformat, 
supus acțiunii. Prin eliminarea agentului, scopul rămâne undeva suspendat. 
Trebuie avută în vedere precizarea că scopul este particularitate a umanului, 
decurge din capacitatea de cunoaştere (deci, de postdicție şi predicție) a 
acestuia. Scopul nu intervine în alte clase de acțiuni, prezența sa fiind 
legată de agent (în sens de subiect). Scopul nu intervine nici în sfera 
acţiunilor care au caracter de finalitate (acestea fiind tipuri de legături 
cauzale necesare, cu conexiune inversă, în care, prin constanţa condiţiilor, 
cauzele îşi adjudecă anticipat efectele). Într-o interacțiune cu caracter de 
finalitate, acțiunea rămâne un raport între obiect şi obiect, şi nu între agent, 
scop, mijloace şi obiect. Finalitatea ca raport natural este raport de acțiune 
directă, nemediată de scop, mijloace, precum şi de toată gama de relații ce 
decurg de aici. Direcţionarea acțiunii într-o conexiune inversă naturală 
este expresia autoconservării sistemelor, a stabilităţii lor relative, a 
tendinţelor către echilibru, iar în acţiunile umane este consecinţa conştiinţei 
şi cunoaşterii, se întemeiază pe o explicaţie în care se îmbină nomologicul 
şi teleologicul. 

Absența agentului din schema generală a acţiunii prejudiciază şi 
demonstrarea caracterului de eficienţă al activităţii umane. Mai ales dacă 
avem în vedere că nu orice scop asigură eficienţă sau că uneori scopurile 
au influență negativă, urmăresc privarea acţiunii de eficienţă. În plus, 
teleologicul implică şi folosirea termenului de intenționalitate, termen 
care cuprinde nu numai țelul, ci şi dorința, asociată cu afectivitatea — 
premise importante într-o explicație praxiologică. 

Pe baza schemelor acțiunii sociale şi a sistemului social de acţiuni, 
Parsons propune o amplă clasificare a tipurilor de acțiuni umane. Tipurile 
şi subtipurile de acţiune socială propuse de el sunt însă discutabile. 
Aceasta nu numai pentru că se propune o clasificare speculativă, ci şi 
pentru faptul că tipurile de acţiuni din grupul pozitivismului radical sunt 
simplificate, în sensul eliminării factorului cognitiv-subiectiv (sau, în 

cel mai bun caz, acest factor este limitat la o cunoaştere empirică)*. 
Factorul subiectiv, în unitatea determinărilor sale cognitive şi normative, 
este integrat numai în grupul sistemelor voluntariste (aceste sisteme au 
în vedere faptul că datele cunoaşterii ştiinţifice nu epuizează elemente 
subiective importante şi implică elemente normative). 

Termenul central al tuturor acestor subgrupuri ale pozitivismului 
radical este eliminarea elementului cognitiv pur subiectiv, reducerea 
acestuia la o cunoaştere empirică sau prezenţa sa într-o formă neştiințifică. 

Din clasificarea acestor mari grupuri de sisteme de acțiune rezultă 
prezenţa la un pol a sistemelor idealiste de acțiune, în care dispar 
elementele condiționale (astfel încât introducerea factorului subiectiv 
exclude condiționarea obiectivă), iar la celălalt pol, pozitivist, prezența 
unor sisteme de acţiune în care dispar elementele normative şi o dată cu 
ele subiectivitatea (chiar şi în sens cognitiv prezenţa subiectivului fiind 
redusă la o cunoaştere empirică, neştiințifică). 

Din formula generală simplificată a acţiunii: 


A= S(T etc.) +E (T etc.) + N(Tetc.), 


dacă lăsăm la o parte interpretările date aplicării ei la diferite tipuri 
de acțiune din cele clasificate de autor, rezultă totuşi două concluzii 
importante: 1) toate elementele (S, E, N) care compun acțiunea cuprind, 
în structura lor, o condiţionare nomologică (T) şi una normativă (i) — 
posibilă cu precădere în tipurile de explicaţie praxiologică voluntaristă; 
2) elementele de condiţionare (C), propoziţiile factuale (F), elementele 
normative (i), ştiinţifice (T) şi deducţiile logice (L) nu sunt corelate cauzal 
sau, mai bine zis, nu se subsumează unei explicaţii cauzale, ci sunt 
circumscrise unei analize funcționale. Intre termenii acțiunii fiind concepute 
numai dependențe funcţionale, determinismul care guvernează structura 
şi dinamica acţiunii este exclusiv un determinism funcţional. 

Ambele concluzii, deşi unilateralizează determinismul praxiologic 
(prima pentru că limitează normativitatea la o singură clasă de acţiuni — 
cele voluntariste —, iar a doua pentru că limitează determinismul 
praxiologic la un determinism funcțional), sunt totuşi importante, 
deoarece circumscriu în sfera praxisului nomologicul, normativitatea, 


* Pozitivismul radical este divizat, la rândul său, în două subspecii: a) pozitivism 
radical raţionalist, b) pozitivism radical antiintelectualist. Aici se include şi pozitivismul 
statistic, individualist sau sociologic, din îmbinarea cărora rezultă patru combinaţii de 
subtipuri: utilitarismul sau pozitivismul statistic individualist şi raționalist; pozitivismul 
radical raționalist şi individualist; pozitivismul radical individualist şi antiintelectualist; 
pozitivismul radical raționalist şi sociologic. 

teleologicul, premise suficiente pentru definirea acțiunii umane ca o 
relaţie de eficienţă între subiect şi obiect. 

Ar fi greu de trecut în revistă contribuțiile numeroşilor teoreticieni, 
din rândul cărora Parsons însuşi aminteşte, alături de Vilfredo Pareto, 
sociologi ca Emil Durkheim, Max Weber sau economişti ca Ludwig von 
Mises, Oskar Lage*, Murray Newton Rothbard. Marele merit al lui Parsons 
faţă de toți aceştia a fost acela că el a pus pentru prima oară în centrul 
teoriei generale a acţiunii sociale problema interrelațiilor între sistemele 
de acțiune, interrelaţii mijlocite de un limbaj artificial, care nu este altceva 
decât limbajul ştiinţei, oferind astfel perspectiva unei abordări semiotice 
a acţiunii umane, efort la care se va încumeta cu succes Charles Morris". 

Incercările lui Parsons de a sugera modalităţi operatorii de 
comunicare, de legătură între sisteme de acțiune au izvorât din 
preocupările sale mai generale de a defini un sistem global al societăţii. 
Cu toate că sistemul său social a fost construit exclusiv cu mijloace 
oferite de analiza dependenţelor funcționale, meritul deosebit constă în 
faptul că el a conceput societatea ca un ansamblu coerent de sisteme de 
acțiune. Relaţiile dintre aceste sisteme sunt mijlocite de limbaj, el însuşi 
fiind considerat ca un sistem de acţiuni. 

Un aport esenţial la întemeierea unui statut specific al teoriei 
acţiunii, ca disciplină ştiinţifică metateoretică independentă de sociologie, 
l-a avut Kotarbiński, care, independent de Parsons, a publicat două studii!” 
asupra propozițiilor praxiologice şi a denumit metapraxiologie cercetările 
sale în domeniul teoriei acţiunii eficiente. Spre deosebire de Parsons, 
Kotarbinski construieşte teoria acţiunii eficiente prin mijloace logico- 
epistemologice şi nu sociologice; la el praxiologia este o disciplină 
operaţională, şi nu una sociologică, precum la Parsons. 

Contribuţii la edificarea praxiologiei, pornind de la premise logic- 
operaţionale, au existat însă şi anterior. Intr-un studiu amplu despre 
dezvoltarea praxiologiei (Rozwój prakseologii), publicat în 1961, 
Kotarbiński aminteşte printre alte contribuţii pe aceea a lui Evgheni Sluțki 
(care încearcă, în 1926, o fundamentare formal-praxiologică a principiilor 


* Menţionăm faptul că, într-un tratat de economie politică, Oskar Lage a analizat de pe 
poziţii marxiste problematica teoriei acțiunii eficiente, oferind idei originale asupra relaţiilor 
dintre praxiologie, cibernetică, teoria sistemelor şi, în particular, economia politică. 

15 Cf. Charles Morris, Signification and Singnificance, The M. T.-— Press, 
Massachusetts, Institut of Tehnology, Cambridge-Massachusetts, 1964. 

7 T. Kotarbiński, Zdania Prakseologiczne (propoziţii praxiologice), în „Studia 
Filosoficzne” nr. 4 (19), Warszawa, P.W.N., p. 3 — 19; Rodzaje zdan prakseologicznych i 
spasoby ich uzasadniani (Genuri de propoziţii praxiologice şi metodele justificării lor), în 
„Kultura i Spoleczenstwo”, Warszawa, P.W.N., 1960, t. IV, nr. 4, p. 3 — 16. 

economiei politice), A. Bogdanov (printr-un tratat original intitulat 
Tektologhia, tradus în germană, în 1926, sub titlul Allgemeine 
Organisationslehre) şi Georges Hostelet (printr-o lucrare sintetică, 
intitulată L'investigation scientifique des faits d'activité humaine). La 
aceştia mai poate fi adăugat, după părerea noastră, Leo Apostel, care a 
construit o interesantă explicaţie praxiologică într-un sistem deductiv!*. 

In praxiologia lui Kotarbiński, relația dererminism-scop-acțiune 
capătă noi semnificaţii. Intre altele, în explicaţia praxiologică se 
interferează propoziţii nomologice (concepute pe fundamentul 
cauzalității) şi propoziții psihologice, prin intermediul cărora acțiunea 
umană ca act teleologic capătă eficienţă. 

Pentru a schița domeniul unei teorii generale a acțiunii (deci a acţiunii 
eficiente), Kotarbiński consideră necesare „cercetări asupra esenței 
agentului, actului eficient, substanței materialului, aparatului, mijloacelor, 
metodelor, obiectivului produsului, efectului intenţionat, efectului 
neintenţionat etc. şi raporturile dintre aceste lucruri şi evenimente”. Într-o 
teorie a acţiunii eficiente este, spune mai departe Kotarbinski, şi „locul 
indicat de a introduce distincţia dintre actul simplu, mulțimea de acte, 
actul compus, cooperarea pozitivă, cooperarea negativă (lupta sau 
conflictul), relaţia de asistenţă, obstrucția, facilitarea, producerea de 
dificultăţi, pregătirea, planificarea, execuţia, controlul, dirijarea şi 
conducerea, organizarea etc.”!?. 

Din simpla trecere în revistă a acestei multitudini de probleme pe 
care, după opinia filosofului polonez, le are în prezent de rezolvat ştiinţa 
generală a acțiunii umane, rezultă marile dificultăți pe care le întâmpină 
această disciplină în efortul de circumscriere a propriului obiect de 
cercetare, şi al cărei statut nu este încă pe deplin conturat. 

Dificultăţile care intervin în circumscrierea obiectului şi 
problematicii praxiologiei izvorăsc şi din faptul că actul uman este un 
act social. Motivele obiective şi subiective care-l călăuzesc pe agent în 
proiectarea şi execuţia unei acțiuni de modificare eficientă a obiectului 
sunt decupabile dintr-un cadru social dat. Ceea ce pare ca act deliberat, 
subiectiv poate constitui în acest cadru conştientizarea unei necesități 
sociale obiective; volitivul la nivelul individului este manifestarea unui 
determinism social cu rezonanțe istorice şi colective. 

Sunt deci suficiente elemente pentru a atesta părerea lui 
Kotarbinski, care consideră praxiologia ca o ştiinţă în formare, a cărei 


15 Cf. Leo Apostel, The formal structure of action, în „Synthese”, vol. X, Bossum, 
1957, p. 349 — 356. 

9 Tadesz Kotarbiński, Praxiological Propositions and their proof, în „Logic, 
Methodology and Philosophy of Science”, Stanford University, 1962, p. 228. 

problematică schițată până în prezent este mai mult un program. Ceea 
ce s-a realizat până acum este de fapt un număr de rezultate în cercetarea 
unor tipuri particulare de acţiuni, din care se poate ulterior constitui o 
praxiologie înțeleasă ca metateorie (ştiinţă generală a acţiunii eficiente). 

Sesizând dificultățile actuale în vederea prescrierii unor legi 
praxiologice generale şi în formularea unor instrumente praxiologice 
prin intermediul cărora să se asigure maximum de eficiență şi, eventual, 
pentru a se putea stabili un sistem normativ axiomatic al acţiunii, 
Kotarbinski relevă, de pildă, că „analiza şi structura unui act individual 
necesită, ca să spunem aşa, o muncă lexicografică, un efort de constituire 
a conceptelor. Este nevoie să se stabilească şi să se fixeze înţelesul unor 
astfel de termeni ca cei enunţaţi mai sus (agent, act eficient, substanță, 
metodă, obiectiv, produs, etc.). Soluţia ideală ar fi transformarea teoriei 
actului şi a praxiologiei, în ansamblul ei, într-un sistem deductiv. Aceasta 
ar include cerința ca termenii utilizați în aceste discipline să fie stabiliți 
prin axiomatizarea lor (în axiome) şi definirea tuturor celorlalţi termeni 
prin referire la termenii primari. Dar cercetările în domeniul în discuţie 
sunt încă departe de un astfel de grad de precizie”. 

Indicaţiile lui Kotarbiński în legătură cu sarcinile actuale ale 
praxiologiei trebuie interpretate în două sensuri: în primul rând, trebuie 
concepută praxiologia însăşi ca o disciplină metateoretică în formare, în 
plin efort de edificare; în al doilea rând, în sensul că praxiologia nu 
poate oferi decât nişte legi generale ale mecanismului acțiunii sociale, 
analiza modalităților concrete de manifestare ale acestor legi cade, ca şi 
până acum, în sarcina tuturor ştiinţelor particulare ale acţiunii. 


% Ibidem, p. 226. 

II 


MOTIVAŢIE ȘI SCOP Ş 
ÎN PRAXIOLOGIA CONTEMPORANĂ 


Activitatea umană (teoretică sau practică) se înrădăcinează într- 
un complex de motivații — ceea ce înseamnă că acțiunea umană se 
structurează determinist. Dintre determinările (motivațiile) acţiunii 
umane, cele mai importante sunt determinarea cauzală, determinarea 
psihologică şi determinarea axiologică;, acestora li se adaugă o 
dimensiune feleologică, supusă de asemenea principiului 
determinismului. Datorită funcționării corecte şi corelate a acestor 
determinări, acţiunea umană dobândeşte eficienţă — acest tip de acţiune 
interesând, de fapt, praxiologia. 

Pentru analiza conceptului de acțiune eficientă sunt necesare, 
de aceea, ample cercetări referitoare la toate compartimentele rela- 
tiei praxiologice, domeniu în care interferează un număr mare de 
modele explicative: cazual, psihologic, axiologic, teleologic, propo- 
zițiile praxiologice fiind de fapt o sinteză a propoziţiilor întemeiate 
pe aceste modele. 


1. Determinismele acțiunii umane 


a) Determinarea cauzală a acțiunii. 


Din trecerea în revistă a celor mai autorizate încercări de a 
fundamenta conţinutul termenilor praxiologici şi mai ales din sugestiile 
date de majoritatea logicienilor şi filosofilor contemporani în stabilirea 
principiilor de întemeiere a problematicii praxiologice rezultă că şi în 
domeniul ştiinţei acţiunii (ca şi în toate celelalte domenii ale ştiinţei 
despre om) acţionează principiul cauzalităţii*. Pe baza acestui principiu 


* Pe acest teren, ştiinţele despre om, ştiinţele sociale în general se întâlnesc cu 
ştiinţele naturii. 

Ştiinţele naturii sunt definite curent ca ştiinţe ale relaţiilor, prin intermediul cercetării 
cărora se desprind legile specifice fiecărui domeniu natural. Ele pot fi apreciate, totodată 
şi ca ştiinţe în care se operează cu explicaţii cauzale. Prin intermediul acestui tip de 

se întemeiază cele două tipuri fundamentale de explicaţii care 
interferează în formularea propozițiilor praxiologice: explicația cauzală 
şi explicația teleologică. 

De acord cu această dublă semnificație metodologică a principiului 
cauzalităţii, J.L.Cowan, într-un studiu despre Intenție şi teleologie”, 
semnalează că tocmai acest principiu constituie terenul pe care se întâlnesc 
cele două modalităţi fundamentale de explicație: modalitatea specifică 
ştiinţelor naturii, care este cu precădere o modalitate cauzală şi modalitatea 
specifică ştiinţelor istorice (a ştiinţelor despre om), care este cu precădere 
o modalitate teleologică. Propunându-şi să avanseze un argument în 
favoarea afirmației că nu se poate stabili o identitate absolută între cele 
două ordini metodologice (naturală şi socială), Cowan precizează că se 
pot descoperi totuşi fapte care demonstrează cum, în majoritatea cazurilor, 
explicația curentă în domeniul ştiinţelor omului (teleologică) tinde către 
explicaţia cauzală caracteristică ştiinţelor naturii. El sesizează chiar faptul 
că în ştiinţele despre om (şi în ştiinţele sociale în general) nu avem de-a 
face cu o explicaţie teleologică pură; în aceste ştiinţe, explicaţia cauzală 
se împleteşte cu explicaţia teleologică. In raporturile sociale se împletesc 
determinări obiective şi subiective iar modelul explicaţiei este acela în 
care un eveniment, petrecându-se într-un timp 7, poate fi de fapt înțeles 
prin referinţele la una sau mai multe determinări ale unui timp ulterior i. 
Deci +i este modelul explicaţiei teleologice, spre deosebire de cel al 
explicaţiei cauzale, care (prin reducţie la o schemă mecanică) este +i. 
Ambele modele sunt însă expresii ale legii cauzalității, cu particularitatea 
că, în primul model (teleologic), avem de-a face cu o conexiune inversă 
de la efect (viitor) spre cauză (prezent). 


explicații, operând postdictic şi predictic, gândirea umană poate dezvălui esenţa şi 
perspectivele obiectului cunoaşterii. 

Ştiinţele sociale studiază de asemenea relaţii, dar de un fel deosebit. În calitatea 
lor de ştiinţe ale interacțiunilor sociale, aceste ştiinţe sunt de fapt ştiinţe despre 
acțiune (a oamenilor), întrucât interacţiunile din domeniul social sunt relaţii dintre 
oameni care se raportează întotdeauna unii la alţii sau la natură prin intermediul 
unor criterii de eficienţă. 

Intervenţia gândirii (a unei reflectări conştiente subordonate unor criterii de eficiență) 
în reglarea interacțiunilor obiective pe plan social, motivează însă necesitatea introducerii 
în modelul explicativ al ştiinţelor sociale şi a altor propoziţii (teleologice, psihologice, 
axiologice) decât cele cauzale, dar în nici un caz nu poate fi exclusă cauzalitatea din 
metodele de întemeiere a explicaţiei sociologice. 

Introducerea conceptului de acțiune în sfera ştiinţelor sociale, cu toate că face apel 
la explicaţii teleologice, nu poate exclude deci principiul cauzalității sau determinismului 
din arsenalul metodologic al ştiinţelor despre om. 

2 J.L.Cowan, Purpose and Teleology, în „The Monist”, nr.3, July 1968, 317-329. 

J.L. Cowan menţionează că referinţa la viitor într-o explicaţie teleologică 
nu contravine spiritului explicaţiei cauzale, întrucât orice lege naturală, dacă 
nu e strict limitată, se referă atât la trecut, cât şi la prezent şi viitor. Ceea ce 
rămâne de explicat este elementul de asimetrie în cazul explicaţiei teleologice, 
respectiv plasarea în viitor a motivaţiei unui timp prezent. 

Se poate conchide de aici că determinările viitoare i acţionează 
în calitate de cauză față de evenimentul prezent t. Intre scop şi acțiune 
se stabileşte, deci, tot un raport cauzal, un raport în care viitorul (în 
calitate de proiecţie subiectivă) este cauză a prezentului. Actele de 
voință, dorinţele, intențiile, ţelurile, idealurile sau alte rațiuni care 
însoțesc sau, mai bine zis, motivează acţiunea umană nu detaşează 
raporturile umane din sfera raporturilor cauzale. Determinismul este o 
concordanţă a reglementării evenimentelor sociale tot aşa de 
fundamentală ca şi în coordonarea fenomenelor sau evenimentelor 
naturale; cu particularitatea că, în domeniul social, relaţiile cauzale se 
împletesc cu cele teleologice, acestea din urmă fiind de fapt tot relații 
cauzale, relaţii în care efectul — în calitate de potență, deductibil 
cognitiv, ideatic — acţionează cauzal (prin intermediul actului uman) 
asupra cauzei care-l va genera. Cu alte cuvinte, dacă relațiile cauzale 
exprimă un transfer material sau energetic de la act la potență, relaţiile 
teleologice exprimă o determinare cauzală, în plan ideal, de la potență 
la act. 

Rezultă că în domeniul ştiinţelor despre om, principiul cauzalităţii 
rămâne un postulat fundamental în cercetare — indiferent de tipul de 
explicaţie pe care îl generează (cauzală sau teleologică) —, iar relația 
dintre determinism şi acțiune se impune a fi o relație definitorie a 
comportamentului uman şi a structurilor sociale în general. Or, cum în 
ansamblul ştiinţelor despre om praxiologia ocupă un loc privilegiat 
(ea poate fi definită ca o metaștiinţă a celorlalte ştiinţe sociale 
particulare, o ştiinţă umană generală), universul uman fiind de fapt un 
univers al acţiunii, ea operează în cel mai înalt grad cu ecuaţii cauzale. 
Se întemeiază astfel concluzia că relația cauzalitate-acțiune oferă 
cadrul teoretic şi metodologic principal pentru definirea genezei şi a 
structurii propozițiilor praxiologice. 

Deşi Kotarbinski nu şi-a propus expres analiza relaţiei dintre 
determinism şi acțiune şi nici să definească propoziţiile praxiologice pe 
baza principiului cauzalităţii, în definirea termenilor acţiunii foloseşte totuşi 
relațiile cauzale. In definirea termenului agent, el arată, de exemplu, că „A 
în virtutea impulsului său liber B în momentul ż este agentul evenimentului 
ulterior C, dacă şi numai dacă B este un element indispensabil al unei condiții 

suficiente, condiţie ce există în momentul t al evenimentului C în lumina 
unei legi cauzale de succesiune a evenimentelor”. 

Menţionăm că filosoful şi logicianul polonez, în lucrarea citată”, 
are în vedere legea cauzală nu numai ca fundament motivaţional al 
acțiunii, ci şi ca termen praxiologic. De asemenea, el precizează că 
principiul cauzalităţii intervine nu numai la nivelul ansamblului 
circuitului praxiologic, ci şi în definirea tuturor termenilor acțiunii luați 
separat, fapt care trebuie reținut ca o indicație cu privire la interpretarea 
conceptului de cauzalitate ca având o valoare de postulat fundamental 
într-o teorie generală a acţiunii eficiente. 

Kotarbiński include ordinea cauzală şi în acţiunile neintenționate 
ale agentului: „O persoană poate fi agentul unui anumit eveniment ca 
urmare a presiunii pe care a exercitat-o asupra mediului său într-un 
moment anterior şi, în plus, pentru că orice impuls liber al unei persoane 
date face ca agentul să fie autor a ceea ce intenționează să producă (uneori 
nu este autor tocmai al acestui act intențional), dar de asemenea poate fi 
agentul multor evenimente neintenţionate etc."7. 

Din generalizarea concluziilor praxiologilor contemporani cu 
privire la conţinutul fiecărui termen şi moment al unui act eficient 
rezultă integrarea cauzalităţii şi chiar a necesităţii în structura 
praxisului, astfel încât modelul unei acţiuni eficiente este în cele din 
urmă un model determinist al interacțiunii materiale (transformatoare) 
dintre subiect şi obiect. 

Determinarea cauzală a acţiunii umane este totdeauna 
subordonată unui determinism mai larg. Subiectul îşi exercită impulsul 
său creativ în raport cu obiectul, orientându-se intenționat sau 
neintenționat după anumite legi ale structurii obiectului. Legea, ca 
relaţie în obiect, în măsura în care este sesizată raţional, devine normă, 
regulă de acţiune. Determinismul cauzal al acţiunii este precedat astfel 
de un determinism nomologic, care intervine în actul uman eficient în 
calitate de indicație praxiologică. 

Incadrarea momentului intențional într-un ansamblu de condiţii 
de ordin nomologic, precum şi corelarea scopului, ca efect al acţiunii, 
cu impulsul producerii ei creează cadrul metodologic pentru întemeierea 
unor propoziții prescriptive, în baza respectării cărora eficiența scontată 
mintal în actul praxiologic se realizează. Propoziţiile praxiologice 


2 Tadeusz Kotarbiński, Praxiological Propositions and their proof, în „Logic, 
Methology and Philosophy of Science”, Stanford University Press, 1962, p.234. 

3 Idem. 

2% Ibidem, p.234-235. 

intervin astfel ca potenţă în propoziţiile prescriptive. Transformarea 
potenţei în act, deci trecerea de la prescripţie la praxis, depinde de 
respectarea, în anumite limite, a codului determinist în care sunt grupate 
sintetic, atât motivațiile cauzale şi teleologice, cât şi sistemul de norme 
sau indicaţii praxiologice care călăuzesc agentul în vederea obținerii 
eficienţei scontate prezumtiv. Astfel, în schema unei instrucţiuni 
practice sunt incluse prescripţii nomologice întemeiate pe cunoaşterea 
mecanismului cauzal şi a condiţionării necesare care însoţeşte 
desfăşurarea actului praxiologic. Fără respectarea unor asemenea 
indicaţii practice, întemeiate nomologic, eficienţa actului praxiologic 
este periclitată. Cu alte cuvinte, sporirea gradului de eficiență depinde 
de încărcătura nomologică a propoziţiilor prescriptive pe care se 
întemeiază actul praxiologic în procesul realizării lui. 

In acest sens, acelaşi Kotarbinski menţionează că „în condiţiile A 
este necesar (este indicat sau este suficient) să faci B pentru a produce C. 
Când spunem «este necesar», ne referim la o condiţie care este 
indispensabilă în condiţiile A, adică la una fără de care C nu se produce. 
Când spunem «este suficient», ne referim la o condiţie care este suficientă 
în circumstanţele A, astfel încât, dacă este adăugată acestora, C trebuie să 
se întâmple. Când spunem «este indicat», ne referim la o acţiune care, 
dacă este adăugată circumstanțelor A, face posibilă producerea lui C, mai 
profitabilă decât ar fi fost această acțiune”. Toate aceste trei tipuri de 
prescripţii (este necesar, este suficient, este indicat) dovedesc conţinutul 
determinist al indicaţiilor praxiologice, care într-un sistem praxiologic 
funcționează ca recomandări, ca norme ce tind să sporească eficiența 
acţiunilor. Aceste indicaţii praxiologice au rolul de întemeiere teoretică 
în orice tip acţiune. 

Pentru sublinierea sensului determinist al conceptului de întemeiere 
teoretică, Kotarbinski afirmă că „prin întemeierea teoretică a unei 
indicaţii practice simple înţelegem dependența cauzală a lui C de B (...) 
când tipul de acţiune este modul de acţiune al acestui B”%, ceea ce, de 
fapt, echivalează cu o sinteză între cauzal şi nomologic în explicarea 
determinismului praxiologic: cauzalitatea actului eficient se întemeiază 
pe cunoaşterea şi respectarea legilor obiective, iar nomologicul 
funcţionează ca termen cauzal într-un impuls praxiologic. 

Prin intermediul conceptului de întemeiere teoretică (în care 
prescripţiile — indicațiile — praxiologice au semnificație nomologic- 
cauzală), Kotarbiński ajunge să identifice praxiologia cu știința 
conducerii. El are în vedere nu o simplă analogie între praxiologie şi 


235 Ibidem, p.213. 
% Ibidem, p.217. 


41 


Universitatea Spiru Haret 


science of management, ci o împletire între acestea în vederea întemeierii 
artei şi ştiinţei conducerii pe nişte principii de eficiență, stabilite în 
prealabil ca punct de plecare sau că/ăuză. Principiile praxiologice ar 
putea juca rolul de „criterii de adecvare” în ştiinţa eficientă a conducerii: 
„Aceasta este sarcina praxiologiei de a scrie capitolul introductiv sau de 
concluzii ale teoriei conducerii, care ar putea conține cele mai generale 
instrucţiuni formulate ca termen de adecvare”. 

Din analiza funcţiei de adecvare pe care o pot avea în ştiinţa 
conducerii indicaţiile praxiologice, Kotarbiński conchide direct 
importanța explicației cauzale într-o teorie generală a adecvării în care 
este deopotrivă interesată praxiologia însăşi, „care ar dori să verifice 
indicaţiile sale practice prin propoziţii privind relaţiile cauzale, iar 
ultimele pot fi formulate numai prin teze adecvate”. 

Adecvarea în acest caz (determinist-praxiologic) constă în 
posibilitatea de a reduce la o schemă cauzală comună tipul de propoziţii şi 
modele praxiologice diferite, deoarece adecvarea presupune generalizarea 
acţiunilor potrivit „cerinţei economicității”, respectiv, o reducere la același 
numitor a proprietăților praxiologice a unor clase întregi de acte de eficiență, 
reducerea lor la o propoziție praxiologică fundamentală, unică şi generală, 
care să aibă rol de termen primar în construirea unei explicaţii praxiologice 
în orice ştiinţă particulară a acţiunii. Către o astfel de propoziție praxiologică 
fundamentală îşi îndreaptă astăzi atenţia diferiţi teoreticieni preocupaţi de 
probleme metapraxiologice. Este interesant de observat însă că în toate 
încercările din acest domeniu cercetările se întemeiază pe ideea de 
cauzalitate, pe principiul determinismului. 


b) Determinarea psihologică a acțiunii. 


Accentul pus în explicația praxiologică pe propoziţii cauzal- 
nomologice şi pe propoziţii prescriptive, din care se structurează 
întemeierea teoretică a actului praxiologic, nu epuizează ansamblul 
factorilor care motivează acțiunea eficientă. Kotarbinski introduce în 
motivaţia praxiologică factorii psihici şi sociologici. El acordă o asemenea 
importanţă acestor factori în geneza actului eficient, încât afirmă că 
„indicaţiile praxiologice corespunzătoare pot fi, aşadar, reduse, fără vreo 
pierdere mai importantă, la teoreme psihologice şi sociologice”. 

In acest cadru luăm în consideraţie ansamblul de factori psihici 
(dorinţa, perseverenta, pasiunea, hotărârea) care cointeresează subiectiv 


> Ibidem, p.219 
% Ibidem, p.228. 

agentul în efectuarea unor relaţii prealabile declanşării actului 
praxiologic propriu-zis. Aici putem include procesul de învăţare, de 
instruire, de pregătire (uneori foarte temeinică a agentului), de formare 
şi de educare a unor deprinderi practice, de asimilare a codului de 
reguli operatorii care trebuie să intervină în actul praxiologic pentru 
a-i asigura o eficiență maximă. Intr-o anumită aproximaţie, am putea 
avea în vedere şi faptul că, înainte de a acţiona în vederea unui anumit 
scop, agentul trebuie să-şi însuşească pe deplin scopul respectiv, să-l 
includă în universul său spiritual ca o condiţie supremă de realizare a 
personalităţii, să militeze pentru înfăptuirea lui, mobilizându-şi în acest 
sens toate capacitățile fizice şi spirituale. 

Kotarbinski, în studiul citat, nu insistă însă prea mult asupra 
motivației psihologice a praxisului şi, mai ales — cu toate că menţionează 
şi sociologicul (corelat cu psihologicul) ca factor motivaţional —, nu 
împinge analiza până la desprinderea determinării sociale a conduitei 
psihice a oamenilor. 

Or, în perspectivă sociologică, cointeresarea individului este 
corelată şi decurge dintr-o cointeresare socială cu rezonanţe istorice, 
care țin şi de interese şi tradiţii naţionale, de grup etc. De aceea, societatea, 
în vederea înfăptuirii unor țeluri pragmatice de amploare, este interesată 
în educarea şi formarea deprinderilor practice ale membrilor ei, inițiind 
în acest sens un sistem organizat de instrucţie şi educaţie. Astfel, încât, 
cointeresarea psihică a agentului se încadrează într-o conduită morală în 
care principiul fundamental într-o societate care evoluează pe linia 
progresului este cultul muncii și al învăţării. 

In perspectivă sociologică, noţiunea de agent devine un termen 
care înmagazinează relații între oameni în cadrul unei colectivități; în 
cele din urmă agentul este colectiv, iar subiectul ca individ se obiectivează 
(acţionează) nu numai în funcție de imbolduri şi dorinţe subiective, ci şi 
în funcţie de necesităţi obiective izvorâte din cuplarea statistică a 
dorințelor şi năzuinţelor grupului. 

Această configurare sociologică a motivaţiei acțiunii 
indivizilor ridică, aşadar, teoretic, problema integrării explicaţiei 
praxiologice în coordonatele psihologiei sociale, problemă de care 
nu s-a ocupat Kotarbinski, dar care se impune într-o cercetare 
praxiologică contemporană. 

La prima vedere, s-ar părea că propoziţiile psihologice se 
detaşează de cele nomologice. Spre deosebire de acestea din urmă, 
primele introduc în modelul explicativ al praxisului o notă de 
subiectivitate. Ele sunt rezultatul imboldului subiectiv şi acţionează 
ca atare în determinarea actului praxiologic. Dacă analizăm însă genetic 

structurile psihice la om, ajungem la concluzia că ele se făuresc în 
strânsă legătură cu geneza structurilor logice, ambele având ca bază 
experienţa de cunoaştere a subiectului. Intr-un anume sens, psihologicul 
cuprinde şi reflectă nomologicul. 

Psihicul ne apare, astfel, nu numai ca modalitate reflectorie cu 
accente de afectivitate, voință, convingeri personale, ci şi (în primul 
rând) ca modalitate cognitivă, traductibilă în idei structurate după regulile 
logic-formale ale gândirii corecte. Experienţa pe baza căreia înfloresc 
particularităţile psihice ale individului este o experienţă intelectuală, o 
experiență de cunoaştere. 

Conţinutul logic al propoziţiilor psihologice, fapt care conferă 
psihicului o platformă structural-obiectivă, a fost sesizat şi de Kotarbinski. 
Intr-un studiu despre propoziţiile psihologice”, el afirmă că acestea 
depind de câmpul de realitate cu care intră în contact individul în 
experienţa sa intelectuală. 

Aceasta face ca propozițiile psihologice să capete o valoare 
cognitivă, iar criteriile de apreciere a valorii experienţei indivizilor să 
fie criterii logice de cunoaştere. Convingerile, opiniile, presupunerile 
sau ideile unei persoane sunt apreciate valoric numai din perspectiva 
valorii lor de cunoaştere, adică sunt raportate la obiect, la relațiile din şi 
dintre lucruri la care se raportează enunţurile cognitive. Din această cauză, 
după cum sugerează Kotarbinski*, în evaluarea propoziţiilor psihologice, 
prin raportarea acestora la experienţa cognitivă, are loc un transfer al 
criteriilor de la subiect la obiect, de la psihologic la prepsihologic, la 
logic, punctul de referinţă al logicului fiind în mod automat realitatea 
exterioară, şi nu individul. 

Acest transfer de la psihologic la logic este condiţionat de 
supunerea propoziţiilor psihologice legilor rațiunii corecte. Totodată, 
trebuie menţionat că legile gândirii corecte aplicate psihologicului nu-i 
denaturează acestuia esenţa, deoarece raţiunea însăşi este un fapt psihic: 
„Logicul este o ramură a psihologicului şi tezele logice sunt de 
asemenea psihologice”*!. 

Unitatea logic-psihologic capătă astfel atributul sintezei depline a 
obiectivului şi subiectivului, unitate care conferă propoziţiilor psihologice 
atributul de ştiinţificitate. De altfel, ştiinţa însăşi este concepută de 
Kotarbinski ca sinteză între propoziţii psihologice şi logice, formate pe 


” T, Kotarbiński, Psichological Propositions. Reprinted from Scientific Psychology, 
Edited by Benjamin B.Wolman, 1965, by Basic Books Publishing Co., Inc. 

3 Ibidem, p.48. 

31 Idem. 

aceeaşi bază cognitiv-experimentală. De aici rezultă concluzia foarte 
importantă trasă de autor, la sfârşitul studiului său, că „propozițiile 
psihologice descriu nişte experienţe cognitive”*?. In această perspectivă, 
motivația psihologică a unei acțiuni se integrează întemeierii sale teoretice 
(construită din propoziții nomologice, respectiv, structurată dintr-o 
explicaţie cauzal-legică), întemeiere care oferă cadrul de orientare şi de 
selectare a scopurilor de către agent. 

Menţionăm, totodată, că integrarea dimensiunii psihologice a actului 
praxiologic în contextul întemeierii sale teoretice (nomologico-logice) nu 
diminuează nota de specificaţie (de subiectivitate) a motivaţiei psihologice. 
In această ordine de idei, motivația nomologică a acţiunii — pe temeiul 
interferenţei logicului cu psihologicul în explicația ştiinţifică —, deşi se 
structurează în funcţie de obiect (de obiectul cunoaşterii şi al transformării), 
şi nu de particularitățile psihice ale individului, este totuşi condiționată de 
interesele şi de trebuinţele acestuia. Indiferent de temeiurile sale obiective 
de acţionare, agentul își dă (sau nu) asentimentul la o anumită acțiune, 
asentiment care favorizează (negativ sau pozitiv) participarea la o anumită 
activitate practică, fapt ce conferă în mod necesar o motivare nemijlocit 
psihologică (o notă de subiectivitate) acţiunii umane. 

Datorită acestei motivări de ordin psihologic, eficienţa actului 
praxiologic este apreciată de agent, în ultimă instanţă, prin prisma 
intereselor şi a trebuinţelor sale subiective. Acesta este, de altfel, şi sensul 
major al specificului acțiunii umane, spre deosebire de relațiile 
transformatoare naturale (de exemplu, față de cele de tip biologic, în 
care comportamentul animalelor nu îmbracă aspect subiectiv). 

Nomologicul lipseşte din raportul transformator organism-mediu, 
iar psihologicul nu se traduce la animale prin subiectiv, în înţelesul propriu 
al cuvântului (cointeresare, atitudine, raționalitate), ci doar prin stări 
primare de afectivitate şi volitivitate, dictate de necesităţi naturale 
instinctuale. Psihicul animalelor nu depăşeşte sfera obiectivităţii. La 
animale, comportamentul psihic nu are, de asemenea, nici temei logic, 
nu este spiritualitate. Şi tocmai absenţa subiectivităţii şi a logicului din 
comportamentele zoopsihice împiedică posibilitatea transformării 
raportului biologic dintre individ şi mediu în acțiune eficientă. 

Lipsa spiritualităţii din comportamentele zoopsihice şi, deci, 
inexistenţa funcţiei de cunoaştere în reflectarea de tip biologic face ca 
în aria raporturilor naturale organism-mediu să lipsească, de asemenea, 
şi capacitatea de a fixa scopuri. Acest lucru, de jure şi nu numai de 
facto, exclude conexiunile biologice din sfera noţiunii de acțiune 


32 Ibidem, p.59. 

eficientă, praxiologia fiind o ştiinţă, prin definiţie, a acțiunii umane, 
deci o ştiinţă umană. 

Corelarea psihologicului şi logicului în comportamentul 
praxiologic uman oferă, astfel, un bun cadru teoretic şi metodologic 
pentru critica interpretărilor care extind sfera teleologicului în domeniul 
biologic. Nu putem, de pildă, fi de acord în acest sens cu Israel Scheffler, 
care, în „Reflecţii despre teleologie”*, lasă impresia că acceptă 
extrapolarea scopului asupra finalităţii biologice atunci când concepe 
strategia enunţurilor teleologice, pe care le consideră ca descripții ale 
comportamentului plastic sau autoreglat în general. Acest tip de strategie 
teleologică lasă să se întrevadă posibilitatea unor țeluri în cazul animalelor 
sau al unor sisteme tehnice automate. Scheffler se referă în această 
privinţă la un studiu mai vechi (1943) al lui Rosenblueth, Wiener şi 
Bigelow**, în care autorii au propus interpretarea comportamentului 
teleologic ca un comportament controlat prin conexiune inversă negativă 
de tip cibernetic. Se sugerează, astfel, ideea că maşinile cibernetice, 
putând modela scopuri, țeluri, intenţionalitate, ar putea totodată prilejui 
extrapolarea inteligenţei şi raționalității, a discernământului logic, asupra 
comportamentului tuturor sistemelor cu autoreglare şi îndeosebi asupra 
celor biologice. 

Pe această bază, prin analogie, termenul de acţiune eficientă este 
extrapolat de către Scheffler şi asupra comportamentului animalelor (la 
fel ca şi termenul de scop), în sensul că acțiunea animală ar fi un act 
deliberat similar acţiunii umane. În acest sens, el analizează două 
interpretări de strategie teleologică: strategia autoreglării — aplicabilă 
la comportamentul neorientat (aici include finalitatea în ansamblul ei, 
bazată pe sistemul cibernetic, cu conexiuni inverse) şi strategia deciziei 
— aplicabilă la comportamentul orientat (aici include finalitatea specifică 
sistemelor biologice). În ambele cazuri, fiind asociat cu finalitatea şi cu 
scopul, conceptul de acţiune (deliberată) este alterat; propoziţiile 
praxiologice îşi pierd specificitatea, deoarece nu se întemeiază pe o 
motivaţie logico-psihologică, nu sunt precedate de o întemeiere teoretică 
(nomologică) — premisă a actului deliberativ orientat către un ţel (scop). 
Or, fără o asemenea întemeiere teoretică şi fără o motivare psihologico- 
cognitivă nu este posibilă fixarea de scopuri. Teleologicul se structurează 
numai pe unitatea dintre logic şi psihologic — concepute în dubla lor 


3 Cf.Israel Scheffler, Thoughts on Teleology, în „The British Jornal for the Philosophy 
of Science”, vol. IX, 1959, nr.36, p.265-284. 

34 C£.A.Rosenblueth, N.Wiener şi J.Bigelow, Behaviour, Purpose and Teleology, în 
„Philosophy of Science”, 1943, 10, 18 şi urm. 

dimensionalitate, cognitivă şi reflectorie —, unitate hotărâtor de importantă 
în conferirea specificității determinismului praxiologic față de alte 
domenii de particularizare a principiului determinismului (de exemplu, 
în domeniul biologic). 

Cercetarea dimensiunii psihologice a motivației este abordată frontal 
şi de psihologia contemporană, şi aceasta nu numai pe plan teoretic, ci şi 
experimental. Cercetările de psihologie experimentală au deja valoroase 
tradiţii. Iniţiate de Claude Bernard, ele au beneficiat de contribuţia unor 
fizicieni şi fiziologi ca Weber, Fechner, Helmholtz, Wunt, Binet, Pavlov 
şi chiar a lui W.James. Ample cercetări de psihologie experimentală, din 
obiectivul cărora a făcut parte şi problema motivaţiilor, au desfăşurat Jean 
Piaget şi Paul Fraisse (împreună au fost redactori ai unui renumit Traité 
de psychologie experimentale, apărut în P.U.F., 1963-1966, la care au 
colaborat mulţi psihologi francezi, elveţieni şi belgieni). 

In La Psychologie experimentale“, Paul Fraisse, bazându-se pe 
experienţele şi soluţiile a numeroşi specialişti în acest domeniu, propune 
o schemă originală, R =/(S==P), cu privire la comportamentul psihologic 
uman. Reacţia este funcţie de stimul şi personalitate, aflate totdeauna în 
interacțiune. În această formulă, Fraisse introduce de fapt o motivaţie 
psihologică proprie (funcţie de personalitate) oricărei conduite umane. 
Referindu-se expres la trebuinţe şi motivații, el afirmă că „o ființă vie 
este capabilă să îndeplinească anumite acţiuni: să facă un ocol, dar aceasta 
nu se realizează decât motivat, respectiv... dacă ceva o pune în mişcare. 
Acest ceva care impulsionează reacția depinde mai întâi de o stare a 
subiectului, apoi de prezenţa unei stimulări valorizate” (s.ns.). Sarcina 
psihologiei — spune mai departe Fraisse — este nu numai aceea de a studia 
motivațiile la animale, ci mai ales la oameni”. 

Alături de motivațiile biogenetice şi motivațiile psihogenetice, care 
sunt motivații primare (ele determinând condiţiile care există la toți 
indivizii dintr-o aceeaşi specie şi care, la origine, nu datoresc nimic 
învăţării), Fraisse analizează şi motivațiile dobândite (secundare), care 
se constituie prin instrucție — un proces de întărire a unor predispoziţii 
motivaționale primare. Aceste clase de motivații se întâlnesc şi la animale 
şi la oameni. La oameni apare însă un complex de motivații specifice 
cărora le corespunde o conduită specifică: „să remarcăm mai întâi că la 


35 Cf. Paul Fraisse, Psihologia experimentală, Bucureşti, Editura Ştiinţifică, 1970 
(traducere a ediţiei publicată la Paris în Presses Universitaires de France, 1966). 

se Ibidem, p.94-95. 

37 Ibidem, p.100. 

om, întrucât el este capabil de reprezentări, stimulările devin scopuri 
care pot fi urmărite în mod explicit, fără prezenţa stimulilor. Se pare că, 
spre vârsta de cinci ani, motivațiile copilului devin intenționale”” (s.ns.). 

Prin acest tip de motivații intenţionale, în care dimensiunea 
psihologică a conduitei oamenilor se împleteşte cu o motivaţie 
teleologică, Fraisse precizează de fapt deosebirea dintre motivațiile 
zoopsihice şi cele homopsihice, oferind astfel un bun prilej pentru 
respingerea teleologismului finalist promovat de mulţi ciberneticieni şi 
logicieni (Scheffler, Rosenblueth, Wiener, Bigelow etc.), în 
raționamentele cărora teleologicul apare ca o dimensiune a tuturor 
sistemelor autoreglate, inclusiv a celor de tip biologic. 

Cu toate avantajele pe care psihologia experimentală le-a creat în 
abordarea motivaţiei psihologice a acțiunii, oferind o premisă hotărâtoare 
pentru sublinierea condiţionării subiective a actului uman, act care nu se 
reduce la o simplă relaţie de răspuns (reacţie) la impulsurile mediului, 
deocamdată cercetarea motivaţiilor acțiunii umane n-a depăşit radical 
psihologismul tradiţional. Exceptând cercetările lui Piaget, care s-a ocupat 
de geneza structurilor inteligenţei la copii, şi în parte, la adolescenți, până 
în prezent metoda experimentală în cercetarea psihologică nu a fost 
suficient aplicată şi în domeniul psihologiei sociale. De cele mai multe 
ori, motivația psihologică a conduitei umane este dedusă din cercetarea 
experimentală a comportamentului animalelor. La fel procedează şi Paul 
Fraisse. Din această cauză, motivaţia psihică a acțiunilor umane rămâne şi 
la el tratată numai pe plan subiectiv. Or, comportamentul uman corespunde 
unor motivații de ordin obiectiv, izvorâte nu numai din dimensiunea 
nomologică, ci şi din cea sociologică a acţiunii. Trebuinţele indivizilor 
sunt funcţie atât de cerinţe de ordin subiectiv, cât şi de cerinţe de ordin 
obiectiv, acestea din urmă fiind dictate de nevoile colectivităţii sau de 
grupul social din care face parte individul. Interesele oamenilor sunt nu 
numai individuale ci şi sociale, sau, mai bine zis, ei manifestă individualizat 
interese sociale. Subiectivul în motivaţia psihologică ne apare, în această 
perspectivă, ca ancorat într-un fundament obiectiv, primar atât din punct 
de vedere genetic, cât şi structural. 

Este adevărat că psihologia experimentală nu ajunge până la această 
viziune modernă (sociologică) a statutului obiectiv al acţiunii umane, dar 
are meritul important de a fi depăşit limitele psihologiei tradiționale, 
îndemnând la o considerare a substratului obiectiv al motivaţiilor psihice 
subiective. Într-un anume mod, psihologia experimentală reactualizează, 
în această privință, ideile lui Vilfredo Pareto, care subordona genetic şi 
structural acţiunile logice (realizate în plan subiectiv) unor acţiuni 
nonlogice, subiacente, primare, care ţin de substratul obiectiv al comportării 

subiective a oamenilor. Căutările lui Pareto, în domeniul unor zone abisale 
ale psihicului uman (în care domină motivaţia instinctuală, naturală, căutări 
care l-au condus la o amplă clasificare a aşa-numitelor „reziduuri” 
subconştiente pe care se structurează „derivaţiile” conştiente, logice) pot 
fi astfel asociate cu acţiunile întemeiate pe motivații primare, biogene şi 
psihogene, formulate de Fraisse, de care se ataşează acţiunile întemeiate 
pe motivațiile dobândite, secundare (susceptibile de instruire, de învăţare), 
prezente îndeosebi în motivațiile intenţionale, specific umane. 

Se poate remarca, totodată, că întemeierea obiectivă a motivaţiei 
psihologice a acțiunii, concepută în viziunea psihologiei experimentale, la fel 
ca şi în doctrina acţiunii umane formulată de Pareto, este limitată la o 
dimensionalitate naturală, plasându-se astfel determinismul conduitei umane 
în afara socialului. Or, tocmai o asemenea ipostază socială a determinismului 
obiectiv explică, în cele din urmă, condiția psihică a oamenilor şi însăşi natura 
existenței lor — de ființe sociale. Sub acest aspect, însăşi resorturile naturale 
(biologice) ale motivaţiei conduitei umane acționează în şi prin social. 

Rezultă că motivaţia psihologică a acţiunii poate fi caracterizată, astfel, 
ca o motivaţie subiectiv-obiectivă nu numai din punctul de vedere al sintezei 
dintre reflex şi cognitiv (o unitate logico-psihologică în structurarea 
propoziţiilor psihologice sugerată de Kotarbiński), ci şi din punctul de vedere 
al sintezei dintre psihic şi social. Intre alţii, Jean Piagst conchide amplu 
asupra acestei sinteze, apropiindu-se de ideile lui Marx în abordarea socială 
a umanului (cuprinse în Tezele despre Feuerbach)*. Piaget consideră, în 
acest sens, că există o singură ştiinţă a umanului, care este simultan psihologie 
şi sociologie. El adaugă acestora şi biologia, concepând, în cele din urmă, 
subiectul ca având un statut ontic pe deplin obiectual. In antropologie — 
spune el — nu există eu, ci noi. Ceea ce ne apare pe plan psihologic ca eu 
este, în realitate, noi din punct de vedere sociologic. 

Soluțiile structuralismului genetic întemeiat de Piaget în problema 
esenței determinismului psihologic al acțiunii umane scot la iveală 
limitele unor interpretări praxiologice contemporane care abordează 
umanul în afara socialului — ceea ce conduce, implicit, la desconsiderearea 
motivaţiei sociologice în structurarea propoziţiilor praxiologice. 


c) Determinarea axiologică a acțiunii. 
Includerea propoziţiilor psihologice în motivaţia praxiologică 


deschide şi perspectiva axio/ogicului, un alt aspect important al 
circuitului praxiologic. Kotarbiński, Parsons, precum şi mulţi dintre 


3 Cf. Jean Piaget, Études sociologiques, Genăve, Librairie Droz, 1965. 

predecesorii praxiologiei şi teoriei acţiunii sociale (de exemplu, 
Vilfredo Pareto) nu au avut în vedere acest aspect în discutarea statutului 
propoziţiilor psihologice, dar punctele lor de vedere oferă cadrul 
necesar pentru încercarea unei asemenea analize. Deschiderea cea mai 
largă în această privinţă, prin valorificarea critică a unor tradiţii 
neokantiene (E.Cassirer, H.Rickert, Max Scheler), realist-ontologice 
(Nicolai Hartmann), neopozitiviste (B.Russell), fenomenologice 
(E.Husserl) şi existenţialiste (Heidegger, Sartre, Jaspers), ne oferă 
premisele unei atare întreprinderi. 

O contribuţie de seamă în analiza nemijlocită a temeiurilor 
axiologice ale acţiunii în filosofia contemporană, contribuţie de această 
dată internă şi nu exterioară praxiologiei, o aduce Charles Morris”. 
Deşi abordează teoria acţiunii dintr-o perspectivă semiotică, introduce 
criteriul axiologic ca o coordonată a conceperii şi obiectivării în act a 
unei indicații praxiologice. 

După George Mead, Moris distinge trei etape fundamentale ale 
desfăşurării unei acțiuni umane: obținerea informațiilor despre obiectul 
acţiunii; selectarea obiectelor (respectiv şi a mijloacelor — n.n.) în vederea 
unei conduite preferențiale; acțiunea propriu-zisă, care constă în executarea 
unor operaţii asupra obiectului acţiunii. Acestor trei etape le corespund 
trei dimensiuni ale procesului de semnificare, respectiv trei tipuri principale 
de semne: descriptive sau designative, apreciative, prescriptive. 

După cum remarcă Cornel Popa“, această clasificare indică trei 
funcţii principale pe care le îndeplinesc semnele ce le utilizăm: furnizează 
informația despre natura obiectelor (cu prioritate cele designative); 
permit emiterea unor aprecieri de valoare în raport cu criteriile admise; 
mijlocesc codificarea operaţiilor ce urmează a fi exercitate. In planul 
logic, primului tip de semne îi corespund propoziţiile enunțiative, celui 
de-al doilea, propoziţiile asertorice cu valoare de adevăr cunoscute, iar 
celui de-al treilea, propozițiile imperative sau comenzile. 

Ceea ce trebuie reținut în clasificarea lui Morris este prezența 
propozițiilor apreciative ca moment al acțiunii eficiente. Acestea izvorăsc, 
fără îndoială, din propoziţiile psihologice pe care Kotarbinski le corela 
cu sociologicul şi logicul. 

S-ar putea imputa lui Moris faptul că n-a extins criteriile 
axiologice şi asupra altor momente ale ciclului praxiologic, precum şi, 
mai ales, faptul că a stabilit propoziţiile apreciative doar la sfârşitul 


5 Cf. Charles Morris, Signification and Significance, The M.T.Press, Massachusetts, 
Institut of Tehnology, Cambridge — Massachusetts, 1964. 

+ Cf. Cornel Popa, Semn, acțiune, valoare, în volumul Existenţă, cunoaştere, valoare, 
Bucureşti, Editura Didactică şi Pedagogică, 1970, pp.165-177. 

actului praxiologic. Apreciativitatea este şi un moment al constituirii 
acțiunii; tot astfel, ea poate fi definită drept criteriu principal de 
măsurare a eficienţei acţiunii din punct de vedere individual şi social. 
Fapt sesizat şi de Cornel Popa“!, judecăţile de valoare intervin cel puţin 
în trei momente principale ale acţiunii: stabilirea scopului, alegerea 
mijloacelor, aprecierea rezultatelor. S-ar putea adăuga că asemenea 
judecăţi intervin şi în celelalte momente ale acţiunii, în calitate de 
regulator al acţiunii în ansamblul ei. In desfăşurarea circuitului 
praxiologic, judecăţile axiologice provoacă modificări în ce priveşte 
îndicaţiile praxiologice, condițiile de desfăşurare a acţiunii, alegerea 
mijloacelor şi mecanismul de execuţie. Această funcţie de regulator al 
acțiunii este exercitată de judecăţile axiologice în corelație strânsă cu 
judecăţile nomologice. 

Intr-o asemenea viziune, valorile logice de adevăr se corelează 
cu alte valori: binele, utilul, frumosul, fapt care conferă o nouă 
perspectivă în domeniul încercărilor de a surprinde configurația 
complexă a factorilor motivaţionali ai acţiunii şi, totodată, contribuie 
implicit la formarea unei imagini adecvate asupra specificului 
determinismului social. Acţiunea umană eficientă este, astfel, 
determinată de suma motivărilor nomologice, psihosociologice, 
axiologice, din analiza împletirii cărora rezultă că activitatea practică 
se întemeiază pe prealabile explicaţii cauzale şi teleologice, precum şi 
pe respectarea unor algoritme operaționale, condiţionate logic într-un 
dublu sens: formal şi deontic. 

Menţionăm că aspectul deontic al motivaţiei praxiologice, cuprins 
în determinismul axiologic al comportamentului şi activităţii (cognitive 
şi practice) a oamenilor, relevă o altă dimensiune praxiologică — 
normativitatea”. Orice acţiune este o acţiune normată, corespunde unor 
reguli prescriptive, care încadrează actul uman eficient în limitele 
permisiilor (obligatorii sau nonobligatorii) şi interdicțiilor. Se pot 
întemeia, pe această bază, sisteme de normare a activității umane — 
susceptibile de a fi formalizate şi operaţionalizate —, de acest lucru 
ocupându-se, în speţă, logica deontică“. 


4 Ibidem, p.173-174. 

* O punere originală a problemei normativităţii, ca dimensiune etico-axiologică a 
acţiunii umane, este întreprinsă de Pavel Apostol, în Normă etică şi activitate normată, 
Bucureşti, Editura Ştiinţifică, 1968. 

% De aceste probleme privitoare la /ogica deontică şi la propozițiile prescriptive în 
cadrul teoriei acţiunii se ocupă Cornel Popa (în studiile publicate în „Forum — Ştiinţe 
sociale” nr.1/1969 şi nr.2/1970). 

2. Dificultăţi actuale de interpretare 
în explicaţia cauzal-teleologică a acțiunii 


Ceea ce rămâne hotărâtor pentru distincția acţiunii umane de alte 
tipuri de interacțiuni este scopul. In orice împrejurare s-ar petrece, 
activitatea umană este o relație teleologică între subiect şi obiect. Scopul 
este el însuşi activitate, este mijloc şi condiţie de manifestare a conştiinţei 
umane. Ca element al actului conştient, scopul joacă rolul de regulator, de 
raționalizator al acţiunii; prin scop, acţiunea umană devine eficientă, 
obiectul în sine devine obiect pentru noi, se umanizează. 

In analiza conţinutului şi semnificației conceptului de praxis 
(acţiune eficientă) sunt necesare două tipuri de explicaţie, intim corelate: 
explicaţia cauzală şi explicaţia releologică, cărora le sunt subordonate 
şi motivări de ordin psihologic şi axiologic. Intervenţia acestor motivări 
în circuitul praxiologic provoacă însă mari dificultăţi în domeniul 
explicaţiilor cauzale şi teleologice ale praxisului. 


a) Complexitatea acțiunii 


Kotarbinski, într-o comunicare susținută la unul din congresele 
internaţionale de filosofie“, insistând în mod deosebit asupra temeiului 
cauzal şi asupra semnificației teleologice a oricărei acțiuni, remarcă 
totodată că acțiunea se manifestă nu numai ca atitudine activă, ci şi ca 
pasivitate a agentului în raport cu obiectul transformării. 

In măsura în care activitatea umană este conştientă, în ambele cazuri 
ea se realizează ca act de voință. Prin voinţă şi rațiune, actele umane 
sunt deliberate, au conţinut teleologic. Acţiunea ar putea fi caracterizată, 
în linii generale, în modul următor: „Individul A este autorul 
evenimentului B, totdeauna şi numai dacă individul A a exercitat în 
prealabil o impulsie voluntară, care este un element indispensabil al 
unui oarecare ansamblu de circumstanţe ale momentului de impulsie, 
care ansamblu este condiţia suficientă pentru apariţia în acest moment a 
evenimentului B, în virtutea legilor cauzale de succesiune a 
evenimentelor”. Kotarbiński subliniază, de asemenea, că, „independent 
de reuşita sau nereuşita acțiunii noastre, noi declanşăm prin impulsia 
noastră o multitudine de evenimente cărora le devenim autori”*?. 


+ T. Kotarbiński, L'attitude active et la passivite apparente, în Akten des XIV, 
Internationalen Kongresses fir Philosophie, Wien, 2-9 septembrie 1968, Band 2, Verlag 
Herder Wien. 

4 Ibidem, p.524-525. 


52 


Universitatea Spiru Haret 


Accentul este pus aici de Kotarbinski pe două elemente în definirea 
acțiunii: impulsie voluntară (acţiunea apare ca act de realizare a voinţei) 
şi transformarea conştientă a obiectului (producerea evenimentelor) în 
virtutea legii cauzalității. Acţiunea se realizează atât în condițiile obţinerii, 
cât şi în cazul nereuşitei în obţinerea rezultatului scontat. 

Există situaţii când un anumit eveniment este produs prin 
pasivitatea agentului. Neintervenţia, lipsa impulsului mecanic de 
declanşare a efectului pot provoca modificări în structura obiectului cu 
care agentul intră necesar în raporturi practice. Kotarbiński precizează 
însă că şi în acest caz avem de-a face cu un impuls voluntar, cu un act de 
voinţă de a nu interveni tocmai în vederea provocării unui eveniment. 
Deci, pasivitatea agentului în actul praxiologic este aparentă. Scopul 
se manifestă totuşi, deoarece nonacțiunea (aparentă) este cauza producerii 
evenimentului. Cel mai adesea tocmai aceste tipuri de activităţi 
(nonacțiuni aparente) caracterizează complexitatea interacțiunii dintre 
subiect şi obiect. Nonacţiunea nu este de fapt nonacțiune în sensul propriu 
al cuvântului, ci o specie a acţiunii conştiente. Frânarea intervenției 
impulsurilor active sunt modalităţi de concretizare a scopului. 

La aceasta se adaugă şi cazuri de eficienţă în care agentul nu 
provoacă propriu-zis printr-un impuls (mecanic) producerea efectului, 
ci controlează sau supraveghează un raport cauzal obiectiv. Asemenea 
situații se petrec îndeosebi în condiţiile naturale sau tehnice în general. 
In aceste tipuri de eficiență, agentul nu este indiferent. Executarea funcției 
sale de agent se realizează aici indirect. Mijlocitorul în relaţia dintre 
agent şi pacient este, fie o situaţie obiectivă (acţiunea unor legi naturale), 
fie inteligenţa umană înmagazinată anterior în proiectarea şi executarea 
unor sisteme praxiologice automate, ajutătoare (maşini cibernetice). 

Prin intermediul acestor modalităţi de acțiune, pasivitatea aparentă a 
agentului (sugerată de Kotarbinski) poate fi definită ca o modalitate de 
intervenţie indirectă a agentului în procesul practicii. Pe această bază ne 
putem făuri o imagine mai complexă asupra conţinutului relației de eficienţă. 

In toate tipurile de relații praxiologice ale subiectului cu obiectul 
(fie în cazurile de atitudine activă, fie în cele de pasivitate aparentă), agentul 
provoacă — direct sau indirect — modificări obiectului, creează eficienţă. 
Prin participarea sa directă, agentul cheltuieşte energie musculară — în 
maşini simple sau sisteme simple de acţiune —, iar prin participarea 
indirectă, agentul cheltuieşte energie intelectuală — trecută sau prezentă, 
în sisteme cibernetice sau automatisme naturale sau sociale. In toate 
cazurile, subiectul se manifestă ca agent în producerea evenimentelor. 

Dacă clasificăm din acest punct de vedere acțiunea eficientă, 
deducem două clase de acţiuni: acțiune pozitivă şi acțiune negativă (în 
sens de pasivitate aparentă). Nonacţiunea voluntară devine astfel specie 

a acțiunii, este o modalitate a acţiunii negative. Ambele specii de acţiune 
se produc în virtutea legii cauzalității şi a prezenţei de scopuri, de 
intenționalitate şi volitivitate. Intr-o clasificare mai amplă putem avea 
în vedere, de asemenea, acțiuni directe (cheltuire de energie musculară) 
şi acțiuni indirecte (modificări produse de obiecte, de aparate, maşini 
automate, concepute şi proiectate de om). In ultimul caz, avem de-a face 
cu o acțiune bazată pe cheltuire de energie intelectuală. 

Este evident că, în ansamblul activităţilor practice din societatea 
contemporană, ponderea cea mai mare o au tocmai acţiunile indirecte, 
fapt care atestă creşterea rolului efortului intelectual în structurarea 
universului uman contemporan. 


b) Complexitatea scopului 


Scopul intervine nu numai în orientarea acţiunii, ci şi în controlarea 
permanentă a execuţiei acesteia. In conexiunea agent — mijloc (purtător de 
acțiune) — obiect se pot intercala factori aleatori care creează un câmp de 
acțiune. In acest câmp, relaţia cauzală agent-obiect este o relație cauzal- 
statistică. Coeficientul de probabilitate al devenirii câmpului de acţiune este 
controlat de agent, care prin impulsuri voluntare şi acte practice succesive 
efectuează o operaţie de selectare conştientă a condițiilor situaţiei în câmpul 
de acțiune respectiv, în vederea atingerii scopului propus iniţial. Selectarea 
condiţiilor se realizează prin diminuarea, frânarea sau declanşarea conştientă 
a influenţei lor în cadrul lanțului cauzal-praxiologic. In tot acest proces de 
selecţie, scopul funcționează ca factor de corijare, de purificare a conexiunii 
agent-obiect de condițiile perturbatoare ale complexului situaţional obiectiv. 
Scopul prilejuieşte chiar posibilitatea corijării subiectului în actul de execuţie. 
Rolul oricărui act selectiv în câmpul statistic de acţiune este dobândirea 
eficienței maxime. Rezultă, aşadar, că scopul, care referă evenimentele la 
anumite consecinţe ale lor (aici relația de determinare este de la efect la cauză), 
poate fi conceput ca mijlocitor al unui comportament uman autoreglat. 

De această problemă s-au ocupat în mod deosebit Rosenblueth, 
Wiener şi Biegelow “5. Punctele lor de vedere se bazează pe ideea de 
conexiune inversă negativă. Acest tip de conexiune inversă se defineşte 
ca o modalitate a unor semnale ale țintei de a interveni pentru a restrânge 
acțiunea unor cauze sau condiții ce o periclitează. Pe această bază, ei 
propun interpretarea comportamentului teleologic, după cum notează 
Scheffler, ca un „comportament controlat prin conexiune negativă” ”. 


% A. Rosenblueth, N. Wiener şi J. Bigelow, Behaviour, Purpose and Teleology, în 
„Philosophy of Science”, 1943, 10, 18 şi urm. 

“ Israel Scheffler, Thoughts on Teleology, în „The British Journal for The Philosophy 
of Science”, vol. IX, nr. 36, 1959, p. 268. 

Definiţiei date de Rosenblueth comportamentului teleologic, 
Scheffler îi sesizează unele inadecvări, printre care dificultatea de a defini 
precis condiția finală a unui astfel de comportament, condiție care nu 
este identică cu ţinta (aceasta din urmă putând fi ratată). Scheffler propune 
termenul de obiecr-țel;, acesta emite semnale în procesul acțiunii şi în 
cazul când nu poate fi atins. 

Preocupat de elaborarea unei strategii a autoreglării, Scheffler 
relevă de asemenea dificultatea ratării obiectului-țel, din care se pot 
conchide două posibilităţi de comportare teleologică: orientată şi 
neorientată. În ultima, țelul nu acţionează ca mobil de corectare, de 
dirijare a acţiunii agentului, deci nu se fixează o conexiune inversă între 
agent şi țel. De altfel, Scheffler se abţine să se pronunţe dacă acest din 
urmă tip este un comportament teleologic, deşi el se realizează conştient 
şi volițional. Reţinerea sa se întemeiază pe raționamentul lui 
Braithwaite *%, potrivit căruia explicaţiile teleologice prezic existenţa unui 
lanţ de condiţii care ating scopul pe baza cunoaşterii plasticităţii 
sistemului; ele prezic apartenenţa mulțimii condiţiilor de câmp ce se vor 
produce efectiv la o variantă adecvată. 

In acest fel, la Braithwaite nu intervine dificultatea inexistenței 
obiectului-ţel, pentru el comportamentul teleologic fiind exclusiv orientat. 
Deci, scopul este cunoaşterea țelului şi a înlănțuirilor cauzale care-l pot 
obiectiva în procesul acţiunii, el nu poate fi extrapolat la alte tipuri de 
comportament (neorientat). 

Scheffler mai aminteşte şi de dificultatea țelurilor multiple, pentru 
ca să treacă la prezentarea strategiei ideii-ţel, în cadrul căreia face 
apel la motivația multiplă, nu numai cauzală şi strict teleologică. In 
această privinţă, el porneşte de la Ducasse *, care include în explicaţia 
teleologică următoarele: 

1) „convingerea agentului unui act de existenţa unei legi ..., de 
exemplu, aceea că, dacă X are loc, atunci Y are loc (sau că Y este 
condiţionat de X); 

2) dorința agentului ca Y să aibă loc; 

3) cauzarea de către această dorinţă, împreună cu această 
convingere, a îndeplinirii lui X”. 

Observăm aici că, dacă dorinţa şi convingerea sunt o bază a acţiunii 
de producere a lui X (condiţii, mijloace) în vederea atingerii lui Y 


#8 Cf. R. B. Braithwaite, Scientific Explanation, 1953, p. 330. 

% Cf. C. I. Ducasse, Explanation, Mechanism and Teleology, în „Journal of 
Philosophy”, 1926, p. 23. Retipărit în culegerea de studii editată de Feigl and Sellars, 
Readings in Philosophical Analisis, New York, 1949, p. 543-544. 

(scopul), atunci Y acţionează în calitate de cauză a lui X. Se realizează 
conexiunea inversă (determinism de tip teleologic). Genul de regulă ce 
dă o explicaţie a producerii lui X este sugerat de Ducasse astfel: „Dacă 
un agent crede că Y este condiţionat de X şi dorește Y, atunci este probabil 
că acest agent va face X”%. 

Convingerea se bazează aici pe cunoaşterea înlănţuirii cauzale a 
lui X şi Y, deci izvorăşte din cunoaştere. Nu rezultă însă de unde izvorăşte 
dorinţa. Fără îndoială că aceasta, ca element psihic în comportamentul 
teleologic, izvorăşte din interes, element care este complet eliminat de 
Scheffler din structura determinării actului praxiologic. 

Menţionăm, de asemenea, că în ultima propoziţie a lui Ducasse 
este introdus coeficientul de probabilitate al acţiunii agentului, asupra 
căruia Scheffler nu insistă. Credem că pe el se poate întemeia aspectul 
de libertate de acțiune a agentului, un aspect tot aşa de important ca şi 
interesul de avut în vedere într-o explicaţie teleologică. 

Pornind de la sugestiile lui Ducasse şi apelând la noţiunile de 
părere, dorinţă, efectuare, Scheffler formulează o soluție proprie de 
interpretare inscripțională, din analiza căreia reţine pentru motivația 
(determinismul) praxiologică trei modalități de inscripție: a dori să fie 
adevărat, a crede că este adevărat, a face să fie adevărat. 

1) A dori să fie adevărat trebuie să fie considerată, spune el, pe de 
o parte, ca o relaţie între oameni sau alţi agenţi, şi inscripţii, iar pe de 
altă parte, ca relație care nu cere ca agentul să producă sau măcar să 
înțeleagă inscripţia pe care o vrea adevărată; prin a dori să fie adevărat 
se înţelege introducerea unor elemente inscripționale pe baza cărora se 
poate întemeia o dorință în adecvarea unei stări de lucruri. 

2) A crede că este adevărat, analog cu a dori să fie adevărat, va fi 
considerată ca o relaţie între agenţi şi inscripţii, relație care nu implică 
producerea de către agent a inscripţiilor pe care le crede adevărate. 

3) A face să fie adevărat, ca şi a dori să fie adevărat, precum şi a 
crede că este adevărat, constituie o relație între agenți şi inscripții şi nu 
reclamă ca agentul să producă sau, cel puţin, să înțeleagă inscripţiile pe 
care le face adevărate. Trebuie notat în mod special, adaugă Scheffler, 
că, spre deosebire de inscripţiile pe care doar le dorim adevărate sau le 
credem adevărate, orice inscripţie făcută adevărată este de fapt adevărată, 
ca de altfel şi toate reformulările ei. 

Pe baza acestor trei modalități inscripționale, Scheffler schiţează 
o explicaţie sau o analiză operaţională a părerii, a dorinței şi a efectuării. 


5 Citate reproduse de Scheffler, op. cit., p. 280. 

Ceea ce este de reținut, în primul rând, în încercarea sa, este 
sesizarea complexității modului explicativ teleologic, precum şi a 
multiplicării factorilor care intervin în motivația praxiologică. In afara 
determinării cauzale (efectuale), Scheffler include determinări 
psihologice (dorinţa, raţiunile — credinţa, convingerile — părerea) şi 
construieşte teleologicul pe împletirea acestora. El sugerează chiar rolul 
cauzal al tuturor factorilor psihologici şi raționali în comportamentul 
teleologic, integrând astfel toate tipurile de prescripţii într-un model 
determinist al acțiunii. 

Ceea ce i se poate reproşa lui Scheffler este faptul că el face analogii 
cu comportarea maşinilor automate şi a unor structuri biologice în baza 
generalităţii sistemelor cu conexiune inversă (confundă astfel, în parte, 
scopul cu finalitatea) şi faptul că este obsedat permanent de dificultăți 
în explicaţia teleologică a praxisului, din raționamentele sale deducându- 
se un scepticism principial în a o analiza operațional. In sfârşit, Scheffler 
scapă din vedere, ca şi alţii, suportul obiectiv al tuturor motivaţiilor 
praxiologice — interesul —, în raport cu care s-ar putea explica genetic 
scopurile, dorinţele, credinţele, convingerile şi acțiunea însăşi ca efectuare 
a inscripţiilor în vederea atingerii ideii-ţel. Uneori, chiar dificultatea 
ratării ideii-ţel se explică prin interese, ţine de măsura în care oamenii 
devin conştienţi de ele şi, corespunzător, îşi mobilizează capacităţile 
creatoare pentru a atinge țelurile. 

Limitări asemănătoare în abordarea corelaţiei dintre acţiune şi scop 
întâlnim şi la Donald Davidson. Intr-o intervenție la simpozionul despre 
Acţiune, care a avut loc în 1963, cu ocazia unei adunări a Asociaţiei americane 
de filozofie *!, Davidson insistă în mod deosebit asupra capacității agentului 
de a raționaliza acțiunea. Raţionalizarea este concepută de el ca „o specie a 
explicației ordinii cauzale” şi în această lumină acordă rațiunilor un loc 
important, dacă nu chiar hotărâtor în motivarea acţiunilor. 

Rațiunea este caracterizată prin: a) existenţa unui mod proatitudinal 
privitor la acţiunile de un anumit fel şi b) credință. In primul grup sunt 
incluse „dorinţe, lipsuri, imbolduri, sugestii şi o mare varietate de opinii 
morale, principii estetice, prejudecăţi economice, convenţii sociale şi 
țeluri publice şi particulare, precum şi valori care pot fi interpretate ca 
atitudini ale unui agent direct interesat într-o acțiune de un anumit fel”, 
iar în al doilea grup se au în vedere „conştiinţă, pricepere, informare, 
amintire”. Toate acestea determină un anumit mod de comportare, care 


5! Cf. Donald Davidson, Actions, Reasons and Causes (presented in a symposium on 
„Action”, at the sixtieth anual meeting of the American Philosophical Association, December 
29, 1963), în „The Journal of Philosophy”, vol. LX, nr. 23, Nov. 7, 1963, p. 685-700. 

influențează modul de a acționa al oamenilor după deosebiri de vârstă, 
de preocupări, de convingeri. In funcţie de aceste deosebiri, acţiunile 
pot fi condamnate sau considerate dezirabile. 

Se constituie astfel, în viziunea lui Davidson, o bază 
proatitudinală, care joacă rolul de rațiune primară, prin care agentul 
prefigurează acţiunea, iar raționalizările apar ca explicaţii cauzale 
ce condiționează structurarea acestor rațiuni primare. Se întemeiază 
deci concluzia autorului că „rațiunea primară a unei acțiuni este 
cauza ei” (s. n.)*?. 

Această concluzie a lui Davidson sugerează necesitatea introducerii 
rațiunilor (ca factori psihologici, axiologici, atitudinali etc.) în 
determinismul praxiologic, idee valoroasă, după părerea noastră, în 
explicarea specificului motivaţional al acţiunii umane. In această 
perspectivă, rațiunile conduc către suportul intențional al structurării unei 
acţiuni. Pe baza unor convingeri şi atitudini specifice raţiunii primare se 
poate construi un raționament praxiologic, astfel încât acţiunea este 
precedată de o proiecţie teleologică şi nu numai de temeiuri cauzale. Tocmai 
acest lucru oferă agentului posibilitatea ca prin convingerile şi atitudinile 
sale să-şi autodetermine activitatea, astfel încât să-i fie rezonabilă. 

Din această împletire a „rațiunilor” cu acţiunile, autorul conchide 
că „relația dintre rațiune şi acțiune este centrală”, deoarece prin 
intermediul ei se prefigurează acţiunea. Pe baza acestor „raţiuni”, 
Davidson consideră că ne aliniem poziției aristotelice, care a oferit cadrul 
pentru înţelegerea „uimitoarei legături între rațiuni şi acțiuni”. 

Concomitent cu precizarea acestei sinteze a acțiunilor şi rațiunilor, 
Donald Davidson subliniază şi unele dificultăți ale raportului dintre 
rațiuni şi acţiuni, care complică raportul lor de determinare cauzală. 
Resesizează, în acest sens, că „primele raţiuni, constând din atitudini şi 
convingeri, sunt stări de dispoziţie, nu evenimente; deci ele nu pot fi 
cauze” 55. De acord cu Melden, Davidson afirmă că „totdeauna cauzele 
trebuie să fie logic distincte de invocarea efectelor”. Dar, continuă 
Davidson, „o rațiune pentru acţiune nu este logic distinctă de acţiune”, 
deci, paradoxal, „raţiunile nu sunt de fapt cauze ale acţiunilor”, întrucât 
„relaţiile cauzale cer evenimente distincte” 5. 

După părerea noastră, paradoxul despre care se spune că ia 
naştere în acest caz este aparent, deoarece, din punct de vedere cauzal, 
deşi efectul este distinct de cauză, există totuşi o continuitate, o 
împletire între cauză şi efect. Deci, chiar dacă nu sunt distincţii între 


° Ibidem, p. 685-686. 
5 Ibidem, p. 693. 
* Ibidem, p. 695. 

rațiuni şi acțiuni, relaţia dintre ele este totdeauna cauzală. Din punct 
de vedere praxiologic, rațiunile pot fi, aşadar, cauze ale acţiunii, cu 
toate că în domeniul acțiunii umane explicația cauzală se împleteşte 
cu cea teleologică, iar raţiunile sunt doar elemente componente ale 
explicației cauzale. 

Detaliind analitic structura raportului cauzal (şi disociind raţiunile 
de cauze), Davidson ajunge, în cele din urmă, la poziţiile lui Hume, cu 
care se declară de acord, şi dizolvă într-o anumită măsură dependența 
cauzală a acţiunii într-o motivație psihologică. Pe acest temei, Davidson, 
ca şi Hume, ajunge să absolutizeze rolul rațiunilor în comportamentul 
teleologic al praxisului, ceea ce teoretic echivalează cu reducerea 
determinismului praxiologic la un determinism psihologic. 

O altă obiecție — principală credem — care i se poate aduce lui 
Davidson este aceea că în cadrul acţiunii el nu stabileşte un raport corect 
între nomologic şi teleologic şi, respectiv, între ordinea cauzală — în 
lucruri — şi motivaţia psihologico-atitudinală. Aceasta din urmă, în modul 
tradiţional în care este abordată, este doar o proiecție subiectivă asupra 
obiectului. Or, în circuitul praxiologic, teleologicul nu anulează cauzalul, 
iar psihologicul nu se poate substitui ordinii cauzale a evenimentelor; 
motivaţia praxiologică nu se poate limita la o motivaţie subiectivă, ea 
are în primul rând o semnificaţie şi un suport obiectiv, fapt pe deplin 
atestat de psihologia genetică şi de psihologia socială. 

După cum observă Cowan 5, trebuie într-adevăr făcută distincţie 
între motivaţia obiectivă şi cea subiectivă a activității practice. Explicaţia 
cauzală este, de regulă, o referință la o ordine naturală în lucruri, iar 
explicaţia intențională (teleologică) este un termen mental. La fel stau 
lucrurile şi cu motivaţia psihologică, în bună măsură, tot un termen 
mental. Aceste entităţi mentale, deci şi cele psihice, presupun însă 
referinţe obiective, ele izvorăsc din obiectivitate (naturală şi socială), 
fapt care contrazice în fond psihologismul subiectivist de tip humeian la 
care apelează Davidson. 

In această ordine de idei, Cowan subliniază caracterul complex al 
determinismului teleologic — specific acțiunii umane — şi stipulează, în 
consecință, că nu orice comportament îndreptat către un scop se realizează 
(realizarea depinde de experienţa şi capacitatea agentului de a utiliza 
explicaţiile cauzale sau funcţionale). Cowan avertizează, totodată, şi 
asupra suprasolicitării termenului mental (teleologic-psihologic), pe care 
Davidson îl generalizează în explicarea comportamentului praxiologic 


5 cf. J.L. Cowan, Purpose and Teleology, în „The Monist”, nr. 3, July, 1968, 
p. 317-329. 

prin substituirea cauzelor (obiective) cu raţiuni (subiective), oferind o 
perspectivă teoretică obiectuală de interpretare cu precădere nomologică 
în problema determinismelor acțiunii umane. 


* 


Din analiza critică a acestor puncte de vedere asupra explicației 
teleologice (o critică pozitiv-dialectică şi nu nihilistă) rezultă un set de 
concluzii importante pentru definirea statutului praxiologic al conceptului 
de scop., 

1) In structurarea unei acțiuni umane eficiente, explicația teleologică 
nu exclude, ci presupune o explicaţie cauzală. Cauzalitatea şi scopul sunt 
termeni principali în configurarea determinismului praxiologic. Intr-un 
anumit sens, teleologicul este un model de explicaţie cauzală în care raportul 
de cauzalitate se manifestă ca o conexiune inversă: efectul, sesizat anticipat 
de agent ca o consecință prezumtivă a acțiunii prezente, intervine cauzal 
în calitate de termen mental în declanşarea actului ce-l va produce. Scopul 
se manifestă, astfel, ca potenţă (ca virtualitate) în act şi acţionează asupra 
acestuia în virtutea /egii cauzalității. Drumul unui circuit praxiologic este 
de la potenţă la act, deci de la scop la acţiune. Aceasta este semnificația 
principală a explicaţiei teleologice. 

2) Teleologicul prezintă din punct de vedere explicativ o deosebită 
complexitate: 

a) se manifestă ca intenționalitate: ca act deliberativ, orientat sau 
neorientat; ca act de voinţă; ca activitate conştientă; 

b) se manifestă ca stare de conştiinţă (de sine), atât în acte 
intenționale, cât şi în acte neintenţionale. Lipsa de scop este aparentă. 
Inexistenţa unui ţel semnifică manifestarea altui ţel, sau intervenţia altor 
țeluri cărora agentul le dă prioritate. Conştiinţa presupune totdeauna o 
idee-ţel, care poate fi atinsă sau ratată. 

3) Ca specie a relaţiilor de determinare, scopul este el însuşi 
determinat (nomologic, psihologic şi sociologic): 

a) Nomologic, scopul izvorăşte din cunoaştere, presupune o întemeiere 
teoretică cauzal-obiectivă. Nomologicul condiționează teleologicul, îi 
circumscrie acestuia aria obiectivă a proiecției subiectiv-anticipative; 

b) psihologic, scopul presupune volitivitate şi adeziune subiectivă: 
convingere, dorință, credință, părere; 

c) sociologic, scopul se întemeiază pe trebuinţe, pe nevoi 
individuale şi sociale ale indivizilor, pe interese. Acestea hotărăsc, în 
ultimă instanță, în mod obiectiv, natura şi sfera țelurilor activităților 
oamenilor, influenţează dorințele şi năzuinţele lor. 

In raport cu interesele (individuale sau colective, acestea din urmă 

având o sferă variabilă: de grup, naţionale, internaţionale), scopurile 
proiectează şi luminează acţiunea oamenilor, activitatea lor teoretică 
şi practică. 

La toate aceste categorii de motivații (determinări) ale scopului se 
adaugă şi o condiționare axiologică, concretizată în criterii adecvate 
(subiective sau obiective) de apreciere, de valorizare, care, la rândul lor, 
mijlocesc atitudini (aprobatoare sau dezaprobatoare) ale oamenilor faţă 
de ţelurile şi idealurile indivizilor sau colectivităţi. 

4) Explicaţia teleologică are o multitudine de funcţii în structurarea 
propoziţiilor praxiologice, în realizarea actului eficient: 

a) mijloceşte eficienţa acțiunii umane (prin scop, acţiunea umană 
capătă potențial atributul de eficienţă), creează premisele ideale ale 
obiectivării actului uman transformator; 

b) orientează acțiunea, sugerează căile şi mijloacele ei de realizare, 
este călăuză a procesului de umanizare a realului; 

c) joacă rol de regulator al acțiunii, este mijlocitor al 
comportamentului uman autoreglat. In acest sens, scopul are şi rol de 
factor de selecţie, de corijare şi de control al actelor agentului, în raport 
cu varietatea şi multitudinea complicată de situaţii care intervin 
perturbator în desfăşurarea acțiunii; 

d) pe baza tuturor acestor funcții praxiologice, scopul intervine în 
universul natural de interacțiuni ca forță motrice principală a detaşării 
socialului de natural, a subiectului de obiect; ca termen central al 
distincției şi corelaţiei dintre cultură şi natură. 

II] 


PRAXIOLOGIE ȘI PRAXIS 


1. Obiectul și problematica praxiologiei 


a) Praxiologia este ştiinţă a acţiunii eficiente. „Prin praxiologie — 
spune în acest sens Kotarbiński — înțeleg ştiinţa eficienței acțiunii. În 
consecință, sarcinile praxiologiei sunt să formuleze şi să verifice 
recomandările privind ceea ce trebuie făcut; ceea ce este indicat să se 
facă în anumite condiţii pentru a atinge rezultatele propuse în modul cel 
mai eficient. Pentru a formula mai scurt, sarcina praxiologiei este de a 
cerceta condiţiile de care depinde eficiența maximă” *. 

In privinţa obiectului praxiologiei se are în vedere acțiunea umană 
transformatoare exercitată asupra obiectului acesteia. Termenul care 
corespunde cel mai adecvat speciei de acțiune prin care subiectul 
transformă conştient şi activ, pentru sine, obiectul este cel de praxis. Cu 
observaţia că în sfera sa intră numai acțiunea eficientă, adică numai acel 
tip de activitate care contribuie la realizarea condiţiei umane, la creşterea 
gradului de stăpânire de către om a naturii şi societății. Cu alte cuvinte, 
după cum se pronunță Kotarbinski, praxiologia operează „cu noţiunile 
de activitate, acțiune, act eficient” 5. 

b) Ca disciplină teoretică, praxiologia este totodată metodologie, 
organon al activităţii practice. Ea îşi propune să ofere instrumente 
algoritmice pentru sporirea gradului de eficienţă a acţiunii. In obiectul 
praxiologiei, cercetările fundamentale vizează scopuri aplicative. 
Finalitatea ei se realizează prin mijlocirea construirii unor modele 
generale de organizare şi sistematizare a activităţii practice cu 
aplicabilitate în toate ştiinţele particulare ale acţiunii, modele care, la 
rândul lor, mijlocesc acestora posibilitatea stimulării unui maximum de 


*% Cf. Tadeusz Kotarbiński, Praxiological Propositions and their proof, în Logic, 
Methodology and Philosophy of Science, Stanford University Press, 1962, p. 205. 

` Tadeusz Kotarbiński, L 'atitude et la passivite apparente, în Akten des XIV. 
Internationalen Kongresses fiir Philosophie (Wien, 2-9 Sept. 1968), Band 2, Verlag 
Herder Wien, p. 523. 

eficiență în activitatea practică nemijlocită. „Sarcina principală a 
praxiologiei — subliniază Kotarbiński — constă în sistematizarea direcțiilor 
privitoare la maximum de eficacitate în organizarea activităţilor” *. 

c) Ca teorie generală a acţiunii eficiente, praxiologia este o 
disciplină metateoretică. Ea nu se poate rezuma şi nici nu-şi propune să 
ofere instrumente pentru organizarea tuturor domeniilor acțiunii eficiente. 
Aceasta cade în sarcina ştiinţelor particulare ale acţiunii, clasificate în 
diverse specii, din care reținem mai importante: ştiinţele tehnice, ştiinţele 
agricole şi zootehnice, ştiinţele medicale, ştiinţele educației şi instrucției, 
ştiinţele administrative şi de organizare eficientă a societăţii, divizate, 
la rândul lor, în numeroase ramuri şi subramuri ®. 

In istoria acestor ştiinţe au fost întreprinse numeroase încercări de 
definire şi analiză a actului eficient, particularizat în cadrul fiecărei 
discipline în parte. Praxiologia îşi propune o generalizare a acestor soluţii 
particulare de teorie a acţiunii, definindu-se pe sine ca o ştiinţă generală. 

In acest sens au conceput obiectul şi statutul praxiologiei ( sau teoriei 
acţiunii sociale), atât Parsons, cât şi Kotarbinski. In cele două articole ale 
sale asupra propozițiilor praxiologice“, apreciate ca hotărâtoare pentru 
constituirea praxiologiei ca ştiinţă independentă, Kotarbiński dă numele 
de metapraxiologie analizelor sale în domeniul teoriei acţiunii. 

d) Concepută ca ştiinţă generală a acţiunii, praxiologia este o 
disciplină filosofică. Întrucât filosofia, în accepţia ei de conştiinţă şi 
cunoaştere (de un fel deosebit) a omului pentru om, are o pronunțată funcție 
praxiologică (filosofia îşi are raţiunea ei de a fi numai în raport cu finalitatea 
ei „practică”, aceea de mijlocire a procesului de realizare a condiţiei 
umane), conceptul de acțiune (care exprimă condiția ontologică a umanului) 
devine în cel mai înalt grad un concept filosofic. Prin praxiologie, filosofia 
coboară din ceruri pe pământ, dintr-o disciplină speculativ-constructivă, 
devine o disciplină umană în cel mai adecvat sens al cuvântului, una autentic 
umană. Prin studierea praxisului, umanismul filosofic se transformă din 
teorie asupra condiţiei umane în strategie de realizare a acesteia. 

La rândul ei, praxiologia se corelează strâns cu filosofia, este un 
fundament metodologic şi un model de concretizare a gândirii şi construcţiei 


58 Idem. 

5 Cf. Ion Tudosescu, Clasificarea şi sistemul ştiinţelor, în „Revista de filosofie”, 
nr. 3/1968. (În cuprinsul acestui studiu se fac precizări în legătură cu obiectul ştiinţelor 
acțiunii, locul şi rolul lor în ansamblul sistemului ştiinţei). 

% T.Kotarbiński, Zadania Prakseologiczne (Propoziţii praxiologice), în „Studia 
Filozoficzne”, nr. 4 (19), Warszawa, P.W.N., 1960, p. 3-19; Rodzaje zdań prakseologiczuych 
i sposoby ich uzasadniania (Genuri de propoziţii praxiologice şi metodele lor de justificare), 
în „Kultura i Spolczenstwo”. Warszawa, PWN, 1960, t, w, m. 4. p. 8-16. 

filosofice. Funcția aplicativă a filosofiei se realizează nemijlocit numai prin 
praxiologie, fapt ce conferă acesteia din urmă atributul de filosofie a acțiunii, 
şi nu numai de știință a acțiunii. Aceasta şi pentru că praxiologia nu este 
propriu-zis ştiinţă, ci metaştiință. Or, în genere, toate metaștiințele devin 
sau se constituie ca moduri sau modele de filosofare asupra lumii. 

In acest fel pot fi interpretate şi cuvintele lui Kotarbinski cu privire 
la statutul epistemologic al praxiologiei, exprimate în concluzie la studiul 
său cu privire la modurile de argumentare a propozițiilor praxiologice. 
Pornind de la premisa că nu ne putem imagina „un tratat despre eficiența 
acţiunii care nu ar conţine numeroase propoziţii metapraxiologice privind 
enunţurile praxiologice”, filosoful polonez conchide că „în prezent nu 
este posibil, probabil, să se întreprindă cercetări de praxiologie, fără să se 
întreprindă în acelaşi timp cercetări de filosofia praxisului, fără să se 
cerceteze deosebirile dintre obiectul şi sarcinile lor (ale enunţurilor 
praxiologice. —n.n.), natura specifică a conceptelor lor (ale acestor enunţuri 
praxiologice — n.n.) şi sarcinile lor caracteristice”. De altfel, întreaga analiză 
întreprinsă de el asupra propoziţiilor praxiologice o apreciază ca o 
„încercare de a filosofa despre teoria acţiunii eficiente”(s.n) “!. O asemenea 
apreciere poate fi dată tuturor eforturilor actuale de definire a conceptelor 
praxiologice (agent, mijloace, situație, condiţii, scop, obiect al acțiunii), 
precum şi a raporturilor dintre acţiune şi scop, scop şi eficienţă, motivaţie 
(cauzală, psihologică, axiologică) şi acțiune etc. 

e) In calitatea ei de filosofie a acţiunii, praxiologia se corelează 
cu toate ştiinţele generale care au statut epistemologic metateoretic (şi, 
corespunzător, se structurează ca modele de a filosofa asupra lumii sau 
oferă instrumente în vederea unor asemenea modalităţi de cunoaştere): 
logica matematică, semiotica, cibernetica, teoria generală a sistemelor. 
Se poate chiar conchide că filosofia acţiunii este punctul de intersecție 
al tuturor acestor ştiinţe generale metateoretice. Obiectul lor comun este 
acţiunea umană, fiecare în parte contribuind la alcătuirea unei metodologii 
generale a acțiunii eficiente, în speţă, sunt puncte de sprijin pentru 
alcătuirea organonului cugetării şi activităţii omului contemporan. 

Prin intermediul acestui „organon”, toate ştiinţele şi nu numai 
ştiinţele acţiunii, au statut praxiologic, ştiinţa în ansamblul său (şi toate 
compartimentele ei) fiind concomitent structurată din cercetări 
fundamentale şi aplicative. 

O viziune totalizatoare asupra ştiinţelor generale, care parțial se 
înscrie în această modalitate sintetică de integrare a metaştiinţelor în 
corpul filosofiei acţiunii, a fost prezentată de Jan Zieleniewski la colocviul 

*! T. Kotarbiński, Praxiological Propositions and their proof, în culegerea citată, 
p: 215. 

despre „Cibernetica şi filosofia ştiinţelor tehnice”, organizat în cadrul 
celui de-al XIV-lea Congres internațional de filosofie de la Viena (2-9 
sept. 1968). Întrebându-se asupra modalităţii în care se corelează 
cibernetica şi filosofia ştiinţelor tehnice, filosoful polonez sugerează că 
domeniul de cunoaştere pe terenul căruia se împletesc cele două discipline 
amintite este praxiologia, definită ca „ştiinţă a condiţiilor generale de 
eficienţă a întregii acțiuni umane, concepută ca şi comportament uman 
orientat către ţintă şi executat cu sentimentul libertăţii de alegere al 
agenților” ®. 

Zieleniewski consideră, de asemenea, că praxiologia este adânc 
înrădăcinată în Teoria generală a sistemelor, care, la rândul ei, oferă 
teren de împletire a ciberneticii şi filosofiei ştiinţelor tehnice. 

In vederea surprinderii structurii a acestor corelaţii, filosoful 
polonez propune următoarea schemă (fig. 1): 


‘Teoria generală 


a sistemelor 


Fig. 1. 


Din schema sa rezultă: 1) punctele bilaterale de contact între 
praxiologie şi teoria generală a sistemelor, teoria generală a sistemelor 
şi cibernetică, teoria generală a sistemelor şi filosofia ştiinţelor tehnice, 
filosofia ştiinţelor tehnice şi praxiologie, praxiologie şi cibernetică * 


Filozofia științelor 
tehnice 


€ Jan Zieleniewski, Why Cybernetics and the Philosophy of technical science only? 
Some comments, în Akten des XIV Internationalen Kongresses für Philosophie (Wien, 
2-9 Sept. 1968), Band 2, Verlag Herder Wien, p. 601-608. 

* Ibidem, p. 601. 

* Ibidem, p. 602. 

2) punctele de contact ale tuturor acestor ştiinţe constituie de fapt 
obiectul acțiunii — ceea ce înseamnă că fiecare dintre aceste ştiinţe 
este, în parte, o disciplină filosofică şi, în speţă, o filosofie a praxisului. 

Autorul se pronunță chiar pentru considerarea ciberneticii ca parte 
a praxiologiei, fiind de acord în acest sens cu definiția dată de 
L. Couffignal ciberneticii („arta creării căilor de acţiune efectivă”), 
respectiv, având în vedere criteriul eficienței acţiunii (sub toate 
aspectele sale de „economicitate, profitabilitate, rigurozitate, simplitate, 
puritate etc.”) ca un criteriu definitoriu şi pentru obiectul ciberneticii %. 

Dacă am adăuga acestor ştiinţe generale ale acţiunii şi altele 
(semiotica, logica matematică, lingvistica generală), obiectul şi 
problematica filosofiei acţiunii ar fi şi mai complet conturate, iar obiectul 
şi problematica praxiologiei ar beneficia de o abordare şi mai nuanţată. 

f) Din sfera conceptelor de care se ocupă praxiologia, cercetările 
teoretice şi metodologice contemporane de strictă specialitate (avem în 
vedere în primul rând pe Parsons şi Kotarbiński, consideraţi ca fondatori 
ai praxiologiei sau teoriei acţiunii sociale eficiente) au abordat în general 
conceptele de agent, situație (mijloace, condiții), scop, obiect al acțiunii, 
motivaţie (cauzală, psihologică), act eficient. Au fost elaborate studii 
privitoare la unitatea dintre explicaţia cauzală şi explicația teleologică 
în cadrul teoriei acţiunii, asupra rolului propozițiilor psihologice şi a 
raporturilor dintre acțiune, raţiuni şi cauze. In unele cazuri s-au dat 
sugestii în legătură cu motivația axiologică a acţiunii. In raport cu toate 
aceste concepte, propoziţii şi enunţuri au fost formulate modele ale 
acțiunii din rândul cărora se detaşează ca amplitudine de cuprindere 
modelele lui Parsons şi Kotarbinski. 

Parsons a insistat îndeosebi asupra fundamentului sociologic al 
acțiunilor, încercând o definire şi o clasificare a modelelor acţiunii 
sociale şi o corelare a acestora la nivelul unor sisteme complexe de 
acțiune. Kotarbiński are o mare contribuţie la unificarea propozițiilor 
nomologice şi teleologice în descrierea sistemului de acţiune şi în 
analiza rolului propoziţiilor psihologice în comportamentul praxiologic, 
oferind astfel modele complex-deterministe asupra conceptului de 
acțiune eficientă, care depăşesc determinismul limitat-funcţional al 
acționalismului lui Parsons. 

Trebuie remarcat că, în ultima vreme, cercetările din domeniul 
praxiologiei se bucură de atenția multor teoreticieni care se întâlnesc pe 
acest teren, pornind de la discipline metateoretice conexe: filosofia, 


* Ibidem, p. 608. 
& Idem. 

sociologia, etica, psihologia, logica matematică, semiotica, cibernetica, 
diferite domenii ale ştiinţelor particulare ale acțiunii (ştiinţele tehnice, 
ştiinţele educației şi instrucției). Participă la dezbateri şi teoreticieni din 
domeniile ştiinţelor politice şi economice sau ale ştiinţelor administrative 
şi de organizare a societăţii. 

Preocupări speciale de praxiologie au avut loc în revistele de filosofie 
şi de ştiinţe sociale din Polonia (îndeosebi în publicaţia de specialitate 
„Prakseologia”), unde ideile lui Kotarbinski au făcut şcoală, unii dintre 
filosofii şi logicienii polonezi numărându-se printre personalitățile de 
prestigiu din acest domeniu (alături de Kotarbinski s-a impus, de exemplu, 
Tadeusz Pszezolowski *). In Croaţia, la Zagreb, a apărut multă vreme 
revista „Praxis”, în paginile căreia au fost abordate îndeosebi problemele 
filozofico-antropologice ale conceptului de acțiune umană. 

In ultima jumătate de veac, au apărut numeroase studii de 
praxiologie în revistele de filosofie şi mai ales cele de filosofie a ştiinţei, 
cu precădere în cele de limbă engleză. Menţionăm, în acest sens, lucrările 
simpozionului despre „Acţiune”, organizat de Asociaţia americană de 
filosofie în decembrie 1963, publicate în „The Journal of Philosophy”. 
In România a funcţionat mai mulţi ani (în deceniile al şaptelea şi al 
optulea), un seminar de praxiologie la Institutul Politehnic din Bucureşti 
(condus de Cornel Popa). Au apărut mai multe cărți, studii, culegeri de 
studii (în edituri de profil filosofic şi ştiinţe sociale — semnate îndeosebi 
de Cornel Popa, Ion Tudosescu, Mihai Florea, Ion Moraru, Cornel 
Târnoveanu etc.)*8. 

g) Multe din cercetările şi soluțiile avansate în domeniul 
praxiologiei prezintă simplificat sau unilateral relația dintre subiect şi 
obiect în procesul practicii. Cauza principală a limitărilor de acest gen 
rezidă în insuficienta fundamentare a cercetărilor pe principiul 
determinismului — a unui determinism care în devenirea vieții sociale 
emerge din aria de ansamblu a intereselor agenților acţiunilor sociale. 

In explicaţia sociologică asupra acțiunii, se argumentează faptul că, 
în ultimă instanță, izvorul tuturor motivărilor acţiunii umane este interesul, 
care, la rândul său, este consecință a caracterului relaţiilor economice şi 
sociale ce configurează o anume societate. Fiind expresia poziției diferite 


© Cf. Tadeusz Pszczolowski, Prakseologiczna teoria ocen, Warszawa, P.W.N., 1967; 
„Prakseologia”, nr. 24, p. 17-46. 

68 Cf. Ion Tudosescu, Structura acțiunii sociale (Editura Politică, Bucureşti, 1972) şi 
Acţiunea umană şi dialectica vieţii sociale (Editura Politică, Bucureşti, 1980); Cornel Popa, 
Teoria acţiunii sociale şi logica formală (Editura Ştiinţifică şi Enciclopedică, Bucureşti, 
1984), Mihai Florea,Responsabilitatea acțiunii sociale (Editura Ştiinţifică, Bucureşti, 1976); 
Ion Moraru, Acţiunea socială şi comportamentul individual, Editura Politică, 1987. 

pe care oamenii, individual sau colectiv, o au față de mijloacele de 
producţie, şi în primul rând decurgând din natura proprietăţii, fiecare agent 
în parte are interese diferite, fapt ce contribuie la fixarea unor scopuri la 
fel de diferite ale acestora în activitatea lor practică şi, în mod corespunzător, 
se folosesc mijloace de asemenea diferite pentru îndeplinirea acestor țeluri 
în vederea realizării condiţiei lor (individuale sau colective). 

Sociologia abordează categoria de interes în mod complex, condiționând 
natura intereselor umane de factori obiectivi şi subiectivi, individuali şi sociali. 
Intotdeauna oamenii acționează în conformitate cu o gamă numeroasă de 
mobiluri obiective şi subiective, din care prevalează, în general, în mod necesar, 
mobilurile obiective (concordante cu legitatea istorică). Niciodată acestea nu 
acționează însă independent de mobilurile subiective, izvorâte din condiţionări 
individuale sau colective (în conformitate cu trebuinţe, particularităţi psihice, 
stări de spirit, grad de cunoaştere şi de cultură, stări de afectivitate şi 
temperamentale specifice, personale sau de grup)“. 

In perspectiva unei viziuni determinist-teleologice asupra acțiunii, 
rezultă că în configurarea acesteia funcționează corelat mobiluri (interese) 
şi năzuinţe (scopuri) individuale şi colective, sociologicul şi psihologicul 
motivând deopotrivă teleologicul în constituirea unor propoziţii praxiologice. 

Prin intermediul categoriei de interes se poate explica şi motivația 
axiologică a acţiunii. In funcţie de interesele lor practice nemijlocite şi 
de cerinţele lor spirituale se stabilesc criterii de valorizare şi de apreciere 
a eficienţei acţiunilor, pe baza cărora oamenii îşi întemeiază anumite 
stări atitudinale. Aşa dar, în motivaţia acțiunii întâlnim ca premise ideale 
nu numai valorile logice de adevăr (adevărul şi eroarea), întemeiate pe 
cunoașterea adecvată a legilor obiective, ci şi valorile deontice de adevăr: 
binele, frumosul, utilul (în opoziţie cu răul, urâtul, inutilul). In actul 
eficient oamenii îşi pun în valoare nu numai funcţia nomologică a 
conştiinţei, ci şi funcţia axiologică (estetică, etică) a acesteia. In fixarea 
scopurilor şi în alegerea mijloacelor unei acţiuni intervin, aşadar, atât 
cunoașterea, cât şi conştiinţa, atât ştiinţa, cât şi axiologia. 

Rezultă determinismul complex al acţiunii umane eficiente (factorul 
cauzal de primă instanţă în motivarea acțiunii umane fiind interesul, 
care, la rândul său, întemeiază un set de motivații: nomologice, 
psihologice, axiologice şi, ca un corolar al acestora, se instituie scopuri, 
în funcţie de care se optează pentru o anume strategie acțională) şi, 
implicit, valoarea metodologică a principiului determinismului în 

* Asupra acestui aspect al sintezei dintre obiectiv şi subiectiv, dintre social şi 
individual, sociologic şi psihologic în determinarea esenței umane şi a mecanismului 
progresului social insistă în mod deosebit K. Marx în Manuscrisele economico-filosofice 
din 1844 şi, împreună cu Fr. Engels, în Ideologia germană. 

explicația praxiologică. Ignorarea acestui principiu face practic 
imposibilă întemeierea ştiinţifică a unei teorii generale a acțiunii şi, în 
mod particularizat, a praxiologiei. 


2. Structura acțiunii sociale 


Din observațiile şi precizările în legătură cu obiectul praxiologiei 
şi din analiza fundamentului cauzal al unității dintre nomologic şi 
psihosociologic, dintre teleologic şi axiologic în proiectarea şi realizarea 
eficientă a acțiunii umane rezultă premisele principale pentru elaborarea 
unei scheme generale a structurii lanțului praxiologic (fig. 2). 

Din privirea de ansamblu a acestei scheme, rezultă necesitatea 
formulării unor precizări şi explicaţii asupra câtorva din termenii cu 
care ea operează. 

1) Principial, acțiunea eficientă presupune corelarea următorilor 
termeni: agent (A), interes (1), motivaţie (D), scop (T), strategie (F), obiect 
al acţiunii (O ), situaţie (S), realizare (R), produs sau obiect transformat 
(O), valorizare (V), acţiune (P), din care se structurează relaţia: 


P = A (I+D+T+F) - O,+S+R(O +V) 


sau, mai pe larg: 


P = A[I (i+s) +D (n+ps+a) + T+F] 4 O+S (c+m+r) "R[(d-+l-+o-+e) + 
O, + V (aptab], 


în care: 
i = individual, s = social, n = nomologic, ps = psihosociologic, a = axiologic, 
c = condiţii, m =mijloace, r = norme, d = decizie, |= conducere, o = comandă 
(ordin), e = execuție (actul propriu-zis), ap = apreciere, at = atitudine. 
Se observă patru termeni primari ai acțiunii: 


P=A+0, SR, 


respectiv, agent, obiect al acțiunii, situație, realizare. 

Dacă aplicăm formula lui Parsons asupra unui Sistem al acțiunii (notat 
cu Z) ®, având în vedere că, în general, acțiunea este un proces social colectiv, 
iar agentul este, de asemenea, un agent colectiv, obținem relația: 


Z = C(A AA) + @(0,+0,+..0, )+L (1,+L+..1,), 


© Cf. Talcott Parsons, The Structure of Social Action, ed. cit., p. 78. 

în care: 

C = mulţimea de agenţi (agent colectiv, comunitate, grup); A = diferiți 
agenţi (individuali sau subgrupe de agenţi care acţionează în funcţie de 
relații între situație şi realizare; L = produsul acestor tipuri de relaţii 
între S şi R (corelate şi aduse la acelaşi numitor printr-o medie statistică); 
Œ= sistemul complex al obiectului acțiunii sociale (structurat din seria 
de fragmente ale obiectului (O), la care se raportează concret-istoric 
diverse subgrupe de agenţi). 

2) In vederea înţelegerii nuanţate a schemei generale a acțiunii, precum 
şi a semnificației fiecăruia din termenii acesteia, sunt necesare unele precizări: 

a) Dacă agentul este un agent colectiv, un grup sau o 

colectivitate socială (notăm că şi în cazul când acţionează agenţi 
individuali, ei înmagazinează experienţa teoretică şi practică a 
comunităţii şi a istoriei acesteia, omul fiind definit, în esenţă, ca un 
raport social), şi scopul este social, este fixat de întreaga colectivitate. 
In acest caz, ţelurile nu mai sunt pur subiective, ele sunt totodată 
obiective. Dacă oamenii luaţi individual îşi fixează scopuri 
individuale care contravin scopurilor colectivităţii, acţiunile lor nu 
au eficienţă sau au o eficiență negativă. 
E Libertatea de alegere în fixarea scopurilor nu este, deci, absolută. 
In conținutul ei intră (se corelează cu) necesitatea, indiferent dacă indivizii 
sunt conştienţi sau nu de acest lucru. Libertatea de alegere în condițiile 
necunoaşterii necesității este limitată sau chiar negată. In consecință, în 
condiţiile necunoaşterii necesităţii, libertatea este alterată de fenomene 
de înstrăinare, generându-se deosebiri şi chiar conflicte între scopurile 
indivizilor şi necesitatea istorică, mai ales dacă necesitatea (obiectivă) 
prevalează în detrimentul libertăţii şi năzuinţelor individuale. De aceea, 
fixarea țelurilor generale ale activităţii practice nu decurge doar din 
dorinţe subiective, fie ele şi sociale, ci are o bază obiectivă. 

Posibilitatea înlăturării unor atare raporturi contradictorii între 
năzuinţele subiective ale oamenilor şi determinismul social obiectiv poate 
fi atenuată doar în societăţile structurate pe principii democratice, în 
care prevalează interesul pentru realizarea condiției umane. 

b) In ceea ce priveşte motivația acțiunii, considerăm necesar de 
menționat că termenul nomologic desemnează cunoaşterea ordinii 
legice şi cauzale a fenomenelor, astfel încât, orice explicaţie ştiinţifică, 
necesară ca premisă teoretică a activităţii practice, este, în primul rând, 
o explicaţie cauzală. 

Cauzalitatea nu se realizează, însă, printr-o înlănțuire mecanică de 
cauze şi efecte, ci printr-una statistică. De aceea, tipul de predicţie care 
se întemeiază pe o asemenea explicație cauzală (statistică) este o predicţie 


71 


Universitatea Spiru Haret 


probabilistă. De aici decurge şi o anumită nesiguranță în acțiune, în 
atingerea ţelurilor propuse. 

Astfel, întemeierea teoretică a actului eficient are caracter plastic, 
mobil, presupune un efort cognitiv permanent (şi după declanşarea 
procesului de execuţie a acţiunii sau concomitent cu desfăşurarea acestuia). 
Totodată, acțiunea este o activitate umană dinamică, ce se concepe şi se 
reconcepe pe parcurs, până la încheierea procesului ei de realizare. 

Din această cauză, rezultă necesitatea controlului permanent al 
desfăşurării acţiunii şi refacerea țelurilor ei, ajustarea şi corectarea 
intenţiilor pentru a se putea urmări şi obiectiva scopuri cât mai realiste 
şi asigura o eficiență maximă. Această reelaborare a scopurilor în 
procesul desfăşurării acțiunii antrenează mutații şi pe planul 
motivaţiilor psihologice şi axiologice, fapt care conferă motivaţiei în 
ansamblu o prezenţă activă pe tot parcursul circuitului praxiologic. 

Trebuie precizat, totodată, că întemeierea teoretică a actului eficient 
comportă o prealabilă cercetare informaţională şi lingvistică. Un rol 
dominant în structurarea planului cognitiv al activităţii umane avându-l 
circuitul informaţional şi mijloacele de comunicare interumane. In ultimă 
instanță, noosfera este un univers informațional. Prin capacitatea sa de 
abstractizare şi generalizare, limbajul mijloceşte gândirii posibilitatea 
de stocare şi prelucrare a informațiilor — ceea ce face imperios necesară, 
într-o teorie modernă a acţiunii eficiente, cercetarea structurii limbajului 
utilizat din punct de vedere semiotic, în vederea preconizării unor tehnici 
operaţionale adecvate de analiză şi calcul nomologic. 

Fără să ne propunem aici descifrarea legilor dinamicii şi structurii 
motivației nomologice a praxisului, amintim numai că discipline moderne 
ca cibernetica, teoria informaţiei, logica simbolică, lingvistica 
matematică, semiotica sunt indispensabile în acest domeniu. 

c) Se impun unele observaţii şi referitor la termenii sifuaţionali. 

— Condiţiile se pot clasifica în obiective şi subiective, naturale şi 
create (artificiale), toate acestea prezentându-se într-o dublă ipostază: 
necesare şi întâmplătoare. 

— Mijloacele se structurează din instrumente tehnice (unelte) de 
acțiune (şi de cunoaştere) şi din instrumente teoretice de acțiune (axiome, 
modele, simboluri, formule, scheme de algoritmizare). Acestea din urmă 
au o mare valoare operaţională în activitatea teoretică şi practică, fapt 
care decurge din două trăsături caracteristice ale cunoaşterii ştiinţifice 
contemporane: pe de o parte, matematizarea şi formalizarea, iar pe de 
altă parte, împletirea armonioasă dintre cercetările fundamentale şi 
aplicative, corelarea strânsă dintre ştiinţă şi tehnică, atât la nivel teoretic, 
cât şi experimental. 

— Normele sunt prescripții metodologice şi reguli logice sau 
deontice, decurgând, atât din statutul nomologic al praxismului, care-şi 
are întemeiere în experiență, cât şi din motivația axiologică a actului 
eficient, condiţionat sociologic şi antropologic. 

d) Unele precizări comportă şi termenii realizării praxiologice. 

— In acest cadru, menţionăm că deciziile pot fi individuale şi 
colective. Acestora din urmă le corespund pe plan suprastructural 
(instituțional) — în cazul în care acțiunile funcționeză la nivel comunitar — 
mecanisme de exercitare dictatoriale sau democratice. 

Dată fiind importanţa deciziilor în circuitul praxiologic şi faptul 
că în actul deciziei se ia în consideraţie un complex larg de parametri 
obiectivi şi subiectivi, interni şi aleatori, necesari şi întâmplători, cauzali 
şi condiţionali, în operaţia deciderii sunt necesare ample şi riguroase 
strategii, motiv pentru care, în domeniul praxiologiei generale, se impune 
întemeierea unei feorii generale a deciziei. Ă 

— Comanda trebuie concepută ca atribut al oricărui agent. In cazul 
sistemului de acţiuni (unde agentul este colectiv), ea este însă de resortul 
conducerii colectivităţii, ca exponent învestit cu funcţii de decizie şi 
comandă asupra acțiunii întregului colectiv. Comanda organelor 
conducătoare este, în acest caz, o comandă socială, şi nu individuală, 
este în fapt expresia nemijlocită a acesteia. Praxiologia ar putea beneficia 
în acest sens de aportul teoriei generale a comenzii — la rândul ei, un 
capitol al teoriei conducerii (management-ului). 

— Execuţia este operaţia propriu-zisă de realizare a actului eficient, 
primele două elemente menţionate anterior ale procesului realizării fiind 
premisele teoretice şi metodologice ale funcţionării acesteia din urmă. In 
procesul de executare a deciziilor şi comenzilor este implicat un aparat 
administrativ cu funcția de transpunere în practică a deciziilor şi comenzilor 
şi de mobilizare a tuturor membrilor colectivităţii la efortul acțional 
declanşat de organele de decizie. Prin funcţia lor executivă, instanțele 
administrative au doar rolul de a mijloci cadrul necesar pentru obiectivarea 
deciziilor şi nu de a se substitui instanţelor investite cu puteri decizionale. 
Ă e) Obiectul transformării este în prealabil obiect al cunoaşterii. 
In această dublă ipostază (cognitivă şi practică), obiectul acţiunii 
(fragmentul, secțiunea spaţio-temporală a existenţei la care se 
raportează subiectul) nu mai este obiect în sine, ci este obiect pentru 
subiect. Finalizarea actului praxiologic devine astfel premisa obiectivă 
(materială) de umanizare a realului, de obiectivare a subiectului şi de 
subiectivare a obiectului. Astfel, teoria acţiunii eficiente este de fapt o 
teorie generală a interacțiunii subiectului şi obiectului, o teorie a 
adecvării obiectului pentru subiect. 


73 


Universitatea Spiru Haret 


Menţionăm că, în circuitul praxiologic, obiectul se prezintă în două 
ipostaze: obiect al acțiunii şi obiect transformat. Obiectul acțiunii intervine 
la începutul procesului de transformare, este elementul obiect la care se 
raportează agentul în calitatea sa de subiect, iar obiectul transformat este 
rezultatul transformării, element al realizării acţiunii, se structurează în faza 
finală a circuitului praxiologic. Atât obiectul acţiunii, cât şi obiectul 
transformat sunt naturi umanizate. Omul nu se raportează la o realitate 
nedeterminată subiectiv, la un mediu ontic natural sau social neutru, ci la 
structuri obiective umanizate. Obiectul activităţii practice îl constituie 
segmentul de existență care a trecut prin filtrul subiectivităţii în două sensuri: 
ca obiect al cunoaşterii şi ca obiect al muncii, care, în prealabil, a suferit 
transformări succesive pentru a fi adecvat prelucrării în vederea unui scop. 
Acest lucru este atestat mai ales de practica socială contemporană, în care 
„materia primă” în procesul de producție este produs al muncii şi cunoaşterii 
în aceeaşi măsură ca şi rezultatele procesului de producție, unde toate 
obiectele supuse schimbării, inclusiv „structurile sociale”, sunt prin natura 
lor entități obiectiv-subiective în care factorul subiectiv a intervenit în 
structurarea obiectului acţiunii înainte ca acesta să fie supus transformării. 

Datorită acestei „renormări” subiective a obiectului în procesul 
practicii, accentuată în progresie geometrică de-a lungul procesului 
istoric, omul contemporan, într-o măsură infinit mai mare decât omul 
societăților anterioare, este creatorul propriului său univers la care se 
raportează, este demiurgul propriei sale naturi. Acţiunea eficientă, ca 
atribut al naturii umane, devine astfel condiţie existențială a omului atât 
la nivel individual, cât şi la nivel social. 

Definirea sociosferei ca univers al acţiunii motivează concluzia 
că, într-o schemă generală a praxisului, obiectul acțiunii nu poate fi 
independent de agent, anterior acestuia, cu toate că reprezintă factorul 
ontic primordial al relaţiei subiect-obiect. De aceea, în soluţia propusă 
de noi, circuitul praxiologic — care prezintă configurația: agent (implicând 
aici factorii: interes, motivații, scop), obiect al acțiunii (situaţie, realizare) 
— presupune o proiecţie cognitivă şi antropologică inițială a agentului 
asupra obiectului acţiunii, înainte ca acesta să fie supus procesului 
transformării, adecvării sale pentru subiect. 

Dintr-o asemenea interpretare a obiectului acţiunii, fundamentată 
pe premisa că acțiunea este condiţia existențială specifică a umanului, 
rezultă că agentul reprezintă termenul central al praxisului, concluzie 
care se delimitează atât de soluţionările subiectiviste, cât şi de cele 
fataliste în domeniul explicaţiei sociologice şi praxiologice. 

f) O ultimă precizare care se impune în legătură cu termenii realizării 
praxiologice are în vedere momentul axiologic al acțiunii eficiente, care 

intervine în modelul praxiologic avansat de noi de două ori: ca motivaţie 
a acțiunii (şi în acest caz acţionează ca factor determinant, alături de alți 
factori în declanşarea actului eficient) şi ca instrument de apreciere şi 
valorizare finală, în calitate de criteriu principal de validare a gradului de 
eficienţă, de înscriere a actului praxiologic (şi implicit teleologic) într-o 
perspectivă de adecvare specific umană. In acest act final al praxisului, 
subiectul se justifică pe sine, raportându-şi critic propria sa obiectivare. 
Prin intermediul acestui moment final al praxisului, omul, ca ființă 
lucrătoare (homo faber) se instituie pe sine ca fiinţă care apreciază (homo 
significans). Prin muncă (practică), omul îşi dă sieşi valoare, se creează 
pe sine ca subiect semnificator şi creator de valori semnificante. 

3) Din analiza momentelor şi a termenilor acţiunii eficiente, a 
corelării lor într-un circuit complex şi unitar, rezultă, în cele din urmă, 
prezența determinismului de-a lungul întregului circuit praxiologic. 

Determinismul intervine în teoria generală a acţiunii, atât ca un 
concept fundamental prin intemediul căruia se dezvăluie motivaţia 
acțiunii umane, factorii cauzali şi condiționali (nomologici, psihologici, 
sociologici, axiologici) care o mijlocesc ontic şi teleologic, cât şi ca 
principiu cu ajutorul căruia sunt structurate şi coordonate mecanismele 
acțiunii eficiente. 

Conţinutul teleologic al propoziţiilor praxiologice nu anulează 
determinismul lor obiectiv, deoarece scopul este el însuşi un concept 
determinist, o specie a interacțiunilor în planul social, prin care, alături de 
conceptele de cauzalitate şi libertate, se circumscrie specificului 
determinismului social. Explicaţia teleologică nu este, deci, opusă 
explicaţiei cauzale, ci, dimpotrivă, apare ca un complement sau chiar ca o 
specie a acesteia. 

Chiar şi în condiţiile unei explicaţii a praxisului în care scopul 
lipseşte, absenţa sa este aparentă, întrucât acțiunea umană presupune 
volitivitate şi intenționalitate (acţiune pasivă, imprecis orientată dar 
conştientă), determinismul fiind singura modalitate cognitiv- 
metodologică de cercetare a structurii praxisului. 

In final, se impune concluzia că, aşa cum teoria generală a 
acţiunii eficiente (praxiologia) include în aparatul său conceptual 
noţiunea de determinism (în dubla sa ipostază de teorie şi principiu), 
la fel teoria generală şi principiul determinismului include conceptul 
de praxis (acţiune eficientă). Necesitatea cuprinderii acestui concept 
în teoria determinismului este cu atât mai indispensabilă, cu cât, în 
afara lui, nu poate fi definit specificul determinismului social. 

Conceptul de acțiune eficientă oferă modelul cel mai adecvat al 
determinismului social, în configurarea căruia interferează raporturi cauzale 

şi de condiţionare (acţionând din necesitate) cu raporturi teleologice 
(acționând, din libertate) — prin intermediul cărora determinismul vieţii 
sociale se realizează ca expresie a unităţii dintre subiect şi obiect. 

Ceea ce înseamnă, pe scurt, că principiul determinismului are o 
dublă semnificaţie în abordarea procesului acţional: o valoare explicativă 
în analiza lanţului praxiologic; o valoare merodologică în definirea 
obiectului şi a problematicii praxiologiei. 


3. Praxiologia și științele particulare ale acţiunii 


Praxiologia, în viziunea lui Kotarbiński, este, de fapt, 
metapraxiologie — ştiinţă generală a acțiunii cu aplicabilitate în toate 
domeniile cunoaşterii care au ca obiect acţiunea umană eficientă. De 
aceea, praxiologia poate fi considerată ca metateorie sau metodologie 
generală a acţiunii, o disciplină normativă care stabileşte reguli generale 
de eficiență pe care ştiinţele particulare ale acțiunii le iau în consideraţie 
ca temei metodologic pentru prescrierea unor dispoziţii normative 
specifice fiecăruia din domeniile activităţii productive (creatoare de 
bunuri, valori şi mijloace de producere a acestora). In acest context (al 
raportului dintre fundamental şi aplicativ) s-ar putea conchide că 
praxiologia este un „organon ” al activității practice — de care ştiinţa 
contemporană are neapărată nevoie în condiţiile pragmatismului şi 
operaţionalismului de care este tot mai accentuat marcată. 

Se constată că, într-un fel sau altul, toate ştiinţele, atât ale naturii, 
cât şi ale societăţii, au în preocupare probleme de ordin operațional- 
pragmatic, fără de care ele nu ar veni în întâmpinarea cerințelor dezvoltării 
în condiţiile restructurărilor radicale ce au loc la nivelul fundamentelor 
civilizaţiilor contemporane. Nu numai în ce priveşte structurile şi 
infrastructurile vieții materiale ale societății, ci şi la nivelul stilurilor de 
viață şi al opţiunilor valorice, al idealurilor de realizare a oamenilor în 
condițiile actuale de globalizare economică şi informaţională, de 
reaşezare a relaţiilor umane într-un nou tip de raționalitate socială. 

Ca reflex al noii raționalităţi, ştiinţele acţiunii dobândesc un loc 
prioritar în sistemul actual al ştiinţelor, fie constituindu-se ca un corp 
aparte de domenii cognitive în ansamblul cunoaşterii, fie prin pătrunderea 
unor mijlociri şi criterii de operaţionalitate ce le sunt specifice în 
domeniile celorlalte ştiinţe: ale naturii (fizica, biologia, chimia etc.); 
ale societății (ştiinţele economice, politice, juridice, morale etc.);, ale 
gândirii şi limbajului (logica, lingvistica, semiotica etc.). 

Această implicare a operaţionalului în problematica actuală a 
ştiinţelor este accentuată nu numai de finalitatea acțională directă a 

demersurilor lor teoretice, ci şi de pătrunderea în metodologia lor 
specifică a unor tehnologii şi tehnici acţionale moderne, provocatoare 
de randamente superioare. Toate acestea conduc la o redimensionare a 
raportului dintre diferite tipuri de activitate la scara sistemului de 
ansamblu al acțiunilor sociale, în care creşte ponderea activităţilor de 
cercetare şi de învățământ şi, în mod deosebit, a serviciilor — mijlocitoare 
de eficiență nu numai la nivelul unităților productive nemijlocite, dar şi 
al celor de natură administrativ-organizațională (mijlocitoare de eficiență 
la nivelul celor dintâi) şi, nu mai puţin, la nivelul servirii unor trebuinţe 
tot mai diversificate ale oamenilor — reclamate de tendinţele actuale de 
îmbunătăţire substanțială a calităţii vieții. 

Din această perspectivă, se poate sugera o schematică a tipologiilor 
ştiinţelor acţiunii pe două planuri: un model al relațiilor dintre grupul 
ştiinţelor acţiunii şi celelalte grupuri de ştiinţe în cadrul sistemului de 
ansamblu al ştiinţelor, (fig. 3); un model al structurii corpului ştiinţelor 
acțiunii în relaţie cu praxiologia (fig. 4). Figura 3 ne prilejuieşte 
următoarele constatari: 1) praxiologia este o disciplină de ordin 
metateoretic de același rang în sistemul ştiinţelor cu ştiinţa generală 
despre univers (cosmologia), ştiinţa generală despre societate (sociologia) 
şi ştiinţa generală despre om (antropologia); 2) ştiinţele particulare ale 
acțiunii sunt dependente metodologic de praxiologie — în calitatea ei de 
metateorie — deci, de ştiinţă generală a praxisului; 3) ştiinţele particulare 
ale acţiunii se corelează şi, la rândul lor, influenţează ştiinţele particulare 
ale existenţei, precum şi ştiinţele generale, fiind situate în centrul 
sistemului ştiinţelor; 4) grupajul ştiinţelor particulare ale acțiunii cuprinde 
două specii (ştiinţele acţiunii practice şi ştiinţele acţiunii teoretice), iar 
în prima dintre acestea (ştiinţele acţiunii practice), alături de ştiinţele 
acțiunii tehnico-productive, clasic cuprinse în domeniul ştiinţelor cu 
finalitate practică, figurează subspecia ştiinţelor administrativ- 
organizaționale, a căror pondere a crescut sensibil în sistemul actual al 
ştiinţei — având ca obiectiv raporturile practice de înaltă eficiență ale 
omului cu societatea; 5) ştiinţele particulare ale acțiunii sunt în relaţie 
de dependenţă funcţională şi de interacţiune cauzală cu celelalte specii 
de ştiinţe de acelaşi rang: pe de o parte cu cele particulare existenţiale 
(care au ca referință domenii de realitate circumscrise în funcţie de 
clasificarea nivelurilor de structurare naturală şi socială a existenţei); pe 
de altă parte, cu ştiinţele generale de izomorfism, ce le mijloceşte 
dimensionarea lor metodologică şi cărora le oferă posibilitatea de a-şi 
prelungi dimensionarea lor formală specifică într-una de factură 
pragmatică; 6) la rândul lor, ştiinţele generale se află în nemijlocită 
dependență de matematici, din structurile acestora deprinzându-şi 

resursele lor modelatorii şi de formalizare specifice (matematica fiind, 
în acest caz, de acelaşi rang epistemologic şi metodologic cu praxiologia 
şi cosmologia, sociologia, antropologia — cărora le oferă, de asemenea, 
fundamentele formale pentru structurarea propriilor lor relaţii de 
întemeiere în raport cu ştiinţele particulare ce le sunt corespunzătoare); 
7) toate cele trei grupuri de ştiinţe cu caracter metateoretic (cele cu 
referință existenţială, praxiologia, matematicile) sunt permanent în 
interacțiune cu filosofia (atât cu ontologia, cât şi cu epistemologia şi 
metodologia generală a cunoaşterii), fiecare în parte contribuind la 
abordarea din perspectivă analitico-sintetică a raporturilor dintre 
individual şi universal sub aspectul participării (individualului la 
universal), dintre agent şi pacient din perspectiva procesului de realizare 
a condiţiei umane, dintre particular şi general din punct de vedere al 
principiilor izomorfismului şi integrării sistemelor — pe temeiul cărora 
se constituie o concepție unitară despre univers şi, pe un plan filosofic 
mai general, o viziune monistă asupra lumii. 

Analiza figurii 4 ne prilejuieşte, în primul rând, constatarea existenței 
unui evantai complex de discipline particulare cu un caracter nemijlocit 
acțional, atât practice cât şi teoretice — fiecare dintre acestea având, după 
cum am sugerat în schema anterioară, o legătură strânsă cu ştiinţele 
particulare ale existenţei şi, respectiv, cu ştiinţele generale. Pentru că, 
ştiinţele acțiunii nu cercetează un anume fragment al existenţei (naturale, 
sociale, umane), ci doar relaţia acțională dintre agent şi pacient, accentul 
principial în demersurile praxiologice fiind pus pe aspectele de natură 
normativ-metodologică ale acestei relaţii, în funcţie de mijlocirea cărora 
se scontează provocarea unor niveluri superioare de eficiență ale actelor 
umane productive. Şi este de presupus că, înainte de a întreprinde demersuri 
acționale asupra obiectului acțiunii, acesta trebuie cercetat sub aspect 
structural-sistemic şi cauzal-nomologic prin intermediul ştiinţelor 
existențiale. Astfel, ştiinţele naturii premerg ştiinţele raportului de eficiență 
ale omului cu natura, la fel cum ştiinţele socio-umane premerg ştiinţele cu 
privire la raportul de eficiență dintre om şi societate. 

In al doilea rând, dacă, tradițional, demersurile filosofice şi sociologice 
operau o distincţie între activităţile practice şi cele teoretice, în viziune 
praxiologică actuală activitatea teoretică este concepută ca un domeniu al 
praxisului — fie datorită faptului că şi în actul cognitiv omul scontează anumite 
grade de eficienţă (conceptul sau ideea fiind ele însele construcții ale 
subiectului şi nu numai reflecţii ale obiectului cunoaşterii), fie pentru că 
efortul cognitiv al omului este întreprins din rațiuni şi finalități pragmatice 
(omul cunoaşte şi instituie teoretic pentru a transforma). De altfel, tocmai 
prin capacitățile sale creative, exercitate din libertatea sa de gândire şi de 

acțiune în funcţie de disponibilități teleologice ce-i sunt specifice, omul se 
distinge de celelalte ființe din lumea animală din care s-a desprins în procesul 
antropogenezei şi sociogenezei. 

În al treilea rând, se impune a fi desprinsă ideea că, în sistemul 
actual al ştiinţelor acțiunii (şi al ştiinţelor în general), o pondere însemnată 
o are grupul ştiinţelor cu caracter administrativ-organizaţional, care vizează 
raportul de eficiență între om şi societate. Fapt ce evidenţiază prevalența 
actuală a socialului în procesul de luare în stăpânire de către om a mediului 
său existenţial de viață şi, implicit, nevoia sa actuală de a se autodestina — 
viitorul său fiind tot mai accentuat un viitor ales şi nu numai unul dat. 

În al patrulea rând, ceea ce ne apare ca o precizare ale cărei 
semnificații au fost în general acceptate de numeroşi cercetători, se impune 
precizarea că domenii ale ştiinţelor care tradițional erau aşezate alături de 
ştiinţele obiectuale (care au drept referință domenii ale existenţei) sunt 
cuprinse de această dată în sfera ştiinţelor acțiunii — între acestea, amintim 
ştiinţele educaţiei şi instrucției, ştiinţele medicale şi de ocrotire a sănătății 
oamenilor şi, nu mai puţin, ştiinţele administrative. Acestor grupuri de 
ştiinţe nu li s-a diminuat statutul în câmpul cunoașterii prin cuprinderea 
lor în categoria ştiinţelor acţiunii, ci li s-a accentuat rangul operaţional, 
fiind considerate ca discipline cu finalitate nemijlocit-pragmatică. 

În al cincilea rând, se poate reţine şi ponderea pe care o au ştiinţele 
administrativ-organizaționale, precum şi unele subspecii importante ale 
ştiinţelor teoretice (teoria normelor, teoria deciziei şi conducerii, teleologia, 
viitorologia etc) — toate acestea cu referință în domeniul socialului, anterior 
fiind tratate doar ca paragrafe sau capitole ale ştiinţelor sociale tradiționale 
(cum ar fi: sociologia, economia, politologia, dreptul etc.). Acest lucru 
este, de asemenea, un aspect ce deschide o nouă perspectivă în conceperea 
structurii Sistemului actual al ştiinţelor. 

În al şaselea rând, se desprinde concluzia că sfera de cuprindere 
a ştiinţelor tehnice şi tehnologice s-a lărgit mult astăzi, incluzând şi 
grupuri noi de ştiinţe cu caracter operaţional, respectiv, cele care vizează 
optimizarea socialului în raport cu procesele actuale de realizare umană. 

Aceste noi grupuri de ştiinţe (cele administrativ-organizaționale, 
educaţiei şi instrucției, medicale şi de ocrotire a sănătăţii) nu sunt 
incluse direct în corpul ştiinţelor tehnice şi tehnologice, dar se 
structurează asemănător acestora ca tehnici şi tehnologii moderne de 
acțiune, folosind deopotrivă cu acestea mijloace informaționale şi de 
programare moderne. 

Pentru toate aceste ştiinţe, praxiologia reprezintă un capitol metateoretic 
şi metodologic comun, prin excelenţă cu deschidere pragmatică, deschizătoare 
de restructurări majore având ca efect instituirea unei noi raționalități în viața 
socială şi în conceperea procesului actual de realizare umană. 

IV 


SUBIECI ȘI OBIECI, AGENI ȘI PACIENI 
IN STRUCIURA ACŢIUNII SOCIALE 


1. Relaţiile dintre subiect și obiect 
din perspectiva filosofiei acţiunii 


Cugetarea filosofică întemeiată pe o viziune praxiologică modernă 
oferă admirabile premise teoretice pentru schiţarea unui punct de vedere 
dialectic asupra relației dintre subiect şi obiect. 

Problema raportului dintre subiect şi obiect a constituit şi rămâne o 
problemă de permanenţă în cadrul discursului filosofic. Ea solicită nu numai 
o abordare epistemologică, ci şi una antropologică; în relația sa cu lumea 
obiectivă, omul nu se raportează la o lume neutră, ci la o lume a lui (sau în 
curs de a deveni a lui). Cu atât mai mult în cazul unui demers filosofic 
asupra lumii — în care existența la care se raportează omul este cu precădere 
umană, iar explicaţia ontologică nu este una neutră, contemplativă, ci se 
constituie ca o explicație umanistă dimensionată antropologic. 

Dimensiunea antropologică a discursului filosofic nu a putut însă 
evita extrapolările, în care omul apărea fie ca centru, fie ca periferie 
nesemnificativă a universului obiectiv. Este, astfel, explicabil de ce, nu 
de puţine ori, efortul de a înscrie obiectul cugetării filosofice într-o 
perspectivă umanizatoare a împins pe unii gânditori la vo/untarism sau 

fatalism, zone extreme opuse ale gândului filosofic. 

Dacă interpretările sceptice şi fataliste au pus totdeauna omul într-o 
situaţie de principială neputinţă în faţa Universului, reducând travaliul uman 
(teoretic şi practic) la o simplă sclipire reflexivă de cuget, lipsită de putere 
de adecvare noologică şi, îndeosebi, de eficiență materială existențială 
(negându-i astfel omului atributul de agent în raport cu obiectul cunoaşterii 
şi cu existentul), interpertările subiectiviste şi creaționiste au situat omul în 
centrul Universului, hiperbolizându-l, fie în ipostază solipsistă, fie într-una 
înstrăinată, proiectată în absolut. Scepticismului şi fatalismului sau 
subiectivismului şi creaţionalismului li s-au opus întotdeauna orientări 
raționaliste, în care spiritul de luciditate critică a evitat tendințele 
extrapolatoare în interpretarea raportului dintre subiect şi obiect. Un asemenea 

spirit, promovat cu consecvență logico-ştiințifică, a caracterizat gândirea 
filosofică a lui Descartes, Spinoza, Leibniz şi a altor raționalişti moderni. 
Funcţia constructivă a gândirii umane în viziunea raționalismului modern 
nu semnifică o putere demiurgică a cunoașterii asupra obiectului, ci 
capacitatea transformatoare a subiectului în plan ideal. În procesul cunoaşterii, 
subiectul se raportează nu numai reflexiv, ci şi constructiv la obiect, structurile 
logice ale gândirii fiind astfel opera cugetării abstracte. Această latură activă 
a cunoaşterii, întrevăzută încă de Platon, îşi găseşte exprimarea cea mai 
evoluată în sistemul de gândire hegelian. 

In această privinţă, Hegel a pus un deosebit accent pe funcţia 
constructivă a cunoaşterii omeneşti, detaşându-se radical de 
contemplativismul materialismului modern, pentru care relația dintre 
subiect şi obiect în procesul cunoaşterii era limitată la o funcţie reflexivă 
a subiectului cunoscător în raport cu datul obiectiv. 

Meritul lui Hegel a fost şi acela de a fi conectat dimensiunea cognitivă 
a relaţiei dintre subiect şi obiect cu cea acțională, stabilind pe acest temei 
rolul mijloacelor ( instrumentelor) acţiunii ca termen mediu în adecvarea 
obiectului pentru subiect. Deşi mijloacele au doar valoare de mediator 
silogistic, acțiunea fiind limitată doar la o relație transformatoare între 
subiect şi obiectul-idee, în concepţia lui Hegel s-a desăvârşit una din 
ideile fundamentale ale gândirii filosofice — anume, aceea că „mijlocitul” 
(ideea) este produsul unei activităţi subiective, al unui impuls cognitiv 
exercitat de subiect asupra „nemijlocitului”. Cunoaşterea — fiind construcţie 
teoretică — este, aşadar, acțiune. Subiectul îşi adecvează pentru sine obiectul, 
modificându-i deliberat (teleologic) structura. În acest fel şi lumea ideilor, 
deşi este însuşi absolutul ce se autodermină, îşi dezvăluie sieşi natura prin 
medierea subiectului. De asemenea, prin acțiune, logica subiectivă se 
abstrage din obiect şi, totodată, se exteriorizează, reconstruind logica 
obiectivă, din care a emers ontic şi gnoseologic. 

Concentrată în principiul identității dintre gândire şi existență, 
unitatea subiectului şi obiectului concepută de Hegel are o dublă 
semnificaţie teoretică: pe de o parte, marchează apogeul gândirii 
raţionaliste, din care se degajă un optimism gnoseologic întemeiat pe 
criterii de eficiență şi nu numai pe o adecvare reflexiv-contemplativă a 
obiectului pentru subiect; iar pe de altă parte, evidențiază limitele gândirii 
hegeliene, pentru care relația de eficiență dintre subiect şi obiect, 
reducându-se la sfera logicului, nu are relevanţă în domeniul naturalului, 
al existenţei în multitudinea ipostazierilor sale concrete. De aceea, 
principiul hegelian al identităţii dintre gândire şi existență, cu toate 
avantajele incontestabile în favoarea unei viziuni epistemologice 
constructiviste (noncontemplative), limitează cunoaşterea la o cunoaștere 

de sine a ideii, iar semnificaţia praxiologică a relației eficiente dintre 
subiectul şi obiectul cunoaşterii este redusă la un principiu de 
autodeterminare a conceptului. 

Cu toate meritele lui Hegel în fundamentarea acționalistă a relației 
dintre subiect şi obiect, dimensiunea autentic praxiologică a acestei relații 
rămâne mai departe o problemă de ivestigație în câmpul filosofiei şi 
sociologiei, sarcină pe care o va împlinii nu numai întreaga gândire 
acționalistă contemporană, desfăşurată în aria metodologică a unei 
fenomenologii de factură existențială, ci şi în cadrul orientărilor raționalist- 
critice din epistemologia şi din filosofia actuală a ştiinţei. Ca rezultat al 
criticii interpretărilor contemplativiste (empiriste) şi conceptualiste 
(raționaliste) anterioare, raționalismul dialectic contemporan propune o 
concepţie epistemologică integratoare care unifică funcția reflexivă cu cea 
constructivă a cunoaşterii omeneşti. Fundamentul acestei duble 
funcționalități a cunoaşterii fiind practica. Prin practică, cunoaşterea 
omenească dobândește eficienţă, iar relaţia dintre subiect şi obiect este o 
relaţie transformatoare în plan existenţial, o relaţie în care obiectul se 
subiectivează, iar subiectul se obiectivează. In acest context, obiectul cunoaşterii 
este totodată obiect al transformării (al acţiunii), iar subiectul cunoscător este 
totodată agent transformator. Pe acest temei, filosofia concepe omul, atât ca 
entitate obiectivă, ca relaţie socială (accentul cade pe aspectul de obiectivitate 
— socială — a omului), cât şi ca entitate subiectivă, ca ființă cunoscătoare 
(accentul cade pe dimensiunea creativ-constructivă a cunoaşterii lui). 

Intr-o asemenea perspectivă, omul este simultan obiect şi subiect, 
dublet care ființează şi se manifestă prin intermediul acțiunii. Acţiunea 
este condiţia ontică a umanului, ea prilejuieşte desprinderea subiectului 
de obiectul cunoaşterii — la rândul său obiectul desprinzându-se de existent 
tot în procesul cunoașterii. Relația dintre subiect şi obiect se instituie astfel 
ca relaţie acțională şi nu numai cognitivă. Latura gnoseologică a acestei 
relaţii este subordonată şi nu se alătură sau se suprapune celei praxiologice. 

Dând o asemenea semnificaţie relației dintre subiect şi obiect, 
unitatea dintre teorie şi practică nu mai apare ca o simplă relație polară. 
Teoreticul este un monument al practicului, constituie un element al 
circuitului praxiologic de la agent la obiect(în ipostaza sa de pacient). 
Cunoaşterea însăşi, în această perspectivă, capătă un statut praxiologic, 
are o funcţie practică şi nu numai una explicativă. 

Se poate formula chiar concluzia că, atât teoreticul, cât şi practicul au 
funcţii explicative şi praxiologice. Considerăm, de aceea, avantajoasă 
metodologic integrarea teoreticului şi practicului în sfera conceptului de 
acțiune. În acest cadru, cunoaşterea şi practica pot fi abordate ca dimensiuni 
corelate dialectic, ca ipostaze complementare ale acțiunii umane eficiente. 

Nu ar fi lipsită de interes, credem, nici considerarea teoriei 
cunoaşterii ca un capitol al praxiologiei (din problematica praxiologică 
nu se poate elimina epistemologia şi noologia), la fel cum din gnoselogie 
nu pot lipsi elemente de teoria acțiunii, atât în problematica mecanismului 
şi structurii cunoaşterii, cât şi în cea cu privire la teoria adevărului. 

Din interacţiunea subiectului cu obiectul în procesul acțiunii, 
societatea, ca domeniu al realităţii, dobândeşte o dimensiune subiectivă 
care-i determină genetic şi structural esenţa. De aceea, nu se poate concepe 
viaţa socială doar ca un domeniu de obiectivitate, ea include în sfera sa 
(atât cauzal, cât şi structural) subiectul. Ontic vorbind, ea este un domeniu 
al „subiectiv-obiectivului”. Medierea acestei sinteze a obiectului şi 
subiectului în structurarea existenţei sociale o realizează acțiunea umană, 
ea detaşează şi, totodată, integrează subiectul în obiect, subiectivează 
obiectul la fel cum obiectivează subiectul în plan ontico-social. 

In procesul acţiunii (teoretice şi practice), obiectul se adecvează 
subiectului şi, totodată, subiectul se obiectivează. Universul ființează ca 
existent anterior subiectului, dar devine obiect pentru subiect numai în 
procesul acțiunii umane. In afara acestui raport (praxiologic) cu subiectul, 
existentul nu devine obiect, nu se structurează antropologic, nu are 
semnificație pentru subiect. 


2. Privire praxiologică asupra conceptelor 
de subiect și obiect 


În lumina conceperii dialectice a relaţiei (gnoseologice şi 
praxiologice) dintre subiect şi obiect se pot formula următoarele distincții 
în legătură cu semnificația conceptelor de subiect şi obiect: 

A) In structura obiectului (a obiectului pentru subiect) se integrează 
fragmentul natural şi social al existenţei, care se instituie ca domeniu al 
cunoaşterii şi al acţiunii subiectului. 

1) Din această integrare rezultă, în primul rând, că obiectul este 
funcţie de existenţă, este un fragment, o secțiune spațio-temporală a 
existenței, care intră în câmpul de cunoaştere şi acţiune a subiectului. 

Existenţa (universului infinit) este structurată dintr-un număr infinit 
de niveluri, din care desprindem două mari domenii corelate într-o 
dinamică progresivă ireversibilă: naturalul şi socialul. Prin intermediul 
socialului, existența capătă o nouă ipostază — cea antropologică; alături 
de existența obiectivă, în devenirea Universului se structurează o existență 
subiectivă. Aceasta din urmă formează dimensiunea existențială specifică 
a umanului, prin care subiectul se instituie ca fragment (natural şi social) 
determinat al existenţei. 

Dacă notăm existenţa cu Œ, existenţa obiectivă cu 0), şi existența 
subiectivă cu O, rezultă că: 


Q= o +O, corespunzător schemei: 


Fig.5 


Din analiza structurii existenței se desprind patru precizări mai 
importante: 

a) Existența subiectivă se structurează genetic din existența 
obiectivă şi este funcție de aceasta. Ea intervine obiectiv în raporturile 
cognitive şi acționale, nu separat, ci corelat cu aceasta. Raportându-se la 
realitate, omul se raportează totdeauna la sine, la propria sa natură 
obiectivă. Totodată, existenţa se adecvează omului: în procesul 
cunoaşterii şi al acțiunii, realitatea înglobează subiectivitatea, atât ca 
raport, cât şi ca finalitate. 

Se motivează, astfel, precizarea că existenţa devine obiect în procesul 
cunoaşterii şi al acţiunii, ea fiind de fapt un domeniu al complex — o 
existență dată supradimensionată antropologic —, iar problema raportului 
dintre existența subiectivă şi existența obiectivă este o problemă 
antropologică şi nu una pur ontică aşa cum postula metafizica tradițională. 

b) Existenţa umană, ca domeniu de obiectivitate, este o sinteză a 
naturalului şi socialului, deci este punct de intersecţie al lui 0, şi 0, (fig.6). 


Fig.6 


Oricare ar fi ipostaza existenţei subiective (00,) în momentul 
structurării obiectului cunoaşterii şi al acţiunii, în orice relaţie 
praxeologic-gnoseologică s-ar afla, ea îşi păstrează dubla ei 
determinare, naturală şi socială. Aceasta înseamnă că întotdeauna 
cunoaşterea şi acțiunea umană, fie că au obiect naturalul, fie socialul, 
rămân relaţii antropologice. 

c) Relația dintre existența obiectivă şi existenţa subiectivă (cele 
două ipostaze ale existenţei) este o relaţie praxiologică şi gnoseologică 
şi nu numai una obiectual-existenţială. De asemenea, existența umană 
se structurează genetic din natură şi societate în procesul cunoașterii 
şi al practicii. 

Schematic relaţia dintre O, şi 0,, în contextul structurării ei şi în 
relaţia între obiect şi subiect este următoarea (fig.7): 


Ă determinare 
Obiect Subiect 


cunoaştere 


Fig.7 


Din această schemă rezultă că umanul este determinat la nivel 
cognitiv şi existenţial de realitatea naturală şi socială; dar, la rândul 
său, prin intermediul acţiunii, modifică (eficient pentru sine) această 
realitate. Între existenţa obiectivă şi cea subiectivă se stabileşte, 
deci, un raport de conexiune inelară, un complex cauzat de 
retroacțiuni. 

În definirea obiectului cunoașterii trebuie să se ţină cont de acest 
raport de determinare reciprocă pe planul existenţei între subiect şi obiect, 
raport care intervine permanent în această relaţie cognitivă şi practică a 
oamenilor cu lumea înconjurătoare. 

d) În structura obiectului cunoaşterii intră nu numai structuri 
materiale, ci şi structuri ideale. Prin intermediul activității practice 
şi cognitive a oamenilor se constituie în structura vieţii sociale, alături 
de un domeniu material şi un domeniu ideal de existență socială. 
Ideile oamenilor, teoriile, concepţiile lor, structurate genetic ca efect 
al activităţii umane cognitive şi practice, odată generate, capătă un 
statut existenţial şi, în această ipostază, se pot institui ca obiect (al 
cunoaşterii şi transformării). De exemplu, logica studiază structurile 
logice ale gândirii (corelativitatea dintre formele gândirii corecte), 
la fel cum metateoria, istoriologia şi scientologia studiază geneza, 
structura şi statutul social al teoriilor şi concepţiilor ştiinţifice şi 
ideologice ale oamenilor. 

Onticul (Existentul), în calitate de obiect al cunoaşterii, 
integrează, aşadar, două niveluri de realitate: un dat obiectiv material 
(natural sau social); un dat obiectiv ideal (structuri logice şi teoretice). 
Datul ideal are o independenţă structurală față de datul material, dar, 
totodată, este dependent genetic de acesta din urmă, se structurează în 
funcție de acțiunea oamenilor şi este punct de sprijin al eficienței 
activității acestora. 

De asemenea, trebuie observat că darul ideal devine obiect prin 
şi numai în raport cu subiectul, în afara acestuia nu are sens să se 
vorbească despre statutul ontic al ideilor şi cu atât mai puțin de calitatea 
lor de obiect. Ideile nu au semnificație în afara subiectului, a omului şi 
a omenirii. 

2) Din definiţia structurii obiectului rezultă, în al doilea rând, că 
obiectul este funcţie de subiect; existenţa devine obiect numai în măsura 
în care intră în sfera raporturilor cognitive şi practice ale subiectului. 

Facem, de aceea, distincţie între existență şi obiect (secţiune spaţio- 
temporală a fragmentului existenţei care este supusă actului subiectului). 
Obiectul este, aşadar, funcție de existenţă şi, totodată, funcţie de subiect, 
de actul acestuia: 


O =/A0,S) 


Se motivează astfel concluzia că întotdeauna obiectul este existență 
dimensionată subiectiv, dimensionare a cărei recunoaştere nu oferă în nici 
un caz temeiuri subiectivismului, ci conferă rațiune interpretărilor filosofice 
care atestă capacitatea subiectului de a-şi adecva pentru sine (material şi 
ideal) contextul obiectiv în care fiinţează şi la care se raportează. Aceasta 
este adevărata semnificaţie demiurgică a subiectului pe care praxiologia 
şi epistemologia contemporană o pun pe deplin în valoare, semnificaţie 
străină oricăror interpretări creaţioniste şi subiectiviste. 

B) In structura subiectului (cunoscător şi transformator) se 
integrează un domeniu existențial (existenţa subiectivă) şi un domeniu 
spiritual, structurat, la rândul său, din conștiință şi cunoaştere, prin 
intermediul cărora se generează, în plan mental, afecte, stări de voință, 
mentalități, convingeri, reprezentări şi idei. Subiectul constituie astfel 
o unitate material-ideală. 

Dacă notăm existenţa subiectivă cu œ,, iar structurile psihocognitive 
cu C, rezultă că: i 


S = @,+C, 
corespunzător schemei: 

Fig.8 


Din analiza structurii subiectului rezultă patru precizări mai importante: 

1) Spre deosebire de obiect, care (deşi se află într-un raport de dependență 
funcțională față de subiect, inclusiv de dimensiunea spirituală a acestuia) are 
un substrat şi o dimensionare existențială, primară — fie că aceasta este 
constituită din structuri materiale, fie din structuri ideale, — subiectul ca entitate 
existențială, este structurat din două dimensiuni corelate unitar: una materială 
şi una spirituală — prin motivarea acesteia din urmă exercitându-se cognitiv. 

Dimensiunea existențială a subiectului se structurează determinist 
şi unitar din împletirea naturalului şi socialului, este o consecinţă genetic 
structurală a acestora, corespunzător schemei următoare (fig. 9): 


Fig.9 


Şi, respectiv, relaţiei: 
0/00 
Dimensiunea spirituală a subiectului, constituită dintr-un ansamblu 


de structuri psihocognitive, se structurează determinist, corespunzător 
schemei următoare (fig. 10): 

şi respectiv, relației: 
CAO) 


ceea ce exprimă o interpretare dialectică nuanţată asupra raportului dintre 
existenţă şi conştiinţă, dintre material şi ideal, dintre subiect şi obiect. 
Ideile şi stările psihice ale oamenilor au o dublă determinare 
ontică: obiectivă şi subiectivă. Acest lucru semnifică deopotrivă şi 
unitatea dintre individual şi social în geneza şi structura profilului 
spiritual al oamenilor, a cărui fizionomie este determinată nu numai 
existențial, ci şi ideal: pe de o parte, de existenţa socială (0 ) şi, pe 
de alta, de conştiinţa socială (C ), ambele domenii ale vieţii sociale 
având funcţie obiectuală în raport cu conştiinţa individuală (C). 
Deci, 


dacă C=/(0,+0,), 
atunci C, = /[(O+O.)+C]. 


Se vede că C, (conştiinţa socială) are o dublă funcţionare: în prima 
relație este termen al subiectului (dimensiune psihocognitivă a 
acestuia), iar în a doua este termen al obiectului, fapt care relevă încă 
o dată complexitatea termenilor de subiect şi obiect în analiza 
determinismului social. 

2) Dimensiunea spirituală a subiectului are o structură complexă, 
ea înglobează structuri psihice, izvorâte din funcţia psihic-reflectorie a 
conştiinţei, precum şi structuri logice, izvorâte din funcţia ei gnoseologică 
(logic-constructivă). La rândul ei, cognitivitatea prezintă o funcție 
explicativă şi una predictivă, în raport cu care oamenii se raportează nu 
numai nomologic, ci şi teleologic la realitate. 

Schematic, dimensiunea spirituală a subiectului are următoarea 
structură (fig. 11): 


ADEVĂR 


Explicație (E) 
Psihologic o r Teleologic 
(Ps) (T) 


Fig.11 

Dacă notăm cu C dimensiunea spirituală a subiectului; cu I, domeniul 
idealității, care cuprinde totalitatea produselor cunoaşterii; cu Ps, domeniul 
psihic, care cuprinde totalitatea fenomenelor de conştiinţă, a stărilor de 
afectivitate şi de voinţă etc.; cu T, scopurile, respectiv ţelurile şi năzuinţele 
oamenilor, cu E, domeniul explicaţiilor şi al adevărurilor, rezultă relația: 


C=I(E+T) + Ps; 
în care: 


EZ (0), 


deci: 
E =/ [E (œ, S)] 
Ps =/(0,+0,); 
T =/(E+Ps) 


Observăm că E este o relație gnoseologică, Ps este o relație 
reflexiv-ontologică, iar T este o relație cognitiv-psihologică (este, cu 
alte cuvinte, o relație condiționată de primele două tipuri de relații). 

3) După cum arătăm mai sus, subiectul are o structură material- 
spirituală, integrând într-o unitate alcătuită holistic un domeniu 
existențial (U 2 şi un domeniu psihoideativ (C). 

Respectiv, 


S=ů,+C, 


sau, mai pe larg, 


S =U, + C[I(E+T)+Ps], 
ceea ce, schematic, poate fi reprezentat în felul următor: 


e sia Aa n oa aa 

Subiectul este, aşadar, în dubla sa ipostaziere (existenţială şi 
ideală), determinat obiectiv atât de existenţă în general (0, ), cât şi de 
existența adecvată subiectului, de obiect (0). Prin determinarea 
existenţei (naturale şi sociale), subiectul este afectat în plan existențial 
(0, ) şi în planul conştiinţei (în dimensiunea sa psihologică), iar prin 
deferminarea obiectului este afectat în planul cunoaşterii (în 
dimensiunea logic-ideativă). 

4) Această dublă determinare obiectivă a subiectului poate fi 
sugestiv şi mai amplu reprezentată în schema următoare (Fig.13): 


Din această schemă a determinismului subiectului sunt deductibile 
relaţiile formulate anterior şi anume: 

dacă: 
Du=u+u 
2)S= U,+C 
3)C = Ps + I(E+T) 
40u 5), 

În care: Ù cuprinde pe O, Ù, este termen mediu între ü şi C, 


poate să se instituie în O; 
Atunci: 


2 


1) Ps=/(U + i) 
2) E =/(0), respectiv E A Ati! p 5)]. 
3) T sAE+Ps). 

Din aceste relaţii rezultă că subiectul este determinat obiectiv 
(de către u şi O) şi totodată se determină pe sine (obiectiv şi 
subiectiv). Prin existența subiectivă şi dimensiunea sa psihologică, 
subiectul este funcție de existență, iar prin cunoaştere (explicație şi 
predicție) este funcție de obiect. La rândul său, obiectul fiind funcție 
de subiect, rezultă că determinarea de către obiect a subiectului 
semnifică totodată o autodeterminare a subiectului. Această 
autodeterminare apare din mecanismul corelațiilor dintre existența 
subiectivă şi spiritualitatea umană, astfel încât natura umană este 
determinată nu numai de existența (naturală şi socială) la care se 
raportează, ci şi de către propria spiritualitate. Factorii psihologici, 
nomologici şi teleologici funcționează ca parametrii motivaționali, 
alături de cei obiectivi (naturali şi sociali) în configurarea structurii 
şi dinamicii existenței umane. 


3. Relațiile dintre subiect și obiect 
(agent și existent) și structura acțiunii sociale 


Date fiind semnificaţiile conceptelor de subiect şi de obiect, precum 
şi configurația mecanismului determinării subiectului, sugerăm, în 
perspectivă praxiologică modernă (folosind contribuţiile praxiologilor 
contemporani — Parsons, Kotarbiński, — precum şi a unor logicieni şi 
epistemologi — Russel, Carnap, Popper, Hempel, Oppenheim, Bachelard, 
Gonseth, Piaget), câteva coordonate pentru descifrarea structurii 
relațiilor cognitive şi practice dintre subiect şi obiect, dintre oameni şi 
realitate. Prin intermediul acestor relații se dezvăluie de fapt modelul 
determinist al structurii acţiunii sociale. 


A. Relaţia cognitivă dintre subiect şi obiect 


Precizăm de la început că: 

a)această relaţie, la fel ca şi termenii ei, se constituie în procesul 
practicii, al acţiunii materiale transformatoare de către subiect a obiectului; 

b) subiectul participă la actul cunoaşterii prin dimensiunea sa 
spiritual-ideatică, existenţa subiectivă fiind doar suportul natural în care 
îşi au sediul procesele fiziologice ce mijlocesc activitatea gândirii prin 
care subiectul se raportează cognitiv la obiect. 

Pentru descifrarea structurii actului cognitiv, reproducem 
următoarea schemă (fig. 14): 

Hig.14 


Din această schemă, raportată la schemele anterioare asupra 
structurii subiectului şi obiectului cunoaşterii rezultă: 

1) Intre S, (Sistem obiect) şi S, (Sistem subiect) se stabileşte o relaţie 
de tipul conexiunii inverse: S 28. Aceasta retroacțiune se compune dintr- 
o relație informaţională: O > (Q>L) > E şi o relație practică: E O, (în 
care M desemnează mijloacele acțiunii practice — instrumente). Relaţia 
informaţională este o premisă a relației practice, dar totodată este întemeiată 
(determinată de aceasta din urmă). Ele formează segmente ale aceluiaşi 
proces unitar, cognitiv. Activitatea practică este cadrul obiectiv în care se 
instituie un circuit informaţional între obiect şi subiect. Din prelucrarea 
logică a informațiilor obținute la nivel empiric se ajunge la adevăr, care în 
ipostaza sa de concret-logic este adecvat concretului obiectiv în unitatea 
determinărilor sale fenomenale şi esenţiale. Adevărul, în dubla sa 
funcționalitate reflexiv-constructivă, fiind adecvat obiectului, este o 
premisă a transformării acestuia. Astfel, relația dintre subiect şi obiect nu 
este o relaţie cognitiv-contemplatoare, ci o relaţie cognitiv-transformatoare. 
Cunoaşterea şi practica sunt modalități complementare ale aceluiaşi act 
(uman), eficienţa uneia este motivată de prezenţa celeilalte. 

2) În structurarea explicaţii, relația informaţională mijloceşte 
trecerea de la explanans — propoziții experimentale (Q) şi propoziții 
nomologice (L) — la explanandum (E), structurat dintr-un complex de 
propoziţii descriptive de tipul: 


E=Q+L 


Prin constituirea unui explanandum se creează însă numai premisele 
teoretice pentru întemeierea propozițiilor praxiologice (P). Acestea includ 
nu numai motivații nomologice (L), ci şi motivații psihologice (Ps) şi 
teleologice ( T), la care, într-o viziune mai amplă asupra determinismului 
praxiologic, se adaugă şi motivații axilogice (V). Rezultă, astfel, următoarea 
structură a propoziţiilor praxiologice: 


P = E(Q+L) + Ps +T+ V 


Lărgirea câmpului motivațional al propozițiilor praxiologice, dincolo 
de limitele întemeierii teoretice pe care o oferă explanandum-ul prin structura 
şi semnificația sa, impune necesitatea unei viziuni mai cuprinzătoare asupra 
raportului dintre subiect şi obiect, raport care trebuie conceput nu numai ca 
relaţie gneseologică, ci, în primul rând, ca relație praxiologică, cu un statut 
ontico-antropologic şi nu numai epistemologic. 


B. Relaţia acțională dintre subiect şi obiect *. 


Reamintim că această relaţie nu este izolată de relaţia gnoseologică a 
subiectului cu obiectul. Ele formează dimensiuni complementare ale actului 


* După cum se constată, trebuie făcută o distincţie între obiectul cunoaşterii şi obiectul 
practicii. Obiectul cunoaşterii este un fragment de realitate dimensionat subiectiv (obiect 
pentru subiect), iar obiectul practicii este fragment de realitate care este modificat de subiect 
(agent). Prin obiectul cunoaşterii, existentul se ridică la nivelul subiectului, iar prin obiectul 
practicii, subiectul se ridică la nivelul existentului. Între subiect şi obiectul cunoaşterii se 
stabileşte un raport gnoseologic, iar între subiect (agent) şi obiectul practicii (pacient) se 
stabileşte un raport ontic. 

In raport cu obiectul (cunoaşterii), omul îşi exercită funcţia sa de subiect (cunoscător), iar 
în raport cu obiectul practicii (existența), omul se manifestă ca agent. 

Fără îndoială că termenii subiect şi agent nu sunt, deocamdată, precis definiti. De cele mai 
multe ori sunt folosiți unul în locul altuia sau, în orice caz, li se dă cam acelaşi sens. Am sugera 
soluţia ca prin subiect să se desemneze umanul în ipostaza sa de ființă cugetătoare, conştientă 
de sine, ceea ce ar corespunde atributului de cunoscător care se acordă de obicei subiectului, iar 
prin agent să se desemneze umanul în ipostaza de autor al acțiunii transformatoare asupra 
pacientului (domeniului de realitate care suferă schimbarea). Precizăm, totodată, că totdeauna 
agentul este subiect-cunoscător, deoarece autorul acțiunii nu-şi poate exercita funcția de agent 
în afara unei întemeieri teoretice în baza căreia sunt motivate nomologic propoziţiile praxilogice. 

Credem, de aceea, mai avantajoasă formularea: relația dintre agent şi existent (pacient) 
sau, mai puţin pretentios, dintre oameni şi realitate în procesul practicii pentru desemnarea 
relației praxiologice dintre subiect şi obiect. 

uman, care, ontic, se înscrie în sfera interacțiunilor ca relație transformatoare 
de ordin teleologic. În procesul acțiunii, finalității naturale i se adaugă în 
plan social o nouă interacțiune — scopul. Spre deosebire de interacțiunile 
naturale cu caracter finalist, scopul este o relație posibilă de prefigurat numai 
printr-o întemeiere teoretică, care, la rândul ei, este efect al cognivității. 

Prin intermediul acestei modalități superioare de reflectare, actul 
uman se distinge din sfera interacțiunilor naturale şi devine act al unei 
ființe conştiente de sine. Activitatea umană este deci un act deliberat. 

Fiind dimensionat teleologic, actul uman nu implică doar cognitivitate, 
respectiv, nu se limitează la o întemeiere teoretică. Din câmpul motivaţiilor 
praxiologice fac parte şi parametrii psihologici şi axiologici. Aceștia se 
instituie cauzal în funcție de natura raporturilor sociale; corespund unei game 
de interese materiale şi spirituale, individuale şi colective, pe care oamenii 
le au obiectiv în raport cu poziţia lor față de mijloacele de producţie, această 
poziţie decurgând, mai ales, din natura proprietăţii şi locului pe care ei îl au 
în procesul repartiției şi al diviziunii sociale a muncii. 

Aşadar, actul uman are nu numai un Statut gnoseologic ci şi un statut 
ontic. Prin praxis, relația dintre oameni şi realitate este o relaţie în plan 
existențial. Aceasta nu numai din punct de vedere motivațional, ci şi din punct 
de vedere al finalităţii. Raportându-se la obiectul acţiunii, subiectul, în ipostază 
de agent, îşi adecvează pentru sine existența nu numai ideatic, ci şi material. 
Prin obiectul transformat (obiectul dobândit ca urmare a actului exercitat asupra 
obiectului acţiunii) omul se dovedeşte a fi însă nu numai constructor, ci şi 
autocreator; transformând realitatea, contribuie la crearea propriului univers 
existențial. Condițiile vieții materiale a societății şi, prin acestea, chiar cele 
naturale nu sunt date (oamenilor) ci sunt produse (de ei). 

Obiectivarea subiectului în procesul practicii semnifică, deci, nu 
numai o relaţie a subiectului cu obiectul (cunoaşterii), ci şi o relație a 
subiectului cu existenţa. Practica este superioară cunoaşterii tocmai 
prin această depăşire a limitelor pe care cunoaşterea le conferă relaţiei 
omului cu realitatea. Din punct de vedere al creativităţii, practica 
permite subiectului depăşirea obiectului (cunoaşterii) şi înscrierea sa 
ca agent în raport cu existentul, cu acel substrat din care se structurează, 
dimensionat subiectiv, obiectul cunoaşterii. In acest sens, definim 
practica drept relație existențială a oamenilor cu realitatea, relaţie în 
care subiectul capătă atributul de agent, iar obiectul semnificația de 
existent (obiect al acțiunii — pacient) *. 


* Notăm că totdeauna pacientul (obiectul acțiunii practice) are un statut existențial, 
este un fragment al existenţei. În această ipostază poate fi obiect al acţiunii atât naturalul 
şi socialul, cât şi omul însuşi, în calitate sa de subiect (al cunoaşterii şi reflectării) şi de 
existenţă (naturală şi socială) 

Structura acestui raport praxiologic al omului cu realitatea poate 
fi sugerată prin următoarea schemă (fig. 15): 

Din această schemă rezultă principalele tipuri de relaţii care se 
stabilesc între om şi existență şi anume: 
a) relația ontică dintre existență (naturală şi socială) şi natura 
umană: 
00; 
la care se adaugă relaţia ontică dintre existenţă şi conştiinţă: 
(0,—0,)—C: 
b) relaţia cognitivă dintre subiect şi obiect (activitatea teoretică), 
formată dintr-o dimensiune strict cognitivă: 
O>(Q>L) > E 
una practică: 
ESO 
care-i succede şi totodată precede; 
c) relația acționată (activitatea practică - praxis) dintre agent şi 
realitate: 


A(E+Ps+T) > (S>R)>O(0,+ 0) 


În toate aceste tipuri de relații, în tripla sa ipostaziere: de domeniu 
existențial (natural şi social, material şi ideal), de subiect (cunoscător) şi 
de agent (al acţiunii), omul se manifestă activ, este constructor de realitate 
şi nu numai un determinat al acesteia. Intre om şi realitate se stabileşte, 
deci, întotdeauna, un raport de determinare reciprocă (conexiune inversă). 

Contextul obiectiv în care, genetic şi structural, se constituie umanul 
şi, totodată, el îşi exercită funcţia sa constructiv-creatoare, este practica. De 
aceea, orice relație a omului cu realitatea este, în cele din urmă, o relație 
acțională. Prin intermediul acestei relaţii, omul se desprinde pe sine de natură, 
se instituie pe sine ca element sociosferic (şi noosferic), este generator de 
cultură şi, totodată, se manifestă ca autor al unor impulsuri cauzale ce 
provoacă deliberat şi sistematic modificări adecvate sieşi în toate domeniile 
universului obiectiv şi ale propriului univers. Se certifică, astfel, una din 
ideile fundamentale ale gândirii filosofice contemporane, anume aceea că, 
datorită funcției sale constructiv-creatoare, raportându-se la existență (la un 
domeniu univers), omul se raportează de fapt întotdeauna la o „natură 
umanizată”, la un univers pentru sine şi nu la un univers în sine. 

In procesul de umanizare a realului, cunoaşterea oferă premisele 
teoretice, iar practica conferă capacitate transformatoare actului uman, este 
mijlocul prin care oamenii contribuie ca factori subiectivi la trecerea de la 

posibil la real în diacronia obiectivă. În acest sens, relaţia dintre om şi realitate, 
indiferent dacă este o relaţie între subiect şi obiect sau o relaţie între agent şi 
existent (în calitate de pacient), după cum sugera Marx în cunoscutele sale 
Teze despre Feuerbach, este totdeauna o „relație esențialmente practică”. 
Prin aceasta se întemeiază concluzia că practica este statutul ontic al omului 
în univers, concluzie fundamentală pentru definirea specificului existenţei 
umane şi, ca atare, pentru fundamentarea teoretică a praxilogiei şi a tuturor 
ştiinţelor despre om. 

Din schema de mai sus rezultă, de asemenea, unitatea dintre 
nomologic, psihologic şi teleologic în motivarea acțiunii umane, căreia 
i se adaugă un complex de determinări rezultate din condiţionarea 
eficienţei actului uman de factorii situaționali (condiţii, mijloace, reguli) 
şi de operaţiile ei de realizare (decizie, conducere, comandă). 


C.Structura acțiunii sociale 


I)În lumina complexităţii sale motivaţionale, practica se dovedește 
a fi o relație de determinare plurifuncţională, reductibilă la expresia: 


P=/(C+S+R) 
Dacă introducem detaliat termenii raționali (care aparțin lui C), 
situaționali (aparținând lui S), de realizare (aparținând lui R), obținem relația: 


P=/ [C(E+Ps+T) + S (c+m+r)+R(d+l1+0)] 


în care: 

E = explanandum, deductibil din explanas, la rândul său fiind o 
sinteză între propoziţii experimentale (Q) şi propoziții nomologice (L); 

Ps = motivații psihologice, întemeiate la rândul lor cauzal pe un 
ansamblu de interese (individuale şi colective), cărora li se adaugă şi 
factori motivaționali de ordin axiologic; 

T = dimensiunea teleologică a determinismului praxiologic, 
la rândul ei întemeiată pe explanandum şi pe aserțiuni predictice, 
cărora li se asociază, de asemenea, cu rol cauzal, factori de interes, 
precum şi motivații psihologice şi axiologice. In raport cu toate 
aceste temeiuri, prin scop, agentul îşi formulează un sistem de 
propoziţii praxilogice, în baza cărora se instituie operații de 
programare, precum şi premisele unor strategii ale acţiunii, în 
perspectivă futurologică,; 

c = condiții (naturale şi sociale, materiale şi spirituale, obiective 
şi subiective, etc.), m = mijloace (unelte, instrumente — tehnice şi 
logice), r = reguli (norme cu caracter nomologic, operaţional, 

metodologic, deontic, juridic, politic), toate la un loc alcătuind 
ansamblul situațional (S); 

d= operaţia deciziei, 1 = operaţia conducerii, o = operaţia comenzii 
(ordin), toate la un loc alcătuind ansamblul elementelor termenului 
realizare (R), care precede nemijlocit execuția (operaţia finală de 
înfăptuire a actului transformator). 

2) Din detalierea structurii termenilor principali ai relației 
praxiologice se desprinde ideea că, în analiza structurii actului uman, nu 
avem de-a face cu o singură relaţie între subiect şi obiect sau, mai corect, 
după cum am arătat, între agent şi existent, ci cu un sistem de relații. 

Numai în structura motivaţiilor psihoraționale ale praxisului, 
motivații din care izvorăşte potențialitatea eficienţei acțiunii ca trăsătură 
a agentului, desprindem următoarele relaţii: 


a) relaţia cognitivă = O>(Q>L)>E; 
b)relația psihologică = Ù (Ù >Ù ,)>Ps; 
c)relația teleologică = (Ps +E)>T, 
care, mai pe larg, îmbracă expresia: 
[(Ù >Ps) + (O>...>E)]>T 


La acestea se mai adaugă încă un grup important de relații care izvorăsc 
din dimensiunea rațional-cognitivă a agentului, dar care se înscriu în sfera 
raporturilor prospectiv-futurologice (F) ale acestuia cu lumea obiectivă. 

Dintre acestea menționăm: 


a) relația previzională = E>Pv; 


b)relația programatică = (Pv +T)>Pg. 


Menţionăm, în legătură cu acest grup de relații, că în structurarea lor se 
împletesc determinări teoretice şi axiologice, a căror pondere în dimensionarea 
prospectiv-futurologică a acțiunii umane depinde de cercul de interese şi de 
trebuinţe individuale şi colective: de grup, comunitare, intercomunitare. 

Dacă previziunea este cu precădere funcţie de explicaţie, se înscrie 
ca o proiecţie predictică a subiectului indusă sau dedusă din prezent 
asupra unora din stările lui viitoare, proiecţie care joacă rol de că/ăuză 
teoretică în acțiune, programul se întemeiază pe o sinteză între previziune 
şi scop, prin acesta din urmă fiind funcţie de interese, de motivații 
psihosociale, din care izvorăsc şi preferinţe pentru o anume configurare 
şi eficienţă a acţiunii. De aceea, programul este deopotrivă călăuză 
teoretică (prin previziune) şi călăuză teleologică (prin scop) a acţiunii. 

Programul, care decurge dintr-un proiect întemeiat nomologic, 
psihologic, axilogic, are rol operaţional (pragmatic) în desfăşurarea 
acţiunii sociale de perspectivă, prin el sunt eşalonate într-o formă 
sistematică şi cuprinzătoare sarcinile concrete ale acţiunii sociale pe o 
perioadă delimitată de timp, decurgând dintr-o anume strategie. 

Adăugând relaţiilor psiho-cognitiv-teleologice (C) şi prospectiv- 
futurologice (F) termenii situaţionali (S) şi factorii de realizare (R), care 
preced şi potenţează execuţia (O)— moment final al circuitului praxiologic, 
care pune în contact eficient agentul (A) şi obiectul acţiunii (Op) structurate 
dintr-o existență (U ) filtrată axiologic (V)-, obţinem următoarea 
configuraţie desfăşurată a structurii „sistemului relaţiei praxiologice”, deci 
a Sistemului acțiunii sociale (al cărui rezultat este produsul — f-—, structurat 
din obiectul transformat (O), supus în final unei validări axlologice — V: 


A 

d ———————— 
Pl, a AS ESP ] 
=C| 00, > 0,) > Ps E e 
ko+ry 0> >Er] ` 

M 

— 
c d 
>sS|m|> R| |I El>O [osV]>5[O:SV] 
r O 


Acest sistem de relaţii, dacă avem în vedere şi corelarea lui S şi R 
într-un complex funcțional M, este reductibil la succesiunea următorilor 
termeni ai acţiunii sociale (aflați într-un raport cauzal-funcţional): 


P = A(C+F)>M(S+R)>Op> Q 


Se observă, în această relație praxiologică, termenii primari ai 
determinismului praxiologic: agent, mijloace, obiect al acțiunii — din 
corelarea cauzală şi funcțională a cărora rezultă (ca efect) produsul 
acțiunii. Aceşti termeni, puşi în evidență de multă vreme (încă de 
Aristotel) ca elemente definitorii ale activităţii practice, au căpătat noi 
semnificații şi dimensiuni în feoria acțiunii sociale şi în praxiologia 
modernă (îndeosebi de la Parsons încoace). 

3) Asupra acestor temeni primari vom puncta câteva concluzii, 
rezumând unele din ideile prezentate în cadrul analizei determinismului 
relaţiei praxiologice: 

a) Conceptul de mijloc al acțiunii, pus în adevărata valoare de Hegel 
şi Marx în definirea specificului şi finalităţii activităţii umane, a căpătat în 
cercetările praxiologice contemporane o structură complexă. Menţionăm 
îndeosebi divizarea sa în două subgrupe: situație şi realizare, fiecare în 
parte concepută ca sistem de alte elemente. Numai funcționarea corectă a 
întregului mecanism de factori care structurează ceea ce se cheamă generic 
mijloace, poate pune în funcţiune momentul suprem al praxisului — 
execuţia. În această perspectivă, mijloacele se referă la un ansamblu de 
condiţii, reguli, instrumente cu valoare operaţională, metodologică şi 
motivaţională în desfăşurarea circuitului praxiologic de la potență la act, 
precum şi la un complex de factori de coordonare şi organizare a înfăptuirii 
actului eficient dintre care mai importanţi sunt actul deciziei, al conducerii 
şi al comenzii. In legătură cu aceşti din urmă factori, în cercetările 
praxiologice contemporane se elaborează sisteme de codificare 
operațională, apte să conducă la ample strategii de acţiune la nivel 
macrosocial. De aceste probleme se ocupă intens în ultima vreme discipline 
noi, ca feoria deciziei, teoria comenzii şi conducerii (management). 

b)Sensibile mutații în ce priveşte sensul şi dimensiunile 
motivaţionale a suferit şi termenul primar de agent. 

Graţie contribuţiilor teleologiei, gnoseologiei, psihologiei, 
sociologiei şi antropologiei, cu tradiţii mai vechi dar revoluţionate în 
ultima sută şi ceva de ani, conceptul de agent al acţiunii comportă o 
multidimensionată motivaţie din care se insistă astăzi îndeosebi asupra 
motivaţiilor nomologice, psihologice, axilogice, teleologice. Toate 
aceste motivații izvorăsc atât din capacitatea cognitivă a agentului în 
calitatea sa de subiect cunoscător, cât şi din natura intereselor sale 
materiale (economice) şi spirituale (morale, politice), care-l animă 
obiectiv către o anume direcție de acțiune teoretică şi practică. Datorită 
elementului de cointeresare a agentului în alegerea scopului şi 
mijloacelor acţiunii, activitatea practică dobândeşte atributul eficienţei 
în funcţie de o motivație de ordin axiologic şi nu numai teoretic. 

Cercetările operaţionale actuale pun foarte mult accentul pe 
dimensiunea prospectiv-futurologică a întemeierii strategiei acţiunii 
umane. In acest cadru, agentului i se condiționează eficiența creatoare 
în funcţie de activitatea atentă de previzionare şi de programare a 
acțiunilor. Aceasta cu atât mai mult cu cât cercetările praxiologice actuale 
se referă nu numai la acţiuni individuale şi de grup ci şi la sisteme sociale 
de acțiune, concepute la nivel naţional şi statal, caz în care agentul este 

constituit din mari colectivităţi, reprezentate de organisme decizionale 
şi de conducere eligibile din sânul acestora, pe baza unor principii juridice 
şi politice codificate normativ şi obiectivate instituţional. 

c)Nu mai puţine semnificații noi a căpătat, în perspectiva 
praxiologiei contemporane şi termenul primar de obiect al acțiunii. 

Menţionăm, în primul rând, aprecierea obiectului acțiunii ca realitate 
umanizată. Umanizarea are în vedere atât structura obiectului acţiunii cât 
şi finalitatea acţiunii, care se exercită asupra lui de către agent. In al doilea 
rând, finalitatea actului productiv exercitat de agent asupra pacientului 
este produsul acţiunii, care nu este altceva decât un existent (obiect) 
transformat (de agent). Deşi agentul se raportează praxiologic la existent, 
domeniu de realitate mai larg decât obiectul cunoaşterii (uneori agentul 
modifică prin acţiunea sa realități care n-au făcut obiectul cunoaşterii sale), 
totdeauna obiectul transformat, produsul rezultat din exercitarea actului 
uman, este adecvat subiectului, este un existent pentru sine şi nu un existent 
nedeterminat subiectiv, existent în sine. 

In altă ordine de idei, reținem precizarea că, prin acţiunea sa, agentul 
este producător de existenţă. Acționând, agentul îşi creează condiţiile 
materiale de existenţă, precum şi pe cele spirituale (cultura, ştiinţa, arta, 
anumite mentalități, tradiţii, obiceiuri). Intr-un cuvânt, universul social 
obiectiv este produsul activităţii oamenilor, al subiectivității. Istoria 
obiectivă a umanităţii este creată de oameni şi nu le este dată. 

Se desprinde concluzia că, raportându-se la existență, oamenii se 
raportează de fapt la produsele activităţii lor, care s-au desprins de ei 
devenind obiectivitate. Această finalitate a actului uman (obiectivarea) 
nu se referă numai la existenţa socială obiectivă, ci şi la cea subiectivă. 
Creându-şi temelia obiectivă a vieţii lor, oamenii se creează pe ei înşişi 
ca natură şi spirit — dimensiuni obiectuale care pot constitui, de asemenea, 
obiect de cunoaştere şi acțiune. 

Din capacitatea creatoare şi făptuirea agentului (din care izvorăsc 
structuri obiective, independente dar nu străine de el) rezultă semnificaţia 
cea mai profundă a specificităţii determinismului uman — libertatea (de 
cunoaştere şi acţiune) subiectului (luat şi în sens de agent), a cărei 
instituire devine o problemă a necesităţii istorice obiective. In diacronia 
socială, pe măsura creşterii gradului de libertate a agenților, creşte 
proporțional gradul de stăpânire de către ei a realităţii. 

Cu alte cuvinte, consecinţa principală a relaţiei praxiologice este 
creşterea ponderii factorului subiectiv în determinarea obiectivă. In 
procesul practicii creşte treptat, în progresie geometrică, gradul de 
autonomizare a subiectului, în raport direct proporţional cu creşterea 
gradului de subiectivizare a obiectului. 

În perspectiva viziunii dialectice moderne asupra determinismului 
praxiologic, acțiunea umană ne apare — după cum se desprinde concluziv 
din paginile anterioare — ca un sistem complex de relații cognitive şi 
practice între oameni şi realitate, care corelează organic, în baza 
principiului conexiunii inverse, o multitudine de factori sociali obiectivi 
şi subiectivi. Integrarea tuturor acestor factori într-o dispoziție funcțională 
de maximă eficiență configurează următoarea Schemă generală a 
structurii sistemului acțiunii sociale (fig.16): 

Menţionăm că eliminarea sau minimalizarea oricăruia dintre aceşti 
factori sau termeni praxiologici, precum şi neluarea în considerare a 
mecanismului lor funcțional complex afectează negativ gradul de eficiență 
al acţiunii, consecinţă cu atât mai dăunătoare la scara sistemelor 
macrosociale de acţiune, aplicabile la nivel național şi statal. Pe măsură 
ce agentul acțiunii se transferă la nivelul unor mari comunități umane, 
eficiența solicită respectarea din ce în ce mai riguraosă a tuturor verigilor 
procesului acţional, fapt care impune metodologic inițierea unor ample 
cercetări praxiologice şi întemeierea unor modele de acţiune de mare 
anvergură strategică. 


Considerăm că o asemenea interpretare a acțiunii sociale oferă 
suficiente premise teoretice şi metodologice pentru realizarea sintezei propuse 
între teoria sociologică a acțiunii umane (orientarea acţionalistă cu tradiții 
remarcabile încă din secolul trecut) şi praxiologia mai nouă (de orientare 
logico-operaţională), în cadrul unei discipline praxiologice cu caracter 
metateoretic, aptă să ofere criterii de eficienţă oricărui travaliu prospectiv 
care îşi fixează ca ţel finalități practice realizatorii pentru om. Infăptuită pe 
terenul filozofiei acțiunii — una din preocupările aproape permanente ale 
discursului filosofic aplecat asupra omului —, care, în climatul actual de 
eficiență, a devenit o preocupare de predilecție a tuturor disciplinelor 
ştiinţifice cu caracter operaţional, praxiologia se instituie ca o disciplină de 
graniță între filosofie şi ştiinţă, criteriile de eficienţă pe care ea le propune 
îmbinând organic valorile logice cu cele deontice de adevăr, rigorile 
discursului pozitiv cu exigenţele umanismului contemporan. 

V 


SISTEMUL ȘI TIPOLOGIA ACŢIUNILOR SOCIALE 


În efortul actual de sinteză între analiza macrosistemică şi cea 
microsistemică, sociologia operează tot mai mult cu modelele şi metodele 
praxiologiei — disciplină de contact între filosofia acţiunii şi sociologia 
acțiunii, între abordările teoretice cu caracter fenomenologic şi metodele 
operaţionale de investigare a fenomenului social. Prin intermediul 
praxiologiei, sociologia capătă mijloace mai riguroase de pozitivizare a 
discursului asupra omului şi a mediului său social, se instituie ca ştiinţă 
generală asupra vieţii sociale cu valoare nu numai explicativă, ci şi 
operaţională. Ea devine astfel, tot mai mult, o disciplină acționalistă 
care vizează desprinderea unor criterii de maximă eficientizare a 
activităților umane. 

Dincolo de aceste criterii generale de eficienţă, de care se ocupă 
sociologia şi îndeosebi teoria acţiunii sociale (în calitatea ei de 
metapraxiologie), se cer desprinse şi criterii specifice fiecărui gen de 
acțiune umană, cea ce face necesară întreprinderea unor prealabile 
demersuri de clasificare a acestora. 


1. Clasificarea acţiunilor umane 
din perspectiva sociologiei acționaliste 
și a praxiologiei contemporane 


În gândirea teoretică contemporană un loc de seamă în cercetările 
acționaliste îl ocupă, după cum se ştie, şcoala praxiologică poloneză, 
iniţiată de Tadeusz Kotarbiński. Noutatea pe care o aduce această şcoală 
şi, în primul rând, inspiratorul ei este nu numai desprinderea teoriei 
acțiunii umane (praxiologia) ca o disciplină autonomă şi, respectiv, 
limitarea obiectului acesteia la cercetarea criteriilor generale de maximă 
eficienţă (de economicitate) ale oricărei acţiuni umane — şi în acest sens 
praxiologia este un fel de metateorie a tuturor ştiinţelor particulare ale 
acțiunii —, ci şi întemeierea unei metodologii de clasificare a tipurilor de 

activități umane în raport cu gradul de eficienţă a acestora (praxiologia 
limitându-şi sfera preocupărilor numai la cercetarea acţiunilor eficiente 
şi, deci, neluând în considerare orice acţiune, orice relaţie a agentului cu 
obiectul acţiunii). 

Kotarbinski consideră, în această perspectivă, că acţiunea se 
manifestă nu numai ca atitudine activă, ci şi ca pasivitate a agentului în 
raport cu obiectul acțiunii. Pasivitatea poate fi cauză a producerii unui 
eveniment dacă este dictată de o motivaţie rațională şi contribuie la 
atingerea unui scop. Rezultă o imagine complexă asupra relaţiei de 
eficiență, pasivitatea fiind doar aparentă. Agentul provoacă direct sau 
indirect modificări obiectului, în ambele cazuri creează eficiență. 

Folosind sugestiile lui Kotarbinski, am putea adăuga că acţiuni 
indirecte sunt şi cele în care omul nu depune un efort propriu, ci doar 
controlează mecanismul unor sisteme tehnice automatizate sau chiar al 
unor automatisme naturale, din funcţionarea cărora rezultă eficiență 
pentru el. Dar nici în acest din urmă caz agentul nu este scutit de orice 
cheltuire de energie. Este eliminată energia fizică, dar se consumă energie 
intelectuală. De unde rezultă că, şi în acest caz, nonacțiunea este doar 
aparentă, este de fapt o acțiune indirectă. Intr-o accepţie mai largă, 
acțiunea directă ar putea fi definită ca un tip de activitate în care se 
cheltuieşte energie prezentă şi se realizează fără factori mediatori, iar 
acțiunile indirecte, ca tipuri de activitate în care transformările sunt 
provocate prin elaborări teoretice prealabile sau prin intermediul unor 
dispoziţii, indicaţii, îndrumări. 

Criteriologia de clasificare a acțiunilor operată de Kotarbinski are 
o mare valoare metodologică şi poate constitui premisa elaborării unei 
teorii generale a gradelor de eficienţă, un fel de metodologie operaţională 
de acţiune care se poate particulariza în orice domeniu al acțiunii umane. 
Ea poate fi, deopotrivă, o premisă metodologică pentru clasificarea 
acțiunilor colective ale oamenilor, acţiuni în care agentul este un grup 
sau chiar o comunitate de oameni. 

Interesante şi foarte diferite tipologii ale acţiunii au oferit, de asemenea, 
reprezentanţii sociologiei acționaliste (V.Pareto, M. Weber, T. Parsons). 

Vilfredo Pareto, pentru care societatea apare ca un sistem, un complex 
de acțiuni elementare, elaborează o tipologie a acţiunilor umane în care 
distinge două specii principale de acţiuni: acțiuni logice şi acțiuni nonlogice. 
Din împletirea acestora se structurează patru categorii fundamentale de 
acțiuni: acțiuni experimentale şi logice; acțiuni experimentale şi nonlogice; 
acțiuni neexperimentale şi logice; acțiuni neexperimentale şi nonlogice. În 
cele din urmă, la el, acţiunile logice (în care intervin conştiinţa şi rațiunea, 
scopul) se întemeiază pe acţiuni nonlogice (în care nu există o legătură între 

mijloc şi scop, ele ţinând de comportamentul natural, instinctual — subiectiv- 
necesitar — al omului), ceea ce semnifică apelul la psihologie şi chiar la 
biologie în fundamentarea explicaţiilor sociologice. Perspectiva de analiză 
este interesantă, dar împinge la subaprecierea condiţiilor socialmente- 
obiective şi supraaprecierea celor individual-subiective în interpretarea 
determinismului vieţii sociale. 

Max Weber, concepând acţiunea ca produs al relaţiilor intersubiective 
şi împingând, în această direcţie, explicaţia sociologică pe terenul 
interacțiunii dintre subiectiv şi obiectiv, corelează conceptul de acţiune cu 
cel de comportament (conduită) şi distinge, la rândul său, patru tipuri de 
comportament acţional: activitatea bazată pe scopuri raționale; activitatea 
de ordin afectiv-volițional; activitatea de valorizare; activitatea orientată 
de norme sau tradiții. Pe baza acestora, Weber are în vedere următoarea 
tipologie de acţiuni umane: activitatea societară (în baza unui acord explicit 
între membrii societății); acțiunea prin înțelegere (armonie), aceasta fiind 
condiţionată de legi obiective; acțiunea instituțională (care are un statut 
social ce nu depinde de indivizi); activitatea de grup (în cadrul structurilor 
sociale existente, la care indivizii aderă fără nici o obligație dar, dacă este 
necesar, din constrângere). Această clasificare a acțiunilor îl apropie pe 
Weber de sociologia acţionalistă contemporană, semnificând o înţelegere 
a statului social şi obiectiv al acțiunii, precum şi a corelaţiei dintre obiectiv 
şi subiectiv în motivarea acţiunilor (agentului acţiunii i se subordonează o 
mulțime de dimensiuni şi motivații obiective în efortul său demiurgic în 
plan social-obiectiv). 

Talcott Parsons, care a adus o contribuţie substanțială la constituirea 
teoriei acțiunii sociale ca disciplină teoretică independentă, continuând 
în acest sens perspectiva acţionalistă deschisă de sociologi ca Pareto, 
Weber şi Durkheim, pe lângă definirea termenilor principali prin care se 
surprinde structura acţiunii sociale, a elaborat o tipologie amplă a 
sistemelor de acţiune cu aplicabilitate la diferite sisteme sociologice şi 
economice. Pe baza schemelor sistemului social de acţiuni, propune o 
amplă clasificare a tipurilor de acţiuni umane, dispuse în două mari grupe: 
grupa pozitivismului radical şi grupa sistemelor voluntariste, cărora li 
se subordonează diverse subspecii de tipuri şi subtipuri de acțiuni. 

De exemplu, pozitivismul radical este divizat în două subspecii: 
pozitivism radical raționalist şi pozitivism radical antiintelectualist (aici 
include şi pozitivismul statistic, individual sau sociologic), din împletirea 
cărora rezultă mai multe combinaţii de subtipuri: utilitarismul şi 
pozitivismul statistic individualist şi raționalist, pozitivismul radical 
individualist şi antiintelectualist;, pozitivismul radical raționalist şi 
sociologic. Termenul central al tuturor acestor subgrupe ale pozitivismului 

radical este eliminarea elementului cognitiv pur subiectiv, reducerea 
acestuia la o cunoaştere empirică sau prezenţa sa într-o formă neştiințifică. 

Factorul subiectiv, în unitatea determinărilor sale cognitive şi 
normative, este integrat numai în grupa sistemelor voluntariste. De 
unde rezultă o anumită disociere a acțiunilor motivate obiectiv (din 
grupa pozitivism radical) sau cel mult limitate la o cunoaştere 
empirică, de cele motivate subiectiv (din grupa sistemelor 
voluntariste), în care sunt incluse datele cunoașterii ştiinţifice şi sunt 
implicate elemente normative. 

Din această schemă dihotomică a acțiunilor (la un pol, obiective, la 
celălalt pol, subiective) nu rezultă o explicaţie unitară asupra relaţiei dintre 
motivațiile obiective şi cele subiective în structurarea acțiunilor sociale. 
Cu toate acestea, reținem (ca o achiziţie deosebită a sociologiei acționaliste) 
corelarea dintre cognitiv (întemeiat nomologic) şi normativ (întemeiat 
axiologic şi sociologic) în structurarea acțiunilor sociale — idee generală 
care oferă cadrul unei explicaţii sociologice în care subiectul este integrat 
obiectului (chiar dacă această unitate subiect-obiect este rezervată de 
Parsons numai pentru grupa sistemelor voluntariste de acţiune). 

Trecerea în revistă a unor modele de clasificare a acţiunilor umane, 
majoritatea elaborate din perspectivă psihologică şi sociologică, având 
ca referință îndeosebi acțiunea şi comportamentul individual al agenţilor 
acesteia, prezintă mare interes metodologic în abordarea determinismului 
uman. Socotim însă că are importanţă, pentru întemeierea unor strategii 
eficiente ale dezvoltării şi realizării condiţiei umane, şi încercarea unor 
clasificări care au în vedere tipologia acţiunilor la nivelul sistemului de 
ansamblu al vieţii sociale. 

In această privinţă este demnă de reţinut ideea de principiu a lui 
Parsons cu privire la nevoia elaborării modelului unui sistem al 
acțiunilor sociale.* El nu a luat însă ca bază în clasificarea acţiunilor 
sociale (şi în configurarea modelului de sistem acțional propus) un 


* Folosind grupul de concepte: scop, situaţie (analizabilă în funcție de mijloace, 
condiții), precum şi unele relaţii între scop şi situaţie (care sunt concepute ca o „orientare 
normativă” a acţiunii), având în vedere şi un ansamblu motivaţional din care fac parte 
propoziţii factuale, elemente ideale sau normative, o totalitate de cunoştinţe ştiinţifice şi 
deducții logice (toate acestea intervenind cu rol condiţional în structurarea acțiunii), 
Parsons a constituit o schemă (formalizată) a oricărui sistem de acţiune. Ceea ce este şi 
mai important de reținut este faptul că el a conceput, în general, societatea ca un ansamblu 
corelat de sisteme de acţiune, chiar dacă nu şi-a propus o clasificare a tipurilor de acţiune 
în funcţie de acest ansamblu. Structura sistemului său de acţiune pune accentul pe 
corelativitatea acţiunii indivizilor şi chiar a subsistemelor de acţiune, pe cooperarea 
colectivă a acestora în realizarea fiecăreia din etapele sau momentele care structurează 
acţiunea socială de ansamblu. 

model prealabil al sistemului social global. Dintr-o asemenea 
perspectivă ne propunem în continuare să supunem atenţiei o tipologie 
generală a acțiunilor sociale. 


2. Elementele sistemului de ansamblu 
al acţiunilor sociale 


Din perspectiva unei metodologii sistemice moderne, la care se 
adaugă în mod necesar o viziune praxiologică asupra fenomenelor 
sociale, se poate încerca structurarea unui model al sistemului acţiunilor 
sociale care să satisfacă cerințele formulării unor premise pentru 
generalizarea criteriilor de eficienţă la nivelul ansamblului vieţii sociale. 

Dintre condițiile necesare pentru asigurarea reuşitei unei atare 
întreprinderi, reținem: întemeierea pe o înţelegere raționalist-dialectică 
asupra raportului dintre existenţa socială şi conştiinţa socială, dintre 
obiectiv şi subiectiv în structura şi dinamica vieţii sociale; o privire 
structural-sistemică asupra vieţii sociale; conceperea din perspectivă 
determinist-cauzală a sistemului social; definirea universului social în 
primul rând ca univers al acţiunii umane practice. 

In vederea dobândirii un spor de contribuţie faţă de realizările 
anterioare în această privinţă este necesară folosirea (selectivă) a 
tuturor achiziţiilor mai vechi sau mai noi ale sociologiei acţionaliste, 
îndeosebi ale funcţionalismului sociologic contemporan întemeiat 
de Parsons. De un mare folos în cercetările praxiologice 
contemporane este, între altele, aparatul conceptual folosit de 
Parsons, generalizat astăzi în cercetările acționaliste (de exemplu, 
conceptele de „scop” şi „situaţie”, aceasta din urmă analizabilă în 
funcţie de „mijloace” şi „condiţii”), precum şi elementele de 
principiu sugerate de el în legătură cu corelarea diverselor momente 
ale acțiunii (de exemplu, relaţiile dintre scop şi situaţie, care sunt 
concepute ca „orientare normativă” a acţiunii) într-un circuit 
praxiologic unitar. 

Inainte de a desprinde domeniile mai importante ale acţiunii 
sociale, reținem observaţia — formulată şi în primul capitol al lucrării 
— că praxismul, în măsura în care este conceput drept condiţie 
existenţială a omului, este, deopotrivă, şi condiţie existenţială a 
societăţii. In acest sens, trebuie reținut că orice relaţie a omului cu 
mediul său natural este, în ultimă instanţă, o relaţie practică 
transformatoare şi, deci, viaţa socială (după cum se exprima în Marx 
în Tezele despre Fenerbach) este esenţialemente practică. Astfel, 

sistemul social, ca sistem de relaţii, este de fapt un sistem de acţiuni 
sociale (practice). 

Precizăm, de asemenea, că orice relaţie socială este, fie o 
relaţie acţională, în care pacientul (obiectul acţiunii) este existența 
obiectivă (naturală sau socială) sau existența subiectivă (omul este 
agent şi în raport cu sine), fie o condiţie necesară pentru întemeierea 
unei relații acționale. 

Aşadar, sistemul vieţii sociale este un complex organic, determinist 
ierarhizat, de relații şi acţiuni sociale, în care relaţiile au rol de cadru 
condiţional, iar acțiunile au funcţie cauzală în diacronia vieții sociale. 
Tocmai din sinteza acestor două tipuri principale de relaţii (acționale şi 
condiţionale) se constituie sistemul de ansamblu al acțiunilor sociale. 

Definirea din perspectivă determinist-cauzală a sistemului social 
global ca sistem acţional condiţionat de un ansamblu de relaţii sociale 
rezolvă metodologic problema criteriilor principale de clasificare a 
acţiunilor sociale. Astfel, în raport cu tipologia relaţiilor care configurează 
fizionomia unei orânduiri sociale, desprindem următoarele tipuri 
principale de acţiuni sociale: 

a. acțiunea de transformare a naturii (producţia materială); 

b. acțiunea de transformare a societății (social-politică); 

c. acțiunea de transformare a omului (instructiv-educativă). 

Aceste tipuri fundamentale de acțiuni se pot institui numai în 
contextul unui ansamblu de relații sociale condiţionale (în raport cu cele 
acţionale). Dintre relaţiile sociale condiționale menţionăm următoarele: 

a. relații economice (de proprietate, de producţie); 

b. relații axiologice, ideologice (politice, juridice, morale, religioase); 

c. relaţii instituționale (exercitate în plan organizațional în cadrul 
unor instituţii politice, juridice, de cultură, învățământ, de cult etc.). 

Toate aceste tipuri de relaţii condiţionale au valoare acţională, în 
sensul că formează cadrul obiectiv necesar de funcţionare a relațiilor 
acționale. Ele formează ansamblul situațional al sistemului acțiunilor 
sociale (şi anume, domeniul condiţional al acestora). 

Ansamblului situațional i se subordonează şi domeniul 
mijloacelor acţiunii: 

a. mijloace materiale (uneltele de producţie); 

b. mijloace logice (conceptele, teoriile, concepțiile ştiinţifice); 

c. mijloace axiologice şi ideologice (doctrinele, concepțiile politice, 
juridice, morale, artistice, filosofice, religioase). 

Trebuie precizat că între primele două tipuri de mijloace ale 
acțiunii există raporturi de interferență : mijloacele materiale, 
concepute la nivelul şi structura actuală a tehnicii şi tehnologiilor de 

producţie, incumbă elemente logic-nomologice (şi în acest sens ştiinţa 
este o forță nemijlocită de producţie); mijloacele /ogice, în condiţiile 
actualei revoluţii ştiințifico-tehnice (şi mai ales informaţionale) 
cuprind elemente tehnico-productive (şi în acest sens tehnica şi 
tehnologia producției materiale reprezintă dimensiuni proprii ale 
conceptului de ştiinţă). 

Doctrinele sau concepţiile axiologice şi ideologice funcţionează, 
de asemenea, ca mijloace ale acţiunii sociale. Aceasta, cu atât mai 
mult, în condiţiile epocii contemporane în care opţiunile valorice şi 
ideile înaintate, conştiinţa şi mentalităţile deschise spre înnoire ale 
oamenilor reprezintă o uriaşă forță motrice a progresului material şi 
spiritual al societăţii. 

In configurarea generală a lanțului praxiologic, alături de 
elementele situaționale, intervin ca termeni primari obiectul şi 
agentul acţiunii. 

In raport cu structura acţiunii la nivelul sistemului social, obiectul 
acțiunii (practice) îl reprezintă totalitatea domeniilor de obiectivitate la 
care se raportează agentul social. Dintre acestea, obiectele muncii (ale 
activităţii tehnico-productive) reprezintă domeniul fundamental al 
obiectului acţiunii, dar nu singurul. Obiect al acţiunii sunt şi structurile 
sociale, precum şi omul, fiecare dintre aceste domenii constituindu-se 
ca dimensiuni existențiale în raport cu agentul. 

La nivelul sistemului global al acțiunilor sociale, agentul îl 
constituie comunitățile umane (etnice, religioase, politice), grupurile 
sociale şi profesionale. Acţiunea acestor comunităţi şi grupuri sociale 
este condusă de partide şi grupări politice, de diverse instituţii sociale şi 
politice, în fruntea acestora, în conformitate cu anumite principii de 
vieţuire socială (democratică sau nedemocratică), aflându-se personalități 
şi oameni politici, conducători aleşi sau desemnaţi de structurile 
organizaționale ale acestora. Atribuţiile deciziei şi conducerii se distribuie 
de sus în jos pe diverse niveluri ierarhice ale organizării activităţii sociale, 
economice şi administrative, până la nivelul fiecărei comunităţi rurale 
sau urbane, în fiecare colectiv de muncă, în întreprindere, instituție sau 
organizaţie. De aceea, agentul propriu-zis al acţiunii sociale îl reprezintă 
sau tinde să-l reprezinte (în sistemele democratice), prin medierea celor 
aleşi sau delegaţi cu funcţii de conducere şi decizionale, membrii 
comunităților şi grupurilor sociale care, prin participare directă sau 
indirectă la actul social, se instituie ca Agent colectiv. 

3. Conceptul de sistem al acţiunilor sociale 
și problematica generală a sociologiei 


Toate aceste elemente ale sistemului acţiunii sociale (relațiile 
acționale, relaţile condiționale, mijloacele, obiectul şi agentul acţiunii), 
la care se adaugă şi altele (de ordin teleologic, normativ, previzional), 
precum şi un sistem de operaţii de realizare (decizie, conducere, ordin, 
execuție, control) şi de principii de tactică şi strategie acțională a agentului 
colectiv, pot fi luate în considerare pentru alcătuirea unui model 
acționalist al sistemului social global, care să dea o imagine mai amplă 
asupra structurii lanţului praxiologic. Nu ne propunem să insistăm asupra 
acestei chestiuni, menţionăm doar unele observaţii cu privire la 
consecinţele teoretice pe care le poate avea definirea acționalistă a 
sistemului social global asupra problematicii generale a sociologiei. Intre 
altele, se iveşte necesitatea reinterpretării unor concepte tradiționale ale 
ştiinţei sociologice. Asupra conţinutului câtorva dintre aceste concepte 
formulăm unele propuneri. 

După cum am văzut, conceptul de obiect al acțiunii nu se limitează 
la semnificaţia clasică a termenului de obiect al muncii. Dacă acordăm 
termenului de muncă semnificaţia mai largă de activitate eficientă, iar 
acesteia i se lărgeşte sfera asupra tuturor tipurilor de acţiuni 
transformatoare (în plan natural, social, uman), atunci conceptul de obiect 
al muncii ar putea desemna totalitatea domeniilor existenţiale asupra 
cărora îşi exercită oamenii atributul lor de agent, respectiv, atât asupra 
mediului natural, cât şi asupra mediului social, inclusiv asupra umanului. 

Un alt concept central al sociologiei şi al tuturor ştiinţelor sociale, 
care se impune a fi renovat este cel de mod de producție. Tradițional, acest 
concept (propus de Marx în explicaţia sociologică) desemnează numai modul 
de producție al bunurilor materiale. In praxiologie, termenul de producție 
este sinonim cu cel de creaţie şi desemnează totalitatea acţiunilor 
transformatoare, indiferent de domeniul material sau ideal în care se exercită 
acestea. In această perspectivă, modul de producţie are o sferă care cuprinde 
tehnologia creaţiei în general. Deoarece creația (activitatea transformatoare) 
se realizează fie în domeniul material, fie în cel ideal al existenţei, putem 
distinge cel puţin două specii ale modelului de producție: modul de producție 
a bunurilor materiale şi modul de producție a valorilor spirituale. 

Lărgirea sferei de cuprindere a termenului mod de producţie 
prilejuieşte şi o interpretare mai cuprinzătoare a termenului muncă 
productivă, care nu se referă doar la sfera producţiei materiale, ci 
acoperă şi sfera producţiei spirituale. Activitatea de cercetare ştiinţifică 
şi creaţia artistică devin, astfel, specii ale muncii productive, cu 

deosebirea că este vorba de producerea de valori spirituale, în timp ce 
producția la scara raportului dintre om şi natură are în vedere, cu 
precădere, producerea de valori materiale. 

Atributul de muncă productivă poate fi conferit, cu atât mai mult, 
activităţii de instruire şi educaţie. Cu particularitatea că acest tip de 
activitate este un tip de muncă productivă de un fel deosebit. Pe de o 
parte, reprezintă o activitate nemijlocit-productivă, în sensul că produce 
agentul acţiunii, obiectul său de transformare fiind sfera umanului, iar 
pe de altă parte, reprezintă o activitate mijlocit-productivă, în sensul că, 
prin intermediul agentului (produs nemijlocit), provoacă modificări în 
sfera obiectelor naturale şi sociale, materiale şi spirituale. 

In perspectiva definirii mai cuprinzătoare a termenului de muncă 
productivă se pot formula unele nuanțări şi în legătură cu termenul de mijlocire 
de producție. Intr-o interpretare mai cuprinzătoare, omul reprezintă principalul 
mijloc de producție, fără el nu pot fi create şi nici folosite uneltele de producție. 

Considerarea agentului ca principal mijloc de producție, idee pe 
deplin concordantă cu teza praxiologiei contemporane potrivit căreia 
agentul este termenul central al lanţului praxiologic, ridică pe un plan 
deosebit rolul social al învățământului şi educaţiei. Pentru a-şi exercita 
cu maximum de eficienţă atributul său de agent (de „mijloc de 
producţie”), omul trebuie să deţină un nivel înalt de conştiinţă şi de 
competență profesională. Acestea se dobândesc printr-un sistematic şi, 
uneori, îndelungat proces de învăţare şi educare. Fără a stăpâni cunoştinţe 
ştiinţifice şi tehnologice la nivelul exigenţelor pe care le impune progresul 
tehnic actual în domeniul producţiei uneltelor de producţie, nu numai că 
nu poate funcţiona eficient procesul de producție, dar rămân inutilizabile 
uneltele, deci nu se poate realiza procesul de ansamblu al reproducției. 
Rezultă, astfel, o motivaţie suficient de întemeiată pentru a califica 
acțiunea instructiv-educativă ca domeniu primar al muncii productive. 

Pe aceleaşi temeiuri raționale se poate acorda atributul de muncă 
productivă şi domeniilor activității medicale şi de ocrotire a sănătăţii 
oamenilor. Cu menţiunea că în aceste domenii activitatea de producţie 
vizează nu atât formarea spirituală, cât mai mult menţinerea integrității 
fizice şi psihice a agentului, adaptarea acestuia la solicitările tot mai intense 
ale mediului natural şi social în care trăiește şi pe care-şi propune să-l 
transforme adecvându-l sieşi. 

Un loc important în sfera acţiunilor sociale şi o pronunţată 
semnificaţie productivă au acțiunile în planul structurii şi organizării 
sociale. Activitatea de transformare şi de perfecţionare a relaţiilor sociale, 
de optimizare a instituțiilor sociale, de organizare administrativă a societății 
reprezintă tot atâtea domenii de creație, de acțiune socială eficientă. 

Deosebirea care există între producția (materială) la nivelul 
raporturilor dintre oameni şi natură şi „producția” la scara raporturilor 
dintre oameni este aceea că primul tip de „activitate productivă” vizează 
mijlocit, în timp ce al doilea tip vizează nemijlocit socialul. Produsul 
nemijlocit al acţiunii productiv-materiale este lumea bunurilor materiale 
(care servesc îndeosebi biologic agentul), iar produsul nemijlocit al 
acțiunii administrativ organizatoare sau de schimbare a sistemelor sau 
regimurilor politico-economice este lumea proceselor sociale (care 
servesc social agentul). Aceste tipuri de acţiuni „productive” concură 
deopotrivă la procesul de ansamblu al realizării condiţiei umane. 

Pe linia unei mai adecvate semnificări a conceptelor sociologice şi în 
concordanță cu sensurile mai largi pe care le-am propus pentru conceptele de 
obiect al muncii, mijloc de producție, mod de producţie, muncă productivă, se 
poate avea în vedere şi lărgirea ariei de cuprindere a termenului de bunuri. 
Prin bunuri se înţeleg produsele unei activități productive care au valoare 
pentru om, îi satisfac anumite trebuinţe şi năzuințe materiale şi spirituale. Se 
motivează astfel clasificarea cunoscută a bunurilor în materiale şi spirituale * 

Fără a forţa tentația unificării şi respectiv a reducerii tuturor 
produselor activităților umane la cele două specii de bunuri cunoscute, 
sugerăm ideea că produsele activităţilor transformatoare în sfera relațiilor 
sociale au valoarea de „bunuri” pentru agent, de bunuri în primul rând 
în sfera existenţială a trebuinţelor şi năzuințelor umane. In această 
direcție, de exemplu, transformările în planul relațiilor economice şi 
politice au valoare de „bunuri” (şi valori) fundamentale de civilizaţie, în 
primul rând pentru grupurile şi categoriile sociale. 


4. Clasificarea principalelor tipuri 
de acțiune socială 


Reluând, pe baza precizărilor legate de semnificaţia unor concepte de 
bază ale sociologiei, ideea clasificării principalelor tipuri de acţiuni sociale, 
în contextul surprinderii structurii sistemului social global al acțiunilor umane, 
distingem, într-o primă instanță, următoarea tipologie de acțiuni: 

a. acțiunea productivă: materială (în sfera producţiei bunurilor 
materiale şi a mijloacelor de producere a acestora) şi spirituală (de 
cercetare ştiinţifică, de creaţie artistică etc.); 


* Termenul de bunuri spirituale nu trebuie luat ad litteram; uneori se folosesc şi 
termenii de valori materiale şi valori spirituale. Mai adecvată este, credem, terminologia 
de bunuri materiale şi valori spirituale. Unificarea terminologică în contextul explicaţiei 
de mai sus are în vedere doar semnificaţia de bunuri acordată valorilor spirituale atât 
pentru societate, cât şi pentru individ. 

b. acțiunea social-politică: de transformare şi perfecționare a 
relațiilor sociale, în primul rând a celor economice şi politice; de schimbare 
şi perfecționare a instituţiilor sociale, în primul rând a celor politice şi 
juridice; de transformare a vieţii spirituale a oamenilor, în primul rând în 
domeniul opţiunilor valorice şi al mentalităților; de organizare 
administrativă a societăţii (de reglementare şi perfecţionare a mecanismului 
de funcționare a activităţilor economice şi sociale); de optimizare a 
structurilor organizaționale la toate nivelurile sistemului vieţii sociale; 

c. acțiunea instructiv-educativă: de instruire şi perfecționare a 
pregătirii profesionale a agenţilor acţiunii sociale; de formare a unor 
orizonturi de trăire spirituală corespunzătoare cerinţelor actuale ale 
realizării umane; de asimilare valorică şi de dezvoltare şi lărgire a 
orizontului de cultură (în concordanţă cu procesul actual de personalizare 
individuală şi colectivă). 

Toate aceste tipuri de acţiuni sociale se desfăşoară însă într-un cadru 
situațional, structurat dintr-un ansamblu de relații sociale (economice şi 
politice), de mijloace (materiale, logice şi ideologice) şi de norme (de 
cunoaştere, de comportament şi de acțiune), în raport cu care se instituie 
temeiurile raționale şi cognitive (motivația nomologică), afective şi 
voliționale (motivația psihologică), interesele şi scopurile (motivația 
teleologică), criteriile de apreciere şi de validare a acţiunilor sociale 
(motivația axiologică). De asemenea, la nivelul acţiunilor colective, un 
rol hotărâtor în dobândirea eficienţei îl au operațiile procesului de realizare 
(în cadrul acestui proces un rol important avându-l decizia şi conducerea). 

De aceea, pentru a oferi o imagine cuprinzătoare asupra acțiunilor 
umane la nivelul sistemului social, trebuie surprinse unele note specifice 
ale elementelor care condiționează şi prin care se înfăptuiesc relaţiile de 
eficiență ale oamenilor cu realitatea la nivel macrosocial. 

1. Câteva observaţii cu privire la ansamblul situațional (condiţii, 
mijloace, norme): 

a. Reținem, mai întâi, precizarea că față de structura şi funcţionalitatea 
situației, în contextul unei acțiuni individuale sau chiar al unei acţiuni în 
care agentul este un grup sau o categorie oarecare de oameni, în sistemul 
acţiunii la nivel macrosocial (în care agentul este o comunitate umană, 
populaţia unei țări, a unui grup social sau o categorie largă de grupuri 
sociale) ansamblul situațional este dimensionat obiectiv. Condiţiile acțiunii 
la nivelul sistemului social global de acţiune ţin de domeniul existenţei 
sociale şi cuprind totalitatea relațiilor sociale şi, în primul rând, economice, 
în raport cu care se instituie interesele şi năzuinţele, trebuinţele şi idealurile 
care animă şi motivează acţiunea oamenilor. Din această cauză, acțiunea 
transformatoare la nivel macrosocial depinde hotărâtor de natura relațiilor 
sociale şi îndeosebi a structurii economice a societăţii. 

Schimbarea socială capătă, astfel, însemnătate nu numai în raport cu 
scopul nemijlocit pe care-l vizează — instituirea unor noi structuri economice 
din care să rezulte şi noi tipuri de relaţii sociale —, ci şi în raport cu totalitatea 
acţiunilor sociale, deoarece scontează ca efect transformarea calitativă a 
condiţiilor de viaţă ale oamenilor, atât materiale cât şi spirituale. 

b. In ceea ce priveşte structura mijloacelor acțiunii la nivelul 
macroacțiunilor sociale, reținem precizarea anterioară că, în afara tipurilor 
prevăzute de praxiologie în general (mijloace, instrumente — materiale 
şi logice), conceptul sociologic general de mijloace ale acţiunii cuprinde 
şi omul ca mijloc principal de acţiune; iar din sfera mijloacelor teoretice, 
alături de cele /ogic-nomologice, un loc deosebit revine şi mijloacelor 
axiologic-ideologice. In acest context general, nu numai ştiinţa, ci şi 
reconstrucţia valorică reprezintă un mijloc al acțiunii sociale. 

De acea, activitatea de influențare axiologică, precum şi activitatea 
instructiv-educativă în general, trebuie concepute nu numai ca modalități 
specifice de acţiune, ci şi ca tipuri de acţiune prin intermediul cărora se 
structurează mijloacele oricărei acţiuni sociale în general. 

c. Câteva sugestii se impun şi în ceea ce priveşte caracterizarea 
normelor acțiunii la nivel macrosocial. Normele sau regulile de acţiune se 
instituie la nivelul oricărei activităţi sociale (în domeniile producției materiale, 
economic, politic, juridic, în sfera relaţiilor morale etc.). Normativitatea în 
general trebuie concepută ca legitate, în sensul că respectarea normelor de 
acţiune nu este un domeniu al opțiunii, ci un domeniu al necesităţii în vederea 
dobândirii eficienței maxime. Problema care se pune în plan practic este 
însă următoarea: cum se fixează aceste norme astfel încât ele să dobândească 
atributul legităţii şi, deci, să mijlocească eficiența maximă? Intr-o anumită 
măsură, normele se dobândesc prin experienţă şi tradiţie (normele morale, 
de exemplu, s-au cristalizat multă vreme pe această cale). În condiţiile 
societăţii contemporane, geneza normelor se dovedeşte însă a fi tot mai 
mult efect ale unui efort de elaborare şi perfecţionare conştientă. Acest efort 
este încununat de succes numai dacă se întemeiază nomologic şi axiologic, 
respectiv dacă elaborarea de norme este precedată de un travaliu explicativ 
şi previzional asupra obiectului acțiunii, asupra legilor structurii şi dinamicii 
de ansamblu a sistemului social şi ale tuturor subsistemelor sale, precum și 
de un demers asupra intereselor şi țelurilor diverselor comunități şi grupuri 
sociale, ale întregii colectivități umane asupra căreia normele au putere de 
lege obiectivă. Nevoia de cercetare a întemeierii nomologice şi axiologice a 
normelor sociale rezultă şi din faptul că normele nu sunt un cadru abstract şi 
absolut de funcționare a activităţilor umane, ci un context situaţional concret 
şi dinamic, susceptibil permanent de perfecționare şi schimbare (în strânsă 
legătură cu dinamica intereselor şi năzuințelor fundamentale ale oamenilor). 

Aşadar, activitatea de elaborare şi de perfecționare a normelor, 
inclusiv a criteriilor de constituire a acestora, reprezintă un domeniu 
important al acţiunii sociale, a cărei eficiență constă în mijlocirea de 
eficienţă la nivelul tuturor celorlalte tipuri de acţiuni sociale. 

2. Câteva observaţii cu privire la operaţiile procesului de realizare 
(decizie şi conducere). 

Prin intermediul procesului de realizare, în activitatea socială se 
trece de la potenţă la act. Întrucât în ansamblul operațiilor (momentelor 
sau elementelor) acestui proces decizia şi conducerea ocupă un loc 
important *, ne propunem în continuare să subliniem câteva aspecte ale 
strategiei conducerii şi deciziei de care depinde hotărâtor obținerea unor 
grade superioare de eficiență la nivel macrosocial. 

La nivelul de acţiune care antrenează un agent colectiv de 
proporţiile unui grup social sau comunităţi umane, în organizarea 
societăţii şi în funcţionarea mecanismului ei de dezvoltare, problema 
conducerii devine într-adevăr o problemă de importanță vitală. Pe baza 
unui sistem de organizare politică şi socială care izvorăşte din natura 
raporturilor sociale date şi, în primul rând, în funcţie de natura raporturilor 
economice şi politice, atributul conducerii şi, implicit, responsabilitatea 
deciziei sunt încredințate (sau şi le asumă cu de la sine putere) unui grup 
de putere sau unor organizații politice şi civice. Caracterul deciziei şi 
activitatea de conducere favorizează totdeauna categoriile sociale cărora 
le aparţine puterea. Din rândurile acestora se aleg, pe diferite trepte ale 
ierarhiei organizaționale, un număr de reprezentanți care formează 
colectivul de conducere. Investit cu putere decizională şi cu atribuţii de 
comandă, colectivul de conducere îşi asumă responsabilitatea de a dirija 
acțiunea agentului colectiv pe care-l reprezintă, deci de a antrena şi călăuzi 
activitatea transformatoare a acestuia. Incărcătura de răspundere şi de 
responsabilitate socială a colectivului de conducere sporeşte pe măsura 
ridicării pe trepte ierarhice mai înalte în sistemul organizării sociale, 
astfel încât, cea mai înaltă răspundere față de destinele unei comunități 
naționale, ale unui popor (sau ale unei federații de naţiuni şi popoare) şi, 
implicit, ale categoriilor sociale care deţin puterea, revine conducerii 
formațiunilor politice sau civice de guvernământ. Activitatea colectivului 
de conducere (în relaţiile cu alte comunităţi, grupuri sau partide politice, 
colectivul de conducere este reprezentat de un delegat ales al acestuia), 
care se exercită (în mod real sau formal) în numele forțelor sociale sau 


* Decizia şi conducerea întemeiază comanda (ordinul) care declanşează execuţia 
(efectuarea) — momentul „material” al lanţului praxiologic —, din exercitarea căreia, prin 
intermediul unui filtru axiologic final (valorizare a actului şi a efectului producerii 
acestuia), rezultă produsul acțiunii. 

colectivităților de oameni pe care le reprezintă, se înscrie în sistemul 
activităților sociale ca un tip fundamental de acţiune — activitatea 
decizională şi de conducere (management). 

Importanţa socială deosebită a activității de conducere la nivel 
comunitar rezidă în faptul că exercitarea ei influenţează hotărâtor structura 
mecanismului, sensul şi finalitatea celorlalte tipuri de acţiuni sociale 
(productiv-materiale şi spirituale, social-politice, instructiv-educative) şi, 
prin aceasta, structura şi dinamica tuturor activităților umane. Dependenţa 
eficienţei acțiunilor umane la nivel macrosocial de activitatea agentului 
decident (a colectivului de conducere) se manifestă cu atât mai pronunţat 
în sistemele democratice actuale de organizare a vieţii sociale, sisteme în 
care funcționează principiile separării puterilor (legislativă, administrativă, 
judecătorească) şi descentralizării competenţelor şi atribuţiilor decizionale 
şi de conducere până la nivelul unităților administrative de bază — în limitele 
funcționării statului naţional unitar (în țara noastră) sau a statelor federative 
şi confederaţiilor de state (în cazul altor comunități statale). 


* 


Având în vedere această gamă variată de acțiuni, cărora li se pot 
adăuga şi alte tipuri de activități, la scara sistemului global al societății*, 
din care unele produc nemijlocit eficiență în raport cu nevoile materiale 
şi spirituale, imediate şi de perspectivă ale oamenilor, iar altele mijlocesc 
eficiența celor dintâi, condiționează şi potențează finalizarea eficientă a 
acestora, sistemul acțiunilor sociale poate fi reprezentant prin următoarea 
schemă de ansamblu (fig. 17). 

Acest sistem de clasificare a acțiunilor sociale trebuie privit însă 
cu relativitatea cuvenită, cel puțin pentru faptul că nu se poate face o 
distincție netă între activitățile care produc nemijlocit şi cele care produc 
mijlocit eficiență. 

De exemplu, activitatea instructiv-educaţională poate fi concepută 
atât ca acţiune nemijlocită, în sensul că „produce” personalitatea umană, 
cât şi ca acțiune mijlocită, în sensul că „produce” agentul acţiunii, deci 
unul din mijloacele importante de producţie. Asemănător poate fi apreciată 
şi activitatea medicală şi de ocrotire a sănătăţii, obiectul ei constituindu-l 
refacerea şi ocrotirea condițiilor biopsihice de existenţă şi de muncă ale 
agentului acţiunii, elementul central al oricărui lanţ praxiologic. 


* Din grupa acțiunilor nemijlocite, amintim — de exemplu — acțiunea medicală şi de 
ocrotire a sănătății, iar din grupa acţiunilor mijlocite menţionăm activitățile din 
transporturi, comunicaţii şi, în general, din sfera serviciilor, care în epoca actuală au un 
rol deosebit în mijlocirea gradelor de eficienţă la nivelul celorlalte activități sociale. 

De asemenea, activitatea de schimbare şi perfecționare a relaţiilor 
sociale (în primul rând economice), privită din perspectiva ontologiei 
sociale, este o acţiune socială nemijlocită (şi, în acest caz, se 
subordonează activităţilor social-politice care sunt o specie a acţiunilor 
nemijlocite), iar sub aspectul ansamblului situaţional care însoţeşte orice 
acțiune eficientă, este o acțiune mijlocitoare (creează condiţiile — element 
central al ansamblului situațional — de care depind structura şi sensul 
oricărei acțiuni sociale). 

In acelaşi mod poate fi privită şi activitatea de creare şi perfecționare 
a mijloacelor de producție, definită mai sus ca acţiune mijlocitoare, dar 
care în perspectiva ontologiei sociale este o acțiune nemijlocită, având 
ca efect structurarea unora dintre elementele principale ale existenţei 
umane: universul tehnic, structurile logice, concepțiile şi sistemele 
teoretice (care definesc fizionomia materială şi spirituală a unei societăţi). 

In ce priveşte activitatea decizională şi de conducere, trebuie 
reţinută observaţia că ea se întrepătrunde cu toate celelalte tipuri de acțiuni 
(mijlocitoare sau nemijlocite) şi nu se exercită independent de acestea. 

Menţionăm că, în afara speciilor de activităţi amintite, la nivel 
macrosocial mai pot fi clasificate şi altele (activitatea de apărare 
împotriva unor agresiuni interne şi externe, de reglementare a ordinii 
interne şi de securizare a individului şi comunităţii; activitatea 
diplomatică în relaţiile internaţionale). 

Precizăm că modelul de clasificare propus de noi are în vedere doar 
tipologia acţiunilor colective (cu precădere la nivel macrosocial), în cadrul 
cărora oamenii cooperează la nivel grupal şi comunitar pentru a-şi adecva 
mediul natural şi social în care trăiesc şi, ca urmare, îşi subordonează eforturile 
lor individuale cerințelor generale majore ale progresului societăţii. Nu au 
fost avute în vedere tipologiile acțiunilor umane la nivel microsocial şi 
microgrupal, privite din perspectiva unor ştiinţe sociale particulare (psihologia, 
economia, politologia, dreptul, etica etc.). Pentru cercetările praxiologice la 
nivelul acestor ştiinţe este însă necesară surprinderea în prealabil a unei tipologii 
acționale la nivel macrosocial. O astfel de viziune de ansamblu asupra tipologiei 
acţiunilor sociale o poate oferi numai sociologia generală, din perspectiva 
căreia am surprins tipurile de acţiune socială analizate mai sus. 

Fiecare dintre tipurile de acțiuni clasificate de noi poate face, însă, 
obiectul unor cercetări praxiologice specializate, desprinzându-se pentru 
fiecare în parte un mecanism specific de funcționare şi o metodologie 
particulară de sporire a gradului de eficiență. 

VI 


STRUCTURA ORGANIZAŢIONALĂ 
A SOCIETĂȚII 


Analiza structurii organizaționale a societăţii reprezintă o cerință 
teoretică de mare importanţă în condiţiile restructurărilor actuale ale relaţiilor 
economice şi sociale, ştiut fiind că un criteriu fundamental de eficienţă al 
societăților democratice contemporane îl constituie perfecţionarea 
mecanismelor de funcţionare ale structurilor organizaționale ale acestora. 

Ceea ce s-a impus în doctrinele organizaționiste contemporane este 
apelul la o gândire sistemică şi creşterea gradului de opraționalitate a 
modelelor socio-organizaţionale practicate în prezent. Dealtfel, 
preocuparea multor sociologi şi politologi contemporani pentru astfel 
de modele, îndeosebi a celor de orientare structuralistă şi funcționalistă, 
se explică şi prin necesitatea unanim resimțită astăzi de către societăţile 
dezvoltate de a-şi perfecționa mecanismul de funcționare a structurilor 
lor organizaționale, în vederea evitării unor situații de criză, adesea 
generalizate pe care le încearcă în ultima vreme. 

Principalul viciu metodologic al teoriilor organizaționiste care 
s-au circulat până prin deceniul al optulea a constat fie în absolutizarea 
rolului dependenţelor funcționale în explicarea mecanismului vieţii 
sociale, inclusiv în abordarea structurilor organizaționale, fie în 
autonomizarea exagerată sau supraaprecierea rolului acestor structuri 
în dinamica de ansamblu a vieţii sociale. 

S-a impus de mai multă vreme (în mare parte şi datorită viziunii lui 
Marx — pe care mulți sociologi şi economişti au avut-o ca punct de plecare 
în abordarea macrosocială contemporană) o metodologie sistemică de 
cercetare a vieţii sociale, corelată strâns cu o concepție determinist-istorică, 
potrivit căreia toate nivelurile structurale ale sistemului social se 
condiționează reciproc, atât cauzal cât şi funcţional. De asemenea, sub 
influenţa aceleiaşi gândiri sistemice şi deterministe, s-a evidenţiat faptul 
că, deşi au o mare importanță în stimularea progresului economic şi social, 

perfecționările la nivel organizațional nu sunt un panaceu în dinamica 
vieţii sociale, nu înlătură disfuncționalitățile fundamentale care apar în 
mecanismul unei formaţiuni sociale. Perfecţionarea structurilor 
organizaționale poate influența, sub aspect funcțional, structurile 
economice, dar nu poate înlocui necesitatea obiectivă a schimbării acestora 
în vederea deschiderii liniilor generale ale progresului şi eficienţei sociale. 
Structurile organizaționale sunt, de regulă, subordonate structurilor 
economice, ele însele fiind modificate calitativ în contextul schimbărilor 
care se produc la nivelul structurilor economice. O dată constituite, 
structurile organizaționale influențează, însă, pe cele economice, potențează 
la maximum disponibilităţile funcțional-sistematice ale acestora, ale tuturor 
structurilor sociale în general. In această privinţă, structurile 
organizaționale sunt un domeniu „,suprastructural” al sistemului social. 

De un mare folos în definirea structurilor organizaționale ale vieţii 
sociale, în analiza rolului acestora în dinamica societăţii, sunt şi 
cercetările acționaliste contemporane. In perspectiva viziunii pe care 
acestea o deschid în ceea ce priveşte explicarea structurii, cauzalității şi 
dinamicii fenomenelor sociale, rezultă că structurile organizaționale sunt 
instrumente ale acţiunii sociale, condiţii şi factori de eficienţă în 
raporturile obiective ale oamenilor cu natura şi societatea. 

Acţiunea umană presupune diviziunea muncii şi cooperarea 
eficientă a agenţilor în cadrul unui sistem de reguli (norme) de acţiune 
colectivă. Codificarea acestor reguli şi obiectivarea lor, reglementarea 
statusurilor şi rolurilor indivizilor într-un sistem colectiv de acţiune se 
realizează prin intermediul unor structuri organizaționale — dintre acestea 
instituțiile având cea mai mare pondere în reglarea raporturilor sociale 
şi în optimizarea disponibilităților acţionale ale grupurilor sau 
colectivităţilor umane. 

In acest capitol, vom încerca să surprindem tocmai din această 
perspectivă acționalistă, precum şi pe temeiurile metodologiei sistemic- 
dialectice de analiză a fenomenelor sociale, semnificaţiile conceptului 
de structură organizațională, tipologia şi sistemul structurilor 
organizaționale, raporturile dintre structurile organizaționale şi celelalte 
niveluri de structurare ale sistemului social. 


1. Conceptul de structură organizațională 


a. Relaţii sociale şi structuri organizaționale. Societatea omenească 
se deosebeşte radical de colectivităţile naturale îndeosebi prin sistemul 
relațiilor care se stabilesc între indivizii care o compun. Dacă în 
colectivitățile animale relaţiile dintre indivizi sunt doar naturale, 

impulsionate de trebuinţe primare nemijlocite (hrană, apărare), condiţionate 
exclusiv biologic, în colectivitățile umane relaţiile dintre indivizi sau 
grupuri de indivizi sunt raporturi de cooperare existențială şi acțională, 
animate de interese şi trebuinţe complexe, atât nemijlocite, cât şi mijlocite 
(materiale şi spirituale, economice şi morale), filtrate rațional şi motivate 
totdeauna teleologic, psihologic şi axiologic. De asemenea, în colectivitățile 
umane, relaţiile dintre indivizi şi dintre aceştia şi mediul lor obiectiv de 
existență sunt reglementate prin intermediul unor structuri organizaționale 
— acestea mijlocindu-le o distribuire eficientă a statusurilor şi rolurilor, în 
raport cu care, potrivit poziţiei pe care o au în diviziunea socială şi 
profesională a muncii sau în ierarhia organizațională a societăţii, le revin 
anumite drepturi şi obligaţii, permisiuni şi interdicții, privațiuni şi 
răspunderi (individuale sau colective). 

Create de oameni, de diferite grupuri sociale, pentru a le obiectiva 
eficient interesele, pentru a le reglementa raporturile dintre ei potrivit 
normelor de conviețuire socială şi de acțiune care exprimă aceste interese, 
structurile organizaționale capătă o relativă autonomie, devin un domeniu 
existențial distinct al vieţii sociale şi funcționează atât ca factor stimulati, 
cât şi ca factor coercitiv în raport cu nevoile de viaţă şi aspiraţiile membrilor 
societății. Dezirabilitatea sau indezirabilitatea acțiunii structurilor 
organizaționale este funcție de natura intereselor şi aspirațiilor grupurilor 
sociale sau comunităților umane cărora le aparțin, fapt pentru care acestea 
le promovează şi le conservă prin instituirea unor măsuri restrictive pentru 
grupurile sau comunităţile cu interese şi aspirații potrivnice lor. 

Structura organizațională a societăţii depinde, aşadar, de structura 
grupală sau comunitară şi, prin intermediul acestora, de structura 
economică a societăţii pe care o reflectă şi căreia îi optimizează 
funcţionalitatea, evident în raport cu interesele majore ale grupurilor şi 
comunităților respective. Se poate, astfel, formula concluzia că fiecare 
grup social sau comunitate umană aspiră la o societate organizată după 
un model de organizare a societăţii care să-i promoveze sau să-i 
consolideze şi să-i conserve trebuințele şi aspiraţiile. 

b. Relații formale şi informale; rolul normelor în constituirea 
structurilor organizaționale. Structurile organizaționale mijlocesc 
dobândirea unor grade superioare de eficiență nu numai în raporturile 
dintre grupuri sau comunități umane, ci şi în raporturile dintre indivizi 
în cadrul acestora. 

Relaţiile care se stabilesc între membrii unei colectivități umane 
sunt de două feluri: relații formale şi relații informale. Relaţiile formale 
sunt raporturi între membrii unui grup organizat şi relativ stabil, a cărui 
coeziune este determinată de existența unor scopuri fundamentale şi de 

durată. Asemenea raporturi sunt codificate în sisteme de norme (care 
cuprind reguli de comportare ale membrilor grupului unii față de alții) şi 
prescripţii acționale, pe baza cărora ei cooperează (împărțindu-şi 
statusurile şi rolurile, competențele şi răspunderile), dispunând şi de 
mijloace instituţionale pentru a le obiectiva interesele. Relaţiile informale 
(neformale) sunt raporturile dintre indivizii unui grup adesea neomogen, 
constituit de cele mai multe ori după împrejurări şi scopuri de moment, 
care nu dispun de organizare stabilă; ele nu sunt codificate în sisteme de 
norme şi nu dispun de mijloace instituționale, singurul lor mod de 
obiectivare fiind criteriul opiniei colective a membrilor grupului. Se poate 
vorbi, în acest sens, de grupuri formale şi grupuri informale, primele 
dispunând de relații instituționalizate, acţiunile membrilor lor fiind 
reglementate prin norme codificate formal şi deci controlabile, iar ultimile 
nedispunând de relaţii instituţionalizate şi de norme codificate formal, 
nu pot fi, astfel, riguros supuse controlului de către grupul respectiv. 

Intre relaţiile formale şi cele informale, respectiv între grupurile 
formale şi cele informale, există raporturi reciproce. Inăuntrul unui 
grup formal pot exista subgrupuri informale, grupuri de opinie a căror 
acțiune poate influenţa relațiile formale ale grupului din care acestea 
fac parte, fapt care adesea conduce la perfecționarea sistemului de 
norme codificat formal. La rândul lui, acest sistem formal de norme 
poate exercita o influenţă reglatoare şi de control asupra relațiilor 
informale, influențând prin educaţie şi coerciţie subgrupurile de opinie 
din sânul grupului organizat. 

Deşi grupurile informale au un anumit rol în configurarea relaţiilor 
sociale şi a sistemelor de norme care reglementează mecanismul 
funcţional al grupurilor formale, în dinamica generală a vieţii sociale au 
rol hotărâtor acestea din urmă, respectiv, relaţiile instituţionalizate dintre 
membrii societăţii pe care le reglementează sistemele de norme codificate 
formal. De aceea, în analiza structurii organizaționale de ansamblu a 
societăţii are importanţă studierea îndeosebi a structurilor organizaționale 
specifice grupurilor formale şi a sistemelor de norme proprii acestora. 

Prin intermediul normelor codificate formal, structurile 
organizaționale ţintesc spre o reflectare cât mai adecvată a cerințelor 
funcționale ale structurilor economice, în scopul aservirii acestor structuri 
grupurilor sociale cărora le aparțin. De aceea, pentru a făuri structuri 
economice corespunzătoare intereselor lor materiale şi spirituale, 
categoriile sociale fundamentale ale unei comunităţi umane se constituie 
în grupuri formale, adică îşi instituie structuri organizaționale care dispun 
de norme formalizate, codificate sistemic, prin intermediul cărora să-şi 
poată obiectiva la un nivel sporit de eficienţă interesele respective. 

Pentru a mijloci maximum de eficienţă activităţii grupurilor formale 
cărora le aparţin, normele care guvernează mecanismul de funcționare a 
structurilor organizaționale ale acestor grupuri trebuie să fie elaborate 
riguros şi grupate sistemic, pe baza unor criterii logice şi operaţionale, 
dintre care amintim: coerenţa şi consistenţa reciprocă (normele să se 
completeze reciproc, să nu se contrazică sau să se anuleze unele pe altele 
— între ele trebuie să existe criterii de corespondenţă, să fie deductibile 
unele din altele, astfel încât respectarea lor întocmai să nu ducă la 
încălcarea principiilor din care emană); structurarea ierarhică (alcătuirea 
sistemului de norme şi înscrierea acestora în ordinea ariei de cuprindere: 
principii şi legi fundamentale, legi şi norme derivate, prevederi, indicaţii 
şi recomandări), precizia şi economicitatea (este indicată reducerea la 
maximum a expunerilor de motive şi a comentariilor care nu au valoare 
normativă, ci doar explicativă sau Justificativă, precum şi formularea 
directă şi clară, fără echivocuri a conţinutului şi sferei de aplicabilitate a 
normei sau legii); elasticitatea şi simplitudinea (reducerea la maximum 
a numărului de principii, legi, norme sau prevederi normative, astfel 
încât ele să nu împiedice câmpul de iniţiativă al agenților cărora le sunt 
adresate, precum şi posibilitatea ulterioară de a fi perfecționate şi adaptate 
altor situații obiective şi noilor cerințe); distribuirea competenţelor în 
ce priveşte elaborarea şi adoptarea normelor şi controlul aplicării lor. 

Astfel, organelor centrale ale unei structuri organiziționale le revine 
atribuţia de a stabili principiile şi legile fundamentale, precum şi dreptul 
de a controla şi a sancţiona aplicarea şi respectarea sau nerespectarea 
lor de către toți membrii grupului formal asociați respectivei structuri 
organizaționale; organele subordonate, la nivel teritorial şi departamental, 
au atribuţia de a stabili norme sau legi derivate şi de a controla şi sancţiona 
respectarea lor în limitele domeniului de competență normativă şi 
executivă de care dispun; organele locale au competenţă în ce priveşte 
traducerea principiilor, a legilor şi normelor care reflectă aceste principii, 
în reguli şi indicaţii concrete de conduită şi acţiune, acestea decurgând 
din sistemele normative existente, dar operând şi dincolo de prevederile 
lor, în funcție de particularitățile, de cerințele noi manifestate la nivel 
informal, precum şi de situațiile, de asemenea noi, care nu au fost oglindite 
în sistemele de norme existente. 

Indiferent de nivelul de competenţă la care au fost stabilite (pentru 
membrii eşalonului organizațional cărora li se adresează), normele au 
putere de lege obiectivă care nu poate fi încălcată sau nesocotită fără ca 
abaterea să fie sancţionată; acţiunea sau comportarea agenților dincolo 
de sfera de aplicabilitate a normelor instituţionalizate, precum şi abaterea 
de la normele existente (indiferent dacă acestea au sau nu o motivaţie 

obiectivă şi rațională), se înfăptuiesc exclusiv pe propria răspundere a 
indivizilor, care-şi asumă nemijlocit toate consecinţele pe care le poate 
atrage nonconformismul lor faţă de sistemul de norme aflate în vigoare. 

Spre deosebire de reglementarea raporturilor instituite la nivelul 
grupurilor informale, ce se realizează exclusiv prin puterea de influenţă a 
opiniei şi asentimentul agenţilor asociaţi grupului, reglementarea normelor 
ce guvernează funcţionarea grupurilor formale se realizează prin mijloace 
instituționalizate, care operează (apreciativ, reprobativ şi coercitiv) din 
dispoziție normativă, indiferent de asentimentul sau adeziunea individuală 
a agenţilor. De aceea, structurile organizaționale specifice grupurilor 
formale, în măsura în care funcţionează pe baza unor sisteme de norme 
codificate formal şi dispun de mijloace instituționalizate de obiectivare, 
au caracter obiectiv şi dobândesc un statut existențial. 

c. Niveluri organizaționale. De la asociațiile profesionale până la 
organizațiile şi partidele politice, de la întreprinderile industriale şi 
agricole sau instituţiile culturale şi de învăţământ până la complexul 
instituțional pe care-l reprezintă statul, care la rândul său dispune de un 
ansamblu de instituţii administrative, de drept, militare, economice, de 
asistenţă socială şi de ocrotire a sănătăţii etc.), societatea dispune de un 
sistem organizițional aflat în permanentă constituire şi dezvoltare, în 
funcţie de dinamica condițiilor vieții materiale şi spirituale ale societăţii, 
de structura şi interacțiunea grupurilor formale în fiecare treaptă istorică 
a devenirii formațiunilor sociale. 

In cadrul acestui sistem de structuri organizaționale deosebim două 
niveluri fundamentale (instituțiile şi organizaţiile), la rândul lor, fiecare 
în parte, subordonând un evantai larg de alte niveluri sau forme 
organiziționale. 

1) Instituţii sociale. Acestea sunt structuri organizaționale cu 
caracter formal (funcţionează pe temeiul unor sisteme de norme instituite 
prin tradiţie sau elaborate deliberat), pe care grupurile sau comunităţile 
umane le constituie conştient dar din necesitate, pentru a le mijloci 
dobândirea unor grade superioare de eficienţă în raporturile dintre ele, 
precum şi în activitatea de producere a bunurilor şi valorilor materiale şi 
spirituale. In afara unui grup restrâns de membri ai colectivităților sociale 
cărora le aparțin, aleşi sau impuşi acestora pentru a le reprezenta interesele 
şi aspiraţiile la nivel decizional, instituţiile (îndeosebi în societățile 
moderne) folosesc şi câte o categorie de specialişti profesionalizaţi în 
probleme de administraţie, precum şi un aparat tehnico-administrativ 
destinat să asigure funcționalitatea optimă a sistemului de norme care le 
guvernează activitatea. O dată constituite, instituțiile capătă o relativă 
autonomie; la activitatea lor, membrii grupurilor sau comunităților cărora 

le aparţin aderă obligatoriu, indiferent dacă le înțeleg sau nu semnificaţia 
şi rolul social. 

Instituţiile pot fi clasificate în funcţie de tipologia acţiunilor sociale 
a căror eficienţă o mediază: administrative, economice, juridice, militare, 
de învățământ şi cultură, ştiinţifice, medicale şi de ocrotire a sănătăţii, 
de cult etc. Mare parte dintre acestea — îndeosebi în societăţile 
contemporane — au integral sau parțial caracter de stat, fiind subordonate 
statului sau controlate de stat, el însuşi conceput, după cum am menţionalt, 
ca un complex instituțional. 

O categorie aparte de structuri organizaționale cu caracter instituțional 
o constituie întreprinderile. Mediind acțiunea umană în sfera producției 
materiale, la activitatea lor participarea oamenilor este liber consimțită, dar 
totdeauna dictată de necesitate (indiferent de gradul de înțelegere a acesteia), 
individuală şi nu numai socială. Aceasta cu atât mai mult în condiţiile 
procesului, accentuat în epoca noastră, de socializare a producţiei, în care, 
la producerea unor bunuri sau valori participă cooperat un număr mare de 
oameni de diverse specialități şi de diferite niveluri de pregătire profesională. 
De aceea, din nevoia integrării în procesul muncii, sub imperiul necesității 
imanente a fiecărui individ de a se realiza profesional şi social, precum şi 
din necesităţi de trai (în vederea participării la repartiţia bunurilor de consum, 
material şi spiritual), angajarea în sistemul organizațional al muncii (ca 
producător, organizator) pe care îl oferă întreprinderea devine o condiţie 
acțională şi existenţială a tuturor membrilor societății. 

In contextul restructurărilor actuale în ordinea democratică internă 
şi internaţională, fie că aparțin unor persoane particulare, fie unor 
organizaţii, fie statului, întreprinderile îşi desfăşoară tot mai mult activitatea 
sub control social, care se manifestă direct sau indirect, asumându-și 
asemenea atribuţii atât statul sau chiar instituţii interstatale, cât şi societatea 
civilă. Menţionăm, în această privință, că modalitățile de control social în 
activitatea întreprinderilor depinde hotărâtor de caracterul orânduirii 
sociale, de natura structurii organizaționale de ansamblu specifice acesteia. 

Pe linia desprinderii întreprinderilor ca o categorie aparte de 
instituţii, menţionăm că prezintă statut, trăsături şi atribuții sociale 
asemănătoare cu instituţiile bancare, financiare şi de credit, comerciale, 
de cooperare economică internă şi internațională etc. Cu particularitatea 
că, în societățile democratice contemporane organizate pe principiile 
economiei de piaţă, aceste instituţii intervin din ce în ce mai mult în 
stimularea şi reglementarea unor raporturi economice intracomunitare 
şi intercomunitare — din care cauză ele sunt, în aceiaşi măsură, tot mai 
mult supuse controlului unor organisme fiscale de stat — sub aspectul 
legalității funcționării lor în raport cu sistemele normative existente. 

2. Organizaţii. Acestea sunt structuri organizaționale cu caracter 
formal, la care oamenii aderă liber, voluntar, în funcţie de interesele lor 
individuale sau colective. Adeziunea la o anumită organizaţie incumbă 
însă respectarea sistemelor de norme ce la guvernează activitatea, precum 
şi obligativitatea de a se supune competenţei organelor de conducere şi 
instituțiilor care aparțin acelei organizații. 

Organizațiile se pot clasifica în raport cu tipurile de acţiune umană 
pe care le mijlocesc şi cu sfera de interese pe care le obiectivează în 
raporturile dintre membrii grupului pe care-l reprezintă, precum şi dintre 
aceştia şi alte grupuri sau categorii sociale. Se disting astfel: organizații 
politice (acestea prezentând un evantai complex, de la asociaţii, până la 
partide politice); organizaţii civice (sindicale, de tineret, de femei, 
asociaţii sau fundaţii culturale, educaţionale, de ocrotire a sănătăţii, a 
mediului ecologic, asociaţii sportive etc.); organizaţii profesionale, de 
creaţie şi de cercetare etc. In structura organizaţională a societăţii 
funcţionează şi organizaţii economice, militare, religioase. În funcţie 
de comuniunea intereselor a căror eficiență o mijlocesc, organizațiile au 
fie caracter grupal, fie caracter comunitar (naţional şi internațional). 

Organizațiile politice dispun uneori de instituţii cu caracter juridic, 
militar, de învățământ şi de cultură şi chiar de anumite instituţii sau 
întreprinderi economice care au un statut independent faţă de stat. Prin 
intermediul acestor unități instituţionale, organizațiile dispun de o 
anumită putere economică şi ideologică ce le favorizează sporirea 
influenţei în viaţa socială şi — pe această bază — a posibilităţilor de a 
reclama participarea la puterea de stat. 

Organizațiile politice, îndeosebi partidele, pot căpăta valoare 
macro-instituţională (statală) în măsura în care participă la exercitarea 
puterii, la conducerea politică a societăţii. In condiţiile în care dețin 
puterea, competenţa lor se extinde asupra întregii comunități statale, 
păstrându-şi însă caracterul de structuri organizaționale cu caracter grupal 
şi desfăşurându-şi activitatea în conformitate cu aria intereselor acestora. 
De asemenea, adeziunea la programul lor a membrilor grupului respectiv 
rămâne — în continuare — nonobligatorie, liber consimțită. 

Pe lângă partidele şi organizațiile politice care deţin puterea sau 
participă la puterea de stat, având astfel o funcţie sistemică la nivelul 
acestuia, partidele politice care se împotrivesc politicii (economice, 
sociale şi ideologice) a statului respectiv, aflându-se astfel în situaţia de 
partide de opoziţie sau chiar de organizații care acționează în ilegalitate, 
au, de asemenea, funcție sistemică la nivel macrosocial. Deoarece prin 
activitatea lor ating nemijlocit sfera intereselor comunităţii de stat, punând 
structura sa organizațională de ansamblu în stare de deschidere spre 

schimbare şi autoreglare funcțională, fapt pentru care şi aceste partide 
(de opoziție) au o foarte mare importanţă în viaţa socială. 

Alături de partide, în viaţa socială contemporană un rol important 
revine organizaţiilor sindicale, de tineret, de femei, diferitelor asociaţii 
profesionale şi de creaţie, culturale şi sportive, tuturor organizaţiilor civice 
care promovează şi apără interesele grupurilor sociale cărora le aparţin. 

De cele mai multe ori, activitatea acestor organizații poate fi 
influenţată de organizațiile politice, de partidele angajate în lupta pentru 
putere. De aceea, în lupta pentru cucerirea sau menţinerea puterii, aceste 
partide caută să atragă organizaţiile civice, folosindu-le ca aliaţi în 
susținerea programelor lor. O asemenea tactică a alianțelor, cu 
organizațiile civice este practicată cu abilitate (uneori prin mijloace 
manipulatorii) în viaţa politică, inclusiv în cea specifică societăților 
democratice contemporane. 


2. Tipologia și sistemul 
structurilor organizaționale 


1) Clasificarea structurilor organizaționale. Clasificarea structurilor 
organizaționale poate fi întreprinsă, în primul rând, din perspectiva 
tipologiei acțiunilor sociale cărora acestea le mediază un nivel înalt de 
eficiență. Luând ca temei al clasificării tipologia principalelor genuri de 
acţiuni sociale pe care le cunoaşte societatea în epoca contemporană, rezultă 
următoarele tipuri principale de structuri organizaționale: 

a. Intreprinderi şi instituţii economice — având rolul de a mijloci 
participarea la procesul producţiei bunurilor materiale şi al mijloacelor 
de producţie a acestora, precum şi la mijlocirea schimburilor de activităţi 
(de bunuri şi valori economice). In funcţie de tipologia complexă a 
activităţilor productiv-materiale se structurează întreprinderi industriale, 
agricole, de construcţii, de transporturi şi comunicaţii etc. In cadrul 
organizațional al relaţiilor de schimb, societatea dispune de un sistem 
de instituţii financiare şi de credit, bancare, de comerț şi de cooperare 
economică, organizaţii cooperatiste de producţie şi de consum etc.; 

b. Organizaţii şi instituţii de cercetare şi de creaţie în sfera tuturor 
domeniilor valorice, care mijlocesc — în cadrul unei diviziuni a muncii 
intelectuale — progresul cunoaşterii ştiinţifice şi tehnologice şi producerea 
valorilor spirituale. Dintre acestea, menționăm asociaţiile, uniunile şi instituțiile 
de cercetare şi de creaţie, profilate pe diverse domenii ale ştiinţelor şi artelor, 

c. In strânsă legătură cu activitatea structurilor organizaționale care 
mijlocesc creaţia valorilor spirituale, un rol important în viaţa socială îl au 
organizaţiile şi instituţiile culturale. Acestea mijlocesc accesul unor categorii 


130 


Universitatea Spiru Haret 


largi ale populaţiei la informaţie şi la valorile culturale, comunicarea şi 
propagarea acestor valori, folosirea disponibilităților lor cognitive, estetice 
şi etice în procesul de educare a conştiinţei sociale a oamenilor, de ridicare 
a nivelului de cultură şi a orizontului lor de cunoaştere. In sistemul său 
organizațional, societatea dispune de un evantai complex de asemenea 
structuri, cuprinzând: fundații şi asociaţii culturale, case de cultură şi de 
creaţie, instituţii editoriale, de presă şi radioteleviziune etc.; 

d. Organizaţii şi instituţii de învățământ, care îşi asumă sau cărora 
societatea le încredinţează sarcina de a instrui şi educa tânăra generaţie, 
de a pregăti profesional cadre de specialişti pentru toate domeniile 
activităţii economice şi sociale. In ansamblul instituţiilor educaţionale, 
şcoala (organizată pe diverse niveluri) ocupă un loc central; 

e. Organizaţii şi instituţii de cult, care mijlocesc relaţiile în sfera 
fenomenului religios ale adepților diferitelor culte. Instituţiile principale 
care funcționează în domeniul activităţilor religioase sunt biserica, 
templul ş.a. Fiecărui cult îi corespund anumite organizaţii şi instituții 
religioase, acestea din urmă dispunând — de regulă — de un sistem 
organizaţional centralizat la nivel naţional sau internaţional. 

f. Organizaţii şi instituții politice*, care mijlocesc participarea 
diferitelor grupuri sociale, în funcție de interesele proprii, la viaţa politică, 
la exercitarea sau cucerirea puterii şi, în funcţie de aceasta, prin 
intermediul instituțiilor centrale şi locale ale puterii (parlamentul, 
guvernul, consiliile administraţiei regionale şi locale), la mecanismul 
de funcționare a statului. 

g. În sistemul autonomiei puterilor în stat, care funcționează în 
societăţile democratice actuale (alături de puterea legislativă şi 
puterea executivă, funcționează şi puterea judecătorească), un rol 
important îl au instituțiile juridice — acestea, în spiritul principiilor 
de drept, intervin în reglementarea raporturilor juridice dintre oameni 
şi dintre ei şi societate. 


* Locul pe care structurile organizaționale politice şi juridice îl ocupă în clasificarea 
de mai sus nu semnifică subordonarea lor faţă de celelalte tipuri de structuri 
organizaționale. Prin specificul funcţiei lor, aceste structuri au, dimpotrivă, atribuţii 
sistemice, intervin în dirijarea întregului sistem al relaţiilor şi acțiunilor sociale şi nu 
numai al celor economice. În funcţie de interesele grupale sau comunitare pe care le 
reprezintă, instituţiile şi organizaţiile politice şi juridice înrâuresc şi îşi subordonează, în 
anumite limite, toate celelalte tipuri de structuri organizaționale, influențează direct cadrul 
administrativ de instituire şi funcţionare a acestora în sistemul de ansamblu al societății. 
De aceea, definirea conţinutului şi specificului structurilor organizaționale cu caracter 
politic şi juridic presupune prezentarea prealabilă a celorlalte niveluri structurale ale 
sistemului organizaţional al societăţii în raport cu care ele au o funcţie sistemică, 
desvăluindu-li-se, astfel, pe de-a-ntregul, funcționalitatea. 

Totalitatea structurilor organizaționale cu caracter politic, împreună 
şi pe temeiul concepțiilor politice, a ideologiilor şi normelor politice, formează 
domeniul politicului — principalul domeniu al suprastructurii unei societăți, 
nemijlocit determinat şi corelat cu structura (economică) a acesteia —, tot 
astfel cum structurile organizaționale cu caracter juridic, împreună cu şi pe 
temeiul concepțiilor şi normelor juridice, formează domeniul suprastructurii 
juridice, nemijlocit corelată cu suprastructura politică a societății. 

Dintre structurile organizaționale cu caracter politic amintim: 
organizațiile şi partidele politice, precum şi organele centrale ale partidelor 
politice care au statut instituţional (consiliul central, biroul sau comitetul 
executiv etc.), diverse modalități organizaționale statale de reprezentare 
politică (monarhia, preşedinţia), precum şi, în funcție de natura regimului 
politic, organele supreme ale puterii de stat (cum sunt: parlamentul sau 
camera reprezentaţilor — în calitate de for legislativ); organele locale ale 
puterii de stat (cum sunt: primăriile, consiliile regionale, municipale, 
orăşeneşti, comunale); instituţiile de conducere administrativă — în calitate 
de instanţe executive (guvernul, ministerele, diverse departamente centrale 
şi locale pe probleme ale dezvoltării economice şi sociale, organele 
executive ale consiliilor locale etc.). Dintre instituțiile de drept menţionăm: 
tribunalele şi judecătoriile, procuraturile, barourile de avocaţi, notariatele, 
instituţiile de detenţie şi de reeducare etc. 

Dată fiind ponderea hotărâtoare a statului în macrostructurarea 
organizaţională a societăţii, structurile organizaționale pot fi clasificate şi 
din punctul de vedere al modului în care acestea participă direct sau nu la 
activitatea statului. Distingem, în acest sens, două tipuri de structuri 
organizaționale: statale şi nestatale. De regulă, instituțiile juridice, militare, 
de apărare internă, mare parte dintre instituţiile de învățământ şi cultură, 
într-o anumită măsură şi cele de cercetare şi de creaţie, precum şi — în 
anumite limite — unele instituţii şi întreprinderi economice, bancare şi de 
schimb care au valoare strategică macrosocială, sunt structuri 
organizaționale statale. Există însă şi situații în care unele dintre acestea 
aparțin unor fundaţii şi organizaţii nestatale, îndeosebi organizaţiilor care 
nu participă la sistemul instituţional al statului. 

Structurile organizaționale sunt dispuse ierarhic, potrivit rolului 
pe care îl au în potenţarea realizării intereselor şi aspirațiilor majore ale 
grupurilor cărora le aparţin. Dintre ele, cele politice sunt situate în centrul 
sistemului organizaţional al societăţii, celor care participă la putere 
subordonându-li-se, direct sau indirect, structurile administrative cu 
funcţii executive la toate nivelurile organismului social. De aceea, în 
măsura în care intervin în modul cel mai direct în sfera intereselor 
fundamentale ale diferitelor grupuri sociale sau ale comunității statale, 

organizaţiile şi instituţiile politice au o pondere hotărâtoare în 
configurarea fizionomiei organizaționale de ansamblu a societăţii, având, 
astfel, o funcţie sistemică în raport cu întreaga societate. 

Organizațiile şi instituțiile politice cu caracter grupal, îndeosebi 
partidele politice, au o funcţie sistemică, ele instituindu-şi în care unele 
din grupurile sociale ale comunităţilor statale cărora le aparțin au interese 
potrivnice celor care dețin puterea şi îşi instituie organizații politice 
proprii. Aceasta pentru că, deşi nu decid hotărâtor la nivel decizional şi 
legislativ, acționează ca factor de opoziționare, de corijare şi control în 
direcția echilibrării jocului politic la scara întregului social. 

Strâns legat de structurile instituționale cu caracter politic de nivel 
comunitar funcţionează instituţiile juridice. Acestea sunt, de fapt, de interes 
comunitar, fiind subordonate statului, ele funcţionând ca instrumente ale 
obiectivării intereselor convergente ale tuturor membrilor comunității 
statale. De altfel, trebuie subliniat că, de regulă, în societățile democratice 
actuale, numai statul dispune de structuri instituţionale juridice. Unele 
instrumente justiționale deţin, însă, şi organizațiile politice grupale, 
indiferent dacă participă sau nu participă la sistemul de guvernământ, 
acestea au însă o competenţă restrânsă şi se exercită numai dacă membrii 
organizaţiei respective le acceptă şi se supun (liber consimțit) sistemului 
de coerciţie pe care aceste instituții îl aplică. In schimb, coerciţia pe care o 
aplică instituţiile juridice statale, sistemul legislativ şi judecătoresc pe care 
acestea îl reglementează au putere de competenţă şi se exercită obligatoriu 
asupra tuturor membrilor comunității de stat. 

Corelaţia dintre instituţiile juridice şi cele politice cu caracter comunitar 
este aşa de strânsă încât normele cu care operează statul în reglementarea 
raporturilor dintre membrii societății au, deopotrivă, caracter politic şi juridic. 
De exemplu, Constituţia unei ţări este un sistem de norme cu caracter politic 
comunitar, emană din structura regimului politic, dar are, deopotrivă, valoare 
şi finalitate juridică; astfel de norme, deşi politice, sunt reglementate prin 
intermediul instituțiilor juridice şi oferă premisa fundamentală a întemeierii 
întregii legislații. Prin intermediul normelor constituționale, statul guvernează 
mecanismul funcțional al tuturor celorlalte structuri organizaționale 
subordonate; în reglementarea raporturilor cu diverse organizații şi instituţii 
cu caracter nestatal, statul se foloseşte, de asemenea, de mijlocirea instituțiilor 
juridice — întrucât acestea, la rândul lor, operează pe temeiul legislației 
izvorâte din normele constituționale. 

2) Statul şi partidele politice. In sistemul structurilor organizaționale 
o pondere deosebită au statul şi partidele politice; acestea subordonează 
sau influențează toate celelalte niveluri organizaționale, desemnând 
fizionomia suprastructurii de ansamblu a unei formațiuni sociale. 

a. Statul. După cum am văzut, statul nu este o instituţie alături de 
altele, ci un complex instituțional, respectiv, un sistem organizaţional 
care subordonează organizaţii şi instituţii, în funcţie de tipologia 
acțiunilor sociale pe care le stimulează prin exercitarea funcţiilor sale. 
Dintre acestea, menţionăm: un ansamblu de organizaţii şi instituții politice 
prin care se exercită puterea de stat; un complex instituţional juridic; un 
sistem de instituţii militare; un sistem de instituţii de cultură şi învățământ, 
de cercetare şi creaţie; o rețea complexă de întreprinderi şi instituții 
economice cu caracter strategic; un complex organizațional cu atribuţii 
administrative (dintre acestea, un rol important revine ministerelor cu 
funcţii economico-organizatorice, cultural-educative, de cooperare 
internă şi internațională, de reglementare şi de apărare a ordinii etc.); 
diferite consilii cu atribuții de conducere a diferitelor activităţi sociale. 

Sub raport funcţional, organizaţiile şi instituțiile prin care se 
exercită puterea influenţează conţinutul şi funcţiile celorlalte structuri 
organizaționale ale statului, determină caracterul, atribuțiile şi dinamica 
acestora. De aceea, grupurile sociale care dețin puterea (mai ales în 
procesul de tranziţie spre instituirea statului de drept) au tendinţa să 
folosească în interesul lor structurile organizaționale subordonate statului. 
De aici rezultă tendinţele acestora de a-şi exercita controlul asupra 
întregului complex al relaţiilor sociale. 

Sub aspect administrativ, în concordanţă cu interesele comunitare şi 
uneori ale forțelor sociale care dețin puterea, prin intermediul ministerelor 
şi altor instituţii centrale cu profil economico-organizatoric, statul 
reglementează activitatea întreprinderilor şi a instituțiilor economico- 
financiare centrale sau a celor dispuse în plan teritorial; prin intermediul 
ministerelor şi altor instituţii centrale cu profil cultural-educativ, statul 
reglementează funcţionarea organizațiilor şi instituțiilor de învățământ şi 
de cultură — dispuse în plan teritorial; prin intermediul ministerelor cu 
funcţii de apărare (internă şi externă), statul reglementează în plan central 
şi teritorial funcționarea unor unități armate, asigurând totodată (în 
condiţiile periclitării din exterior a suveranității naționale şi de stat) şi 
pregătirea pentru apărare a întregii populaţii; prin intermediul ministerelor 
şi altor instituţii centrale cu caracter juridic, statul reglementează întreaga 
reţea de instituţii juridice dispuse la diferite niveluri ierarhice în teritoriu, 
acestea având rolul de a veghea la respectarea de către toţi cetățenii 
(indiferent dacă aceştia participă la exercitarea puterii sau dacă aceasta le 
aparține sau li se opune) a prevederilor constituționale şi a legislaţiei 
specifice tuturor domeniilor de activitate socială. 

b. Partidele politice. In condiţiile în care participă la sistemul 
organizațional al statului în calitate de partide de guvernământ, deşi pare 

paradoxal într-un stat de drept, partidele politice tind să influenţeze toate 
structurile organizaționale subordonate statului, în toate verigile acestuia, 
începând de la nivelul organelor superioare ale administraţiei de stat până 
la nivelul administraţiilor locale ale puterii de stat. Din această cauză, ele 
dobândesc funcții sistemice la nivelul organizării întregii societăți. 

Partidele politice pot exercita o influență la nivel sistemic şi în 
condițiile neparticipării la puterea de stat; anume, atunci când, prin 
programul şi strategia lor, îşi fixează obiective care oferă perspective de 
realizare unor grupuri şi categorii sociale mai largi — datorită cărui fapt, 
pe baza unor interese fundamentale comune, aceste grupuri sprijină aceste 
partide în vederea cuceririi puterii. O astfel de influenţă (a unui partid şi 
asupra altor categorii sociale decât asupra celei căreia îi aparţine) se 
exercită diferit: nemijlocit (în condiţiile în care este partid de 
guvernământ), mijlocit (în condiţiile în care se opune partidelor de 
guvernământ, dar promovează programe şi principii de acţiune care 
răspund unor cerințe obiective ale realizării ţelurilor lor). 

Sub acest aspect, se practică (în sistemele sociale cu caracter 

democratic în care funcționează statul de drept) principiul 
pluripartidismului în tactica alianțelor sau a coaliţiilor de partide, atât de 
la putere cât şi din opoziţie. 
- c. Atribuţiile specifice şi relațiile dintre stat şi partidele politice. 
In structura organizaţională a unei societăţi există o interacțiune între 
activitatea statului şi cea a partidelor politice. Aceasta se manifestă 
constant începând din epoca modernă şi se evidenţiază, din ce în ce mai 
accentuat, în epoca contemporană, în care partidele politice ocupă un 
loc central în organizarea de stat, ele fiind instrumentele prin care diverse 
grupuri sociale deţin şi îşi exercită puterea în stat. Dar, deşi există multe 
domenii de interferență, există şi deosebiri de natură funcţională între 
atribuţiile statului şi cele ale partidelor politice (în acest cadru ne referim 
la partidele de guvernământ). 

Astfel: statul este un complex organizațional care îndeplineşte un 
evantai larg de atribuţii acționale, stimulând nemijlocit următoarele tipuri 
de acțiuni sociale: acțiunea politică — în raporturile (politice) ale forțelor 
sociale care deţin puterea cu alte forțe sociale care aparțin aceleiaşi comunități 
umane, precum şi în raporturile de natură politică cu alte state sau comunităţi 
umane; acțiunea juridică — în raporturile statului cu toți membrii comunității 
statale sau în relaţiile (juridice) dintre membrii comunității respective, precum 
şi în raporturile de natură juridică cu alte state; acțiunea armată — de 
reglementare a ordinii interne şi de apărare sau de cucerire (în funcţie de 
caracterul statului şi de natura ordinii internaţionale); acțiunea productivă 
şi economică — de orientare a strategiei dezvoltării economice de ansamblu 

şi de coordonare legislativă a activităţii întreprinderilor şi instituțiilor 
productive, de schimb şi cooperare internă şi internațională, financiare şi de 
credit, bancare etc. (de asemenea, în funcţie de natura statului şi de 
reglementările legislative internaţionale); acțiunea cultural-educativă — de 
formare profesională a cadrelor, de educare morală, civică şi patriotică a 
tinerei generaţii şi a tuturor celorlalți membri ai societății, în strânsă legătură 
cu promovarea sistemelor de valori concordante cu criteriile progresului; 
acțiunea administrativ-organizațională — la nivelul tuturor sectoarelor de 
activitate (economică, politică, culturală şi educativă etc.) pe întregul teritoriu 
şi la toate nivelurile administrativ-teritoriale. 

In schimb, partidele politice au atribuţii acţionale diferite, stimulând 
nemijlocit următoarele tipuri de acţiuni sociale: acțiunea politică — în 
raporturile cu alte partide şi organizații politice, aceasta manifestându- 
se (în funcţie de caracterul forțelor sociale pe care le reprezintă) fie ca 
acțiune înnoitoare, fie ca acţiune conservatoare la nivelul de ansamblu 
al societăţii (uneori deosebirile dintre opţionale politice ale unora sau 
altora dintre partide fiind de metodă, sau de tactică şi strategie); acțiunea 
cultural-educativă (îndeosebi sub aspect ideologic) — în vederea 
mobilizării, pe baze afective şi raţionale, a membrilor forțelor sociale pe 
care le reprezintă, la acţiune politică (practică) nemijlocită; acțiunea 
armată — insurecţională (în condiţiile unor procese revoluţionare de 
schimbare radicală a sistemului social şi politic) sau de conservare a 
unor rânduieli social existente (în cazurile în care puterea practică 
regimuri totalitariste şi dictatoriale care împiedică procesele de 
emancipare socială şi de realizare a condiției umane). Cu particularitatea 
că acţiunea insurecțională se impune numai în cazul în care puterea 
conservatoare se împotriveşte procesului înnoitor de restructurare de 
ansamblu a raporturilor economice şi politice. 

Acestor atribuţii acţionale, în condiţiile în care partidele participă sau 
dețin integral puterea în stat, li se adaugă şi altele care cad sub incidenţa 
atribuţiilor (funcțiilor) statului. Dintre acestea, menționăm, îndeosebi, aportul 
pe care ele îl au nemijlocit în stimularea activităților statului în domeniile 
economic, juridic, cultural-educaţional şi, mijlocit, sub aspect administrativ- 
organizatoric. Cu particularitatea că, în acest din urmă domeniu, îşi asumă 
doar atribuţii de influențare politică a deciziilor puterii executive a statului — 
atribuțiile administrative rămânând de competenţa administraţiei de stat. 

Astfel, partidele politice îşi interferează funcțiile lor cu ale statului 
doar parţial, şi aceasta numai în condițiile în care ele devin partide de 
guvernământ, păstrând în continuare deosebiri de conţinut şi de 
competenţă între ele şi stat în ceea ce priveşte rolul lor în viaţa economică, 
socială şi spirituală a comunității. 

3. Rolul structurilor organizaționale 
în viaţa socială 


Beneficiind de sisteme de norme eficient alcătuite şi relativ riguros 
aplicate în raporturile dintre oameni, structurile organizaționale intervin 
activ în dialectica vieții sociale, ele fiind instrumente colective ale acţiunii 
grupurilor sociale, mijloace principale prin care factorul subiectiv 
(oamenii) intervin în dinamica (determinismul şi dezvoltarea) factorului 
obiectiv (a societăţii). 

Alături de condiții (materiale şi spirituale) şi norme (acestea din 
urmă fiind implicate în mecanismul lor de funcţionare), structurile 
organizaționale alcătuiesc ansamblul factorilor situaționali ai 
sistemului global al activităţilor sociale, antrenând în calitate de agenți 
ai acțiunii la nivelul macrosistemului social, grupuri mari de oameni 
sau chiar comunități umane. Cuprinzând un complex de instituții 
(economice, politice, juridice, administrative, de învățământ şi 
culturale, de cercetare, de creaţie artistică, de cult), precum şi un sistem 
de organizaţii (uniuni, asociaţii, partide) politice, civice, profesionale, 
structurile organizaționale mijlocesc: integrarea oamenilor într-o 
activitate socială utilă; participarea lor organizată la diviziunea 
profesională a muncii; cooperarea şi schimbul de activităţi în condiţiile 
adâncirii procesului de diferențiere şi specializare profesională; 
corelarea intereselor individuale cu cele colective şi subordonarea 
energiei creatoare a membrilor colectivităţii unor țeluri fundamentale 
comune; promovarea intereselor membrilor grupului cărora le aparţin 
în raporturile cu alte grupuri, precum şi reglementarea raporturilor 
dintre membrii aceluiaşi grup; amplificarea şi adâncirea potenţelor 
umane, a capacităţilor individuale şi colective ale oamenilor de a stăpâni 
procesele naturale şi sociale, de a dirija şi controla acțiunea legilor 
obiective în concordanţă cu cerințele subiective, acestea din urmă fiind 
totdeauna dependente de aspiraţiile grupurilor sau comunităţilor cărora 
le aparţin respectivele structuri organizaționale (fiecare grup social 
are un model propriu de înţelegere şi propulsare a condiţiei umane, de 
emancipare a omului în raporturile sale cu natura şi societatea). 

Aşadar, structurile organizaționale mijlocesc intervenţia factorului 
subiectiv în structura şi dinamica obiectivă a societăţii, mijlocesc 
raporturile dintre grupuri sau categorii sociale, precum şi dintre 
comunități umane. 

O atare mijlocire se exercită pe mai multe planuri: în relaţia cu 
structurile economice, comunitare şi de grup; din perspectiva sistemului 
de ansamblu al acțiunilor sociale; din punctul de vedere al raporturilor 

dintre structurile organizaționale ale diferitelor grupuri sociale; sub 
aspectul rolului structurilor organizaționale în statul de drept. 

a. Structurile organizaționale şi structurile economice, comunitare 
şi de grup. Instituţiile, structurile organizaționale, în general, s-au 
constituit o dată cu trecerea de la stadiul de cooperare primitivă a 
oamenilor în procesul muncii, la cooperarea bazată pe diviziunea socială 
a muncii, care a stimulat şi o diviziune economică, politică şi ideologică, 
o diversitate de idealuri şi aspirații de realizare şi înfăptuire individuală 
şi colectivă. Odată constituite, ele au devenit însă nu numai instrument 
necesar pentru sporirea eficienţei activităților sociale în care oamenii 
cooperează (distribuindu-şi atribuţiile şi competențele), ci şi mijloace 
operaţionale de perfecţionare a relațiilor lor sociale, a raporturilor 
materiale şi spirituale dintre ei. De aceea, dacă inițial ele au fost mijloace 
ale acţiunii la nivel comunitar (s-au structurat ca modalităţi 
organizaționale colective care serveau interesele întregii comunităţi), 
pe măsura adâncirii diviziunii sociale a muncii, care s-a ipostaziat într-o 
diviziune grupală în sânul aceleiaşi comunităţi, au devenit şi instrumente 
cu caracter grupal, având rolul de a media îndeosebi obiectivarea 
intereselor grupurilor sociale, fie de a menţine puterea, fie de a o cuceri 
în cadrul comunității. 

Cu toate acestea, structurile organizaționale (şi îndeosebi 
instituțiile) care au dobândit caracter grupal, indiferent dacă participă 
sau nu la exercitarea puterii, au mai păstrat şi funcții comunitare — în 
măsura în care interesele grupurilor sociale cărora le aparţin coincid, în 
anumite momente istorice şi în anumite privinţe, cu interesele întregii 
comunităţi. Aceste disponibilităţi comunitare ale instituţiilor se 
manifestă, cu precădere, în raporturile intercomunitare. 

In această perspectivă, se poate conchide că structurile 
organizaționale au — în anumite condiţii istorice şi sociale — o dublă 
funcţionalitate. Pe de o parte, sunt instrumente comunitare de acțiune 
socială, care mijlocesc cooperarea existenţială şi acțională a membrilor 
unei comunități în asamblul ei, inclusiv în raporturile ei cu alte comunități, 
iar pe de altă parte, sunt instrumente de grup, prin intermediul cărora 
membrii grupului cooperează şi îşi reglementează eficient raporturile 
dintre ei, fie pentru a-şi asigura supremaţia asupra altor grupuri (în cazul 
celor care deţin puterea politică şi economică), fie pentru a lupta î împotriva 
supremației altora, pentru emanciparea politică şi economică proprie 
(în cazul grupurilor aservite politic şi economic). 

De regulă (deci sunt posibile şi excepţii, mai ales în societăţile 
democratice), pe plan teoretic şi ideologic, grupurile care deţin puterea au 
căutat, totdeauna, să mistifice esenţa grupală a structurilor organizaționale 

şi să prezinte propriile organizaţii şi instituții ca pe nişte instrumente 
acţionale ale întregii comunități, pretinzând că ele ar servi, deopotrivă, 
interesele tuturor membrilor societăţii sau, oricum, ale majorităţii 
structurilor grupale ale acesteia. În această privință, aceste structuri 
organizaționale (aflate la putere) manifestă tendinţa de a impune un 
ansamblu de reglementări, de legi şi dispoziţii normative cu caracter formal, 
prin care penalizează acțiunile sau chiar atitudinile protestatoare ale 
grupurilor sociale (aflate în opoziţie) care au interese diferite şi chiar opuse, 
prezentându-le demagogic pe ale lor drept interese comunitare. 

Datorită exercitării unui sistem instituționalizat de constrângeri 
şi, ca urmare, a efectelor unei intense activităţi de propagandă a celor 
care deţin puterea, se ajunge uneori la un fetişism instituţional şi 
organizaţional, la un fenomen de înstrăinare politică şi ideologică cu 
efecte inhibitorii asupra procesului de schimbare şi înnoire socială. 

Intrucât între relațiile sociale şi structurile organizaționale se 
stabilesc — după cum am văzut — raporturi de determinare de tipul celor 
dintre condiţiile şi mijloacele acțiunii, astfel de raporturi se stabilesc şi 
între relațiile economice şi instituțiile sociale. Pe de o parte (deoarece 
natura mijloacelor depinde cauzal de natura condiţiilor acţiunii), 
instituţiile depind de caracterul relaţiilor sociale, iar pe de altă parte 
(deoarece mijloacele influenţează condiţiile acțiunii), instituţiile 
impulsionează dezvoltarea relațiilor sociale şi, în primul rând, a celor 
economice şi, prin medierea acestora, a tuturor celorlalte relații care 
configurează sistemul de ansamblu al vieţii sociale. 

Precizăm, totodată, că raporturile dintre relațiile sociale şi 
structurile organizaționale nu sunt univoce şi unilineare. 

Astfel, structurile organizaționale oglindesc rațional şi potenţează, 
de asemenea rațional, funcţionalitatea eficientă a relațiilor sociale. Iar 
raționalitatea care mediază complexul de retroacțiuni dintre relațional 
şi organizaţional, fiind motivată de interese şi aspirații de grup sau 
comunitare, este dimensionată nu numai cognitiv, ci şi axiologic. 

b. Structurile organizaționale şi sistemul acţiunilor sociale. Activitatea 
organizațională are o mare importanţă în sistemul de ansamblu al acțiunilor 
sociale. Deoarece, fără să aibă o eficiență socială şi umană directă, potențează 
şi oferă cadrul social al eficienței celorlalte tipuri de acţiuni umane şi, în 
primul rând, a acțiunilor nemijlocite (productive, social-politice, instructiv- 
educaționale etc.). De aceea, într-o clasificare generală a acţiunilor sociale, 
activitatea organizațională poate fi definită ca acțiune socială mijlocită 
(mijlocitoare de eficiență socială şi umană celorlalte tipuri de acţiuni). 

Oglindind relaţiile sociale ale unei societăţi, structurile 
organizaționale, îndeosebi instituțiile, potenţează, totodată — după cum 

am arătat — aceste relaţii, le consolidează şi le stimulează efectele 
eficientizatoare. Prin intermediul relaţiilor sociale, ele influențează, de 
asemenea, acțiunea nemijlocită a oamenilor de transformare a naturii în 
vederea producerii bunurilor materiale necesare traiului. O dată cu 
aceasta, impulsionează şi mecanismul de ansamblu al dezvoltării modului 
de producţie, a tuturor condițiilor vieţii materiale a societăţii. In sfârşit, 
structurile organizaționale intervin activ în stimularea progresului vieții 
spirituale, a ştiinţei şi culturii, a raporturilor valorice şi a normelor de 
comportare morală şi socială a oamenilor. 

Structurile organizaționale, fiind mijloace ale acţiunii sociale a oamenilor, 
au şi rolul de a mijloci şi acțiunea individuală a acestora. La orice acţiune 
individuală cooperează, într-un fel sau altul, şi ceilalți indivizi ai grupului; 
individul se foloseşte de experienţa cognitivă şi practică a acestora, contribuind, 
totodată, prin acţiunea sa, la realizarea unei eficienţe colective. 

Agentul individual acţionează totdeauna în cadrul unui sistem 
organizaţional; realizarea îi este potențată de cadrul instituțional al societăţii, 
care i se impune chiar dacă individul nu-i înţelege rostul. Incadrându-se în 
anumite structuri organizaționale, individul acceptă spontan sau conștient 
chiar privaţiuni şi limitări ale libertăţii sale din partea acestora, în vederea 
potenţării energiilor proprii, realizării unor aspirații personale. 

In măsura în care oamenii ajung la înțelegerea funcţiilor sociale ale 
structurilor organizaționale, ei se raportează la ele (în funcţie de interese şi 
aspirații) fie aderând la structurile organizaționale existente (şi, ca atare, 
respectând conştient normele care le reglementează funcționalitatea), fie ţintind 
constituirea altora (şi, corespunzător, militând pentru înlocuirea sistemelor de 
norme organizaționale existente cu alte sisteme de norme) care să le fie 
dezirabile, să le mijlocească dobândirea unui spor de eficienţă. In aceste condiții, 
oamenii sunt, cu bună ştiinţă, de acord să-şi limiteze anumite libertăți personale 
pentru a dobândi o libertate colectivă, aceasta — la rândul ei — fiind cadrul 
obiectiv pentru potenţarea realizării libertăţii subiective, individuale. Libertatea 
devine, astfel, necesitate înțeleasă* ; altfel, ea nu poate fi aplicată individului, 
iar acesta nu o poate dobândi nici ca realitate şi nici ca aspirație. Condiţionând 
libertatea individului prin intermediul sistemelor de norme prin care-şi exercită 
atribuţiile, structurile organizaționale sunt, deci, cadrul obiectiv necesar al 
instituirii raporturilor acționale ale acestuia, instrumente ale dobândirii eficienţei 
(deci, ale cuceririi unei libertăţi reale şi concrete) nu numai pentru colectivitate, 
ci şi pentru individ. 

* Termenul de „înţelegere a necesităţii”, raportat la nivelul organizaţional al vieţii 
sociale, semnifică, aşadar, un domeniu de înţelegere dincolo de obiectivitatea legilor 
care guvernează viața socială, respectiv, are în vedere normativitatea, conştiinţa necesității 
normelor cu caracter organizațional. 

Prin funcţia sa de socializare a acţiunilor individuale, de 
integrare acțională a indivizilor în sistemul acţional al societăţii, 
activitatea organizaţională capătă, astfel, valoare sistemică în raport 
cu societatea, devine o măsură generală a gradului de eficienţă 
funcțională a unei societăți. 

Dependenţa (funcţională) a tuturor nivelurilor structurale ale 
vieţii sociale de natura structurilor organizaționale are o asemenea 
pondere în configurarea de ansamblu a unei formaţiuni sociale, astfel 
încât aceste structuri (organizaționale), şi mai ales instituţiile, pot fi 
considerate ca factor mediator în procesele de schimbare socială şi, 
respectiv, un criteriu al progresului social. In prelungirea argumentării 
acestei idei, s-ar părea că unul din factorii (şi criteriile) devenirii 
sociale este, deci, progresul organizaţional, perfecţionarea 
activităţilor organizaționale, a sistemului instituţiilor sociale. In 
funcție de acest sistem al instituţiilor şi organizaţiilor sociale, de 
natura intereselor pe care acestea le servesc, sunt puse în funcţiune 
şi sunt optimizate toate celelalte activităţi sociale, întregul complex 
al relațiilor care configurează societatea. 

c. Raporturile dintre structurile organizaționale ale diferitelor 
grupuri sociale (avem în vedere îndeosebi pe cele politice). Intre 
organizaţiile şi instituţiile grupurilor şi categoriilor sociale care au 
aceleaşi interese fundamentale se stabilesc raporturi de colaborare, şi, 
în anumite condiții, de alianţă (politică). Acestea se manifestă îndeosebi 
în condiţiile în care sunt puse în joc interesele lor comune sau, în cazul 
organizării unei strategii acționale, de asemenea comune, care să conducă 
la schimbări structurale în societate sau de regim politic care să le satisfacă 
astfel de interese. 

Evoluţia raporturilor de colaborare organizațională între diverse 
grupuri sociale este totdeauna funcție de natura tipurilor de relaţii 
sociale pe care acestea le preconizează, din care izvorăsc interesele pe 
care ele le apără. De regulă, când între grupurile aliate există deosebiri 
de vederi în ce priveşte modul de concepere a proprietăţii şi a căilor de 
stimulare a restructurării şi modernizării mijloacelor de producţie sau 
a infrastructurii de ansamblu a societăţii, cu repercutări directe asupra 
calităţii şi vieții, după dobândirea unor poziţii politice dominante la 
care anterior au aspirat în comun, interesele lor fundamentale încep să 
se opună şi adesea intră în conflict, fapt pentru care apar inevitabil 
raporturi de opoziţie (uneori radicală) şi între structurile lor 
organizaționale, raporturi care se pot adânci până la declanşarea unor 
conflicte (politice). Se pot da ca exemplu, în acest sens, raporturile 
dintre structurile organizaționale ale grupurilor social-democrate şi cele 

liberale sau între fiecare dintre acestea şi cele creştin-democrate în 
etapa actuală a tranziţiei din ţara noastră de după răsturnarea regimului 
economic şi politic totalitar. 

Intre structurile organizaționale ale grupurilor sociale care dețin 
puterea şi cele ale grupurilor dominate se stabilesc raporturi de opoziţie. 
Aceasta şi pentru că grupurile de putere deţin o supremație 
organizaţională, dispun preferenţial de instituţiile politice şi uneori 
juridice ale statului (cu toate că se proclamă de jure separaţia puterilor 
în stat), îşi subordonează reţeaua structurilor organizaționale de la nivelul 
principalelor domenii de activitate economică şi administrativă. De aceea, 
organizaţiile politice şi civice ale forțelor sociale din opoziţie se 
împotrivesc structurilor organizaționale ale forţelor sociale de la putere, 
obiectivul acestei opoziții fiind, în cele din urmă, accesul la putere şi, pe 
această bază, instaurarea lor într-o poziție dominantă în sistemul de 
organizare a vieţii sociale. 

Aşadar, deţinând puterea în stat, anumite forţe sociale pot stăpâni 
(sau înrâuri) şi întregul ansamblu instituțional care guvernează sistemul 
acțiunilor sociale asupra cărora statul îşi exercită guvernarea. Fapt care 
provoacă distorsiuni în funcționarea statului de drept, cu efecte nocive 
asupra democratismului de principiu al vieţii sociale. 

d. Structurile organizaționale în statul de drept (tendinţe şi limite 
actuale). Subliniem faptul că într-un stat de drept contemporan, aparatul 
administraţiei de stat la toate nivelurile organizaționale ale societăţii, 
precum şi justiţia, armata, poliţia, serviciile de informaţii, biserica şi, 
corespunzător, cadrele care lucrează în aceste domenii organizaționale, 
prin prevederi constituționale de rigoare, au, în principiu (de june) o 
totală autonomie faţă de partidele politice şi li se interzice atitudini 
favorizante ideologic în sens partinic, indiferent dacă aceste partide sunt 
de guvernământ sau sunt în opoziţie. Uneori, în realitatea socială 
nemijlocită, partidele care dețin puterea influenţează şi chiar acaparează 
posturile superioare de conducere ale acestor structuri organizaționale 
(nu numai la nivel central, ci şi local), prevăzute prin Constituţie a 
îndeplini funcții comunitare, în vederea servirii intereselor comune ale 
tuturor grupurilor sociale care fac parte din comunitatea de stat. Fapt 
pentru care, caracterul democratic al statului este, în asemenea cazuri, 
afectat în esența sa, favorizându-se fenomene de înstrăinare şi de fetişism 
organizaţional. Ceea ce conduce la pierderea încrederii cetăţenilor față 
de statul de drept însuşi (şi în structurile lui organizaționale cu funcții 
comunitare), chiar şi în valoarea pluripartidismului în sistemul democratic 
de organizare a vieţii sociale, lăsându-le pradă unor iniţiative 
manipulatorii ale unor forţe sociale conservatoare şi extremiste (nu 

declarate de unii demagogi, ci cu adevărat de această factură) care ţintesc 
spre instaurarea unor regimuri politice exacerbat autoritare, de regulă 
angajate pe calea dictaturii şi totalitarismului — procese de involuție a 
democraţiei pe care secolul nostru le-a cunoscut, cu toate consecințele 
lor tragice pentru condiţia umană. 

De aceea, sunt necesare eforturi în direcţia consolidării 
democratismului organizaţional specific statului de drept, atât din 
perspectiva nevoii de a respecta prevederile normative de ordin legislativ 
prevăzute constituţional (şi de întreaga legislaţie care emană din acest 
cod normativ fundamental) într-un astfel de stat — ceea ce presupune 
atât funcționarea riguroasă a principiului autonomiei puterilor în stat 
(respectiv, legislativă, executivă şi judecătorească) şi a principiului 
egalităţii fiecărui cetățean în faţa legii (indiferent de poziţia sa în sistemul 
organizațional al societăţii), cât şi conştientizarea, prin mijlocire 
educativă şi asimilare de către toți cetăţenii a valorilor democratice 
specifice statului de drept şi vieţuirii democratice în spaţiul unei libertăți 
corelate cu responsabilitatea socială şi istorică (conştientizarea de sine 
individuală trebuie ridicată la nivelul conştientizării de sine colective — 
nu numai grupale ci şi comunitare). 

In direcţia acestei conştientizări de sine intervin activ toate 
structurile organizaționale (de la cele politice şi juridice până la cele 
culturale şi religioase). Pentru că numai prin aceste mijloace are loc un 
proces de dezalienare organizațională şi, respectiv, de convergență a 
intereselor fundamentale comune ale tuturor membrilor societăţii, 
indiferent de deosebirile dintre ei în ce priveşte proprietatea asupra 
mijloacelor de producţie, de idealurile de realizare personală sau de 
aspirațiile de înfăptuire la nivel colectiv. Este de înţeles că asemenea 
posibilități de convergență comunitară slăbesc considerabil dacă 
structurile organizaționale ale statului de drept funcționează deficitar 
sau chiar îşi pierd esenţa lor democratică. Ceea ce conduce la generarea 
şi adâncirea unor stări conflictuale între diferite grupuri sociale sau 
corpuri profesionale şi între o mare parte a acestora şi complexul 
organizaţional statal — procesul democratic de alternanță la putere (în 
stat) a diferitelor organizaţii şi partide politice realizându-se, în 
consecință, pe cale nedemocratică, uneori chiar prin forță — evident cu 
efecte dezastruoase pentru însuşi statul de drept şi, respectiv, pentru 
întreaga societate. 

O tendință tot mai pronunțat manifestă, izvorâtă din spiritul 
pragmatic specific societăţilor democratice contemporane şi aflată în 
concordanță cu nevoia acută de eficiență pe care o reclamă procesul 
actual de realizare a condiției umane, o constituie creșterea rolului 

factorului organizațional (ceea ce exprimă, de fapt, creşterea rolului 
factorului subiectiv) în dinamica societăţii. Acest fenomen se produce 
pe două planuri. Pe de o parte, are loc un proces de diversificare şi 
amplificare a modalităților de structurare la nivel organizaţional 
(îndeosebi în direcţia apariţiei unei mari diversităţi de structuri 
organizaționale cu caracter civic sau a unor forme ample de interacţiune 
a actualelor structuri organizaționale, inclusiv a celor cu caracter statal), 
iar pe de altă parte, se accentuează procesul de simplificare administrativ- 
birocratică a întregului complex de structuri organizaționale existente, 
în direcţia restrângerii birocratismului şi perfecţionării mecanismelor 
logistice de funcţionare a acestora (în strânsă legătură cu noile tehnologii 
informaţionale şi a modernizării sistemelor comunicaţionale pe care 
acestea le influenţează nemijlocit). 

In contextul actual al sporirii funcțiilor structurilor organizaționale 
în dinamizarea proceselor sociale şi, mai ales, al promovării principiilor 
libertăţii individului şi consolidării statului de drept, capătă o amploare 
crescândă structurile organizaționale cu caracter civic şi fundaţiile 
culturale cu funcţii educaţionale de nivel comunitar. In aceeaşi măsură, 
sporesc şi atribuţiile instituţiilor şi organizațiilor cu funcţie sau influență 
sistemică la nivel statal, din rândul cărora se evidenţiază cele politice şi 
juridice — care intervin nu numai pe cale normativă, ci şi prin mijloace 
raționale în procesul de personalizare a individului şi în creşterea 
spiritului de responsabilitate în conceperea şi practicarea trăirii într-un 
spațiu autentic de libertate — ştiut fiind că fără o reconstrucție morală şi 
civică a mentalități oamenilor nu se poate sconta un spor de eficienţă în 
acțiunea şi inițiativa acestora în plan economic şi politic. 

Activitatea organizaţională, mai ales dacă se repercutează la nivelul 
sistemului de ansamblu a societăţii, formează un tip aparte de acţiune 
socială (mijlocitoare de eficiență la nivelul celorlalte tipuri de acţiuni 
sociale — nemijlocite), ce necesită un nivel înalt de profesionalitate. Ceea 
ce incumbă acordarea unei atenții deosebite pregătirii specialiştilor care 
lucrează în domeniul muncii administrative, astfel încât structurile 
organizaționale să funcţioneze optim şi cu maximă eficiență. Lucru cu 
atât mai necesar la nivelul structurilor organizaționale cărora le revin 
atribuţii decizionale la nivel macrosocial. 

Există, însă, şi pericolul real al substituirii rolurilor între aparatul 
administrativ şi organele de conducere în cadrul diferitelor structuri 
organizaționale şi, corespunzător, tendințele unor verigi birocratice ale 
aparatului administrativ de a prelua atribuţii decizionale şi manageriale 
sau ca organe de conducere ale unor structuri organizaționale să piardă 
contactul cu membrii grupurilor sau comunităţilor cărora le aparţin, 

limitându-și activitatea la îndeplinirea unor sarcini administrative de 
rutină. In asemenea condiţii, apar premisele declanşării unor fenomene 
de înstrăinare organizațională şi, implicit, de minimalizare a activității 
organizaționale în sistemul acțional de ansamblu — ceea ce poate conduce 
la tensiuni şi antagonisme între structurile organizaționale ( şi oricum a 
celor investiţi cu funcţie de conducere în cadrul acestora) şi masa 
membrilor grupurilor sau comunităţilor pe care ele le reprezintă. 

Rezultă că în societățile democratice contemporane se manifestă 
(şi tinde să se producă o atare tendinţă) atât un proces de perfecționare a 
activităților administrative, prin simplificarea aparatului funcţionăresc, 
cât şi unul de creştere a nivelului de competenţă profesională a acestui 
aparat, ceea ce presupune şi eliminarea birocratismului sau a tendinţelor 
de rutină şi de administratizare a activităților decizionale şi de conducere 
la nivelul structurilor organizaționale. 

De aceea, problema care se pune în procesul actual de perfecționare 
a statului de drept este atingerea unui echilibru (desigur, relativ şi dinamic 
) de interese ale tuturor grupurilor sociale, interese care, în planul 
sistemului structurilor organizaționale să asigure un nivel de convergență 
funcţională a întregului social, astfel încât toate structurile 
organizaționale, atât cele politice (grupale şi comunitare)cât şi cele civice 
(sau cele de la putere şi din opoziţie), să participe la viaţa socială în 
spiritul unei conlucrări democratice, inclusiv în ce priveşte alternanța la 
putere şi participarea la actul decizional, în funcţie de interesele comune 
ale membrilor comunității de stat. 

VII 


IDEAL ȘI NORMĂ ÎN ACŢIUNEA SOCIALĂ 


1. Structura complexului sistemic 
existență socială-conștiință socială 


Raportul dintre existenţa socială şi conştiinţa socială se manifestă 
ca un sistem complex de determinări între reflectat şi reflectant. 
Reflectarea structurilor vieţii materiale a oamenilor în stări de spirit, 
idei şi concepţii cu privire la natură, societate şi om, şi transpunerea în 
plan practic (obiectivarea materială) a tuturor acestor produse ale vieţii 
spirituale se înfăptuiesc prin intermediul unui eşafodaj complex de 
medieri organizaționale (de factură suprastructurală), astfel încât, între 
domeniul vieții materiale şi domeniul vieţii spirituale a oamenilor, 
respectiv, între existenţă şi conştiinţă şi între ideal şi faptă, se instituie 
raporturi de determinare mijlocită şi biunivocă. 

Privite din perspectiva sistemului de ansamblu al societăţii, 
existenţa şi conştiinţa socială ne apar la rândul lor ca domenii complexe, 
structurate din subdomenii şi niveluri ordonate ierarhic, în 
intercondiționare cauzală şi funcţională unele cu altele. Astfel, în 
alcătuirea structurii domeniului existenţei sociale se cuprind, 
supraordonate determinist-cauzal, următoarele niveluri de raporturi 
sociale: raporturile oamenilor cu natura (infrastructura societății), din 
exercitarea cărora rezultă subdomeniul forțelor de producție ale societății 
(la rândul său, etajat în mai multe niveluri: mijloacele de producţie, 
respectiv obiectele şi uneltele de producție; forţa de muncă a oamenilor, 
oamenilor); raporturile dintre oameni, din ansamblul cărora relațiile de 
producţie, de proprietate, de repartiție şi de schimb (structura economică 
a societăţii) au funcţie determinantă în profilarea fizionomiei sistemului 
de ansamblu al societăţii, de ele depinzând hotărâtor toate celelalte 
niveluri ale raporturilor sociale care ţin de structura grupală şi comunitară 
a societăţii, precum şi subdomeniile supraordonate ale suprastructurii 

(instituţionale şi spirituale) a societăţii. Forţele de producţie şi relațiile 
de producţie, luate separat din ansamblul raporturilor materiale ale 
oamenilor, raporturi care formează domeniul hotărâtor al existenței lor 
sociale, alcătuiesc subsistemul modului de producție (al bunurilor, 
valorilor şi mijloacelor de producere a acestora) — una din condiţiile 
vieţii materiale cu rol determinant în structurarea şi dinamica întregului 
sistem al vieţii sociale. 

In alcătuirea structurii domeniului conştiinţei sociale se cuprind, 
ordonate pe niveluri: conștiința socială nemijlocită (viaţa psihică 
colectivă, cunoaşterea comună şi empirică); conștiința socială mijlocită 
(conştiinţa şi cunoaşterea sistematică), din sfera căreia fac parte 
cunoaşterea ştiinţifică (dispusă într-un evantai foarte complex de 
discipline ştiinţifice), diverse forme axiologice ale conştiinţei sociale 
(politică, juridică, morală, religioasă, artistică, filozofică). In structura 
pe verticală a conştiinţei sociale se etajează, astfel, procese afective şi 
voliţionale, mentalități şi convingeri, diverse tipuri de raționalitate 
(ştiinţifică şi axiologică), concepţii şi sisteme teoretice (cu valoare 
explicativă şi previzională), aspirații, scopuri şi idealuri (cu încărcătură 
nomologică, axiologică şi strategică). 

Un loc aparte în macrosistemul existență socială-conştiință socială 
îl are suprastructura societăţii. Ea cuprinde un subdomeniu care are 
statut şi funcţii existenţiale (nivelul structurilor organizaționale ale 
societăţii — asociaţii, organizații, instituții şi sisteme instituționale) şi un 
subdomeniu care are statut şi funcţie reflectorie (formele axiologice ale 
conştiinţei sociale). Suprastructura este, aşadar, un domeniu a cărui sferă 
cuprinde atât subdomenii care ţin de ansamblul existenţei sociale, cât şi 
subdomenii care ţin de ansamblul conştiinţei sociale. Structurile 
organizaționale, având valoare de mijloc de acțiune al grupurilor sociale 
şi al comunităţilor umane, instrument de obiectivare a ideilor şi 
concepţiilor, a scopurilor şi idealurilor lor sociale, la fel ca orice alt 
mijloc sau instrument de acţiune productivă, aparțin domeniului obiectual 
al vieţii sociale, se manifestă ca un nivel structural obiectiv al sistemului 
social pe care oamenii îl constituie spontan sau conştient, liber sau din 
necesitate, dar care, odată structurat, se comportă legic, ei raportându-se 
la acest nivel socio-structural ca la un domeniu de obiectivitate. 

Structurile organizaționale funcționează pe baza unor prevederi 
normative, a unui ansamblu de reguli de comportament şi de cooperare 
acțională, care sunt stabilite pe temeiul unor principii (de comportare şi 
de acţiune eficientă a oamenilor) şi au caracter de lege (având funcţie 
stimulativă sau coercitivă, operând prin permisiuni, obligații şi interdicții, 
întemeiate nomologic şi motivate axiologic şi teleologic). 

Normele au, deci, o dublă determinare şi funcţionalitate: pe de o 
parte, au o încărcătură axiologică, obiectivează valori şi, ca atare, exprimă 
în formă cristalizată aspirații şi idealuri în raport cu care se instituie 
judecăţi de valoare (aprecieri), iar pe de altă parte, au o funcţie 
organizațională, mijlocesc funcționarea la nivel de eficienţă a structurilor 
organizaționale care obiectivează aceste idealuri şi aspirații în acţiuni 
practice eficiente (ale grupurilor sociale sau comunităţilor umane cărora 
le aparțin respectivele structuri organizaționale). 

Relaţiile dintre idealuri şi norme au, astfel, o funcţionalitate 
deosebită în dialectica raporturilor dintre existenţa socială şi conştiinţa 
socială a oamenilor, idealurile fiind chintesenţa vieţii spirituale a acestora, 
iar normele fiind condiţia primară de instituire formală şi de optimizare 
a funcționalităţii structurilor organizaționale (în activitatea lor de 
mijlocire eficientă a activităţilor practice ale oamenilor) la nivelul tuturor 
domeniilor vieţii sociale. /deal/urile sunt expresia concentrată a 
raționalităţii sociale (constituite pe cale empirică sau prin procedee 
teoretice), iar normele sunt o prelungire a acestei raționalităţi la nivelul 
structurilor organizaționale, care — la rândul lor — mijlocesc obiectivarea 
practică a idealurilor (în activități transformatoare eficiente ale oamenilor, 
întemeiate pe raționalități de natură teoretică şi axiologică). 

Analiza corelativităţii idealurilor şi normelor oferă, de aceea, 
posibilitatea dezvăluirii esenței determinismului vieţii sociale, a 
mecanismului raporturilor dintre existenţa socială şi conştiinţa socială 
a oamenilor. 


2. Ideal și realizare umană 


a. Conceptul de ideal. Idealurile sunt modalități specifice ale 
oamenilor de a se proiecta în viitor, de a se situa în domeniul unor structuri 
şi relații posibile. Din evantaiul de posibilităţi care li se dezvăluie, oamenii 
aleg şi îşi fixează ca ideal de realizare domeniul de posibilitate care 
corespunde cel mai potrivit intereselor lor fundamentale, individuale şi 
colective, imediate şi de perspectivă. 

Presupunând o sinteză selectivă a aspirațiilor şi scopurilor în raport 
nu numai cu legitatea obiectivă (în măsura în care este surprinsă în plan 
cognitiv), ci şi în raport cu gradele de eficienţă pe care oamenii le 
estimează din perspectivă psihologică şi axiologică, idealurile sunt, 
aşadar, expresia unei proiecţii subiective a oamenilor asupra realizării 
lor obiective viitoare). 

Odată fixate, idealurile orientează comportamentul agenţilor 
acțiunii sociale, le stimulează creativitatea şi le mijloceşte angajarea 
conştientă în direcția realizării lor personale şi colective. 

Există o tipologie complexă a idealurilor umane, structurată în 
raport cu domeniile de realizare a oamenilor, cu tipurile de activitate 
socială prin care ei se realizează în calitate de agenţi ai propriei lor istorii. 
Se pot distinge, în această perspectivă, idealuri individuale — de realizare 
a omului ca personalitate — şi idealuri colective — de realizare a lor la 
nivel de grup social şi de comunitate umană. In raport cu tipurile de 
activitate socială, se pot distinge idealuri sociale de realizare economică, 
politică, juridică, morală, artistică, ştiinţifică — toate aceste tipuri de ideal 
vizând o înfăptuire practică nemijlocită, cucerirea unor orizonturi sau 
grade superioare de viață materială şi spirituală. 

Fiind raportate la o gamă largă de interese şi aspirații, de scopuri 
şi valori, idealurile sunt totodată centrate în jurul principiilor umanismului 
şi raționalismului. Ă 

b. Condiţii de înfăptuire sau de ratare a idealurilor. In funcţie de 
natura intereselor pe care le reflectă şi de condiţiile obiective sau 
subiective care le potenţează instituirea, idealurile pot fi înfăptuite sau 
ratate, pot stimula atitudinea şi comportamentul activ al oamenilor în 
direcția realizării condiţiei lor umane sau pot deveni frână a procesului 
de realizare şi chiar un factor de accentuare a fenomenului de înstrăinare 
şi degradare umană. 

Printre condițiile de înfăptuire a idealurilor amintim, mai importante, 
următoarele: a) corelarea idealurilor individuale cu cele colective, 
adecvarea intereselor personale la cele ale grupului sau comunității în 
care se integrează individul* — fapt care provoacă accentuarea procesului 
de dezalienare umană şi apariția unor trăsături morale noi, cum sunt: 
responsabilitatea socială, integrarea socială (în direcția dăruirii individului 
pentru înfăptuirea idealurilor colective); b) solidaritatea întemeierii 
teoretice, fundamentarea idealurilor pe ample demersuri postdictice 
(explicaţii) şi predictice (previziuni), pe riguroase cercetări prospective — 
prognozele fiind, totdeauna, un domeniu de anticipare teoretică a gradului 
de adecvare a idealurilor la aria necesităţii şi, ca atare, un temei al selecţiei 
variantelor posibile ale viitorului (în raport cu care se pot elabora strategii 
acţionale eficiente de realizare a idealurilor); c) odată cu elaborarea unor 
programe şi planuri eficiente de acţiune sunt necesare instituiri sau 
perfecționări în domeniul structurilor organizaționale — în vederea mijlocirii 
şi sprijinirii realizării individuale şi colective a membrilor grupurilor sau 
comunităților umane cărora le aparțin aceste structuri. 


* În contextul în care idealurile colective nu împiedică ci, stimulează idealurile de 
realizare individuală, în condiţii de inițiativă şi competenţă personală, de libertate în 
corelaţie cu responsabilitatea şi aportul social al individului. 

Alături de factorii care condiţionează înfăptuirea idealurilor, 
în societate acţionează şi factori care le împiedică realizarea. Dintre 
aceştia amintim: a) neconcordanţa idealurilor individuale cu cele 
colective sau invers — exacerbarea intereselor individuale în fixarea 
idealurilor (pierderea simțului responsabilităţii sociale) sau 
supraevaluarea intereselor colective şi subevaluarea celor individuale 
în fixarea idealurilor grupale sau comunitare** — fapt care provoacă 
accentuarea unor fenomene de înstrăinare, a unor trăsături morale 
retrograde, ca indiferentismul social, individualismul, egoismul sau 
colectivismul opac la nevoile individului etc.; b) lipsa de întemeiere 
teoretică, generată de empirism sau ignoranță, fapt care privează 
idealurile de motivaţia nomologică prealabilă şi conduce la o apreciere 
inadecvată a posibilităților de înfăptuire a acestora şi la 
supraaprecierea sau subaprecierea condiţiilor subiective şi, respectiv, 
a celor obiective de atingere a ţelurilor transpuse la nivel de ideal; c) 
disfuncționalitatea sistemului organizaţional investit cu atributul de 
a mijloci eficienţa acţiunilor de realizare a idealurilor (incapacitatea 
acestora de a organiza, programa şi conduce la nivel optim acţiunile 
practice de obiectivare a idealurilor individuale sau ale colectivităților 
cărora le aparţin). 

c. Realizarea şi nerealizarea idealurilor în societățile 
democratice contemporane. Nerealizarea idealurilor — determinată 
de fixarea lor greşită (în condițiile insuficientei întemeieri 
nomologice, psihologice, axiologice), de lipsa de eficienţă a acţiunilor 
de obiectivare a acestora, de suprapunerea unor scopuri diferite (ale 
unor grupuri sociale cu interese fundamentale opuse), de necorelarea 
intereselor individuale cu cele colective în fixarea lor — conduce la 
instaurarea sentimentului ratării. Acest sentiment are, putem spune, 
caracter generic în societățile nedemocratice, îndeosebi în etapa 
actuală şi se manifestă nu numai la nivelul psihologiei individuale, 
ci şi la nivelul psihologiei colective. Din această cauză, se manifestă 
tot mai des (şi în societăţile democratice marcate de disfuncționalități 
şi carenţe de natură organizațională) fenomenul aproape endemic al 
crizei de ideal — criză care a cuprins, cu precădere, generaţiile tinere, 
dar şi pături ale populaţiei adulte sau de vârsta a treia, dezarmate 


** Acest fel de neconcordanţă este tipică în societățile nedemocratice, în care forțele 
sociale conservatoare fixează idealuri comunitare în funcție de interesele lor proprii de 
grup (iar în cadrul acestora prevalează interesele personale), neţinându-se seama de 
interesele celorlalte grupuri sociale ale comunităţii (iar dacă interesele sunt exclusiv 
personale nu sunt luate în consideraţie nici măcar interesele generale ale grupului din 
care face parte individul şi cu atât mai puţin interesele comunitare). 

valoric în condiţiile unui accentuat proces de înstrăinare economică, 
politică şi morală. 

In epoca noastră, idealurile sociale prezintă o mare diversitate 
de conţinut şi funcționalitate. Având caracter axiologic şi, în 
consecinţă, fiind întemeiate pe sisteme de valori şi motivații 
psihosociale diferite, idealurile diferitelor grupuri sociale nu se 
armonizează, uneori chiar se exclud — generându-se, o dată cu 
sentimentul ratării, o stare de confuzie valorică şi psihologică, un 
proces de neadaptare, de pasivitate şi retragere acţională sau de 
violenţă şi ură, toate aceste manifestări atitudinale marcând, de fapt, 
un proces continuu de înstrăinare, de depersonalizare umană şi, în 
cele din urmă, o accentuare a fenomenelor de criză de ideal şi de 
speranţă în realizarea umană autentică în lumea actuală. 

Contracararea fenomenelor de criză de ideal, de valori în 
general, presupune un proces de eficientizare a mecanismelor de 
funcţionare a structurilor organizaționale specifice societăților 
democratice, coroborat cu un proces educaţional la fel de eficient de 
reconstrucție spirituală şi morală, de natură să conducă la un model 
de comuniune de ideal şi de realizare colectivă, în care diferenţierea 
şi particularizarea speranţelor de înfăptuire individuală să atingă 
cote superioare de obiectivare. 

Dialectica procesului de realizare umană exclude în principiu 
omogenizarea de tip holist a idealurilor umane, eliminarea diversităţii 
şi inegalității în materie de opţiune valorică, izvorâte din deosebirile 
naturale, psihice şi teleologice dintre oameni într-o societate 
democratică ce promovează libertatea şi drepturile de înfăptuire a 
individului în funcție de înzestrarea spirituală şi inițiativa sau 
disponibilitățile fiecăruia. 

Ceea ce înseamnă că, în mod obiectiv şi premeditat, democraţia 
nu-şi propune anularea caracterului contradictoriu al procesului de 
realizare şi nici inegalităţile dintre oameni în materie de înfăptuire în 
funcție de competență, aport social, spirit creativ şi asumare de risc, 
deci, de responsabilitate. 


3. Norme și idealuri 


a. Normă şi sistem normativ. În calitatea ei de regulă de comportament 
sau de acțiune, de organizare sau de convieţuire socială, norma acoperă 
totdeauna un evantai valoric, cristalizează într-o formă concentrată aspirații 
şi idealuri colective ale oamenilor, având funcţia de a eficientiza eforturile 
creatoare ale acestora, raporturile lor cu mediul natural şi social. 

Fiind prezente în formă primitivă şi la nivelul relațiilor informale, 
în activitatea grupurilor umane neconstituite organizaţional, normele 
intervin îndeosebi în reglementarea raporturilor umane cu caracter 
formal — în activitatea grupurilor care dispun de structuri 
organizaționale şi desfăşoară activități instituționalizate. In funcție de 
gradul de omogenitate al intereselor comune ale grupurilor sociale 
formale şi de nivelul de constituire şi evoluţie a structurilor lor 
organizaționale, normele sunt grupate sistemic în coduri şi sisteme 
normative. Acestea, o dată instituite (prin tradiţie sau alcătuire liberă, 
dar totdeauna din necesitate), devin obligatorii pentru toți membrii 
grupului, indiferent de natura intereselor şi năzuinţelor acestora, având 
atributul obiectivităţii şi caracter legic. 

Normele exprimă aspirații valorice şi idealuri individuale numai 
în măsura în care ele coincid cu aspiraţiile valorice şi idealurile 
colective, se detaşează de subiectivitate dobândind valenţe axiologice 
cu caracter obiectiv. Normele au, deci, rolul de a corela interesele 
individuale cu cele colective, de a integra orizontul valoric al 
individului în orizontul valoric colectiv, rol care se exercită prin 
intermediul structurilor organizaționale ale grupului sau colectivităţii 
în care ele au putere de acţiune. Indivizii care încalcă spontan sau 
conştient normele, fie că le acceptă, fie că nu le acceptă, suportă 
consecinţele procesului de obiectivare a acestora de către structurile 
organizaționale ale grupului din care fac parte, astfel încât, pentru 
individ, normele au funcţie stimulativă (în cazul în care interesele şi 
idealurile individului coincid cu cele ale grupului) sau coercitivă (în 
cazul în care interesele şi idealurile individului nu coincid sau se 
opun celor ale grupului). 

In funcţie de diversitatea domeniilor acţiunii sociale, de 
varietatea raporturilor umane, în primul rând a celor dintre oameni 
şi natură sau societate, se poate desprinde o tipologie complexă de 
norme, din ansamblul căreia menţionăm mai importante următoa- 
rele domenii: 

a) norme cu caracter acţional în raporturile omului cu natura: 

— de ordin tehnologic (structurate în sisteme de procedee şi 
tehnici acționale aplicabile în diverse domenii ale producţiei materiale 
sau spirituale); 

— de ordin ecologic (structurate în diverse metode şi tehnici de 
acțiune la nivel ecosistemic, în raport cu particularităţile actuale ale 
impactului tehnico-ştiințific ale omului cu natura); 

b) norme cu caracter acțional în raporturile oamenilor cu societatea: 

— de ordin administrativ şi de organizare (a muncii şi întreprinderilor); 

— de ordin economic (de cooperare şi de schimb, de reglementare 
eficientă a activităților financiare); 

— de ordin societar (de construcţie economică şi socială, decizionale 
şi de conducere a proceselor economice şi sociale); 

c) norme (reguli sau principii) de cunoaştere şi de gândire 
corectă (logice) — structurate în metode sau principii de construcție 
şi creaţie teoretică, sistematizate în metodologii ale tuturor domeniilor 
ştiinţei contemporane; 

d) norme care privesc raporturile dintre individ şi colectivitate, 
dintre comunităţi umane, grupuri şi categorii sociale (norme care 
vizează comportamentul oamenilor în viaţa lor colectivă, modul de 
conviețuire socială în raport cu structurile civilizaţiei materiale şi 
spirituale ale epocii): 

— norme (principii sau reguli) morale; 

— norme (sau principii) politice; 

— norme (reguli sau legi) juridice; 

— norme (reguli) de conduită civico-estetice (de comportare 
civilizată) între oameni (în funcţie de vârstă, sex, ierarhie şi competență 
organizațională etc.); 

e) norme care privesc mecanismul de funcţionare a structurilor 
organizaționale (ale organizațiilor şi instituţiilor sociale cu caracter 
politic, juridic, de învățământ şi cultură, de creaţie artistică, de cercetare 
ştiinţifică, de cult, militare, de ocrotire a sănătăţii, profesionale şi 
obşteşti etc.). 

Această tipologie complexă se poate reduce la trei domenii generale 
de norme: acționale (a, b, c), comportamentale (d) şi organizaționale (e). 
Primul domeniu cuprinde un complex de tehnologii acţionale în raporturile 
practice şi teoretice ale oamenilor cu natura şi societatea, având aceiaşi 
valoare şi grad de eficiență pentru toţi membrii societăţii (cu anumite 
excepții în ce priveşte normele economice şi societare), independent de 
stratificarea grupală a acesteia. Celelalte domenii (normele 
comportamentale şi organizaționale — cu anumite excepții în privinţa 
statutelor normative ale unor organizaţii profesionale) se referă la 
raporturile dintre comunități umane sau grupuri sociale, sau dintre indivizi 
în cadrul acestora, particularitatea lor constând în faptul că (exceptând 
anumite aspecte ale normelor civico-estetice) au caracter contradictoriu. 
In raporturile opoziționale dintre ele, grupurile şi categoriile sociale, prin 
intermediul structurilor lor organizaționale, se servesc de codurile şi 
sistemele normative ale acestora. De aceea, inserția axiologică specifică 
normelor are în vedere, pe lângă codurile normative de nivel comunitar 
(care reglementează relaţiile dintre individ şi comunitate) şi codurile 

normative care intervin în relațiile grupale, în raport cu aceste două niveluri 
ale normativităţii punându-se, deopotrivă şi nemijlocit, problema 
raporturilor dintre norme şi valori — problemă fundamentală a oricărei 
teorii generale a normelor. 

O astfel de teorie ar avea ca obiectiv stabilirea unor criterii generale 
de eficienţă a funcţionalităţii normelor la toate nivelurile vieţii sociale, 
ea având deci rolul de metateorie pentru toate disciplinele cu caracter 
sau implicație normativă. 

b. Idealuri şi structuri organizaționale în procesul instituirii şi 
devenirii sistemelor normative. Normele conferă caracter formal 
structurilor organizaționale, mijlocesc instituționalizarea acestora. La 
rândul lor, structurile organizaționale au rolul de a mijloci obiectivarea 
normelor şi, ca atare, de a oferi eficienţă practică sistemului de valori şi 
idealuri pe care le exprimă nemijlocit normele. Prin intermediul 
structurilor organizaționale, în funcţie de interesele lor comunitare şi de 
grup, oamenii creează şi perfecționează sistemele normative, controlează 
respectarea lor în activitatea şi comportarea tuturor membrilor grupului 
sau comunităţii“. 

Obiectivând normele, structurile organizaționale condiționează 
eficient realizarea idealurilor grupurilor sau categoriilor sociale 
cărora le aparţin. Se înfăptuiesc idealurile grupurilor sociale care 
dispun de structuri organizaționale puternice (organizaţii şi instituţii 
în primul rând politice, de natura acestora fiind dependente şi 
celelalte tipuri de structuri organizaționale) şi întâmpină dificultăți 
de realizare (de netrecut uneori) idealurile categoriilor sociale care 
nu dispun de astfel de structuri (în primul rând de instituţii sociale). 
De aceea, grupurile sociale aflate în opoziţie, pentru a-şi realiza 


* Fac excepţie de la acest mecanism de determinare organizațională, normele morale; 
între idealuri, valori şi norme morale nu se interpun structuri organizaționale. Rolul 
acestor structuri în obiectivarea şi controlul exercitării normelor morale este îndeplinit 
de opinia publică — instanţă care apreciază comportarea morală a oamenilor şi sancţionează 
(aprobativ sau dezaprobativ) respectarea sau încălcarea acestora. Cu toate acestea, nici 
în cazul normativităţii morale nu se face total abstracţie de acțiunea determinatoare a 
structurilor organizaționale (îndeosebi a celor cu caracter politic şi juridic). Astfel, aceste 
structuri intervin activ în codificarea normelor morale şi în elaborarea unor sisteme de 
norme morale, astfel încât acestea să oglindească cât mai deplin trăsăturile şi principiile 
specifice orizontului (tablei) valorilor morale ale epocii, ale etapei actuale a progresului 
istoric. Structurile organizaționale (politice şi juridice) desfăşoară, de asemenea, un amplu 
proces formativ, de educaţie morală, astfel încât membrii grupurilor sociale cărora le 
aparţin să se poată ridica la nivelul unui comportament moral liber (libertatea morală 
presupunând respectarea din convingere, dintr-un imbold lăuntric şi nu din constrângere, 
a normelor morale). 

idealurile proprii, trebuie să-şi construiască structuri organizaționale 
propril**, de natură să pună în aplicare sisteme normative în care să se 
obiectiveze eficient tablele lor valorice, în concordanţă cu orizonturile 
de ideal pe care şi le-au fixat ca obiectiv al acţiunii lor practice. 

Raporturile dintre idealuri şi acțiunea normată a structurilor 
organizaționale nu se instituie liniar şi mecanic, între activitatea 
instituțională la nivel macrosocial şi dinamica idealurilor umane 
intervenind totdeauna, concret, procese contradictorii. 

Astfel, dacă structurile organizaționale aparţin unor forţe sociale 
conservatoare, încălcarea normelor impuse de aceste structuri devine un 
criteriu de eficienţă în fixarea idealurilor categoriilor sociale oprimate 
cărora li se refuză emanciparea. Nonconformismul organizațional şi 
normativ se manifestă în aceste condiţii ca atitudine axiologică şi acţiune 
pozitivă, înnoitoare, ca o condiţie de înfăptuire a idealurilor lor de 
realizare (socială şi umană). 

In condiţiile în care structurile organizaționale corespund ţelurilor 
grupurilor sociale angajate în procesul schimbării structurale a societăţii 
— modelul concordanţei dintre norme şi idealuri la nivel macrosocial 
oferindu-l (în perioada actuală în țara noastră) societatea capitalistă, 
căreia îi este specific statul de drept —, apărarea normelor pe care acest 
stat le inspiră şi le obiectivează, încadrarea acţională şi 
comportamentală în sistemul de norme specific acestui tip de stat devine 
o condiţie a înfăptuirii idealurilor fundamentale ale acestor grupuri. 
Intr-o societate de acest tip, încălcarea normelor devine un criteriu de 
ineficiență socială şi, ca atare, privează de realizare personală pe 
individul care se angajează într-o acţiune antinormativă, prilejuindu-i 
— datorită rezistenţei întâmpinate obiectiv din partea structurilor 
organizaționale ale statului — instaurarea unui sentiment de ratare, 


** Uneori, construirea de către grupurile sociale aflate în opoziţie a unor structuri 
organizaționale proprii, de natură să pună în practică sistemele lor normative la scara 
întregului sistem social, presupune reaşezarea (sau chiar răsturnarea) structurilor 
organizaționale ale grupurilor sociale aflate la putere şi instaurarea unei puteri în care să 
aibă posibilitate de obiectivare propriile lor structuri organizaționale. Un asemenea fenomen 
de discontinuitate organizaţională (care semnifică şi înlocuirea radicală a sistemelor 
normative), din care să rezulte constituirea unui context normativ-organizațional capabil 
să contribuie la realizarea idealurilor sociale ale categoriilor sociale asuprite (idealuri aflate 
în concordanţă cu tendinţele obiective ale progresului social), îl reprezintă procesul 
revoluţionar actual de tranziţie de la totalitarism la democraţie (de la socialismul de tip 
holist la capitalismul de tip umanist), primul său obiectiv constituindu-l — după cum se 
impune cu necesitate —înlăturarea aparatului de stat socialist, de dictatură, şi construirea 
unui aparat de stat nou, democratic, prin intermediul căruia să se instituie un nou complex 
organizaţional, un nou nivel de normativitate. 

antrenându-l (inevitabil) pe făgaşul crizei de ideal (criză motivată, 
evident, de faptul că aspirațiile individului sunt contrare aspirațiilor 
colective, sensului obiectiv al devenirii sociale). 

Aşadar, în orânduirile în care idealurile tuturor membrilor 
societăţii corespund conţinuturilor valorice ale normelor pe care le 
exprimă şi obiectivează structurile organizaționale ale acestor societăţi, 
se instituie condiţii obiective şi subiective ale unui permanent proces 
de realizare umană. 

d) Caracterul complex şi contradictoriu al instituirilor normative. 
Societatea, îndeosebi cea democratică actuală, cunoaşte un puternic 
dinamism în toate domeniile vieţii sociale, inclusiv la nivelul structurilor 
organizaționale şi al modelelor de idealuri care călăuzesc acţiunea 
oamenilor. Drept urmare, se manifestă o dialectică accentuată şi în 
domeniul normativității la toate nivelurile ei de obiectivare ( acţional, 
organizațional, comportamental). 

Intregul proces de construcție şi reconstrucție normativă este 
motivat de dinamismul, uneori spectaculos de accelerat, al opţiunilor 
valorice, fapt ce conduce la o permanentă reaşezare a straturilor valorice 
în tablele de valori şi, în aceiaşi măsură la schimbarea conţinuturilor 
unor valori tradiționale (morale, politice, juridice, estetice, filosofice). 
De exemplu, dobândesc astăzi o pondere crescândă valorile cu 
deschidere ontologică, laică şi nu numai religioasă sau mistică; sunt 
reconsiderate valorile de ordin acţional şi cele rațional-pozitive, în 
direcția unei sinteze superioare între raționalism şi umanism, între 
valorile nomologice şi cele deontice; valorile politice şi juridice au 
din ce în ce mai pronunţat (de fapt, ar trebui să aibă) o întemeiere 
morală; valorile estetice şi cele etice cunosc un proces adâncit de 
interferență, şi de penetrare a celor ştiinţifice şi tehnice; valorile 
economice, tradițional preponderent marcate de un anume pragmatism, 
sunt treptat supuse unei condiționări supranaţionale în contextul noilor 
raporturi internaționale specifice procesului actual de integrare 
regională şi chiar de mondializare; valorile tehnice şi tehnologice, date 
fiind consecinţele ecologice nocive pe care le au în contextele actuale 
ale impactului omului cu natura şi cu el însuşi, sunt supuse unui mai 
atent proces de judecare critică şi de corectare din raţiuni antropologice 
de nivel global; dobândesc o mai accentuală pondere valorile artistice 
şi, dintre acestea, sunt mai atent avute în vedere cele din spaţiul 
urbanismului şi peisagisticii; li se rezervă o importanţă crescândă 
valorilor ecologice; sunt luate în consideraţie cote superioare de 
echilibru între valorile mijloc şi valorile scop, aflându-se în restrângere, 
în sistemele actuale de valori, mercantilismul, pragmatismul îngust şi 

exacerbat limitativ în materie de realizare umană (fiind generatoare de 
unidimensionalizare şi alienare valorică, cu efecte depersonalizatorii 
şi de însingurare a individului) etc. 

Pe temeiul tuturor acestor mutații valorice sunt mereu în 
dezechilibru strategiile oamenilor (la nivel individual şi colectiv) de fixare 
a scopurilor şi idealurilor lor de realizare. Fapt ce comportă o neîntreruptă 
şi mereu neîncheiată activitate de construcție şi reconstrucție normativă 
— oglindită nu numai în direcția eliminării sau reconsiderării unor 
prevederi normative care s-au învechit, ci şi în iniţierea unor noi instituiri 
normative, care să surprindă evantaiul noilor opţiuni valorice şi a 
idealurilor de realizare ale noilor generaţii sau ale generațiilor mature 
care şi-au reconsiderat stilul de viață şi orizonturile de aşteptare la nivelul 
condiţiei lor existențiale. 

Acest proces de reconstrucție normativă este cu atât mai necesar 
în contextul parcurgerii unor etape de tranziție de la societăţi marcate 
anterior de totalitarism la societăţi democratice, acestea din urmă, aflate, 
la rândul lor, într-un proces de adânci prefaceri structurale în epoca 
actuală. Creaţia în ordinea normativă are în vedere toate tipurile de coduri 
normative (acţionale, comportamentale, organizaționale, ecologice), 
situate la toate nivelurile sferelor lor de competenţă (comunitară şi 
grupală, macrosocială şi microsocială). Perfecționarea normativă se 
impune la nivel constituțional şi legislativ, la nivelul statutelor de 
funcţionare ale tuturor structurilor organizaționale, în ordinea juridică 
şi politică a vieţii sociale, la nivelul tehnologiilor de producție materială 
şi de creație valorică, al metodologiilor de cunoaştere şi de gândire logică 
(ce se caracterizează printr-o tot mai pronunţată corelaţie între valorile 
nomologice şi valorile deontice de adevăr) şi, nu mai puţin, la nivelul 
normelor de comportare (civică şi morală). 

Din toate aceste puncte de vedere, activitatea normativă se 
dovedeşte a fi de cea mai mare însemnătate în complexul social acțional 
contemporan şi, deopotrivă, se argumentează nocivitatea, în raport cu 
strategiile actuale ale dezvoltării, a conservatorismului normativ, a 
lâncezelii şi lipsei de competenţă în materie de creaţie şi adaptare 
normativă (ţinând seama de mutaţiile rapide care au loc astăzi în tablele 
de valori şi în reconsiderarea idealurilor de realizare umană). 


* 


Contrar unor interpretări sociologice şi politologice mai vechi 
sau mai noi, constituite pe temeiul unor poziții teoretice defetiste şi 
pesimiste, idealurile şi normele nu se exclud principial, ci se află 

permanent în raporturi de unitate contradictorie. Deşi idealurile au 
totdeauna tendința de a depăşi cadrul normativ existent (devenit uneori 
prea strâmt pentru a stimula orizonturi de ideal mai noi), ele (normele) 
oglindesc anumite idealuri şi oferă cadrul eficient (mijlocesc procesul) 
de realizare a acestora. De aceea, pentru a se înfăptui, idealurile reclamă 
instituirea unor sisteme normative adecvate, a unor reguli eficiente de 
organizare acțională şi de comportare umană, fără de care ele n-ar depăşi 
nivelul potentei şi nu ar trece în act. Idealul devine, astfel, un scop al 
normativităţii, iar libertatea de alegere (şi de înfăptuire) a idealurilor 
devine o condiţie a instituirilor normative, presupune o dependență 
nemijlocită de sistemele de norme. 

Ca atare, printre criteriile de eficienţă ale procesului de fixare a 
idealurilor (în condiţiile în care se are în vedere şi înfăptuirea lor 
practică), un loc de seamă îl ocupă şi activitatea de instituire normativă 
(în funcţie de caracterul adecvat sau inadecvat al normelor — în raport 
cu tendinţele obiective ale progresului —, această instituire însemnând 
fie înlăturarea normelor existente şi construirea altora, fie acceptarea 
normelor existente, consolidarea şi perfecționarea lor permanentă în 
raport cu dinamica şi înfăptuirea idealurilor individuale şi colective 
ale oamenilor). 

VIII 


ȘTIINȚĂ ȘI TELEOLOGIE ÎN CONSTRUCŢIA 
VIITORULUI 


1. Previziune și scop în cunoașterea viitorului 


Conştiința de demiurg a omului contemporan, încrederea în 
capacitatea sa de a dirija viitorul este o consecință directă a procesului 
de scientizare a acțiunilor sociale pe care o determină actuala revoluție 
informațională. Posibilităţile de prospectare a viitorului şi de 
întemeiere ştiinţifică a strategiilor de acţiune pe care le mijlocesc 
progresele ştiinţei în epoca noastră, mijloacele tehnice şi procedeele 
tehnologice actuale, precum şi succesele spectaculare dobândite în 
domeniul strategiilor prospecţionale (tehnologia scenariilor şi efectele 
cu caracter operaţional pe care le oferă astăzi tehnicile informaţionale) 
au acreditat ideea că ştiinţa contemporană dispune de toate 
posibilitățile pentru a dirija acţiunile sociale în concordanţă cu 
legităţile şi direcţiile majore ale progresului în care oamenii speră în 
procesul realizării lor de sine. 

Există în acest sens, începând din deceniul al şaptelea, o bogată 
literatură viitorologică, un evantai larg de modele asupra viitorului care 
se oferă pentru a fi luate drept călăuză strategică de către factorii 
macroorganizaționali ai societăţilor contemporane. Rapoartele Clubului 
de la Roma şi, înainte de acestea, propunerile de strategie acțională 
avansate de un colectiv de autori în frunte cu Richta Radovan în lucrarea 
Civilizaţia la răscruce, prezumţiile lui Alvin Toffler din Șocul viitorului 
şi, nu mai puțin, sugestivele reflecții ale lui Marshall McLuhan din 
Galaxia Gutenberg, dovedesc faptul că, încă din anii şaptezeci, mulți 
autori sau colective ample de cercetători în domeniul studiilor 
prospecționale au oferit opiniei publice, şi nu numai ştiinţifice 
internaționale, puncte de referință esenţiale pentru o dezbatere teoretică 
şi metodologică responsabilă şi de mare anvergură strategică asupra 
destinelor omenirii. 

Frecvența apariţiei unor proiecte viitorologice şi a unor demersuri 
marcate de un anume scepticism cognitiv şi defetism axiologic a crescut 
mult în ultima vreme. Asistăm, chiar şi în intervalul de după 1990, 
dacă nu îndeosebi după 1995, la multe asemenea interogații asupra 
nevoii de regândire radicală a strategiilor actuale ale dezvoltării (nevoie 
pe care o resimt direct chiar şi analiştii politici, nu numai viitorologii 
de profesie). 

Nu ne propunem să ne angajăm şi cu atât mai mult să participăm 
cu acest prilej la o atare dezbatere viitorologică sau de ordin strategic 
decât sub un singur aspect, acela al raportului dintre ştiinţă şi teleologie 
în construcția viitorului. 

1) Viitor şi cunoaştere. Viitorul este o ipostază a existenţei. În 
corelaţie cu trecutul şi prezentul, el formează domeniul existenţei 
obiective, în raport cu care omul se situează pe sine ca subiect şi agent. 
In desfăşurarea ei permanentă, existenţa parcurge aceste trei trepte de 
obiectivitate într-o succesiune ireversibilă, de la lumea existenţelor 
reale (trecute şi actuale) la lumea existenţelor posibile. 

Ca realitate înfăptuită, prezentul se află în raporturi de 
univocitate cu trecutul, este produsul unei desfăşurări existenţiale 
care, o dată realizată, înlătură pluralitatea diacronică inițială prin 
intermediul căreia s-a structurat. Raportat la viitor, prezentul se înscrie 
însă totdeauna ca potenţialitate a unei pluralități diacronice. Viitorul 
se prezintă astfel ca o multitudine de stări posibile, a căror înfăptuire 
depinde de un complex de factori aleatorii, de un cerc de condiţii 
care-i mediază realizarea. 

Aşadar, în raport cu prezentul, trecutul ne apare ca un proces 
existențial univoc înfăşurat, iar în raport cu acelaşi sistem 
referenţial, viitorul ne apare ca o perspectivă plurivocă de desfăşu- 
rare existențială. 

Cercetarea existenţei înfăşurate de la trecut la prezent presupune 
demersuri postdictice (explicaţii ştiinţifice), iar cercetarea existenței 
în desfăşurare de la prezent spre viitor presupune demersuri predictice 
(previziuni ştiinţifice). Ambele tipuri de demersuri au adesea caracter 
probabilist: postdicţia, pentru că dispariţia faptelor de realitate 
încrustate în procesul desfăşurării anterioare a existenţei împiedică 
retrospecția din aproape în aproape a trecutului înfăşurat;, predicția, 
pentru că, în desfăşurarea ulterioară a existenţei, apar inevitabil 
(datorită conexiunii universale) câmpuri de acțiuni aleatorii şi, ca 
atare, se corelează sau intersectează liniile de evoluţie a fenomenelor, 

ceea ce, de asemenea, împiedică prospecţia din aproape în aproape a 
viitorului în desfăşurare“. 

2) Viitor şi scop. Spre deosebire de raporturile din lumea vie, care 
totdeauna funcționează ca raporturi obiective între sisteme obiective, 
vieţuitoarele raportându-se direct la mediul lor de viață numai sub impulsul 
prezentului, raporturile oamenilor cu realitatea, deşi motivate obiectiv se 
instituie conştient, structurându-se ca raporturi între subiect şi obiect, 
sistemul lor de referinţă reprezentându-l totdeauna viitorul. Satisfacerea 
tuturor nevoilor prezente ale omului implică acțiunea bazată pe scop, adică 
proiecția prealabilă a acestuia într-un viitor care-i este dezirabil. Inainte 
de a acţiona nemijlocit, oamenii scrutează viitorul din punct de vedere 
teleologic, îşi imaginează sau îşi impun o ipostază de finalizare viitoare a 
acțiunii, efectul (viitor) al acţiunii (prezente) având astfel rol cauzal asupra 
propriei instituiri. In universul social apare deci posibilitatea obiectivă 
singulară ca viitorul scontat teleologic să acționeze asupra prezentului Şi, 
ca atare, să se instituie raporturi cauzale reversibile (de la efect la cauză). 

Pentru înţelegerea specificului raporturilor reversibile ale 
oamenilor cu existenţa lor naturală şi socială sugerăm următoarea 


* Schema generală a unei previziuni ştiinţifice (fig. 18), concepută ca demers 
probabilist, propusă de noi în lucrarea Determinismul şi ştiinţa ( Editura Ştiinţifică, 
Bucureşti, 1971, p. 290), este următoarea: 

schemă generală a mecanismului de structurare a demersu- 
rilor teleologice (fig. 19): 


Raport de determinare cauzală 

z = 

E N 
efect Raporturi de reversibilitate cauză 9 
jacţiune “temporală scop] 

y l 

PREZENT Raporturi de succesiune VIITOR 
cauză temporală efect 
Fig. 19 


3) Unitatea dintre previziune şi scop. Cele două tipuri de demers, 
cognitiv şi teleologic, nu sunt autonome; ele formează laturi corelate ale 
întemeierii praxiologice. Pentru realizarea scopului, oamenii instituie, 
în prealabil, demersuri cognitive, scrutează viitorul. Ca atare, previziunea 
ştiinţifică condiționează eficienţa scopului. Scopurile care nu au motivaţie 
nomologică (cunoaşterea structurii şi sensului devenirii obiectelor a căror 
transformare contribuie la producerea de bunuri şi valori pentru agent) 
nu pot fi atinse decât accidental, de obicei ele sunt ratate. 

Totdeauna oamenii au acționat pe temeiuri cognitive, fie că acestea 
au fost instituite empiric sau ştiinţific. Chiar şi practicile magice au 
conținuturi cognitive, dobândite prin experienţă sau moştenite prin 
tradiţie, astfel încât scopul, întemeiat cognitiv, este specific omului în 
actul său productiv. 

Totodată, trebuie precizat că numai în raporturile acţionale ale 
omului cu lumea obiectivă intervin scopuri. Natura nu are scop, 
desfăşurarea ei comportă raporturi cauzale şi de finalitate, dar nu raporturi 
teleologice, întrucât fără cunoaştere (Şi ca atare fără instituirea subiectului 
în sistemul existenţei obiective) nu se pot întemeia scopuri. De aceea, 
dimensiunea teleologică a determinismului fenomenelor este proprie 

numai universului social, orice teleologism aplicat la natură nefiind 
altceva decât o modalitate teistă de explicaţie a lumii. 

Călăuziți de scopuri, acestea la rândul lor întemeiate cognitiv, 
oamenii acționează asupra prezentului în cunoştinţă de cauză şi de efect, 
astfel încât viitorul nu le este doar dat, legic, ci şi-l construiesc conştient. 
Conştiința capacității lor demiurgice le apare oamenilor treptat. Pe măsura 
trecerii de la empiric la ştiinţific în strategia cunoaşterii şi, corespunzător, 
în raport cu trecerea tot mai generalizată de la întemeierea empirică la 
întemeierea teoretică a scopurilor, oamenii dobândesc posibilitatea de a 
dirija eficient acţiunile lor de satisfacere a scopurilor şi, odată cu aceasta, 
ajung la conştiinţa lor de sine ca agenţi, se ridică până la înţelegerea 
atributului lor demiurgic în raport cu societatea şi cu ei înşişi. 


* 


Activitatea demiurgică în plan obiectiv se întemeiază pe 
demersuri explicative şi previzionale, oamenii stăpânesc viitorul numai 
dacă şi-l adecvează în prealabil cognitiv. Eficiența actului uman 
producător de structuri obiective depinde hotărâtor de gradul de 
pătrundere teoretică a liniilor de evoluție a acestor structuri, orice 
acțiune care se abate de la direcțiile necesității obiective care pot fi 
sesizate pe plan cognitiv riscând să nu aibă finalitate, iar scopurile 
care au animat-o să nu fie realizate. 

Sesizând această corelație între cunoaştere şi acțiune în procesul 
de luare în stăpânire de către oameni a viitorului, oamenii de ştiinţă, 
îndeosebi cei care se ocupă cu cercetările prospecţionale, au ajuns la 
concluzia că principalul criteriu al dobândirii eficienţei în construcția 
viitorului îl constituie cercetarea cu mijloace nomologice a viitorului, 
surprinderea prin demersuri prospective a structurilor acestuia, 
previziunea ştiinţifică pe termen lung devenind aproape un panaceu în 
strategia actuală a acţiunii sociale. În acest sens, mulți sociologi şi 
politologi, fascinaţi de succesele de răsunet ale prospectologiei, 
consideră că dificultăţile actuale în stăpânirea proceselor socio-tehnice 
ţin nu atât de resortul cercetării viitorologice (a cărei eficienţă este 
deja relativ asigurată, în prezent societatea beneficiind de ample modele 
asupra viitorului şi soluţii strategice considerate a fi adecvate acestora), 
ci şi de caracterul structurilor organizaționale (în funcţie de natura 
intereselor pe temeiul cărora sunt constituite), de capacitatea şi 
posibilitatea obiectivă a acestora de a aplica soluţiile viitorologice 
existente sau care vor fi propuse în contextul ideologic şi politic foarte 
controversat actual. 


163 


Universitatea Spiru Haret 


Se poate spune, totuşi, că în strategia acţională de edificare a 
viitorului s-a instituit un anume fetiş al pozitivităţii, se consolidează o 
tendinţă de scientism futurologic (care, de fapt, nu este ferit de un anume 
joc al intereselor forțelor care influențează ordinea internațională). 

Fără îndoială, în toată această orientare, reclamată a fi concordantă 
pozitivităţii, există o mare încărcătură de adevăr. Societatea dispune astăzi 
de valoroase modele de viitor şi de pertinente soluții strategice pentru a 
evita consecințele nefaste ale unor acţiuni actuale „neutre”, concepute 
şi realizate în discordanță cu urmările uneori tragice pentru omenire, 
pentru structurile viitoare ale societăţii, pe care le pot provoca tehnicile 
şi tehnologiile actuale ale impactului omului cu natura. 


2. Prospectarea și determinarea viitorului 


La o analiză mai atentă a determinismului acţiunilor umane se 
constată că motivația nomologică nu este suficientă pentru dobândirea 
eficienţei de care agentul istoric are nevoie pentru a se conserva pe sine 
şi pentru a-şi edifica un viitor dezirabil. O importanţă cel puţin egală 
pentru condiţionarea eficienței maxime în raport cu destinele omului 
contemporan o are motivația teleologică, şi căreia îi sunt subordonate 
motivații psihologice şi axiologice. 

Omului contemporan nu-i este dezirabil orice viitor. Opţiunea sa 
pentru un anume model de viitor nu poate face abstracţie de interesele şi 
aspirațiile proprii. De aceea, în alegerea variantei acționale, călăuzit de 
modelele viitorului pe care i le oferă cunoaşterea ştiinţifică, îi apar 
hotărâtoare scopurile, sistemele proprii de valori. Ca atare, într-o epocă 
în care omenirea dispune de o multitudine de sisteme valorice şi de diverse 
demersuri teleologice (în concordanţă cu tipologia intereselor actuale 
ale diferitelor categorii sociale sau comunități umane), problema alegerii 
modelului de viitor şi a mijloacelor strategice de construcţie viitorologică 
continuă să fie nerezolvată până la capăt. 

Rezultă că pentru a-şi elabora un model de viitor dezirabil şi pentru 
a-şi elabora strategii eficiente de acţiune în vederea cuceririi viitorului, 
oamenii trebuie să-şi propună planuri şi programe de acţiune care să includă 
întregul câmp motivaţional (nomologic, teleologic, axiologic). In această 
ordine de idei, se poate avea în vedere chiar o corectare a previziunilor, a 
modelelor prospective, astfel încât ele să includă scopuri şi adeziuni valorice. 

De altfel, se observă deja că principalele deosebiri dintre modelele 
de prognoză cu care se operează astăzi în dezbaterile viitorologice rezultă 
nu din dimensiunea nomologică a procesului de elaborare a acestor 
modele, ci din dimensiunea lor teleologică. 

164 


Universitatea Spiru Haret 


1) Structura demersului prospectiv şi de determinare a viitorului. 


În vederea înţelegerii caracterului complex al mecanismului de elaborare 
a modelelor de viitor pe temeiul cărora agentul istoric să poată alcătui 
strategii acţionale eficiente de edificare a viitorului, propunem — din 
perspectivă acţionalist-praxiologică — următoarea schemă de ansamblu 
asupra activităţii de prospectare şi determinare a viitorului. 

Pentru înţelegerea acestei scheme sunt necesare câteva conside- 
raţii prealabile. 

a. In raport cu agentul acţiunii sociale, prezentul cuprinde nu numai 
domeniul de realitate obiectivă care va fi supus transformării, ci şi 
câmpul de interese şi valori prin intermediul cărora agentul se integrează 
prezentului şi şi-l reprezintă, astfel încât, obiectul supus acţiunii este 
totdeauna un obiect subiectivat („natură umanizată”) şi nu o realitate 
neutră faţă de structurile axiologice şi teleologice ale umanului. 

b. In mod asemănător, viitorul cuprinde câmpul de posibilități obiective 
şi ansamblul scopurilor şi aspirațiilor agentului acțiunii sociale, de unde rezultă 
că trecerea de la prezent la viitor nu este numai o relaţie cauzală complexă 
între real şi posibil, ci şi o relaţie cauzală complexă între valoare şi scop. 

c. Activitatea de cunoaştere a prezentului implică un proces 
informaţional prealabil atât asupra realității obiective, cât şi asupra 
câmpului de interese şi valori actuale ale agentului (implicarea 
interesului în structurile realului fiind cu atât mai pronunțată în condiţiile 
în care demersul prospectologic are în vedere întemeierea unor acțiuni 
la nivel societar), explicaţia având astfel atât valoare gnoseologică, cât 
şi semnificaţie axiologică. 

d. Prospectarea viitorului presupune un ansamblu de activităţi de 
prognoză (previziuni) care, la rândul lor. reflectă câmpul de posibilități 
structurate în viitorul obiectiv prin intermediul scopurilor agentului acțiunii. 

e. Prospectarea viitorului permite agentului sesizarea ariei 
posibilităţilor dezirabile (a acelei zone de linii posibile din câmpul 
obiectiv de posibilitate ce-i satisfac idealurile) care, supuse unui proces 
de selecţie (în funcţie de scopurile fundamentale), oferă contextul 
opțiunilor pentru zona de viitor pe care se angajează să-l construiască. 

f. Viitorul pe care-l au în vedere oamenii, în calitatea lor de agenţi 
istorici, este, aşadar, un viitor ales. În raport cu această specie de viitor 
din zona ipostazelor posibile ale viitorului obiectiv, agentul istoric 
elaborează programe acţionale de perspectivă, în raport cu obiectivele 
fundamentale ale acestora fiind decupate planuri de acţiune (pe termen 
scurt sau pe termen lung) pentru fiecare etapă de progres a societății. 

g. Planurile de activitate economică şi socială reflectă atât cerințele 
de perspectivă ale atingerii nivelului de dezvoltare estimat în cadrul 
viitorului ales, cât şi cerințele actuale, implicate în prezentul imediat, 
dedus prin demersuri explicative şi teleologice. 

Există, aşadar, o permanentă conexiune inversă între previziuni şi scopuri 
în activitatea de prospectare a viitorului, între subiectiv şi obiectiv în 
determinarea viitorului şi în viaţa socială, în construcția conştientă (teoretică 
şi practică) de către oameni (în calitatea lor de agent istoric) a viitorului. 


166 


Universitatea Spiru Haret 


2) Determinarea subiectivă şi obiectivă în strategiile de construcție 
a viitorului. Capacitatea demiurgică a agentului istoric atinge niveluri 
superioare de eficiență în condiţiile trecerii de la spontan la conştient, 
de la empiric la teoretic în activitatea socială — un rol hotărâtor în această 
privinţă avându-l constituirea şi aplicarea practică la strategia acțiunii 
sociale a ştiinţelor despre societate. 

Se desprind trei condiții principale, corelate unitar, prin intermediul 
cărora, în etapa actuală, agentul istoric trece de la potență la act în 
procesul de construcție a viitorului. 

O primă condiţie a acestui proces demiurgic o constituie fixarea 
scopului fundamental — construcţia unei societăți democratice superioare, 
mereu deschise, care să asigure personalizarea, dezalienarea continuă a 
individului şi prosperitatea comunitară, realizarea condiției umane, de 
asemenea mereu în deschidere. 

Pentru trecerea la edificarea unei asemenea societăţi este necesară 
constituirea şi consolidarea statului de drept, adâncirea vieţuirii 
democratice şi asigurarea unor grade superioare de libertate şi securizare 
individuală şi colectivă. 

O a doua condiţie a aceluiaşi proces demiurgic unitar este 
intensificarea scientizării procesului acțional în toate domeniile vieții 
sociale, în direcția implicării achiziţiilor revoluţiei informaţionale în toate 
domeniile acţiunii sociale, atât în activitatea teoretică, cât şi în activitatea 
practică. Condiţionare ce presupune şi instituirea unor demersuri 
prospective de natură să conducă la cunoaşterea structurii viitorului şi la 
stabilirea unei strategii eficiente de construcție a acestuia. 

Eficienţa modelului şi a metodologiei de construcție a viitorului 
depinde, însă, nu numai de puterea de pătrundere şi de cuprindere 
previzională, ci şi, în aceeaşi măsură, de gradul implicării scopului, a 
idealurilor sociale în viziunea viitorologică şi în programele de acţiune 
pentru transformarea acesteia din posibilitate în realitate. Este, credem, 
argumentată astfel ideea directoare a demersului nostru, potrivit căreia 
construcția (teoretică şi practică) a viitorului este, deopotrivă, o operă 
ştiinţifică şi una teleologică. 

O a treia condiţie a construcţiei viitorologice este instituirea cadrului 
organizaţional adecvat unui asemenea scop. Cercetătorii specializați în 
probleme de prospectare a viitorului au ajuns deja la concluzia că posibilitatea 
de a operaţionaliza modelele prospective depinde, în măsură hotărâtoare, de 
natura structurilor organizaționale chemate să edifice viitorul. Se constată, 
practic, în această privinţă, că structurile organizaționale specifice societăților 
actuale nu sunt suficient de bine racordate noii ordini economice şi politice 
internaţionale, ea însăşi în schimbare în ultima vreme (în cadrul căreia să-şi 

găsească totdeauna teren favorabil, pe de o parte cerințele actuale de integrare 
regională şi de mondializare, iar, pe de altă parte, aspiraţiile naționale de 
dezvoltare economică, politică, socială şi culturală). 

In mecanismul de funcţionare a structurilor organizaționale ale 
societăților contemporane, cu toate eforturile considerabile de 
operaționalizare a activităţilor organizaționale la nivel macrosocial, 
continuă să ființeze contradicții între previziune şi scop, între necesitate 
şi intenționalitate. Astfel de contradicții influenţează însăşi activitatea 
de prognoză, modelele de viitor şi de strategie viitorologică oferite în 
cadrul acestor structuri organizaționale fiind discutabile, astfel, nu numai 
sub aspect teleologic, ci şi, tocmai datorită acestui fapt, nomologic. 

Intr-o altă ordine de idei, tot mai mulţi gânditori contemporani din 
domeniul ştiinţelor sociale ajung la concluzia că reconstrucţia structurilor 
organizaționale în direcţia adecvării lor la scopurile dezirabile ale omului 
contemporan şi, corespunzător, perfecționarea permanentă a noilor 
structuri organizaționale care se instituie în procesul de trecere de la 
socialism la capitalism în ţările foste comuniste sunt condiția necesară 
primară a instituirii unui efort demiurgic eficient al omului actualei epoci 
în raport cu structurile sale existenţiale viitoare. 

Informatizarea oferă posibilitatea instituirii unor demersuri 
previzionale cu caracter ştiinţific de mare anvergură, dar această posibilitate 
se transformă în realitate numai dacă este dublată de o reconstrucție 
adecvată în domeniul structurilor organizaționale. Numai în contextul unui 
asemenea nou cadru organizațional, previziunea se corelează cu scopul şi, 
corespunzător, se poate trece de la potenţă la act în construcția viitorului — 
a unui viitor în care omul să-şi găsească o autentică împlinire. 


* 


Subliniind încă odată că aceste condiționări se întrepătrund în 
procesul de edificare a viitorului, menționăm totodată că ele oferă doar 
starea de potenţialitate a construcţiei viitorului, înfăptuirea practică a 
acestuia, trecerea de la posibilitate la realitate, fiind determinată de un 
sistem amplu de activităţi de maximă eficiență în toate domeniile vieții 
economice şi sociale. 

Construcţia viitorului presupune, aşadar, un uriaş efort demiurgic de 
natură practică din partea agentului istoric. În structura acestuia, conceput 
de această dată la scară comunitară şi societară, se etajează, într-o dialectică 
organizațională de tip autentic democratic, un ansamblu ierarhic de niveluri 
de competenţă acţională, în cadrul căruia capătă funcţii sistemice deosebite 
atât activităţile decizionale şi de conducere (manageriale), cât şi 
restructurările la nivelul mentalităților (din aria cărora trebuie eliminate în 

procesul de tranziţie specific etapei actuale în ţara noastră, concepţiile şi 
atitudinile învechite, moştenite de la regimurile totalitariste anterioare). 

În activitatea decizională şi de conducere, în vederea elaborării unor 
planuri şi programe eficiente de construire a viitorului, un loc important îl 
au cercetările prospecţionale, de strategie decizională şi de management 
la toate nivelurile de activitate (economică, politică, educaţională, 
administrativă etc.). Astfel de cercetări nu pot fi concepute doar ca 
demersuri nomologice, limitate la explicaţii, previziuni, analize 
operaţionale, construcţii de scenarii viitorologice; ele presupun şi o 
permanentă întemeiere axiologică şi teleologică, o adecvare a acţiunilor 
de transformare a obiectului acţiunii la nevoile subiectului — ştiinţa şi 
umanismul fiind coordonatele fundamentale ale activităţii de transformare 
a societăţii în epoca contemporană. 

Viitorul epocii contemporane devine, aşadar, tot mai mult, o perspectivă 
existenţială construită ştiinţific, dar, totodată, şi un efect al proiecției 
teleologice a oamenilor acestei epoci, în care luciditatea izvorâtă din 
cunoașterea necesităţii şi legităţii obiective se împletește cu sentimentul 
satisfacerii aspirațiilor şi idealurilor umane — sentiment determinat de 
conştiinţa libertăţii şi responsabilității (prin intermediul căreia ei se angajează, 
fără rezerve, la acest uriaş efort demiurgic). Omenirea tinde să se apropie 
treptat (este adevărat, nu fără dificultăţi, izvorâte din lipsa aproape paradoxală 
— în raport cu gradul de raționalitate ştiinţifică al acestei epoci — de mijloace 
şi criterii, datorită unor rânduieli sociale insuficient maturizate pentru a 
preîntâmpina efectele negative şi uneori distrugătoare ale progreselor actuale 
ale ştiinţei şi tehnicii) de luarea tot mai accentuată în stăpânire (dar oricum 
în limitare istorică permanentă) a viitorului. Nu numai pentru că (graţie 
cuceririlor ştiinţifice şi tehnologice) î/ poate astăzi cunoaşte — în liniile sale 
fundamentale — mai bine decât anterior, ci, îndeosebi, pentru că îl doreşte 
(făurindu-l în acest sens în plan ideatic „după chipul şi asemănarea sa”) și 
şi-l alege (adecvându-l raţiunilor sale axiologice şi mijloacelor şi principiilor 
sale strategice de a-l realiza obiectiv). 

In final, menţionăm că, totuşi, deşi posibil de ales, viitorul este, în 
multe dimensionări ale sale, imprevizibil; In anumite privinţe este vag 
imaginat şi nu totdeauna cel mai potrivit conceput; pentru mulți este 
mai mult visat decât realizabil, rămânând adesea doar în stadiul de proiect. 
Oricum, însă, viitorul trebuie acceptat la nivelul unui optim dorit şi 
aşteptat în ce priveşte dobândirea unor cote superioare de realizare a 
condiției umane. Acest viitor nu este, însă, un Eldorado, un rai pe pământ, 
societate fără tensiuni şi nevoi de împlinit. Viitorul este (în substanţa sa 
existenţială) istorie — o istorie reală şi contradictorie şi nu doar posibilă 
de înfăptuit, fără limitări şi deschideri. 

IX 


ACŢIUNE SOCIALĂ ȘI EFICIENŢĂ 


1. Acţiunea umană; termenii primari 
ai relaţiei acționale 


Teoria acţiunii umane (praxiologia) — după cum rezultă din lectura 
paginilor anterioare — are ca obiect cercetarea structurii generale a acțiunii 
sociale, a termenilor şi momentelor principale care potenţează eficiența 
actului uman creator, în vederea deducerii criteriilor principale de eficiență 
ale acţiunii, legităţile generale ale producerii „lucrului bine făcut”. Aşadar, 
obiectivul demersurilor acţionaliste este activitatea eficientă — acel tip de 
acţiune al cărui efect (produsul acţiunii) este destinat (de om) să-i satisfacă 
trebuinţe şi aspirații de realizare de sine individuală şi colectivă. 

Acţiunea umană eficientă (praxis) este o relație productivă a 
omului în raporturile sale cu mediul natural şi social de existenţă. Ea se 
structurează ca relație cauzală între subiect şi obiectul acțiunii, iar 
rezultatul înfăptuirii ei (efectul acţiunii) are valoare de produs — care 
satisface nevoi şi trebuinţe ale subiectului care o întreprinde. 

Fiind construct al omului, produsul este, totodată, obiect instituit 
în lumea obiectelor care populează existenţa, dar nu un obiect neutru 
printre celelalte, ci un obiect de „consum” pentru om („obiect pentru 
subiect”), instituirea lui în lumea obiectelor este destinată servirii sale şi 
a altora cărora el, din necesitate sau din libertate, îl destinează. 

Spre deosebire de relaţiile cauzal-obiective din lumea naturală, 
care sunt directe şi univoce, relația cauzal-acțională umană (practica) 
este o relație materială indirectă şi biunivocă. Efectul ei (produsul) este 
mediat de scopuri şi mijloace şi acţionează asupra autorului ei în calitate 
de factor (cauzal şi de condiţionare) existenţial structurant. 

Schema generală unui asemenea tip de relație este următoarea (Fig. 21). 

Termenii acestei relaţii acţionale din care rezultă produsul pot fi 
considerați ca termeni primari ai circuitului acţional (lanțului praxiologic). 
Asupra sensurilor acestora trebuie menţionate câteva precizări: 

a. Subiectul acțiunii este omul în ipostaza sa de agent („autor al 
acțiunii”) — după cum sugerează Kotarbiński; această ipostază fiind 

precedată de alte două: cea de existent („obiect” natural şi „element 
suport” al sistemului relaţiilor sociale); cea de subiect (al cunoaşterii 
şi instituirilor valorice). Aşadar, omul este: ființă naturală — respectiv, 
un domeniu de vârf al existenţei naturale (limita superioară a evoluţiei 
naturii fiind ființa socială — care trăieşte în cetate şi are simţul cetăţii, 
este „zoon politikon”; ființă rațională — are conştiinţă de sine şi se 
raportează cognitiv şi teleologic la lume („homo sapiens”); ființă liberă 
şi, de aceea, responsabilă de sine — apreciază şi judecă critic faptele 
sale şi lumea reală în raport cu sine („homo significans”); ființă 
demiurgică — lucrătoare (produce conştient — „homo faber”). 


E E Ceea Ei a pita 
| al l 
| Vo enana 
J | OBIECT | 
INDIVID l l l 
AGENT |—> scop MIJLOACE ++ PACIENT [-L-—=| PRODUS 
COLECTIVITATE | | 
j l i EXISTENT | 
l (| l 
e pt e e e a a a a Al 
Fig. 21 


În ipostaza sa de existent (natural şi social), omul este obiect de 
studiu al antropologiei fizice şi, respectiv, sociologiei); în ipostaza sa de 
subiect (epistemic şi axiologic), este obiect de studiu al teoriei cunoaşterii 
şi, respectiv, teoriei valorilor şi filosofiei culturii; în ipostază de agent, 
este obiect de studiu al teoriei acţiunii umane şi praxiologiei. La această 
ultimă ipostază, de agent („homo faber”), ne raportăm în intervenția noastră. 

b. Obiectul acțiunii nu este existentul în sine ci un existent pentru om, 
este acel fragment sau secţiune spațio-temporală a existenței care intră în 
preocupările acționale ale agentului. Un astfel de obiect este supus actului 
transformator al omului în vederea producerii de bunuri materiale şi spirituale 
necesare traiului său individual şi colectiv. Pentru a deveni obiect al acțiunii, 
existentul este supus în prealabil unui demers cognitiv, cel mai adesea el 
fiind, totodată, şi pregătit (practic) deliberat pentru a fi adecvat actului 
productiv — este prelucrat conştient în vederea exercitării asupra lui a unui 
act demiurgic. În aria obiectului acțiunii pot fi incluse natura (mediul natural 
de existenţă al omului), societatea (mediul social, relaţiile sociale şi structurile 
organizaționale ale societăţii), omul (ca individ şi colectivitate), considerat 
sub aspect existențial şi axiologic. In literatura acționalistă actuală, la sugestia 
aceluiași Kotarbiński, obiectul acţiunii este denumit pacient. 

c. Scopul este un demers preferențial anticipativ, întemeiat cognitiv 
— postdictic şi predictic — în concordanță cu opțiunile valorice ale 
agentului. Un astfel de demers teleologic este călăuzit (orientat) în funcţie 
de aşteptările şi aspiraţiile agentului în legătură cu finalitatea acţiunilor 
sale practice. Deşi este un efect scontat al acţiunii, scopul intervine cauzal 
asupra momentului declanşator al acţiunii, are rol de potență în raport 
cu actul. De aceea, orice acțiune umană este o instituire teleologică. 

d. Mijlocul reprezintă un ansamblu de instrumente (unelte) ale 
procesului productiv — în funcție de crearea şi perfecționarea structurii 
şi funcționalității acestora se obțin niveluri superioare şi ritmuri înalte 
de productivitate a muncii. 

Intervenția scopurilor şi mijloacelor, după cum precizau Hegel şi Marx, 
în medierea actului productiv condiționează trecerea de la interacțiunile naturale 
la procesul de muncă (uman), deci trecerea de la preomul natural la omul 
social. De asemenea, intensificarea şi raționalizarea demersurilor teleologice 
şi perfecționarea mijloacelor acțiunii reprezintă factori determinanți ai 
progresului vieţii sociale şi ai procesului de realizare a condiției umane. 


2. Structura lanţului praxiologic 


În lumina unor ample cercetări acţionaliste, impulsionate în secolul 
nostru — după cum am văzut — îndeosebi de Talcott Parsons, în cadrul 
sociologiei, şi de Tadeusz Kotarbiński, în domeniul praxiologiei, şi în 
continuarea unor deschideri filosofice acționaliste de îndelungată tradiție 
(de la Platon, Aristotel, Toma d” Aquino până la Hegel şi Marx şi, printr-o 
abordare implicită, chiar până la Heidegger şi Sartre), la care se adaugă 
cercetări acționaliste mai noi în toate domeniile ştiinţelor sociale şi umane 
(economie, sociologie, politologie, drept, etică, psihologie, pedagogie) şi 
ale logicii, teoriei organizării şi a normelor, precum şi, nu mai puţin, din 
perspectiva unor deschideri metodologice cu caracter acţional dintr-un 
evantai larg de discipline generale actuale cu caracter operațional (cibernetica, 
teoria sistemelor, teoria informaţiei), au fost propuse modele mai complexe 
asupra structurii acţiunilor sociale — în cadrul cărora au fost desprinse verigi 
(şi termeni) noi ale circuitului acţional (lanţului praxiologic). Intre acestea, 
alături de termeni primari, care indicau verigile de bază ale acestui circuit 
(lanţ), pot fi amintite: sistemul motivaţiilor acţiunii (psihologice, axiologice, 
nomologice), ansamblul factorilor situaționali (condiții, norme, mijloace); 
complexul operaţiilor de realizare (decizie, conducere, execuţie) — pe temeiul 
cărora pot fi desprinse anumite criterii de eficienţă ale acţiunii sociale. De 
altfel, toate aceste elemente constitutive ale circuitului praxiologic complex 
nu sunt altceva decât subspecii ale termenilor primari. 

În perspectiva tuturor acestor termeni şi verigi ale lanţului 
praxiologic, asupra cărora am insistat în capitolele anterioare, propunem 
şi un alt model al structurii acțiunii sociale decât cele cu care am operat 
anterior (pentru a scoate în evidenţă criteriile de eficiență), reprezentat 
prin următoarea schemă (fig. 22): 

Fig. 22 


Asupra verigilor lanțului praxiologic care structurează acțiunea 
socială sunt necesare unele precizări: 

a. Interesele materiale ale oamenilor sunt îndeosebi de factură 
economică, iar cele spirituale sunt, în mare parte, de factură valorică, 
ambele specii fiind structurate la nivel de individ sau de colectivitate 
(grupale, comunitare). Se poate avea în vedere şi o stratificare a acestora 
în funcție de ponderea lor în alcătuirea unei tabele (scări) a trebuinţelor 
umane: fundamentale şi nefundamentale, actuale şi de perspectivă. Toate 
acestea alcătuiesc orizontul condiției umane într-o anumită etapă a 
procesului istoric. 

b. Motivaţiile, care au funcţie de întemeiere în structurarea 
acțiunilor umane şi care se instituie în concordanţă cu interesele majore 
şi relativ constante (de tip grupul şi comunitare) ale oamenilor, cuprind 
un evantai complex de niveluri. 

In categoria motivațiilor axiologice se includ toate straturile care 
alcătuiesc tabla valorilor şi, în primul rând, cele care au referință în 
comportamentul oamenilor (morale, politice, juridice), fiecare în parte 
având o anume funcționalitate în formarea mentalităţii colective a 
oamenilor într-o anumită epocă istorică şi, ca urmare, în instituirea unui 
stil cultural şi a unei anume raționalități sociale (modul general de a judeca 
fenomenele şi evenimentele istorice, de a concepe viaţa şi trăirea societară). 

Motivaţiile psihologice, înrădăcinate în cele de factură axiologică, au 
o puternică referință la nivelul trebuințelor individuale, fapt pentru care 
angajamentul acţional al oamenilor este foarte diferit ca intensitate. Astfel 
de motivații au o puternică funcționalitate în procesul de cointeresare rațională 
şi afectivă, în stimularea atitudinilor şi în mijlocirea opțiunilor (pozitive sau 
negative) individuale sau colective în raport cu strategiile dezvoltării 
economico-sociale. Omul totdeauna se vrea servit pe sine (ca individ sau 
grup şi comunitate) în programele de acţiune de nivel macrosocial şi se 
simte înstrăinat dacă nu-şi află sau nu conştientizează prezența proprie la 
nivelul efectelor înfăptuirilor scontate a fi atinse prin asemenea programe. 

Motivaţiile teleologice, în întreaga tradiție acționalistă din gândirea 
filosofică, sunt avute în vedere ca temei al actului practic, fapt pentru 
care munca este definită, în primul rând, ca instituire teleologică. 
Demersul teleologic se întemeiază, însă, totdeauna pe motivații axiologice 
şi psihologice şi numai prin intermediul acestora se înrădăcinează în 
evantaiul de interese şi trebuinţe fundamentale ale oamenilor. Scopurile, 
în calitate de aşteptări şi de aspirații de realizare, stau la baza configurării 
idealurilor grupale şi comunitare ale oamenilor, iar acestea, la rândul 
lor, întemeiază strategiile şi programele de acţiune de anvergură la nivel 
macrosocial (grupal şi comunitar). 

Considerăm necesar de precizat că programele şi strategiile de 
acțiune socială nu decurg numai dintr-un câmp motivaţional teleologic, 

prin intermediul căruia au funcționalitate de temei acţional şi motivațiile 
axiologice şi psihologice. Intr-o măsură tot mai mare, în întemeierea 
acțiunilor sociale intervin motivațiile nomologice. In acest sens, 
cunoaşterea cauzalităţii şi legităţii obiective a fenomenelor naturale şi 
proceselor sociale, demersurile previzionale care decurg din dezvăluirea 
acestora, condiționează stabilirea unor scopuri dezirabile şi, implicit, 
elaborarea unor proiecte şi programe de acţiune care pot fi înfăptuite, şi 
nu ratate, efectul acestei înfăptuiri având caracter benefic pentru agentul 
acțiunii, respectiv, contribuind la obținerea unor orizonturi superioare 
în procesul de realizare a condiției umane (la nivel individual şi colectiv). 

Trebuie atenţionat, totodată, că intervenția tot mai accentuată a 
motivaţiei nomologice în întemeierea strategiilor acționale (uneori 
implicarea nomologicului fiind principalul, dar nu chiar unicul factor de 
întemeiere acțională) nu trebuie să conducă la subestimarea celorlalte 
specii de motivații. Este bine de ştiut că acțiunea concepută dincolo de 
opţiunea valorică şi de cointeresarea agentului nu atinge grade de eficiență 
de natură să-l realizeze pe om, atât în calitatea sa de agent, cât şi de 
personalitate. Cel mai adesea, minimalizarea axiologicului conduce la 
înstrăinare şi, în consecinţă, la alterarea condiţiei umane. 

c. Un loc aparte în lanţul praxiologic îl ocupă ansamblul situțional 
(condiţii, mijloace, norme). In complexitatea acestui ansamblu, condițiile 
(naturale şi sociale, materiale şi spirituale şi, din ce în ce mai important 
de menționat în contextul actualului impact al omului cu natura, cele 
ecologice) au rolul de cadru obiectiv şi subiectiv al desfăşurării acţiunii, 
a cărui neglijare periclitează nu numai dobândirea eficienţei scontate ci 
şi acțiunea însăşi. 

Asupra mijloacelor acțiunii ne-am referit mai sus, apreciindu-le 
ca termen primar al demersului practic , sugerând de această dată doar 
nevoia de a le concepe mult mai complex. Alături de uneltele materiale, 
care sunt principalele instrumente ale procesului de muncă, şi de 
instrumentele conceptuale ale acestui proces (edificările teoretice, logico- 
metodologice şi, în anumite privinţe, construcţiile ideologice — doctrine 
politice, juridice, morale), un rol crescând în acţiunile sociale întreprinse 
la nivel macrosocial în etapa actuală îl au structurile organizaționale 
(instituţii sociale, economice, politice, juridice, de cultură, de cult — 
asociaţii şi organizaţii din rândul cărora o pondere importantă au în viața 
socială partidele politice şi statul în calitatea sa de complex 
organizațional). Aceste structuri nu au o valoare în sine în sistemul vieții 
sociale, ci sunt instrumente ce mijlocesc raporturile sociale cu caracter 
grupal şi comunitar, condiționează grade superioare de eficiență la nivelul 
tuturor acțiunilor sociale, atât cele care se exercită în cadrul raporturilor 

dintre oameni şi natură, cât şi cele care au ca obiect de referinţă exercitarea 
capacităţii de agent a omului în raporturile sale cu societatea şi cu sine. 

In ce priveşte normele, evidenţiem, pe de o parte, importanţa 
considerării lor ca un element de cea mai mare însemnătate în 
reglementarea şi impulsionarea sistemului actual al acțiunilor sociale 
(producţia materială, cercetarea ştiinţifică şi de proiectare, creaţia 
artistică, activitățile comerciale, activităţile instructiv—educative, 
serviciile etc.), iar pe de altă parte, nevoia de a clasifica un evantai mai 
larg de specii normative: comportamentale (morale, politice, juridice); 
acționale (tehnologii de producție, de cercetare, de creaţie valorică, 
metodologii de cunoaştere); organizaționale (coduri normative care 
reglementează activitatea unor organizații — statute ale acestor organizații, 
coduri normative de funcționare a întreprinderilor şi instituțiilor, coduri 
comerciale, constituţiile statelor); ecologice (care au în vedere 
reglementarea la nivelul optimului existențial a activităţilor economice 
şi sociale care au impact asupra mediului natural şi social). 

d. In ansamblul operațiilor procesului de realizare, care intervin 
îndeosebi în condiţiile unei acțiuni sociale în care agentul este colectiv, 
iar efectele acestuia se repercutează asupra unei mari colectivităţi de 
oameni (care reprezintă agentul executat), capătă o pondere hotărâtoare 
mecanismele activităților decizionale şi de conducere. 

Indiferent de modalitatea în care se exercită (democratic sau 
nedemocratic) astfel de activităţi, ele sunt atribute ale agentului decident. 
Fără îndoială că în condiţiile actuale ale procesului productiv funcționează 
strategii moderne de decizie, întemeiate pe metode probabilistice şi tehnici 
de calcul perfecționate (rapide şi de mare precizie), ce iau în consideraţie 
un cerc larg de parametri cauzali şi funcționali, o serie cuprinzătoare de 
factori de condiționare, care de cele mai multe ori conferă dinamicii 
proceselor care structurează obiectul acţiunii un pronunţat caracter 
aleatoriu. Motiv pentru care agentului decident i se pun la dispoziţie, de 
către un aparat administrativ specializat, variante decizionale multiple. 
Intr-un sistem democratic optimal de decizie, selecția şi opțiunea din 
evantaiul de variante sunt operate de către agentul decident în funcţie şi 
de evaluarea demersurilor teleologice ale agentului executant, la rândul 
lor întemeiate axiologic şi teleologic din perspectiva intereselor şi 
aşteptărilor colectivităţilor (până la nivel de grupuri sociale şi comunități 
umane) asupra cărora se repercutează produsul acţiunii. Aşadar, libertatea 
de decizie este totdeauna călăuzită de necesitate, dar incumbă în acelaşi 
timp şi un grad înalt de responsabilitate. 

In sistemele organizaționale de factură democratică sunt preconizate, 
prin dispoziții normative de reglare şi control (inclusiv de corectare), 

modalități decizionale astfel încât opţiunile să întrunească condiţiile de 
asigurare a funcționării optime, atât a criteriilor de competenţă cât şi a 
celor de responsabilitate (în acest din urmă caz luându-se în consideraţie 
cu mult discernământ critic temeiurile ax1ologice şi teleologice ale acțiunii). 

Se impune precizarea că şi activitatea de conducere (managerială) 
trebuie să fie supusă acestei duble condiţionări. Managerul (directorul 
sau şeful unui departament), exercitându-şi atribuţiile de a traduce în 
fapt deciziile, acţionează, la rândul său, având în vedere atât criteriile de 
eficacitate care decurg din cerinţe nomologice, cât şi cele de ordin psiho- 
social şi axiologic, în baza cărora se angajează activ colectivele de 
producători în procesul acţional. Neluarea în seamă a acestora din urmă 
poate duce la acumularea de tensiuni sociale şi reacţii antimanageriale, 
la stări conflictuale în relaţiile dintre agentul decident şi agentul executant. 
Cu alte cuvinte, în activitatea managerială se îmbină ştiinţa conducerii 
cu arta de a conduce. 

e. In raport cu toate celelalte verigi şi operații care structurează 
lanţul praxiologic, care au rostul de a potența eficiența acţiunii, execuția 
este operația („„materială”) directă de declanşare a genezei şi structurării 
produsului, corespunde momentului trecerii de la potență la act în 
circuitul acţional al realizării scopului — toate celelalte operaţiuni şi 
momente preliminare instituirii produsului având doar rolul de factori 
de mediere a eficienţei acestuia. Execuţia este, aşadar, actul creator (final) 
prin care scopul şi mijlocul se obiectivează — intră în existență. 

Execuţia propriu-zisă nu încheie lanţul praxiologic. Produsul ei 
este o realitate „fizică” (dobândeşte statut ontic), se adaugă celorlalte 
„obiecte” din lumea materială sau socială. Dar pentru a dobândi 
funcţionalitate umană, respectiv, pentru a deveni mijloc al realizării de 
sine a subiectului acțiunii, trebuie supus unui proces de semnificare. Cu 
alte cuvinte, asupra produsului „fizic” al acţiunii se exercită o operație 
de valorizare (terminală), în vederea transformării acestuia în produs 
„umanizat”. Din obiect în sine, produsul acţiunii umane devine acum 
obiect pentru om (obiect subiectivat). 

Această valorizare terminală se realizează prin aprecierea pe care 
agentul o acordă produsului în raport cu măsurarea gradului în care acesta 
satisface interesele sale şi, îndeosebi, prin judecarea critică a modului în 
care, prin produsul acțiunii sale, îşi asigură o anumită transcendere în 
spaţiul universalităţii (în sens culturologic, accede la nemurire). 
Deoarece, omul nu este un simplu consumator, ci un supraviețuitor prin 
creaţie al condiției lui de muritor. 

Satisfacerea sentimentului demiurgic îi propulsează omului 
disponibilitatea de a se angaja permanent în procesul creaţiei şi, respectiv, 

în declanşarea unor noi lanţuri praxiologice. Omisiunea actului final 
valorizator asupra produsului împiedică semnificarea acestuia şi, implicit, 
închide circuitul acţional, agentului fiindu-i astfel înlăturată posibilitatea 
exercitării capacității sale demiurgice şi, prin aceasta, putinţa de a se 
realiza pe sine. Se justifică astfel necesitatea unor „sancţiuni premiale” 
a activităţilor productive ale agenţilor acțiunii, aprecierea acestora în 
raport cu tabla de valori a epocii şi reuşita lor în efortul de universalizare 
umană prin creație. Acest din urmă aspect al aprecierii, exercitat prin 
demersuri critice specializate, se recomandă cu atât mai mult în cazul 
unor instituiri axiologice de anvergură în spaţiul culturii, îndeosebi în 
artă şi literatură, în filosofie. 


3. Factori și criterii principale 
de eficiență a acţiunii 


Astfel de criterii sunt deductibile din luarea atentă în consideraţie a 
tuturor verigilor lanţului praxiologic, precum şi a corelațiilor dintre acestea. 
Printre criteriile deduse pe această cale reținem atenția asupra câtorva pe 
care le considerăm mai importante (şi generale) pentru orice demers practic 
care ţinteşte spre instituirea unor produse cu o puternică funcție realizatorie 
(umanizatoare şi de afirmare a personalității) pentru om. 

1. Testarea atentă a evantaiului de interese, de nevoi materiale şi 
spirituale în raport cu care omul, în calitatea sa de agent, se angajează 
acțional şi declanşează circuitul praxiologic. 

2. Luarea în considerație a tuturor câmpurilor valorice şi a 
motivaţiilor psihologice care întemeiază acţiunea „productivă” a 
oamenilor, stimulând cointeresarea acestora în direcția dobândirii 
eficienței maxime. 

3. Intemeierea teoretică solidă a acţiunii şi tolosirea în această 
privinţă a unui bogat câmp informațional prin intermediul căruia se pot 
institui demersuri cauzale şi dezvăluiri legice de natură să mijlocească 
elaborarea unor explicaţii şi previziuni de profunzime şi de anvergură 
asupra mecanismelor de funcționare a structurii obiectului acţiunii. Toate 
acestea, în vederea găsirii celor mai potrivite mijloace şi tehnici de 
schimbare a acestuia în scopul producerii de bunuri şi valori sau de 
mijloace de producere a acestora, necesare satisfacerii nevoilor de trai 
material şi spiritual al oamenilor. 

4. Fixarea atentă a scopurilor acţiunii, în concordanţă atât cu 
evantaiul de motivații psihologice şi axiologice (implicarea acestora este 
dealtfel automată în demersurile teleologice), cât şi cu solide întemeieri 

teoretico-informaţionale (ştiut fiind că, fără o prealabilă întemeiere 
nomologică, scopurile sunt de obicei ratate sau, în nici un caz, nu 
dobândesc dezirabilitate şi nu se pot înfăptui). Aşadar, cunoaşterea 
condiționează eficiența scopului. 

5. In corelaţie cu sistemul de motivații (axiologice şi teleologice) 
şi întemeieri (teoretico-nomologice) sunt necesare e/aborări de strategii 
riguroase de acţiune, din care să se desprindă proiecte şi programe sau 
planuri eficiente de acţiune, permanent raportate la optimul economic şi 
social reclamat de procesul actual de realizare a condiţii umane. Strategia 
este, deci, o condiţie preliminară de eficienţă a acțiunii. 

6. Alegerea şi crearea mijloacelor (tehnico-materiale, logico- 
teoretice, organizaționale) potrivite de acțiune în concordanţă cu 
scopurile fundamentale ale acesteia (scopul nu scuză, ci dictează 
mijloacele), obiectul final al unei acţiuni eficiente fiind satisfacerea 
nevoilor şi aspirațiilor agentului. Unitatea dintre scop şi mijloc este, 
aşadar, principala condiție de eficiență a acțiunii. 

7. Elaborarea şi perfecționarea unor sisteme de norme (tehnologii 
superioare de activitate productivă care să asigure o înaltă productivitate, 
tehnici de cercetare şi metodologii moderne de cunoaștere, coduri 
organizaționale şi legislații în concordanţă cu cerinţele actuale ale vieții 
democratice) stimulatorii pentru atingerea cotelor actuale de randament 
socio-uman, concordante, atât înnoirilor economice, politice şi morale, 
cât şi progreselor ştiințifico-tehnice specifice actualei epoci, accentuat 
marcate de nevoia realizării condiției omului la nivel contemporan. 

8. Perfecţionarea strategiilor decizionale, folosind tehnicile şi 
tehnologiile de analiză logică şi de selecţie probabilistă pe care le 
potenţează noile generaţii de calculatoare şi sisteme informaţionale, 
în concordanță cu preferințele valorice şi aşteptările în materie de 
realizare umană ale agentului actual al acţiunii sociale. Se poate vorbi, 
în această privinţă, de restructurarea tipului de raționalitate socială şi 
de modificări substanţiale de mentalitate şi de concepere a stilului de 
viaţă — în raport cu care nu numai bogăţia (cumulul) de produse (bunuri 
şi valori) ci, mai ales, tipologia şi funcționalitatea acestora este altfel 
gândită de generaţiile tinere (integrarea socială a individului şi 
personalizarea acesteia este altfel concepută de omul care-şi proiectează 
un model de realizare în contextul istoric al apropiatului sfârşit şi 
început de mileniu). 

In aceeaşi ordine de idei, considerăm oportun de menţionat, în 
continuare, că libertatea de decizie nu trebuie să scape din vedere 
nivelurile tot mai înalte de responsabilitate socială şi umană, mai ales 
în contextul actualului impact al omului cu natura şi societatea, respectiv, 

în condiţiile progresului ştiinţific, tehnic şi tehnologic specific revoluţiei 
informaţionale contemporane. 

9. Strâns legat de actul decizional, se impun schimbări de 
mentalitate şi de metodă şi în ce priveşte operația conducerii. Asemenea 
schimbări au ca referință, pe de o parte, introducerea şi generalizarea 
activităților manageriale pe care le reclamă trecerea la economia de piaţă 
— obiectivul scontat fiind randamentul maxim şi, în conformitate cu 
acesta, o productivitate a muncii ridicată (şi, respectiv, cote superioare 
de profit individual şi social), iar, pe de altă parte, implicarea unor 
procedee democratice de conducere în care interesele agentului executant 
să nu fie încălcate fără răspundere, ci respectate în limitele ordinii de 
drept de către agentul decident. Altfel spus, practicarea funcției de 
conducere trebuie să se exercite totdeauna în conformitate cu cerinţele 
economicităţii, dar din perspectiva principiilor inalienabile ale 
umanismului şi drepturilor omului. 

10. Alegerea momentului şi a celor mai potrivite condiții în trecerea 
de la potență la act, la declanşarea execuţiei, a mecanismului de instituire 
existențială a produsului. In această privință, sunt necesare profesionalism 
şi abilitate practică, nu numai ştiinţă, ci şi măiestrie în executarea integrală 
a proiectului, a variantei de acţiune preconizate de agentul decident. 

In alegerea momentului execuției şi aplicarea tehnologiilor de 
acțiune, agentului executant trebuie să i se creeze condiţii care să-i 
stimuleze capacităţile creative, iar el trebuie să manifeste inițiativă şi 
răspundere proprie (asumare de risc). In această perspectivă, managerul 
are obligaţia să-l pună pe producător (agentul executant) în situația să 
nu manifeste o conştiinţă de robot, ci să i se stimuleze instituirea unei 
conştiinţe demiurgice şi să simtă nevoia de a fi respectat ca atare. De 
altfel, s-a constatat că această corelație dintre competența şi răspunderea 
managerială şi competenţa şi responsabilitatea producătorului nemijlocit 
reprezintă un criteriu de eficiență dintre cele mai importante în strategiile 
acționale contemporane. 

11. Considerarea produsului ca „obiect pentru subiect”, ca obiect 
destinat servirii umane exemplare. In calitate de obiect creat, produsul 
se deosebeşte de celelalte obiecte numai în măsura în care este supus 
unui proces de valorizare (dacă i se apreciază măsura în care contribuie 
la satisfacerea trebuinţelor agentului, respectiv, la atingerea scopurilor 
acestuia). In cazul în care scopul instituirii produsului nu a fost atins, 
produsul respectiv nu dobândeşte semnificaţie subiectivă, prezența lui 
neavând astfel finalitate umană, ci, mai de grabă, alterând mediul obiectiv 
de existență al omului. De aceea, se impune o operaţie de „control al 
calității” produsului, un fel de „testare axiologică” finală a acestuia. 

Prin funcționalitatea sa în sfera consumului, produsul face parte 
din existența umană, calitatea şi funcţionalitatea lui umanizatoare 
acționează ca un criteriu (măsură) al nivelului şi modului de viaţă al 
oamenilor, dă expresie unui anumit tip şi nivel de civilizaţie. Din această 
cauză, în societățile moderne oamenii sunt interesați nu numai de 
cantitatea şi calitatea produselor (în raport cu nivelul cerințelor de 
consum), ci şi de gradul de încărcătură axiologică pe care o au acestea 
(în raport cu cerinţele de trăire valorică). In această perspectivă, sunt 
exemplare preocupările actuale în domeniul design-ului. Trebuinţa de 
amplificare a funcționalități estetice a bunurilor materiale de consum 
de toate genurile — care înfrumuseţează mediul de existenţă al omului 
asemănător obiectelor de artă — pun în evidență tocmai această 
dimensionare axiologică a produsului acțiunii umane. 

Se desprinde concluzia că în etapa actuală, din moment ce bunurile 
materiale, asemănător valorilor spirituale, au o accentuată dimensionare 
axiologică, cu toată îndreptăţirea se poate argumenta situarea produsului 
în aria universului uman. De unde se poate conchide că asigurarea unei 
dimensionări axiologice a întregului evantai al lumii produselor se 
conturează tot mai mult a fi un criteriu de eficienţă al acțiunii sociale. 

Omisiunea sau minimalizarea oricăruia din aceste criterii 
diminuează eficienţa acțiunii — produsul nu satisface nevoile agentului 
(şi ale tuturor consumatorilor cărora le este destinat), — fapt care 
împiedică redeschiderea lanţului praxiologic, angajarea agentului într-un 
alt circuit acţional. 

La rândul ei, tulburarea funcţională a lanţului praxiologic, 
împiedicând disponibilitatea obiectului acţiunii de a transcende în „obiect 
pentru subiect”, alterează nu numai procesul de satisfacere a nevoilor 
umane, ci însuşi procesul de muncă (lipsindu-l de eficiență) — cu alte 
cuvinte, condiţia (statutul) ontică a umanului. Se adevereşte, astfel, că 
omul acționează nu numai pentru a avea, ci, mai ales, pentru a fi. 


* 


După cum se constată, praxiologia sau teoria acțiunii umane 
eficiente resemnifică în mare măsură termenul de eficiență. Obişnuința 
de a i se conferi acestui termen o dimensionare preponderent economică 
(însăşi calitatea produsului acțiunii fiind apreciată sub acest aspect în 
condițile economiei de piață), stimulată de un anume pragmatism îngust, 
izvorât dintr-o mentalitate scientist-tehnicistă, se pare că treptat se află 
în amurg. Unidimensionalizarea practicată în procesul de realizare umană 
în societăţile de tip consumatorist provoacă deja, de câteva decenii, 

fenomene de adâncă criză valorică, marcate de tendințe de indiferenţă, 
dacă nu chiar de renunțare la umanism. Datorită consecinţelor nefaste 
pentru om ale acestui unidimensionalism, de câteva bune decenii este 
reclamată nevoia de „reîntoarcere la umanism”. 

Una din expresiile acestui proces de „reîntoarcere la om” o 
constituie tocmai această resemnificare a termenului de eficienţă. 
Conceptul are mai multe dimensionări: una economică (este drept, 
fundamentală — funcționează ca un criteriu-temei), una socială (se 
scontează efectele produsului acțiunii asupra mediului social — material 
şi axiologic — de existenţă al oamenilor); una nemijlocit umană (măsura 
în care contribuie la împlinirea omului ca personalitate şi agent — ca 
fiinţă liberă, dar şi generică). Omul trebuie avut în vedere în integralitatea 
(autenticitatea) sa; el trăieşte nu numai în materie, ci şi în spirit, este nu 
numai o ființă liberă, ci şi responsabilă. 

Un aspect din ce în ce mai accentuat de avut în vedere, cu efecte 
realizatorii pentru om, este condiția lui ecologică. In contextul actualului 
impact al omului cu natura şi societatea, mediat puternic de progresul 
tehnico-ştiințific şi informaţional, raportarea consecințelor pe care le 
provoacă produsul acțiunii asupra mediului ecologic devine un criteriu 
aproape determinant pentru aprecierea calității vieţii. Desigur, în această 
privință, funcţionează codurile normative de nivel macrosocial, dar, fără 
cote superioare de responsabilitate la nivel individual şi microgrupal, aceste 
coduri n-au eficacitatea scontată. Este nevoie de o restructurare la nivelul 
conştiinţei sociale a oamenilor — asimilarea a ceea ce am putea numi o 
conştiinţă ecologică (şi, de ce nu, edificarea unui mod de viață ecologic). 

Produsul acţiunii satisface nevoi şi trebuințe ale omului, acesta 
trebuie însă servit ca om atât material-economic, cât şi spiritual şi moral, 
considerat în condiţia lui specifică de personalitate şi demiurg (şi, de 
aceea, liber, dar şi responsabil de sine şi de altul). 

ÎN LOC DE ÎNCHEIERE 


Mai înainte de a ne angaja în abordarea unor probleme de natura 
celor sugerate în paragrafele acestui capitol de încheiere, considerăm 
necesar de surprins distincțiile şi relaţiile dintre teoria acțiunii sociale 
şi praxiologie. Intr-o anume tradiţie, prin teoria acțiunii se are în 
vedere o abordare din perspectivă filosofică, sociologică şi 
psihologică a acţiunii umane, iar prin praxiologie sunt vizate 
preocupări de logică a acţiunii, în care se includ şi probleme de logica 
normelor, teoria organizării, teoria deciziei şi a conducerii şi, implicit, 
de strategie acţională, toate acestea analizabile cu mijloace formale 
şi operaţionale moderne. Scopul ambelor tipuri de demers acționalist 
este comun — respectiv, descifrarea structurii acţiunii sociale, a 
motivaţiilor şi determinismului acțional, deducerea criteriilor de 
eficiență ale acțiunilor la nivel individual şi colectiv, în condiţiile 
transformărilor economice, sociale şi valorice care au loc în lumea 
contemporană. O lume care, în ciuda cotelor înalte de progres material 
(economic mai ales) atinse în țările superindustrializate, viaţa socială 
este totuşi marcată de adânci tensiuni sociale şi inegalităţi economice, 
de fenomene de criză valorică şi de natură ecologică, ce 
disfuncționează grav condiţia umană. 

Istoric vorbind, demersurile acţionaliste au fost iniţiate în filosofie 
încă din antichitatea greacă (Platon, Aristotel), însoțind din ce în ce mai 
activ demersurile ontologice medievale (Toma d" Aquino) şi dobândind o 
pondere deosebită în filosofia clasică germană (Hegel), în marxism 
(conceput de Marx însuşi ca filosofie a praxisului) şi definind hotărâtor 
unele direcții din gândirea filosofică contemporană (în pragmatism — Peirce, 
Dewey, James). 

Teoria acţiunii sociale, având însemnate premise filosofice, s-a 
constituit de fapt în sociologia primei jumătăţi a acestui secol (Emile 
Durkheim, Max Weber, Vilfredo Pareto, Talcott Parsons), într-o bună 
măsură şi datorită dezvoltărilor acționaliste operate dinspre psihologie, 
politologie şi teoria valorilor, iar praxiologia, cu premise viguroase în 

gândirea economică a primelor decenii ale secolului nostru şi în cibernetica 
constituită în deceniile de mijloc ale acestui secol, a fost fundamentată ca 
disciplină metateoretică autonomă de Tadeusz Kotarbinski (aproximativ 
în acelaşi interval de timp cu circumscrierea propriu-zisă a obiectului teoriei 
acţiunii sociale de către Parsons). 


1. Obiectul și misiunea actuală a praxiologiei 


1. Praxiologia îşi propune descifrarea structurii acțiunii sociale şi, 
pe această bază, formularea unor criterii operaţionale de sporire maximă 
a gradului de eficienţă al acţiunii. 

In raport cu exigenţele actuale ale eficientizării acțiunii umane, a 
apărut, între altele, necesitatea cristalizării unei discipline praxiologice 
speciale de teorie a conducerii (cunoscută mai ales prin termenul de ştiinţa 
managementului), disciplină a cărei menire constă în călăuzirea efortului 
de decizie şi de conducere la nivelul tuturor structurilor organizaționale 
ale societăţii în direcția optimizării factorilor, a activităților producătoare 
de bunuri şi valori sau de mijloace de producere a acestora, în concordanță 
cu cerințele de profitabilitate pe care le impun tendințele şi ritmurile actuale 
ale progresului economic şi socio-uman. Credem, de aceea, că pentru a 
întemeia o disciplină specială de teorie a conducerii vieții sociale sunt 
necesare prealabile cercetări praxiologice. Ne apare motivat, în această 
direcţie, accentul care se acordă astăzi praxiologiei sau teoriei acțiunii 
umane în ansamblul ştiinţelor sociale. Praxiologia, concepută ca o disciplină 
metateoretică, oferă totodată şi prilejul surprinderii mecanismului de 
funcționare a sistemului de raporturi sociale la nivel macro-social, mediind 
înțelegerea mai ales a temeiurilor cauzale ale structurării acestora. De aceea, 
ca disciplină independentă, praxiologia are o mare valoare operațională în 
câmpul actual al ştiinţelor sociale, conferă acestora o perspectivă riguroasă 
de optimizare (ferindu-le de pericolul unor speculaţii şi căutări sofisticate). 

2. Motivând din acest unghi de vedere necesitatea cercetărilor 
praxiologice în ansamblul ştiinţelor actuale despre om, notăm totodată, că 
praxiologia nu poate servi demersului ştiinţific explicativ şi previzional 
asupra vieţii sociale decât cu condiţia unei echilibrate abordări a 
fenomenului social, dintr-o dublă perspectivă: raționalistă şi antropologică, 
în care explicaţiile cauzale se împletesc cu cele teleologice — o atare 
abordare fiind recunoscută unanim astăzi ca singura alternativă 
metodologică în care pozitivarea se împleteşte cu umanizarea discursului 
ştiinţific asupra socialului şi umanului. 

Am încercat în această lumină să formulăm unele premise pentru 
întemeierea unei praxiologii cu aplicaţii directe asupra eficientizării 

sistemului de ansamblu al acţiunilor la nivel macrosocial, valorificând selectiv 
şi critic, în acest sens, contribuţiile mai vechi sau mai noi ale filosofiei, 
sociologiei şi praxiologiei (concepută cu precădere de întemeietorii ei din 
perspectivă logic-operaţională). Reconsiderarea gândirii acţionaliste 
anterioare (prezente dintotdeauna în diverse discipline cu caracter filosofic 
şi social-politic) presupune un efort de sistematizare şi de definire adecvată 
a conceptelor şi a problemelor ei principale, în funcţie de exigenţele practicii 
sociale contemporane şi de progresele diverselor discipline teoretice şi cu 
caracter operațional. Praxiologia astfel concepută, considerată, aşadar, pe 
de o parte ca un domeniu de cercetare cu un pronunţat caracter aplicativ, iar 
pe de altă parte ca o disciplină de graniţă între filosofie şi ştiinţe, între ştiinţele 
formale şi ştiinţele sociale — în aparatul ei conceptual folosind deopotrivă 
toate achiziţiile logicii, ciberneticii, teoriei generale a sistemelor şi, respectiv, 
ale sociologiei, politologiei, axiologiei sau chiar futurologiei contemporane. 

3. Printre alte sarcini majore, praxiologia are, deci, menirea de a 
pozitiva discursul filozofic asupra omului. Cercetând structura acțiunii 
umane, praxiologia prilejuieşte totodată conturarea unor puncte de sprijin 
preţioase în rezolvarea unei probleme primare a discursului filosofic, care a 
dat naştere la nenumărate controverse, nici astăzi încheiate, asupra 
semnificației şi rosturilor omului în Univers. Păcatul originar al multora din 
cugetările filosofice anterioare a fost acela că a transferat relația dintre potență 
şi act de la nivel uman la scara Universului în ansamblu, fapt care a netezit 
calea pătrunderii în mentalitatea oamenilor a unor soluții teiste în explicarea 
determinismului obiectiv. Or, gândirea acţionalistă şi praxiologia (avem în 
vedere şi soluţiile acționaliste care au fost formulate anterior în filosofie şi 
sociologie, ştiut fiind că o teorie a acțiunii umane concepută ca disciplină 
teoretică independentă s-a făurit abia în ultimele decenii) a coborât problema 
raportului dintre potență şi act din ceruri pe pământ. Nu există o stare de 
potenţă exterioară Universului sau un scop obiectiv iniţial care să-i prescrie 
sensul; actul nu este deci un efort demiurgic prin care Universul virtual, 
graţie unei rațiuni supreme, capătă formă. Activitatea, ca trecere de la potenţă 
la act, este o proprietate lăuntrică Universului, ea este exercitată de agenți 
umani călăuziți de scopuri proprii. Demiurgul, ca agent obiectiv suprem, 
este înlocuit cu agenţi subiectivi, la rândul lor ipostaze ale diacroniei 
Universului obiectiv. Atributul de activ nu este deci propriu Universului în 
general, ci Universului uman, iar acțiunea eficientă, ca relaţie conştientă de 
transformare „materială” de către agent a existentului, este o problemă de 
competenţă directă a teoriei acţiunii umane (praxiologiei) şi nu a unei 
explicaţii filosofice generale, care, inevitabil, în măsura în care încearcă să 
o extrapoleze la scara Universului, împinge discursul teoretic asupra 
existenţei spre un teleologism universal şi spre teologism. 

Redimensionarea raționalistă a teleologiei, prin reducerea ei la scară 
umană şi, corespunzător, restrângerea sferei conceptului de creație la nivelul 
comportamentului uman (operații pe care praxiologia le înscrie ca termeni 
primari într-un discurs pozitiv asupra socialului, eliberat de idolii filosofiei 
acționaliste tradiționale de origine augustiniană şi tomistă), a constituit un act 
eliberator nu numai pentru evoluția gândirii sociale, care capătă pentru prima 
oară premise raționaliste, ci şi pentru discursul filosofic însuşi. Prin propunerea 
unei dimensionări exclusiv umane a scopului şi creaţiei, filosofia se înscrie în 
aria umanismului autentic, al unui umanism de data aceasta realizabil practic 
şi nu numai postulat teoretic. Teoria acţiunii umane, desprinsă de filosofie, 
devine aşadar, sprijinul principal al filosofiei în efortul ei de rostuire a propriei 
misiuni: de a explica lumea pentru om. Cedând praxiologiei o parte a propriului 
teren, filosofia se redimensionează pe sine, câştigă premisele pentru întemeierea 
unor criterii de finalizare umană a discursului întreprins asupra lumii, discurs 
care coboară din sferele speculației contemplatoare la nivelul unor explicații 
cu finalitate umanizatoare nemijlocită. 

4. Din perspectivă praxiologică actuală asupra umanului s-a impus 
ca problemă centrală redefinirea conceptului de practică, pe baza căruia 
se poate întreprinde o reconstrucție a tuturor disciplinelor filosofice, 
începând cu antropologia şi încheind cu epistemiologia. Conceptul de 
practică, de acțiune umană eficientă, trebuia disecat, surprins în totalitatea 
termenilor şi momentelor care-i configurează structura. Un asemenea 
travaliu şi l-a asumat praxiologia actuală (cea îmbogăţită din perspectivă 
sociologică), pe terenul căreia se întâlnesc toate disciplinele care au ca 
preocupare directă sau care oferă modele pentru surprinderea structurii 
comportamentului uman eficient: antropologia, sociologia, epistemologia, 
logica, cibernetica, teoria generală a sistemelor, precum şi diverse ştiinţe 
sociale particulare ca: economia politică, politologia, dreptul, etica. 

Structura acțiunii sociale sugerată de praxiologia contemporană 
are — după cum am văzut — următoarea configuraţie (Fig. 23): 

Simplificat, acțiunea umană (praxis) s-ar putea defini, astfel, ca 
trecere de la potenţă la act în relaţia mijlocită dintre agent (subiect) şi 
pacient (obiect)*. 

In această relaţie se structurează un raport de conexiune inversă 
între subiect (al acţiunii) şi obiect (al acţiunii): obiectul se subiectivează 
şi subiectul se obiectivează. 

* Notăm observaţia că totdeauna pacientul (obiectul acţiunii practice) are un statut 
existențial, este un fragment de univers. În această ipostază, poate fi obiect al acțiunii 
atât naturalul şi socialul, cât şi omul însuşi, în calitatea sa de subiect (avem în vedere aici 
atât dimensiunea sa psihoconştientă, cât şi pe cea cognitiv-ideatică) şi de existenţă (naturală 
şi socială). 

de eficiență, capătă forma: 

(scop) (mijloace) (acţiune) 

PRAXIS 
Fig. 23 


Problema principală a praxiologiei este formularea unor criterii 
de obiectivare eficientă a subiectului în vederea subiectivării maxime a 
obiectului. De altfel, progresul societăţii însăşi ne apare ca un proces de 
creştere permanentă a gradului de umanizare a realului, de adecvare a 
obiectului pentru subiect. In procesul acestei adecvări a lumii la om, 
omul se realizează pe sine. El se personalizează şi „ia în stăpânire” (în 
limite istorice determinate) forțele naturii şi sociale, în cadrul cărora 
ființează şi acționează. 

Această „luare în stăpânire” a lumii (obiective) de către om este, 
de altfel, şi calea „luării sale în stăpânire” de către sine — lucrare 
autodemiurgică structurată mereu ca proces deschis, o continuă luptă a 
omului cu sine. 

2. Criterii și condiții actuale de eficienţă la nivelul 
sistemului vieţii sociale 


Obiectivul fundamental al acţiunii la toate nivelurile sistemului social, 
fiecare dintre acestea conceput ca subsistem al sistemului global al societății, 
îl reprezintă realizarea condiţiei umane. Ceea ce presupune satisfacerea 
optimă (în intervale de timp pe cât posibil mai reduse şi cu costuri sociale 
deasemenea cât mai reduse) a nevoilor şi aspirațiilor de realizare ale oamenilor 
(nu numai sociale ci şi, îndeosebi, individuale) — într-o viziune asupra acestei 
realizări în care prevalează considerarea omului nu numai ca mijloc ci, 
precumpănitor, ca scop în strategiile democratice ale dezvoltării. 

Realizarea practică a acestui obiectiv presupune: înțelegerea 
raționalităţii sociale în condiţiile actuale de progres economic şi valoric 
(trebuinţele individuale şi colective ale oamenilor fiind circumscrise rațional 
în funcție de posibilitățile obiective şi subiective de care dispune determinant 
societatea în etapa actuală de dezvoltare); atitudinea activă a agenților 
acțiunii sociale faţă de procesul realizării lor prin mijlocirea societăţii 
(atitudine manifestată prin conformitate sau nonconformitate a acestora în 
raport cu structurile, normele şi programele dezvoltării economice puse în 
proiect de factorii de decizie în sistemul organizațional al societății); 
asimilarea conştientă a noilor conținuturi valorice (în anumite limite, a 
schimbărilor care au loc în structura tabelei de valori), ţinând cont de dinamica 
lumii valorilor şi, deci, de nevoia unei permanente reconstrucții a opțiunilor 
valorice ale oamenilor în concordanță cu transformările (uneori radicale) 
care se petrec în plan economic, politic şi organizațional; năzuirea împlinirii 
umane în spaţiul libertăţii — în condiţiile perceperii corecte a relaţiei dintre 
libertate şi determinism (respectiv a caracterului relativ şi gradual al libertăţii, 
totdeauna condiționată obiectiv şi subiectiv), înțelegerea corelaţiei necesare 
dintre realizarea individului şi realizarea colectivităţii (la nivel grupal şi 
comunitar), înfăptuirea umană la nivel individual fiind dependentă de 
intensitatea integrării lui sociale prin muncă şi responsabilitate. 

Aşadar, se stabileşte obiectiv şi necesar o conexiune inversă între 
socializarea individului şi realizarea lui, respectiv între integrarea socială 
şi personalizarea individului — în funcție de care se poate măsura nivelul 
său de realizare într-un context social determinat. Orice disfuncţie a acestui 
circuit retroacțional provoacă disoluţii atât la nivelul mecanismelor 
determinismului social, cât şi la nivelul procesului de realizare individuală, 
provocându-se în ambele situații grade accentuate de ineficientă acţională. 
De regulă, asemenea efecte dizolvante social şi valoric se produc în 
societăţile aflate în proces de involuţie sub aspect democratic sau în condiții 
de incompetență managerială la scară macrosocială. 

Criteriile principale în raport cu care se măsoară gradul de eficiență 
acțională la nivel societar sunt următoarele: 

a). ritmurile de creştere a productivităţii muncii sociale — criteriu, 
la rândul său, dependent de nivelul de competenţă şi de responsabilitate 
al agenţilor acţiunii, cu atât mai important de avut în vedere în condiţiile 
situării agentului la niveluri superioare de răspundere în sistemul 
organizaţional al societăţii; 

b). randamentele procesului productiv în toate domeniile creației 
de bunuri şi valori sau mijloace de producție a acestora — criteriu care 
depinde nu numai de progresul tehnic şi tehnologic, ci şi de capacităţile 
inventive ale agenților acţiunii şi, implicit, de calitatea managementului 
în toate eşaloanele sistemului organizaţional al societăţii; 

c). scăderea crescândă a costurilor de producţie şi sociale — criteriu 
care provoacă, invers proporţional, ridicarea la fel de crescândă a nivelului 
de viaţă şi, implicit (în funcţie de restructurările în plan valoric), a modului 
de viaţă al omului; 

d). corelarea produsului acțiunii cu substanţa tablei de valori şi, în 
acest context, adecvarea produsului la nevoile şi aşteptările agentului în 
materie de realizare de sine prin „consumarea” sau luarea în posesie a acestuia. 

Nefuncţionarea unui atare criteriu provoacă fenomene de 
înstrăinare, cu efecte dizolvante în privinţa opțiunii agentului pentru 
declanşarea unui nou lanţ praxiologic şi, ca urmare, o accentuare a 
gradelor de ineficineță acțională sub toate aspectele sale: economică, 
socială, umană. La rândul ei, ineficienţa contribuie la instalarea 
sentimentului ratării, determinând nu numai amplificarea unor perturbări 
în strategia fixării scopurilor, ci şi favorizarea de atitudini defetiste — de 
neputinţă funciară a omului în a-și realiza propria condiţie. 

Intre condițiile de eficienţă ale acțiunii, socotim a fi mai importante: 

1) circumscrierea atentă (şi testarea judicioasă) a intereselor şi 
năzuințelor, a scopurilor şi aşteptărilor agențiilor în materie de realizare 
de sine, respectiv, asigurarea unei corelări între motivațiile psihologice, 
axiologice şi teleologice (individuale şi colective) ale acţiunii; 

2) întemeierea nomologică riguroasă a acțiunii — condiționată, la 
rândul ei, de întreprinderea unor demersuri explicative asupra structurii 
obiectului supus acțiunii, precum şi a unor demersuri previzionale asupra 
devenirii acestuia, ca urmare a transformărilor pe care i le provoacă 
actul creativ; 

3) elaborarea responsabilă şi cu raționalitate a codurilor 
normative (de natură tehnologică şi metodologică, cu caracter 
organizațional şi de conduită a agentului în spaţiul răspunderii) adecvate 
eficienţei scontate în procesul acțional, astfel încât ele să stimuleze 

spiritul de inițiativă şi capacităţile creative ale agenţilor, şi, ca o 
consecință, să provoace la nivelul psihologiei acestora instalarea 
sentimentului libertăţii, în corelație cu responsabilitatea (ceea ce se 
traduce prin stabilirea unui raport de echilibru între interdicții, obligații 
şi permisiuni, asimilate de agent ca opţiuni valorice liber consimţite); 

4) depistarea şi alegerea unui complex situaţional de înaltă 
eficienţă — ceea ce presupune crearea sau perfecţionarea mijloacelor 
adecvate acţiunii eficiente (între acestea numărându-se, nu numai 
uneltele producţiei materiale, ci şi „uneltele” creaţiei spirituale — 
conceptele şi teoriile care întemeiază cognitiv actul material productiv 
— şi, deopotrivă, structurile organizaționale care intervin necesar în 
procesul acțional şi în reglementarea unui comportament normativ al 
agenților adecvat acestui proces). 

Dobândeşte o însemnătate aparte în ansamblul situaţional al 
acțiunilor la scara sistemului social global, asigurarea condiţiilor 
materiale (economice, tehnico-materiale), organizaționale (funcţionarea 
optimă a structurilor organizaționale — ceea ce presupune şi eliminarea 
unor carențe de ordin birocratic şi înnoirea mecanismelor lor de 
funcţionare) şi a climatului spiritual (psiho-socio-cognitiv şi moral- 
juridic) în care se desfăşoară acțiunea, astfel încât eficienţa acesteia să 
atingă cotele de realizare scontate; 

5) în complexul de condiţionări obiective şi subiective ale eficienței 
acţiunilor la scară macrosocială, un loc aparte au astăzi: contextul şi climatul 
internaţional (interdependenţele prilejuite de integrarea zonală şi 
mondializarea proceselor economice naţionale, interconectarea sistemelor 
naţionale de comunicaţie şi informaționale); alegerea momentului şi locului 
cel mai potrivit pentru declanşarea unui proces acțional — ceea ce 
presupune o corelare elastică a strategiilor acţionale cu cele mai potrivite 
tactici de declanşare şi coordonare managerială a acestora, în funcţie de 
ansamblul factorilor obiectivi şi subiectivi, interni şi externi, de interes 
imediat sau mediu şi de perspectivă, favorabili procesului general de 
dezvoltare economico-socială şi de realizare a condiției umane; 

6) pe temeiul acestor condiţionări sunt necesare acțiuni de prospectare 
a devenirii sociale, a cadrului obiectiv şi subiectiv de desfăşurare a acțiunii, 
în funcție de care se elaborează scenarii şi strategii acționale de natură să 
stabilească obiectivul țel, să orienteze eficient acţiunea, mobilizând în această 
direcție întregul efort creativ al agentului colectiv şi folosirea cu maximum 
de randament a mijloacelor şi resurselor materiale şi umane necesare atingerii 
respectivului obiectiv-ţel. Astfel de strategii sunt cu atât mai necesare în 
perioadele de restructurare generalizată a raporturilor economice şi sociale 
în contextul înnoirilor pe care le reclamă progresul în lumea contemporană 

(angajată într-un proces profund de democratizare a vieţii sociale şi de 
modernizare a structurilor de bază ale civilizației); 

7) conceperea şi intensificarea unui evantai complex de activități 
formativ-educaţionale în vederea schimbării mentalităților în acord cu 
înnoirile spirituale specifice actualelor etape de schimbare socială şi a stilului 
de viaţă specific acestora. Trebuie luat în considerare faptul că racordarea 
agentului la fizionomia tablei de valori corespunzătoare unor atare schimbări 
constituie o condiție preliminară a adeziunii şi angajării lui creative la procesul 
acţional. Această condiţionare (subiectivă) producătoare de eficienţă este 
cu atât mai necesară în perioadele de consolidare a statului de drept — el 
însuşi fiind un instrument hotărâtor în instituirea şi garantarea funcţionării 
unor raporturi economice şi sociale cu caracter democratic; 

8) alegerea viitorului (cu discernământ nomologic şi axiologic) 
potrivit speranţelor de realizare ale agenților, cunoscându-se faptul că 
viitorul devenirii sociale este nu numai dat (obiectiv) ci, cu precădere, şi 
dorit (subiectiv) — opţiunile preferenţiale având în acest domeniu al 
proiectării viitorului un rol determinant. Cu precizarea că în contextul 
actual al luării în stăpânire de către om, prin proiectare întemeiată 
axiologic, a viitorului, lipsa de discernământ şi de competenţă nomologică 
(şi axiologică) în dirijarea şi controlul acţiunilor în vederea întâmpinării 
eficiente pentru agent a acestuia, mai ales în condiţii de prevalare a 
spiritului concurenţial şi pragmatic specific economiei de piaţă, poate 
să provoace efecte imprevizibile şi chiar inimaginabile fenomene de criză, 
nu numai economică şi valorică, ci şi ecologică — aceasta din urmă punând 
în pericol major chiar condiţia existențială primară (biologică) a omului. 

Este ştiut, în această privinţă, că un orizont de realizare nu se atinge 
dacă, mai întâi, omul nu şi-l doreşte şi, în funcţie de aceasta, nu şi-l 
proiectează liber, dar în cunoştinţă de cauză. lar dorinţa se poate împlini 
numai în funcţie de posibilități şi de capacitatea agentului de a-şi alege 
sau confecționa mijloacele adecvate pentru a realiza cu certitudine şi 
eficiență obiectivul năzuit; 

9) instaurarea şi întreţinerea unui climat de interacțiune şi toleranță 
în raporturile interumane (inclusiv intergrupale, intercomunitare, 
interstatale); în actualul context de evoluţie a civilizaţiei umane impunându- 
se, prin mijlociri organizaționale specifice, o ordine integratoare de factură 
democratică nu numai în raporturile dintre grupuri sociale şi comunități 
pe plan intern, ci şi în raporturile dintre state şi dintre grupuri de state pe 
plan internaţional. De aceea, devine foarte important, în realizarea omului 
contemporan, atât efortul de armonizare şi de punere în echilibru a 
intereselor intregrupale şi intercomunitare interne, cât şi efortul diplomatic 
şi climatul de înțelegere şi de cooperare internațională — ceea ce, în actuala 

etapă istorică, presupune şi un cuantum de delegare limitată a suveranității 
naţionale şi de stat unor instanţe organizaționale comune şi, corespunzător, 
o angajare colectivă, coordonată organizațional şi măsurată responsabil, 
pe baza unor coduri normative acceptate în comun, în rezolvarea 
problemelor litigioase care apar pe plan internațional. 

Lucrul acesta devine dificil de realizat în condiţiile actuale de 
monopolarism şi, eventual, de bipolarism sau al instituirii mai multor centre 
de putere (economică, politică şi militară) cu referință mondială, în care 
ordinea internațională de drept este prejudiciată de practici discreționare 
în promovarea intereselor marilor puteri în defavoarea statelor mici şi 
mijlocii sau a celor slab dezvoltate sau în curs de dezvoltare. Situaţie de 
fapt ce reclamă mult discernământ axiologic şi strategii suple în activitatea 
diplomatică în domeniul politicii externe şi, mai ales, în politica de alianţe 
şi angajări în rezolvarea colectivă a unor stări conflictuale internaționale. 

Insuccesele sau neîmplinirile, ca să nu mai amintim de acţiunile 
neinspirate în politica externă, atrag nemijlocit după ele producerea unor 
efecte cu caracter inhibitor în condiționarea eficienței acționale de nivel 
intern, accentuate cu atât mai mult în perioadele de tranziție structurală 
specifice procesului de democratizare a vieţii sociale şi de aşezare valorică 
de natură să mijlocească optimizarea funcționării statului de drept şi a 
economiei de piaţă (generatoare de ritmuri superioare de creştere a nivelului 
material de viaţă şi de restructurări ale stilului de trăire spirituală a oamenilor); 

10) perfecționarea (în condițiile unei organizări democratice a vieţii 
sociale specifice statului de drept) a mecanismelor decizionale şi de 
conducere la nivelul tuturor eşaloanelor organizaționale ale societăţii, 
astfel încât pluripartidismul în procesul de exercitare şi alternanță la 
putere să prilejuiască selecția factorilor de decizie şi conducere în funcţie 
de criterii de competenţă şi responsabilitate, de profesionalism în 
activitatea organizațională, radical opuse politicianismului şi jocului 
partizan de interese, veleitarismului şi clientelismului politic în selecția 
şi promovarea cadrelor investite cu sarcini de răspundere în aparatul 
administrativ al statului (la nivel central, departamental și local). 

In funcționarea sistemului organizaţional al societăţii se impune o 
corelație activă şi suplă între structurile formale şi informale, între 
organizaţiile care se confruntă (prin mijloace democratice) în lupta pentru 
participarea la putere şi organizaţiile civice — astfel încât, în procesul 
decizional şi de stabilire a strategiilor acționale de nivel comunitar şi statal 
să fie antrenați cât mai mulți membri ai societăţii, forțele active ale comunității 
din toate straturile sociale şi reprezentanții cât mai multor grupuri de interese 
şi opinii cu privire la obiectivele majore ale dezvoltării economice şi sociale. 

Asigurarea unor niveluri superioare de eficienţă la scara 
macrosistemului vieţii sociale presupune punerea în stare de funcționare 
optimă a tuturor acestor condiţionări şi, în același timp, luarea în 
consideraţie, în aprecierea cotelor de progres ale societăţilor din lumea de 
azi, a criteriilor de eficiență mai înainte menționate, cele mai importante 
ce pot măsura nivelurile atinse în procesul general al dezvoltării şi în 
potenţarea realizării condiţiei umane. Ceea ce, implicit, poate da la iveală 
şi discrepanţele dintre proiect şi realitate sau neconcordanţele dintre 
aşteptările oamenilor şi înfăptuirile practice în materie de realizare a lor 
socială şi individuală, cu repercutări directe şi în privinţa caracterului 
autentic sau neautentic al vieţuirii lor democratice. 


3. Rolul gândirii acționaliste 
în resemnificarea 
unor concepte sau problematizări 
cu caracter filosofic 


1) Gândirea acţionalistă deschide perspectiva unor resemnificări în 
circumscrierea problematicii teoriei determinismului vieţii sociale. Multă 
vreme, din nevoia de a contracara interpretările luministe de factură 
reducţionistă în conceperea mecanismului raporturilor de determinare în 
viaţa socială, potrivit cărora ideile oamenilor reprezintă temeiul (aproape 
exclusiv) al schimbărilor în ordinea economică şi tehnico-materială a 
societății, a dominat o concepţie la fel de reducționistă asupra raporturilor 
dintre existenţa socială şi conştiinţa socială a oamenilor, promovată de 
aşa-numitul „materialism istoric” marxist. 

Dintr-o privire praxiologică asupra determinismului vieţii sociale, 
rezultă că practica (munca) şi nu relaţiile economice, în primul rând 
de producție şi de repartiție, reprezintă motorul devenirii sociale. 
Relaţiile sociale formează doar cadrul obiectiv care condiţionează 
dezvoltarea societății, ele neavând rol cauzal în acest proces. Munca 
pune în mişcare structurile vieții materiale (inclusiv structurarea 
mijloacelor de producţie) a societăţilor, la rândul ei constituindu-se ca 
o instituire teleologică, motivată psihologic şi axiologic, indiferent dacă 
oamenii conştientizează sau nu finalitatea exercitării ei (dincolo de 
producerea bunurilor şi valorilor necesare traiului lor nemijlocit) asupra 
vieţii materiale şi spirituale de ansamblu a societăţii în care ei trăiesc. 

De altfel, Georg Lukrces a introdus o atare înțelegere a 
mecanismului determinismului vieţii sociale, din perspectiva căreia a 
conchis că munca este conceptul central al ontologiei sociale şi nu cel 

de formaţiune social-economică (a cărei fizionomie este într-adevăr 
exprimată prin tipul de relaţii de producţie) pe care Marx l-a considerat 
a fi conceptul de bază în caracterizarea sistemului vieţii sociale. 

Aşezarea conceptului de muncă (semnificat ca acţiune eficientă) 
la temelia explicației deterministe asupra vieţii sociale deschide şi 
perspectiva unei înţelegeri mai complexe a raporturilor dintre existența 
şi conştiinţa socială a oamenilor. In sensul funcţionării unor raporturi 
cauzale inelare între cele două domenii ale vieții sociale (şi nu numai a 
unor raporturi de determinare univocă de la existenţă la conştiinţă, cum 
se postula tradițional). Aceasta pentru că, fiind condiţie existenţială 
primară a omului şi a societăţii şi, la rândul ei, fiind motivată nomologic, 
psihologic şi axiologic, munca trebuie gândită ca o relaţie cauzală între 
om şi mediul său de existenţă (condiţionată ideatic şi valoric). 

Aşadar, ideile oamenilor nu sunt numai determinate de viaţa lor 
materială, ci şi sursă a structurării acesteia. Spre deosebire de celelalte 
animale, omul acționează în funcţie de scopuri şi idealuri de realizare de 
sine şi nu dintr-o nevoie dictată de prezentul imediat. El se defineşte, în 
primul rând, ca ființă raţională şi conştientă de sine (homo sapiens) şi, 
în funcție de această dimensionare, se angajează demiurgic în raporturile 
sale acţionale cu realitatea (este homo faber). 

Ceea ce înseamnă că problema ontologică ce se pune în explicaţia 
deterministă asupra vieţii sociale este, de fapt, aceea a raporturilor dintre 
acțiunea umană şi conştiinţa socială a oamenilor, raporturi care sunt de 
conexiune inversă, ambii poli ai relaţiei având funcție cauzală unul asupra 
celuilalt. De altfel, privit din perspectivă antropologică şi axiologică modernă, 
mediul social specific omului este, în primul rând, universul său de valori, 
mediul axiologic fiind acela care întemeiază eficient acţiunea umană şi abia 
în funcţie de exercitarea acestei întemeieri se structurează condițiile materiale 
ale vieţii lui sociale (în cadrul acestora, modul de producție). 

2) In tradiție structural-sistemică marxistă, sistemul vieţii sociale era 
conceput ca un complex de relaţii sociale, materiale şi ideologice (spirituale), 
în care cele materiale determină pe cele ideologice, şi nu invers. lar fizionomia 
sistemului vieţii sociale (a unei formațiuni social-economice) se socotea a fi 
conferită de tipologia relaţiilor de producţie ce îi este specifică într-o anumită 
etapă a dezvoltării acesteia, respectivele, relaţii constituind baza (economică) 
a societăţii în ansamblul ei. După cum se observă, deşi definea condiţia 
ontică a umanului prin intermediul muncii, Marx nu corela relaţiile sociale 
cu acţiunile sociale în conceperea configurării sistemului global al societății. 
După cum se ştie, Antonio Gromsci a respins această limitare a sociologiei 
marxiste tradiţionale şi a propus înlocuirea conceptului de formațiune social- 
economică cu cel de bloc istoric în desemnarea sistemului vieţii sociale, 

definit de el ca un complex de acţiuni sociale, din care considera că cele 
politice au rol determinant în configurarea structurii acestuia. Motiv pentru 
care, de altfel, el a caracterizat filosofia socială marxistă ca o filosofie a 
praxisului, respingând, în acest sens, sintagma plehanovistă de inspirație 
engelsiană de „materialism istoric”. 

Păstrând perspectiva structural-sistemică marxistă de abordare a 
socialului şi preluând, în aceeaşi măsură, viziunea acţionalistă gramsciană, 
pe care de altfel Lukres o are în vedere în cunoscuta sa Ontologie a 
existenței sociale, precum şi pe temeiul deschiderilor acţionaliste 
postmarxiste (începând cu cele propuse de Vilfredo Pareto şi până la cele 
operate de Talcott Parsons în legătură cu sistemul de acţiuni care 
structurează viața socială), considerăm că sistemul social poate fi definit 
ca un complex organic de acțiuni şi relaţii sociale, în care acțiunile au rol 
cauzal în geneza şi structurarea vieții sociale, iar relațiile sociale sunt 
cadrul obiectiv al exercitării acestora, fiind totodată şi element al socialului 
care-i defineşte calitativ tipologia orânduirii ce-i corespunde. 

lar dintre relaţiile sociale, cele economice (de proprietate, de 
repartiție şi de producţie) îi definesc structura, cele spirituale şi întregul 
evantai de straturi ale tablei de valori constituind mediul existențial 
specific condiției umane, care motivează şi natura exercitării funcției de 
agent a omului integrat social. 

Ar rezulta că în structurarea existenței sociale intervin corelat, ca 
suport obiectiv şi elemente constitutive, trei domenii de obiectivitate: 
oamenii (ca domeniu existenţial specific care, fiind înzestrați cu rațiune şi 
capacități de apreciere valorică şi proiecție teleologică, dobândesc atributele 
de subiect şi agent), acțiunile lor (producătoare de bunuri, valori şi mijloace 
de producere a acestora şi, prin medierea lor, instituitoare social şi uman); 
relaţiile dintre ei şi dintre ei şi mediul lor natural şi social de existență (de 
cooperare acţională şi de diviziune socială şi profesională a muncii, de 
proprietate, de producţie, de repartiție şi schimb de bunuri şi valori), prin 
mijlocirea cărora ei participă în calitate de agenți la viața socială şi la 
realizarea propriei lor condiţii materiale şi spirituale. 

In acest proces acţional, oamenii, pe de o parte se integrează social, 
din această integrare rezultând fondul relațional care structurează viaţa 
lor socială obiectivă, fizionomia orânduirii specifice societăţii într-o 
anumită etapă a dezvoltării ei, iar pe de altă parte, are loc personalizarea 
individualităţii lor, în raport cu care dobândesc un anume status şi rol în 
societate şi, în conformitate cu acestea, sunt serviţi de societate în procesul 
realizării condiţiei lor. 

Pentru a se raporta eficient la procesul productiv şi în vederea 
dobândirii eficienţei maxime (în condiţii istorice determinate) şi, 

deopotrivă, pentru a-şi regla raţional (în raport cu nevoile lor de realizare) 
comportamentul lor existenţial şi acţional, oamenii îşi instituie (obiectiv) 
anumite structuri organizaționale, guvernate de coduri normative 
(interdicții, obligaţii şi permisiuni). Prin intermediul acestora ei îşi 
adecvează întregul lor comportament social la nevoile de ansamblu ale 
comunităţii, prin aceasta potenţând devenirea şi istoricitatea vieţii sociale 
în totalitatea ei. Fapt pentru care, structurile organizaționale, ca mijloace 
ale acțiunii sociale, intră în sfera existenţei obiective a societăţii. 

Din perspectiva structurii sistemului de ansamblu al vieţii sociale, 
acțiunile oamenilor reprezintă infrastructura societăţii, iar relaţiile 
economice şi sociale configurează structura societăţii, fixată în cadrele 
unor anume orânduiri sociale; structurile organizaționale (instituţii, 
organizații, asociaţii) alcătuiesc suprastructura societăţii, configurată 
ca mijloc de înfăptuire a scopurilor şi idealurilor de realizare a oamenilor 
(motivată de ideile şi opţiunile lor valorice la nivel individual şi colectiv). 

Aşadar, existenţa socială a oamenilor cuprinde infrastructura, structura 
şi suprastructura societăţii (incluzând acțiuni, relații şi instituţii sau structuri 
organizaționale). In timp ce ideile, opţiunile valorice, idealurile, în ipostaza 
lor de forme de cunoaştere şi ale culturii, reprezintă conştiinţa socială a 
oamenilor, mijloacele organizaționale care se structurează şi funcționează 
în raport cu opţiunile lor valorice şi teleologice se exercită ca factor (la 
îndemâna oamenilor, în ipostaza lor de agent istoric) al procesului de 
determinare şi devenire socială şi, implicit, de realizare a lor de sine. 

In această arhitectură a sistemului vieții sociale, oamenii sunt elementul 
generativ al tuturor straturilor relaționale care-i configurează fizionomia, 
atât al celor cauzale, cât şi al celor condiţionale şi organizaționale. Ei sunt 
atât agentul cât şi beneficiarul ființării acestor niveluri structurale ale 
sistemului vieţii sociale, în cadrul căruia ei îşi circumscriu existenţa şi care 
le defineşte esenţa la nivel de specie existențială. 

Datorită faptului că acţionează conştient şi în cunoştinţă de cauză în 
raport cu mediul său natural şi social de existență, făurindu-şi deliberat 
mijloacele adecvate pentru dobândirea de eficiență maximă în actele sale 
productive, apreciindu-şi totodată valoric faptele şi consecinţele actelor 
sale în raport cu nevoile realizării lui de sine, omul este o ființă socială, 
una care se autodetermină, rațional şi responsabil de sine — individual şi 
colectiv. Aşadar, esența umană este dată de tipologia relațiilor sociale în 
care omul trăieşte şi acţionează, relaţii care-l condiționează existențial şi 
îl personalizează, oferindu-i deopotrivă şi cadrul obiectiv de manifestare 
ca agent (în raport cu societatea şi cu sine). 

3) Pătrunderea ideii de acţiune umană în explicaţia ontologică 
asupra socialului provoacă reconstrucţii şi în ce priveşte circumscrierea 
ariei de semnificare şi de cuprindere a conceptului de cultură. 

Într-o primă ordine de idei, geneza şi dinamica valorilor, semnificarea 
permanentă a conținutului acestora nu pot fi explicate decât pe temeiuri 
acționaliste. Pentru că, din nevoia sa practică, omul manifestă opțiuni 
valorice sau circumscrie în funcţie de atare nevoi conținuturile valorilor 
existente. Cu menţiunea că nevoile practice nu determină totdeauna direct 
opţiunile valorice, ci adesea printr-o complexitate de medieri psihologice 
nu de puţine ori dependente şi de contextul educaţional şi de mentalităţile 
existente privind opţiunile valorice. Cu toate acestea, în principiu, 
determinismul axiologic este la origine unul praxiologic sau, oricum, cele 
două motivații ale comportamentului uman (cel axiologic şi cel acțional) 
se împletesc — homo significans şi homo faber se structurează corelat. 
Pentru că apreciază şi operează cu judecăţi preferenţiale, omul se angajează 
acțional, instituindu-şi propria lui condiție existențială. 

In altă ordine de idei, universul valoric nu se poate obiectiva 
acțional în afara unui sistem de coduri normative care guvernează 
comportarea, organizarea societară şi acțiunea oamenilor. De fapt, 
speciile normative se structurează în funcție de seturile valorice, acestea 
din urmă alcătuind o diversitate de forme ale culturii. Din acest punct de 
vedere, Claude Levy-Strauss considera că trecerea de la natură la cultură 
nu exprimă altceva decât trecerea de la lege naturală la regulă (normă) 
socială — adică, de la un comportament natural, la unul axiologic, în 
funcţie de care omul se instalează existențial şi acțional în libertate — el 
deliberează înainte de a acţiona şi acţionează în anumite cadre normative. 
Ceea ce înseamnă că valorile se structurează într-un cadru normativ şi, 
la rândul lor, motivează instituirea unor coduri normative, acestea 
condiționând situaţional acțiunea oamenilor, fie în raporturile cauzale 
cu mediul lor natural şi social de existenţă, fie în raporturile de 
condiţionare reciprocă şi de interdependenţă dintre ei. 

Intr-o ultimă ordine de idei (reţinută de noi), întrucât normele (ca 
reguli şi principii de cunoaştere şi de gândire şi nu numai de acțiune practică 
întemeiate pe acestea) se configurează prin mijlocirea unui limbaj (sistem 
de comunicare umană şi de înțelegere care totdeauna este purtător de sens 
şi se exprimă simbolic printr-un sistem de semne lingvistice), funcționează 
o relație de dependenţă şi de cauzalitate între gândire şi limbaj şi, în 
acelaşi timp, între limbaj (el însuşi structurat riguros normativ) şi acțiune. 

Munca este, în acest context relațional, inițiată şi direcționată în 
funcţie de trebuinţe (motivate axiologic) şi scopuri, se desfăşoară prin 
mijlocirea unor prescripții normative (care, la rândul lor, au acoperire 
valorică şi teleologică), având ca finalitate servirea omului la nivelul 
condiţiei lui existențiale. Dar înainte de a acţiona, omul gândeşte şi 
comunică cu alți oameni pentru a coopera acţional, totdeauna dintr-o 
motivație axiologică şi teleologică — toate aceste mijlociri ale actului său 

productiv (limbajul, cooperarea intersubiectivă, motivaţia axiologică, 
circumscrierea scopurilor) instituindu-se şi funcţionând în anumite cadre 
normative. Stare de fapt care conduce la ideea că universul valorilor culturii 
(el însuşi o creație a omului), care întemeiază şi, totodată, se sprijină pe 
coduri normative (acestea, la rândul lor, constituind, alături de mijloacele 
şi condiţiile acțiunii, ansamblul situațional al lanțului praxiologic), are o 
funcție determinatoare în structurarea unor grade superioare de eficiență 
în actul productiv, generator nu numai de efecte realizatorii pentru agentul 
acestuia, ci şi de instituiri în ordinea existențială a societăţii omeneşti. 
Prin urmare, pe de o parte, munca determină saltul de la natură la cultură 
(adică, la o trăire valorică, nu numai materială a oamenilor), iar pe de altă 
parte, cultura condiționează eficiența muncii, amplificându-i capacitățile 
ei instituitoare la nivelul existenţei sociale şi condiției existențiale umane. 

Intre acţiune (muncă) şi valoare (cultură) funcţionează, deci, prin 
mediere normativă, un raport de conexiune inversă. Motiv pentru care 
teoria valorilor culturii nu-şi poate circumscrie problematica specifică 
fără a se raporta la teoria acţiunii sociale şi, prin medierea acesteia, la 
teoria normelor, la fel cum nu se poate dispensa de teoria semnelor 
(lingvistica) şi de teoria sensurilor limbajului (semiotica) sau de teoria 
comunicării şi, de ce nu, de teoria înţelegerii. Cu atât mai mult cu cât 
toate aceste teorii (a limbii, a sensurilor limbajului, a comunicării şi a 
înțelegerii) au o pronunţată dimensionare pragmatică şi, implicit, o 
inserţie şi o finalitate operaţională la nivelul teoriei culturii. 

Teoria acțiunii sociale influenţează direct şi teoria civilizaţiilor. 
Între altele, prilejuieşte alegerea unui criteriu redutabil de distingere (într- 
o controversă mult prea mediatizată, dar încă neîncheiată) între 
semnificările conferite conceptelor de cultură şi civilizație. 

Nu ne propunem formularea (printr-o argumentare analitică) 
vreunei opinii în această privință, sugerăm doar avantajul interpretărilor 
inspirate dintr-o perspectivă acționalistă de abordare a problemei, potrivit 
căreia, în timp ce cultura ar putea fi concepută ca un sumum al valorilor 
spirituale şi materiale instituite de oameni în procesul creației, civilizația 
este cultură în act, respectiv, cultură obiectivă în fapte cu efect 
civilizatoriu pentru om — care îl realizează la nivelul condiţiei lui 
specifice, sociale şi umane. În această perspectivă, cultura potențează 
condiția umană, iar civilizația o realizează efectiv, ea structurându-se 
din totalitatea modalităților existenţiale, de habitat şi de trăire nemijlocită 
a oamenilor în conformitate cu un stil de viaţă ce le este specific. S-ar 
putea induce, din această părere a noastră, ideea că acțiunea produce 
omul la nivelul condiţiei sale existențiale, îl instituie într-o anume 
civilizaţie, iar demersurile axiologice şi cognitive ale acestuia îi 
potenţează o anume instituire existenţială într-o anume civilizație — din 

structurarea acesteia făcând parte nu numai totalitatea valorilor culturii 
obiectivate în fapte şi reguli de civilizaţie, ci şi mijloacele acestei instituiri 
şi, deopotrivă, raporturile sociale ce-i condiţionează realizarea. 


* 


Din încercarea noastră de a privi dintr-o perspectivă acționalistă 
determinismul vieţii sociale, structura de ansamblu a vieţii sociale şi 
mecanismul instituirii şi obiectivării valorilor culturii se poate conchide 
că, la urma urmelor, istoria societății şi a omului este o istorie a practicii 
(a acţiunii omului cu efect realizatoriu pentru el şi propulsatoriu pentru 
societate). Intr-un asemenea context acțional (în care munca este 
concepută, după cum spunea Georg Lukres, ca instituire teleologică) 
istoria poate fi înțeleasă şi ca istorie a creaţiei valorice şi a obiectivării 
valorilor (create de om) în fapte de civilizaţie. 

Aşadar, progresul (devenirea socială) este mediat de practică, de 
acțiunea eficientă a oamenilor — producând pentru ei, oamenii produc 
implicit şi structurile obiective care le determină vieţuirea lor socială. In 
funcţie de acest criteriu (al practicii) în explicarea şi măsurarea cotelor 
de progres ale societăţii, de stimulare şi obiectivare a creației umane de 
valori, civilizațiile se nasc şi pier, cresc şi descresc, cunosc perioade de 
înflorire şi perioade de decădere. Datorită acestui fapt, singura cale de 
progres a unei societăți şi, în anumite situaţii limită, unica ei şansă de 
salvare şi propulsare o reprezintă munca (concepută ca acţiune eficientă, 
creatoare valoric şi instituitoare existențial şi spiritual). 

O atare înţelegere a rolului muncii în devenirea vieții sociale 
capătă valoare metodologică aparte în explicarea mecanismelor 
procesului istoric contemporan, mai ales în momentul actual de criză 
economică şi valorică, specific perioadei de tranziție de la totalitarism 
la democraţie şi de la economia centralizată la economia de piață 
(perioadă specifică unor ţări din Europa centrală, sud-estică şi 
răsăriteană). In acest context, munca şi nu consumul (fără discernământ 
valoric şi echivalent în muncă şi aport social), participarea responsabilă 
la procesul creaţiei de bunuri şi valori şi nu vreo trăire spirituală 
suspendată de întemeierea ei material-economică şi organizațională 
reprezintă singura soluţie de angajare a agentului colectiv de nivel 
comunitar în direcția înscrierii în ordinea firească a civilizațiilor 
dezvoltate (economic şi social) ale istoriei contemporane. 

Din această perspectivă, (acţionalistă) trebuie, credem noi, 
apreciată actualitatea sugestiilor lui Kotarbinski, potrivit cărora strategiile 
dezvoltării au valoare pentru om şi societate numai dacă se întemeiază 
pe o solidă teorie a „lucrului bine făcut”. 

